
„Meridianul” lui Paul Celan 


În loc de introducere 


„Ceva — precum limba — imaterial, dar şi lumesc, terestru, ceva 
în formă de cerc, trecînd prin ambii poli şi întorcîndu-se în sine 
însuşi” — anunţa Paul Celan a fi „descoperit” la capătul „acestui 
imposibil drum, al acestui drum al Imposibilului”, al drumului său 
către poezie, pe care încercase să-l recapituleze în alocuţiunea, sibi- 
linică şi patetică în același timp, ţinută la 22 octombrie 1960 în fața 
simandicoasei adunări ce asista la încoronarea lui cu Premiul Georg 
Biichner, acordat de Academia Germană de Limbă și Poezie. 
„Liantul” propriului destin, unul care, „precum poemul”, conduce 
spre fasta „întîlnire” cu Celălalt, linie imaginară ce se încrucişează 
cu tropicele, dar care — „în chip amuzant” — încurcă şi tropii!, este, 
constată Celan, „...un meridian”?. 

Simplă metaforă geografică ? Pomenit o singură dată în chiar 
finalul parcursului discursiv, parcurs aparent ezitant, construit însă 
cu minuţie jucăușşă într-un du-te vino labirintic şi saturat de inter- 
textualitate, meridianul, cuvîntul-cheie devenit, ulterior, titlul ver- 
siunii publicate a ceea ce va fi fost pentru Paul Celan o poetică in nuce, 
reprezintă, înainte de toate, un traseu ; prin „circulus meridianus” 
cei vechi înțelegeau legătura virtuală dintre toate punctele de pe 
pămînt unde, concomitent, soarele se află la amiază. Meridianul 
este așadar o relație simetrică, funcţionînd în ambele sensuri, ce 





1. În limba germană, expresia folosită de Celan în discursul de la Darmstadt : 
„die Tropen Durchkreuzendes”, exploatează dublul înțeles al pluralului 
„die Tropen” (sing. „die Trope”), care poate însemna, în terminologia 
geografică, tropice, dar și, în vocabularul poeticii, tropi ; originea cuvîn- 
tului german (ca şi a echivalentului românesc, diferențiat totuşi la plural), 
este grecescul „trop6” (întoarcere/întorsătură, direcţie). În fiecare combi- 
nație, și verbul „durchkreuzen” înseamnă altceva : a se încrucișa, dar și 
a încurca, a zădărnici. 

2. Respectăm aici punctuaţia și sublinierile tipografice ale textului original 
(„einen Meridian”). Vezi Paul Celan: Der Meridian. Rede anlässlich 
der Verleihung des Georg-Biichner-Preises, in „Ausgewählte Gedichte”, 
Frankfurt am Main 1968, p. 148 

leagă prin puterea raţiunii, dar şi a fanteziei, două sau mai multe 
puncte de pe o suprafaţă, două sau mai multe obiecte, două sau mai 
multe mulțimi, o relație ce reuneşte în sine unicul și multiplul, 
abstractul şi concretul, spaţiul și timpul. În termenii semioticii lui 
Peirce, conceptul celanian acoperă însuşi dialogul mijlocitor dintre 
Realul interiorizat în chip diferit de subiecţii individuali şi „inter- 
pretanţii” acestuia: el mediază în procesul comprehensiunii dintre 
constanţță și variaţie, relativizînd semnificatul unic şi totalitar, ba 
chiar întreaga ordine simbolică împietrită în Cod, prin „mişcarea” 
semnificantă ce-l traduce neîncetat altfel, cu marja de autonomie 
inovativă a limbajelor. 

Două citate din Georg Büchner — „patronul” celui mai important 
premiu literar german, ce i se acorda lui Celan într-un moment în 
care o campanie imundă împotriva sa îi zdruncinase (definitiv, cum 
se va vedea), fragilul echilibru interior — par a-l obseda în textul 
rostit al Meridianului. Primul, din drama Moartea lui Danton, reţine 
strigătul Lucilei Desmoulins, ce întrerupe brusc şi neașteptat fluxul 
verbal, artist şi retoriceşte căutat, al personajelor principale dizer- 
tînd elegant şi cu pathos în timp ce sînt escortate spre ghilotină, cu 
un disperat și cu atît mai „adevărat” „Trăiască Regele !”; plictisul 
automatizat al vorbelor frumoase și circumstanţiale se scurtcircui- 
tează, cuvîntul se transformă în „anti-cuvînt”, ce sfîşie cu un zvîcnet 
al Viului monotonia încremenită în formule a „artei” — „este un act 
de libertate”, comentează Celan, şi adaugă apoi: „Omagiez aici 
majestatea absurdului, ca pe o mărturie a prezenţei umanului”t. Iar 
din Lenz, fragmentul biichnerian despre ciudata viață a poetului 
nefericit şi uitat, contemporan cu tînărul Goethe, reţine incipitul: 
plimbîndu-se într-un 20 ianuarie pe munte, lui Lenz „i-a displăcut 
din cînd în cînd faptul că nu-i fusese dat să meargă cu capul în jos”; 
„pentru cine merge cu capul în jos, doamnelor și domnilor, — conchide 
Celan — pentru acela cerul e prăpastie”. În ambele cazuri, autorul 
Tangoului morții se lasă captivat pînă la entuziasm de acea fulgu- 
rare a contestaţiei, a negativităţii, ce perturbă regula, monologul 
egoist al artificiului „estetic”, prizonier al mirajului formelor „fru- 
moase”. În discursul „poetic” pătrunde deodată, printr-un vremelnic 
ventil, aerul proaspăt al alterităţii și al depărtării; pentru doar o 





3. Ibid., p. 135 

. Ibid., p. 136 

5. Locuţiunile germane în combinație cu expresia „auf Kopf’ (pe dos) auf 
den Kopf stellen etc., în cazul de față gehen, sugerează dezordinea, 
sfidarea „normalității”, a unui dat prestabilit. 

6. Celan (vezi nota 2), p. 141. 

clipă, cu prăpastia cerească la picioare, Eul se eliberează, se „înstră- 
inează” de propria-i vorbire clişeizată. „Şi poate, cumva, poemul va 
fi de aici încolo el însuși... şi poate acum, astfel, lepădat-de-artă, 
liber-de-artă, va putea păși iar şi iar pe celelalte căi ale sale, aşadar 
şi pe căile artei?7. Deschizîndu-se către Celălalt, poemul se deschide 
concomitent către, cu o vorbă a lui Adorno, „ceea ce nu este”, către 
alteritatea-alternativă la artificiul artei subminate de o criză cronică a 
limbajului automatizat şi epurat de umanitatea concretă precum 
însăşi istoria automatizată şi asasină, criză a spunerii maculate de 
pecetea unui alt 20 ianuarie — data cînd, undeva, lîngă Berlin, va fi 
fost inventat AuschwitzulS. Ceea ce presupune însă şi ca fiecare 
poem să-şi conţină propriul „20 ianuarie”, să se transforme, cu alte 
cuvinte, în depozitarul memoriei individuale şi colective a unei 
infinități de date faste şi nefaste! Dincolo de mallarmeana răceală 
a artei-meşteşug, desprinse de subiectul ei, dar „gîndindu-l consec- 
vent pe Mallarmé pînă la capăt”?, „poemul ar deveni mai limpede 
decît a fost pînă acum -— limba configurată a unui individ — şi, 
conform esenței sale celei mai intime, prezent şi prezenţă”!. Dar 
pentru a construi un asemenea loc (şi timp) „geometric” al „elibe- 
rării”, al „întîlnirii” şi al comunicării neîngrădite ar fi prea simplu, 
crede Celan, să-ţi propui doar „a extinde arta” către Altceva. Din 
contra: „treci cu arta prin strîmtoarea doar ei destinată. Şi fă-te 
liber”!!. Clipa (şi „locul”) poemului în care „imaginile” sînt „datate” 
într-un „aici şi acum”, unde „toţi tropii și toate metaforele se voiesc 
purtate ad absurdum”, spre „amuţire”!?, este de fiecare dată unică, 
iar pentru că „poemul absolut [...] nu poate exista”'5, eliberarea este 





x 


Ibid., p. 142. 

8. Trimiterea către data de 20 ianuarie 1942, cînd la Wannsee căpeteniile 
naziste au luat decizia aplicării „soluției finale” : exterminarea totală a 
evreilor europeni, constituie una din obsesiile lui Celan ; la ea se referea 
poemul Tübingen, Jänner, din 1963, ca şi poemul Eingejănnert, scris în 
ianuarie 1968 şi apărut postum în 1971. Pe de altă parte, Theodor W. 
Adorno, autorul celebrei propoziții după care este „barbar” a scrie lirică 
după Auschwitz (vezi în Noten zur Literatur III, Frankfurt am Main 
1965, pp. 125-127), l-a considerat tocmai pe Paul Celan drept poetul 
care a contrazis, prin stringența negativă şi anti-discursivă a limba- 
jului liric, această sentință. 

9. Celan (vezi nota 2), p. 139. 

10. Ibid., p. 144. 

11. Ibid., p. 146. 

12. Ibid., p. 143. 

13. Ibid., p. 145. 

momentană, trecătoare și părelnică, precum infinitezimala pauză 
dintre două respiraţii („Atemwende”!%); ea sugerează de fapt doar 
apropierea asimptotică de un tărîm al totalei deschideri și libertăți — 
tărîmul utopiei. 

Meridianul ar putea fi tocmai această incertă relație dintre poem 
şi memoria ce-i este hărăzită spre a o concentra, naveta continuă şi 
cercetătoare dinspre text către „realitate” și invers, între un „deja- 
-trecut” şi un „încă-prezent”!5, dinspre Eu către Tu şi din nou către 
Eu. În el se acordă, într-un același timp, „locuri” diferite, ceea ce 
invită la Toposforschung, sau, mai mult, la „căutarea” febrilă a 
propriei identități trecute printr-o istorie traumatizantă, cu promi- 
siunea întoarcerii, după „ocolul” prin alteritate, către sine însuşi — 
„un fel de întoarcere acasă”16. Asupra lui „acasă”, acel „Karpatisch 
Fixierten” despre care îi scria Celan lui Alfred Margul-Sperber!”, se 
proiectează utopia, în primă instanţă (şi mai curînd) „u-topia”!$, 
ou-topos sau „nicăieri”-ul căutat cu mînă tremurîndă pe o hartă de 
şcolar!” — de negăsit, dar bănuit pe undeva, pe trasa meridianului. 
Este elocvent răspunsul poetului către cei ce, la începutul anilor '60, 
mai vehiculau teza potrivit căreia tînărul descins la Viena în primă- 
vara lui 1948 cu manuscrisele sub braţ ar fi răsărit din „neant”, 
atunci cînd trimite, ca o posibilă cheie în hermetica liricii sale, la 
ținutul uitat, „in der Menschen und Bücher lebten”20. Așadar ce şi 
cît datorează oare Paul Celan celor două decenii cît, fiu al unei 
familii evreieşti modeste, cu germana ca limbă maternă, dar școlit 
în licee româneşti, în Cernăuţiul interbelic, cu strălucirea sa de 
(încă) metropolă mittel-europeană, cu ambițiile şi împlinirile cultu- 
rale multilingve consumate acolo, cu drama latentă a intoleranțţei şi 
xenofobiei preschimbate perfid în tragediile celui de-al doilea război 
mondial, cu şocul Holocaustului, în al cărui angrenaj criminal i-au 
pierit părinţii, prietenii, familia, și în care întreg universul viu al 
unei civilizaţii a fost condamnat, cu cruzime fanatică, a deveni doar 
o îndoliată amintire? Şi, o dată mai mult, cum poate fi determinat 





14. „Poezia: aceasta ar putea însemna pauza de la o respiraţie la alta”, 
ibid., p. 141. 

15. Ibid., p. 143 

16. Ibid., p. 147 

17. Scrisoare din 12 septembrie 1962, in Petre Solomon, Paul Celan. 
Dimensiunea românească, Bucureşti, 1987, p. 271. 

18. Celan (vezi nota 2), p. 271 

19. Ibid., p. 148. 

20. Paul Celan, Ansprache anlässlich der Entgegennahme des Literatur- 
preises der freien Hansestadt Bremen, in Celan (vezi nota 2), p. 127. 

„locul geometric” dintre limbaj, materia poeziei, şi memorie, prin- 
cipiul ordonator, în mișcare, al unei experiențe umane ale cărei 
„urme” sînt conservate de Celan cu vigilentă rigoare, cum poate fi 
descrisă „în act” o scriitură care, ea însăşi formă de căutare dispe- 
rată a realităţii odată pentru totdeauna dispărute, se străduie să 
instaureze prin intermediul ultimului martor, limba, o supra-realitate 
confidențială şi complexă, eliberată de pecinginea ideologizată a 
cuvintelor ? 


* 


Un posibil răspuns, fatalmente fragmentar şi incomplet, la între- 
bările de mai sus şi la încă altele, implicite, ar putea rezulta din 
încercarea de a proceda la o explorare „arheologică” a meridianului 
celanian, considerat în accepțiunea sa culturală, literară, istorică. 
În ceea ce ne priveşte, am întreprins-o în timp?!, fără un plan pre- 
stabilit, şi fără iluzia de a putea vreodată epuiza un posibil inventar 
tematic exhaustiv ori întregul rezervor semnificant al acumulărilor 
de „mărturii” din arhive şi biblioteci. Revenirile inerente, în capitole 
diferite, asupra unor fapte şi elemente ce ni se par relevante, au 
menirea să le detalieze, amplificînd anumite tuşe sub o lupă imagi- 
nară şi luminîndu-le mereu din alt unghi. E poate momentul potrivit 
pentru a mai spune şi că, pentru autorul acestor rînduri, drumul 
parcurs a coincis cu o dificilă, dar nu mai puţin fericită şi îmbogă- 
țitoare inițiere. 





21. Capitolele opului de față au apărut separat, începînd cu anul 1991 și 
pînă astăzi, ca studii şi articole în reviste şi volume colective, românești 
şi străine. Din cartea noastră Ego, Alter, Alter Ego (laşi, 1993) am 
reluat, prelucrîndu-l şi extinzîndu-l, capitolul intitulat „Alle Dichter 
sind Juden”. 


Orientul la Prut 


Notaţii răzlețe pe/la „marginea” Balcanilor 


Într-o foarte populară gazetă vieneză de pe la mijlocul vea- 
cului trecut, ce se numea Der Humorist şi practica, grație redac- 
torului ei Moritz Gottlieb Saphir, — despre care unii bîrfeau că 
ar fi fost, cu o expresie dragă nouă, „uns cu toate alifiile” —, un 
soi de bună dispoziție pe muchia dintre benigna îndrăzneală în 
a-i critica pe actorii de la Hofburgtheater şi grija de a nu-i 
supăra cu vreo iotă pe cenzorii lui Metternich, se poate citi, (în 
numărul de luni, 16 decembrie 1844) o istorioară care, dacă n-a 
reuşit cumva să-i amuze pe cititorii de prin cafenelele metropolei 
dunărene, le-a mai oferit totuşi o dată, dacă mai era nevoie, 
confortabila certitudine asupra întinderilor ce-i despărțeau de 
marginile îndepărtate și pentru ei greu imaginabile, vecine cu 
un incert „deşert al tătarilor”, ale lumii în al cărei „centru” le 
fusese hărăzit să trăiască. Se spunea acolo că un englez și-ar fi 
dorit cu patimă să-şi poată dărui drept cadou de ziua lui o 
noapte dormită succesiv în trei imperii diferite şi că, pentru 
a-și realiza visul, s-ar fi înființat împreună cu valetul său în 
unicul loc de pe pămînt unde, pe atunci, asemenea 
extravaganţă ar fi fost posibilă: în punctul denumit triplex 
confinium din nord-estul Bucovinei, în apropierea satului Noua 
Suliţă, pe Prut, acolo unde se mai întîlneau, încă, granițele 
Austriei, Rusiei şi Turciei. Totul s-a desfășurat, se pare, conform 
planului, călătorul nostru petrecînd cîte o oră bună în patul 
său de campanie, după ce se delectase cu ceai în Rusia, cu cafea 
în Turcia şi cu vin în Austria, și, în cele din urmă, luîndu-şi 
micul dejun, a doua zi, aşezat pe un scaun cu trei picioare, 
fiecare înfipt în alt imperiu. După care omul s-a întors fericit la 
Londra, pentru a raporta despre uluitoarea sa expediţie 
Societăţii Geografice Britanice. 

Invocarea Turciei la frontiera de la Noua Suliţă nu trebuie 
să-i scandalizeze pe cei care, pe bună dreptate, vor simți nevoia 
precizării că, de fapt, englezul dormise o treime din noapte nu 
în vreun pașalic al sultanului, ci chiar în Moldova, vasală, ce-i 
drept, Înaltei Porţi — ba chiar, dacă ne gîndim şi mai bine, tot 
în Moldova dormise și în orele adăstate în Basarabia rusească 
şi Bucovina austriacă. „Materia” plină de farmec a textelor de 
toate soiurile ce au constituit imaginarul „geografic” colectiv al 
vienezilor trăitori în prima jumătate a secolului trecut — și pe 
care, în virtutea ocupaţiilor mele de rutină, le-am parcurs cu 
ochire deosebită asupra celor dedicate Cernăuţilor şi provinciei 
sale înconjurătoare, devenită austriacă după 1775 — fixează 
curent alteritatea sud-estului limitrof al Imperiului în meta- 
fora unei Turcii omniprezente prin tot ceea ce se presupunea a 
diferi acolo de patina spiritului public de inspiraţie (încă) iose- 
finistă : ordinea, respectul aproape voluptuos al regulilor de 
tot felul, omniprezența birocraţiei şi, după 1815, a poliţiei 
secrete, avîntul întreprinzător şi credința în propășire, cumpă- 
tarea cetățenilor respectabili și mefienţa lor față de excese, 
acurateţea şi simetria mai mult sau mai puţin banală a peisa- 
jului citadin ori rural etc. Nu contest cîtuși de puţin, deşi sînt 
înclinat să nu dramatizez, observația comparatistului ameri- 
can (de origine arabă) Edward Said, care socotea că Orientul a 
reprezentat, din clipa în care a devenit obiect al studiului 
„occidentalilor”, o construcţie discursivă dominată de propoziţii 
cu tentă colonial-utilitaristă, știut fiind că, de pildă, întreaga 
ideologie a „lăţirii” habsburgice către Balcani, (ca şi către Galiţia), 
de la Maria Theresia și pînă la arhiducele Franz Ferdinand, a 
invocat argumentul misiunii „culturale” — vezi civilizatoare — a 
Austriei în spații dominate încă de rezistența, pasivă şi nu 
prea, la inițiativa iluministă în folosul progresului „bine tem- 
perat” de calculele cancelariei imperiale. Dar dacă eliminăm 
miza politică, şi odată cu ea aroganța „de serviciu” a celui mai 
tare vizavi de cel mai slab, cu toate consecințele decurgînd de 
aici, nu-i de ignorat ipoteza că există şi în cazul nostru — sau 
poate tocmai în cazul nostru, dincolo de puterea iraţională a 
tiraniei pre-„judecăţilor” despre Celălalt,- o fascinaţie latentă 
a ceea ce în propria lume putea trece atunci drept interzis, 
extravagant, neconform normelor îndeobște admise. Călătorii 

întorși în curata, dar plicticoasa Mitteleuropă, de la Stambul 
sau Salonic, pe drumurile prăfoase ale Rumeliei sau ocolind 
prin Principate, ezită nu o dată între didacticismul robinso- 
nian, agrementat din cînd în cînd cu judecata severă asupra 
incorigibililor ce nu se grăbesc să-și plieze moravurile la rețetele 
rațiunii, și ochiada curioasă asupra locurilor şi oamenilor, uimită, 
dar trădînd din cînd în cînd o undă de simpatie, oricum flămîndă 
de exotism și de neobișnuit, accesibile chiar „după colț”, în 
„Turcia” de dincolo de vama chezaro-crăiască de la Burdujeni. 
De pildă, Iașii primelor decenii ale secolului trecut, popas aproape 
obligatoriu al traseelor est- şi sud-est europene ale occiden- 
talilor — şi de aceea reper mult mai cert în geografia conti- 
nentului decît este astăzi — oripilează şi atrag concomitent 
prin amestecul pestriț de chipuri şi straie de pe ulițele pe care 
încruntatul conte Vinzenz Batthyani le găseşte la 1805 la fel de 
întortocheate, de incompatibile cu orice concepţie „modernă” 
despre urbanism și, desigur, nu mai puțin murdare decît cele 
din Constantinopol, dar care îl amuză 30 de ani mai tîrziu pe 
un Carl Otto von Arnim, rudă a poetului romantic, ce observă 
că în tot tîrgul nu dai de nici un ... librar (!), dar se delectează 
cu alternanţa dintre „otelurile” elegante și stilate şi căsuțele 
de lemn, cu aglomeraţia de bazar din centru şi apoi la prome- 
nada din grădina publică, amenajată de un evreu din Bamberg, 
établissement pe care îl găsește, de altfel, „frumuşel”. Că avansul 
civilizator dinspre vest, măsurabil în timp prin deceniile trecute 
de la exclamaţiile severe ale maghiarului Batthyani, ce mai 
percepea aici apăsarea unui Orient al mizeriei și arbitrariului, 
cu dregători ce se preling înfricoşaţi prin fața domnitorului, 
îngenunchează și se întrec să-i sărute degetele, este nu mai 
puțin şi unul spaţial, prin care hotarul Balcaniei se per- 
meabilizează graţie unor semnificative breşe în teritoriul ei 
„rezervat”, rezultă nu mai departe din aceeaşi relatare a 
prusianului Arnim, ce înregistrează cu admiraţie fațadele euro- 
pene ale caselor boiereşti de la Iași, deşi, (un „pas înapoi”!), tot 
el ghiceşte în spatele lor calitatea jalnică a materialelor de 
construcție şi a meșteșugului cu care au fost folosite. Curat 
„forme” fără „fond” ! 

Ispititoare şi pasionantă ar fi poate tocmai încercarea de a 
„modela” într-o zi scenariul ce se conturează din zecile de texte 

„frontaliere”, brodînd în jurul acestui „prag” imaginar dintre 
Europa şi sud-estul ei balcanic şi al mobilităţii sale în timp și 
spațiu, un scenariu ce mi s-a înfățișat deseori, fie chiar și în 
registru derizoriu, tradus în încleştarea faustică dintre civili- 
zaţie şi natură, în obstinaţia lumii guvernate de rațiune de a 
răpi noi și noi limburi de „uscat” dominaţiei elementelor și 
elementarului — operă cu final, în teorie, ireversibil, dar supusă 
în fapt unui continuu flux şi reflux. Reveniţi „pe pămînt”, în 
Bucovina de unde am plecat, înregistrăm, ca pe un simptomatic 
topos al scrierilor ce o introduc, treptat, ca pe o entitate geogra- 
fică distinctă şi „austriacă” în conștiința publicului germanofon 
de pe cuprinsul monarhiei chezaro-crăiești, efortul autorilor 
de a reprezenta „sensibil” şi „lizibil” efectul transformator al 
înțelepciunii administrative a Vienei, în contrast cu restul, 
„turcit”, al Moldovei — efect care, în afara admiraţiilor coman- 
date, n-a fost totuşi doar o fantasmă, cînd, de pildă, mai sus 
pomenitul Arnim consemna schimbarea bruscă de peisaj la 
trecerea graniței dinspre Botoșani : „locuințe frumoase şi curate, 
ogoare excelent cultivate”, plus, desigur, limba germană, și de 
vreme ce şi tînărul Kogălniceanu, în trecere prin Cernăuţi, îl 
resimțea, comunicîndu-l apoi în scrisori tatălui său. Spectacolul 
concurenței dintre elanul mittel-european și Balcanii refuzînd 
să cedeze în adîncul obiceiurilor şi mentalităților — tac-au-tac- 
-uri nu rareori savuroase de genul polemicii la distanță dintre 
un alt vizitator al Cernăuţilor, pe nume J.G. Kohl, entuziasmat 
la 1841, printre altele, de bucătăria de la „Hotel de Moldavie” 
(sic !), îndrituit, credea dînsul, să repereze orașul de pe Prut ca 
pe „limita cea mai îndepărtată a civilizaţiei”, şi cîrtitorii cores- 
pondenţi din Cernăuţi ai Umoristului lui Moritz Gottlieb 
Saphir, cei care i-au consacrat pe filistinii lor concetăţeni în 
celebra poreclă de „buco-vienezi” — n-a contenit multă vreme, nici 
măcar odată cu sentința lui Karl Emil Franzos, (hulită de 
Eminescu), ce excepta doar Kronlandul nord-moldovean de la 
condiția „semi-asiatică” atribuită de el cu ușuratică superbie 
„civilizatoare” întregului Est şi Sud-Est nevorbitor de germană. 

De ce și cum a încremenit totuși într-o bună zi, de n-a mai 
rămas din el decît stop-cadrul „Maghrebiniei”, fantasticul tărîm 
al Balcaniei cu capitala la „Cernopol”, (povestit în nemţește de 
Gregor von Rezzori), este deja o cu totul altă istorie. 


In jurul „meridianului” 


Compendiu de „civilizație cernăuțeană” 


În numerele din 2 şi 3 octombrie 1875 din „Neue Freie 
Presse”, vienezii puteau citi lungi foiletoane prilejuite de festi- 
vitățile aniversării a 100 de ani de la alipirea Bucovinei la 
monarhia habsburgică, al căror autor era nimeni altul decît 
tînărul Karl Emil Franzos, colaborator de dată recentă al influ- 
entului organ liberal din capitala monarhiei, trimis, împreună 
cu un Dr. Goldbaum, să-l reprezinte în capitala Kronlandului 
din nordul Moldovei și în calitate de bun cunoscător al locurilor 
şi oamenilor de acolo, despre care şi scrisese deja în repetate 
rînduri. Franzos, fiul unui medic din Czortkow, orășel galiţian 
de la frontiera cu Rusia, fusese crescut de mic în admirația 
pentru „metropola” provinciei vecine, căci faima acesteia de a 
fi concentrat în estul monarhiei o mică oază germanofonă exer- 
cita o atracție magnetică asupra unei familii în care întregul 
proces de socializare a copiilor se desfăşurase sub semnul frazei 
cu iz testamentar a tatălui: „Tu ești german, dar unul, desigur, 
de confesiune evreiască”!. Moartea timpurie a doctorului Franzos, 
cu greutăţile materiale ce i-au urmat, a grăbit decizia văduvei 
sale de a se stabili chiar la Cernăuţi, unde posibilitățile de 
cîştigare a existenței păreau mai promițătoare ; conform dorinței 
răposatului, băiatul a fost înscris pe dată la gimnaziul german 
care funcţiona acolo din 1808, cu avertismentul matern că, 
dacă nu va fi şi „primul” în clasă, va sfîrşi ca ucenic la vreun 
negustor. Oricum, schimbarea de peisaj îi va fi produs sensi- 
bilului adolescent Milko cu totul alte sentimente decît cele pe 
care le exhiba un personaj episodic din Der Pojaz, romanul 
maturității sale creatoare, personaj ce refuza isteric să se apropie 





1. Karl Emil Franzos, „Mein Erstlingswerk, Die Juden von Barnow”, 
in Die Geschichte des Erstlingswerks, Leipzig, 1894, p. 223. 

de Cernăuţi, „oraşul spurcat, unde evreii vorbesc Hochdeutsch 
şi mănîncă porc”?. Din contra, în primăvara lui 1859, cînd 
familia Franzos s-a mutat acolo, tînărul găsea mica așezare de pe 
malul Prutului „prietenoasă” şi pe deasupra „pe deplin germană”, 
ceea ce nu putea decît să-l satisfacă: „mă simţeam în anti- 
camera paradisului numit Germania, care îmi era predestinat”. 

Elev excelent, într-atît de dedat subtilităţilor filologice încât 
va produce o măiastră traducere în greaca veche şi în metru antic 
a unei egloge de Vergilius, Franzos va deveni o mică vedetă a 
gimnaziului și a orașului, a cărui condiţie provincială o judecă 
însă acum la dimensiunile sale reale — îl numește „Herrnwitz” 
într-o filă de jurnal din 1868f, unde, fără patimă, ci doar cu 
superioritatea ironică a celui sigur că soarta l-a ales pentru a 
pleca să trăiască departe, în Vestul civilizat, nu-şi cruță conce- 
tățenii filistini şi mărginiţi, chiar dacă, pe de altă parte, nu-și 
ascunde satisfacția de a constata, măcar şi prin „epidemia” 
poetică germanofonă bîntuind prin sălile gimnaziului sau ale 
tribunalului, „victoria” deplină a limbii germane pe malurile 
Prutului, inclusiv și ca pe o bună premiză a avansului spre moder- 
nizare al majorităţii negermane a Kronlandului şi a capitalei 
sale. Se vede că această „implantare” lingvistică şi culturală pe 
un teren la fel de „înţelenit”5 precum alte asemenea în estul şi 
sud-estul continentului aflat sub sceptrul habsburgic îl preocupă, 
ca fenomen ce nu pretutindeni a „rodit”, cum i se pare a se fi 
întîmplat în Bucovina şi în capitala sa. O face, desigur, de pe 
poziţiile deprinse de „acasă”, cu simpatii liberale și conotația 
naţional-germană a vechiului pașoptism „luminat”, comprehensiv 
față de aspiraţiile naționale ale celorlalți — aspirații pe care însăşi 
experienţa gimnaziului din Cernăuţi i le-a revelat din plinf. Își 





2. Karl Emil Franzos, Der Pojaz, Stuttgart, 1905, p. 77. 

3. Mein Erstlingswerk (vezi nota 1), p. 228. 

4. Vezi manuscrisul întitulat Tagebuch, aflat în arhiva Franzos de la 
Wiener Stadt- und Landesbibliothek, însemnarea din 5 septembrie 1868. 

5. În foiletonul Ein Kulturfest, „sinteză” a serbărilor de la Czernowitz, 
Franzos folosește expresia „harter Boden”, in Aus Halb-Asien. Cultur- 
bilder aus Galizien, der Bukowina, Siidrussland und Rumănien, 
vol. II, Leipzig, 1876, p. 191. 

6. Vezi capitolul „Karl Emil Franzos și Mihai Eminescu. Lecţia unei 


2» 


polemici la ‘distanță’ ”. 

va cultiva, în mediul destul de închis al burgheziei locale vorbi- 
toare de germană, ipostaza militantă, pentru care darul poetic, 
descoperit de pe băncile şcolii, va însemna un argument în plus — 
aura de tribun iluminat și răsfățat de muze îl va însoți perma- 
nent în ultimii ani petrecuţi la Cernăuţi, cînd va proiecta, 
alături de Bildungsbiirgerii cu veleităţi literar-artistice, acţiuni 
„patriotice”, (precum o serbare consacrată poetului „angajat” 
Freiligrath), sau se va consacra unei ambițioase exegeze asupra 
literaturii germane din „această parte îndepărtată şi izolată a 
monarhiei”, cum îi scria el în 1866 criticului vienez Konstant 
von Wurzbach”. Adeziunea sa zgomotoasă la ideologia pan- 
germanăă, cu izul ei agresiv-patetic, iese în evidenţă mai tîrziu, 
în anii studiilor de drept la Graz, unde, întrezărind în Prusia, 
deja la 1869, „puterea germană” prin excelență, activează plin 
de entuziasm, riscînd chiar represaliile poliției chezaro-crăieşti, 
în asociaţiile studențești naţionaliste (Burschenschaften), al 
căror program îl propagă ori de cîte ori revine în „patrie”, ca de 
pildă cînd, invitat de onoare la Cernăuţi, la sărbătorirea jubi- 
leului lui Alexander von Humboldt, pronunţă celebrul toast în 
care, deplîngînd, subversiv, cît este de năpăstuit poporul german — 
tocmai cel căruia i-ar fi revenit „misiunea sublimă de a păstra, 
proteja şi cultiva bunurile spirituale, înaltele şi veşnicele taine 
ale înțelepciunii omenirii” — de perfidia şi fățărnicia politicii şi 
diplomaţiei, Franzos formulează „diferența specifică” a rolului 
acestuia în Bucovina, în comparație cu Galiţia şi Ungaria : „Aici 
germanismul luptă cu armele sale originare — lumina şi dra- 
gostea. Aici i-a fost germanismului hărăzit să acţioneze ca 
element de cultură, într-o înfățișare atît de pură, sublimă şi 
dezinteresată precum nicăieri altundeva”?. Tocmai de aceea, 
investiția în drumul deschis în 1864 de Wilhelm Capilleri, editor, 
la Cernăuţi, al unei antologii poetice întitulate Buchenblătter. 





7. Apud Jong-Dae Lim, Das Leben und Werk des Schriftstellers Karl 
Emil Franzos, Diss. Wien, 1981, p. 445. 

8. Mark H. Gelber, Ethnic Pluralism and Germanization in the Works 
of Karl Emil Franzos, in „The German Quaterly”, nr. 3/1983, pp. 376-385; 
Fred Sommer, German Nationalism and the Eastern European Works 
of Karl Emil Franzos, Stuttgart, 1984. 

9. Apud Jong-Dae Lim (vezi nota 7), p. 609. 

Dichtungen aus der Bukowina — cea dintîi tentativă de a introduce 
Bucovina ca pe o entitate colectivă, „peisaj literar” cu identitate 
proprie, în geografia culturală a spaţiului lingvistic german! — 
i se pare, chiar și cu prețul diletantismului, (de care este cît se 
poate de conştienti!), demnă de toată lauda, măcar şi pentru 
voluptatea de a exclama emfatic că „Germania se întinde pînă 
acolo unde răsună limba germană”. Gustul său literar, oricum 
mai cultivat decît cel al actorului Capilleri, nu-i va fi de altfel 
de mare folos în alcătuirea unei noi antologii bucovinene, ce 
recurge cam la aceiași colaboratori, între care Ernst Rudolf 
Neubauer și Ludwig-Adolf Simiginowicz-Staufe, poeţii locali 
en titre, bancherul Moritz Amster, scriitor și mason, aristocrații 
români lancu şi Theodor Lupul sau barzii ruteni Osip 
Fedkowicz și Isidor Vorobkiewicz, şi al cărei spor în consistență 
față de cealaltă se datorează, cel mult, propriei contribuţii, între 
care şi prima sa „nuvelă de ghetto”, David der Bocher, inspirată 
din amoru-i nefericit pentru o Ludmilla, ce l-ar fi respins pentru 
că el era evreu și ea creştină. În treacăt fie spus, destinul 
acestui text, care l-a impus atenţiei publice ca prozator de 
talent nu prin versiunea din Buchenblătter, ci prin prelucrarea ei 
sub titlul Ein Christusbild. Eine Geschichte aus Podolien din 
„Westermanns Monatshefte”!5, a constituit pentru Franzos şi o 
foarte utilă lecţie de strategie pe „cîmpul literar”: a înțeles 





10. Publicaţiile de același gen care au precedat antologia lui Capilleri, 
un Album neuester Dichtungen, scos de Ludwig Adolf Simiginowicz- 
-Staufe în 1852 la Viena, și suplimentele „literare” la periodicul 
Bukowinaer Hauskalender, întitulate Familienblătter şi îngrijite 
de același Simiginowicz-Staufe, n-au îndrăznit să-şi aroge încă o 
asemenea identitate, căci, după cum se poate citi într-o scrisoare a 
acestuia adresată tînărului Franzos, „fiii Bucovinei n-au fost, cel 
puțin în belestristică, într-atât de activi încît să poată îndrăzni să 
se arate cu producţiile lor în public”, apud Johann Willibald Nagl, 
Jacob Zeidler, Eduard Castle (ed.), Deutsch-ăsterreichische Literatur- 
geschichte, vol. 3, Viena, 1936, p. 531. 

11. Cf. manuscrisului Tagebuch (vezi nota 4). 

12. K.E. Franzos, Vorrede, in K.E. Franzos (ed.), Buchenblătter, Czernowitz, 
1870 

13. Vezi „Westermanns Illustrierte Deutsche Monatshefte”, nr. 20 (1870), 
pp. 627-639. 

acum, odată pentru totdeauna, că „provincia” poate constitui 
pre-textul unei veritabile cariere, dar nicidecum con-textul ei, 
căci legitimarea reprezintă în ultimă instanță un apanaj al 
„metropolei”. În consecință, solicitat de „Westermann” să stăruie 
asupra „interesantului domeniu tematic” în care se lansase, 
tînărul va deveni curînd „expertul” recunoscut și răsfățat de 
marile periodice austriece şi germane ale vremii în proble- 
matica naţională şi socială a spaţiului „de la Dunăre pînă la 
Don”; spre anii petrecuţi în Bucovina va privi, de aici înainte, 
cu superioritatea unui obișnuit al marilor metropole, ca la un 
moment trecător de viață!“, iar desprinderea de Cernăuţiul 
cultural va fi, după cea de-a treia antologie Buchenblătter, apărută 
în 1871 sub îngrijirea amicului Johann Georg Obrist şi fără 
colaborarea lui Franzos, una quasi-definitivă!5. 

Delegarea sa de către „Neue Freie Presse”, dar și de către 
redacţiile lui „Augsburger Allgemeine Zeitung”, „Fremden- 
-Blatt” şi „Uber Land und Meer”, la festivitățile cernăuţene 
din toamna lui 1875 putea fi şi ea un semn că, pentru opinia 
publică germană şi austriacă, evenimentul avea o importanță 
ieşită din comun. La aniversarea a 100 de ani de la alipirea 
Bucovinei la Austria, împăratul Franz-Josef dăruia micului 
land răsăritean şi capitalei sale nici mai mult, nici mai puţin 
decît o universitate de limbă germană, fapt care, mai ales după 
„polonizarea” Universităţii din Lwow/Lemberg, constituia un 
gest fără echivoc al autorităţilor vieneze cum că, în ciuda 
„excluderii” Austriei din „Germania” unificată și a tuturor agita- 
țiilor naționale ale națiunilor negermane din „jumătatea” aus- 
triacă a monarhiei habsburgice, aceasta nu intenționa cîtuși 
de puţin să-și renege identitatea „culturală” tradiţională şi, în 
fond, opțiunea (deocamdată) centralistă şi supranaţională vizavi 
de integrarea administrativă, măcar şi prin limba „de stat”, a 
provinciilor Cisleithaniei. Sprijinul liberalilor din Reichsrat 





14. Halb-Asien (vezi nota 5), vol. I, pp. IV şi urm. 

15. Excepţie face colaborarea sa la Poetisches Gedenkbuch. Festgeschenk 
zur Feier des hundertjăhrigen Jubiläums der Vereinigung des 
Herzogthums Bukowina mit dem österreichischen Kaiserstaate und 
der Inauguration der Universität in Czernowitz, ed. de Moritz Amster 
şi Ludwig-Adolf Staufe, Czernowitz, 1875. 

pentru inițiativa, asumată de altfel de deputatul român Constantin 
Tomaszezuk, dar criticată de figuri politice şi ştiinţifice impor- 
tante, precum Max Menger sau Franz von Miklosich, este simpto- 
matic pentru percepția acesteia în cheie iosefinistă, în dublul 
sens al investiţiei culturale (germanofone) în consolidarea sta- 
tului şi totodată în efectul ei „civilizator” în estul Imperiului!$. 
De altfel, recursul la o manevră administrativă atît de com- 
plexă pentru un efect cu valoare politică în primul rînd demon- 
strativă indică el însuşi că, aproape un deceniu după ce Franzos 
părăsise Cernăuţiul, constelația politică internă şi externă în 
care era plasată Bucovina se modificase într-atât încît evoluţiile 
de aici şi din jur nu-i mai puteau lăsa indiferenți pe strategii 
vienezi. Orașul „viselor tinereţii”, pe care Franzos îl invoca 
nostalgic în scrisoarea în care anunţa unui prieten, la 1 septem- 
brie 1875, iminenta sa sosire în Bucovina!”, se afla în plină 
expansiune economică și urbană, favorizată şi de prevederile 
tratatului comercial dintre Austro-Ungaria şi România!!, ceea 
ce, la rîndul ei, determinase un sensibil spor în importanța sa 
de centru administrativ şi cultural,— pe care o atestă, de pildă, 
şi numai ridicarea în 1873 a episcopiei greco-orientale la rang 
de mitropolie a unei dioceze ce cuprindea și ţinuturile dalmate 
populate de ortodocşi. În agent al modernizării accelerate se 
erija aici, ca şi pe tot cuprinsul monarhiei, dar cu un impact 
mai vizibil decît altundeva, o burghezie evreiască asimilată și 
dinamizată de legislația pe deplin emancipatoare de după 1867, 
devotată de aceea Vienei şi „germanismului”, cu care se identifică 
în asemenea măsură încît, cel puţin la scara Cernăuţiului, tinde, 
în consens cu administraţia austriacă, a-l impune ca unică „regulă 
a jocului” comunicării între naţionalităţile provinciei!?. Un 





16. Vezi Rudolf Wagner (ed.)., Alma Mater Francisco-<Josephina, München, 
1975. 

17. Publicată la 3 aprilie 1904 în „Czernowitzer Allgemeine Zeitung”. 

18. Uta Bindreiter, Die diplomatischen und wirtschaftlichen Beziehungen 
zwischen Osterreich-Ungarn und Rumänien in den Jahren 1875-1888, 
Wien/K5ln/Graz, 1976. 

19. Martin Broszat, Von der Kulturnation zur Volksgruppe. Die nationale 
Stellung der Juden in der Bukowina im 19.und 20.Jahrhundert, in 
„Historische Zeitschrift”, nr. 200 (1965), pp. 572-605; Andrei 

călător român al acelor ani constata că, odată ajuns la Cernăuţi, 
n-a găsit „pe nimeni, nicăieri”, cu care să poată vorbi româ- 
neşte? ; faptul că, în schimb, străbate sate integral românești 
este simptomatic pentru coloratura națională a diviziunii sociale, 
şi implicit, a interesului (activ)/rezistenței (pasive) față de 
evoluţia capitalistă a provinciei, cu toate consecințele ei. Reacția 
„autohtonilor” nu putea întîrzia, în ciuda prăpastiei tot mai 
adînci dintre concurenții români și ruteni, într-un moment de 
efervescenţă naționalistă în aproape toate landurile monar- 
hiei; în plus, statutul internaţional și soliditatea internă a 
statului român, ca protector „natural” al conaționalilor din 
Bucovina, se întărise considerabil după aproape un deceniu de 
domnie a prințului Carol de Hohenzollern. Agitaţia iredentistă 
din România în jurul aniversării a aceloraşi 100 de ani, dar de 
la „răpirea” Bucovinei de către Austria, cu accente antihabs- 
burgice şi mai ales antievreiești?! — pe fondul rumorilor interne 
cauzate de mai sus amintitul tratat comercial, dezavuat de opo- 
ziția național-liberală de la Bucureşti? —, a raliat acum pentru 
prima dată simpatii semnificative în Bucovina, atît printre 
politicienii români, cât și, cu precădere, în rîndurile tineretului 
studios, intelighenţia națională românească în devenire3ă. 

Pe acest fundal exploziv, ofensiva politico-culturală, învă- 
luită de un halo propagandistic sugerînd suverana siguranță 
de sine a puterii, a părut la Viena, probabil, drept unica soluţie 
pentru a împiedica, deocamdată, deschiderea în Bucovina a 





Corbea-Hoisie, La culture juive germanophone de Bucovine et de 

pp. 165-182. 

20. P.S. Aurelian, Bucovina. Descriere economică însoțită de o hartă, 
Bucureşti, 1876, p. 5. 

21. Vezi, printre altele, intervenţia unui gazetar de talia lui Mihai 
Eminescu, în prelecțiunea sa publică din 1 august 1876 despre 
Influenţa austriacă asupra românilor din Principate, publicat în 
„Convorbiri literare”, nr.5 /1876, pp. 165-175. 

22. Bindreiter (vezi nota 18). 

23. Vezi episodul arestării şi anchetării unor studenţi români, în 1877, 
pentru manifestări iredentiste, in Erich Prokopowitsch, Die 
Rumänische Nationalbewegung in der Bukowina und der Dako- 
-Romanismus, Graz/K5ln, 1965, pp. 113 şi urm. 

încă unui front al confruntărilor naţionale. Acest „mesaj” îl va 
sesiza şi Franzos, cu antenele sale foarte sensibile la nuanțele 
politicii austriece, a cărei „reușită” în edificarea, prin civilizația 
urbană a Cernăuţiului, a unei enclave social-culturale de tip 
central-european în estul înapoiat al monarhiei el înțelege, 
vizavi de profunda criză identitară a Austro-Ungariei, nu doar 
s-o apere, ci chiar s-o şi recomande, ca model de „pace naţională 
şi confesională”?4. Sub pana foiletonistului, „raţiunea de stat” 
chezaro-crăiască ă la „Neue Freie Presse”, închipuind scenariul 
autonomiei culturale a popoarelor provinciei ca pe un Kulturfest%, 
spectacol al unei fericiri ordonate şi al unei diversități contro- 
late, își asociază fără rezerve alibiul tradiţiei generoase şi uma- 
niste a iluminismului şi liberalismului; metafora „obsedantă” 
a „luminării” se îngemănează de regulă cu figura „ascensiunii” 
spre „înălțimile” însorite ale „progresului”, ca în polemica expli- 
cită a lui Franzos cu revendicările naționale româneşti (dar şi 
cu tendințele de polonizare manipulate dinspre Galiţia), cînd 
compară sensul „progresist” al serbării celor 100 de ani de 
prezenţă civilizatoare austriacă în Bucovina cu alura „reacțio- 
nară” a comemorării demonstrative, organizate atunci în replică 
la Iaşi, a uciderii „unui oarecare onorabil dac din întunecimile 
vechimii” — de fapt principele moldovean Grigore Ghica, cel 
care, la 1775, se opusese dezmembrării principatului său în 
favoarea Habsburgilor — sau cînd, în raport cu ceea ce dînsul 
numește Halb-Asien, acea „jumătate estică slavo-evreo-română”26 
a continentului, unde ar domni încă „amestecul crepuscular” 
între o cultură „relativ înaltă” și „incultura cea mai de jos”, 
exaltă tocmai „înflorirea” Bucovinei, „europenizarea” ei certă?7, 
şi faptul că, la capătul unei călătorii pe calea ferată de la Viena 
la Cernăuţi, după traversarea dezolantului peisaj galiţian, 
„splendoarea” oraşului de pe colină (sic!) îl cucerește pe străi- 
nul ce se va simți dintr-o dată, din nou, „în vestul cultivat și 
manierat”25. Chiar şi emanciparea evreilor se înfățișează aici 





24. Halb-Asien (vezi nota 5), vol. II, p. 182. 
25. Cf. Sommer (vezi nota 8), pp. 60 şi urm. 
26. Halb-Asien (vezi nota 5), vol. I., p. VI. 
27. Ibid., p. V 

28. Ibid., p. 112. 

ca o alegere între ghetto-ul cu străzi mizere și înnoroiate din 
vale și orașul „de sus”, cu „aer curat”, unde, scăpaţi de „mur- 
dărie și întuneric”, evreii „trăiesc alături de concetăţenii lor, 
prin nimic altceva deosebiți de aceia decît prin confesiune”??. 
Supralicitînd, Franzos afirmă în consecinţă că, din punct de 
vedere istorico-cultural, provincia ar putea fi socotită drept 
„cea mai interesantă ţară din Europa”%0,- un fel de „Tirol”3!, ba 
chiar o „Elveţie”*2,— de vreme ce diversele neamuri, departe de 
a se fi unificat într-un „torent pestriț”, şi-ar fi păstrat fiecare 
specificul, dar, pe de altă parte, așa neamestecate între ele, 
s-ar fi „îmbinat” însă pînă la a produce o anume formă și culoare 
comune întregului. Performanță posibilă — pretinde el, reluînd 
vechi motive din discursul deutschnational, practicat în anii 
vacanţelor militante petrecute la Cernăuţi — doar datorită 
națiunii germane (Deutschtum), care, deşi „într-un anume sens 
elementul hegemon al provinciei, [...] nu asupreşte celelalte 
naționalități, ci le oferă terenul conciliant și formativ al 
joncţiunii”, și aceasta nu printr-o „germanizare” silnică, ci prin 
spiritul „lucrativ” şi constructiv pe care l-ar fi inoculat conlocui- 
torilor. „Deutsch sein heißt arbeiten” (sic!) este motto-ul sub 
care Franzos credea a fi descoperit chiar şi o simptomatică 
„simetrie” între Francisco-Josephina, noua ctitorie habsburgică 
în est, şi cea a celui de-al II-lea Reich în vest: — Universitatea 
germană din Strasbourg, la a cărei inaugurare în 1872 Franzos 
a participat tot ca trimis al lui „Neue Freie Presse”,— „simetrie” 
pe care de altfel Bismarck însuşi a ținut s-o marcheze, cînd a 
insistat ca rectorul aceleia, Gustav von Schmoller, să participe 
în persoană la ceremoniile de la Cernăuţi3t. Oricum, conchide 
Franzos sentenţios, „doar în Bucovina s-a împlinit ceea ce a 
imaginat cîndva cu atîta căldură şi pentru care a lucrat amarnic 
marele Josef: un stat bazat pe educaţia comună, nu un stat 
naţional german, ci un stat cultural german”... Şi, ca o 





29. Ibid., p. 162. 

30. Ibid., p. 136. 

31. Ibid., p. 119. 

32. Ibid., p. 185. 

33. Ibid., pp. 190 şi urm. 
34. Ibid., p. 59. 

35. Ibid., p. 186. 

încununare a „minunii”36 că, „în mijlocul deşertului cultural” 
semi-asiatic3”7, subzistă o „oază de cultură”, Franzos mai 
notează, bine informat, că, indiferent de naţiune, „cel care, la 
malurile Prutului sau ale Sucevii, simte chemarea poeziei, — și 
o simt aici destul de mulți, chemaţi și nechemaţi,— se exprimă în 
limba germană”. 


%* 


Asupra impactului limbii și culturii germane în Bucovina 
opiniile istoricilor sînt aproape unanime. Atunci cînd, în toamna 
anului 1774, trupele austriece au trecut din ordinul împăra- 
tului Josef II și cu consimțămîntul Turciei, puterea suzerană, 
granița Moldovei, ocupînd regiunea nord-vestică a principa- 
tului,— cu intenţia de a asigura un culoar între Galiţia, obținută 
de Habsburgi în urma primei împărțiri a Poloniei, şi Transilvania, 
ce le aparţinea de mai bine de 70 de ani — urmele vechii pături 
de meșşteşugari germani stabilite în orașele moldovene în Evul 
Mediu erau de multă vreme șterse. În Cernăuţi, pe atunci o 
mică aşezare cu nu mai mult de 359 de familii, preferată însă 
de administraţia militară austriacă, ca reşedinţă, Sucevei, vechea 
capitală a Moldovei, datorită poziției strategice mai favorabile, 
trăiau, se pare, nu mai mult de două familii de germani româ- 
nizaţi“0, — aceasta pe lîngă cele 112 familii de evrei „orăşeni”, 
vorbitori de jargon, recenzate şi ele de autorități ca fiind 
„autohtone”+!. Deja după 1775, stimulată de interesul împăratului 
în popularea noii provincii pentru exploatarea ei economică 
mai lesnicioasă, debutează imigrația din ţinuturile învecinate, 





36. Ibid., p. 113. 

37. Ibid., p. 120 

38. Ibid., p. 159 

39. Ibid., p. 137. 

Tiefenthaler, Rudolf Wagner (ed.), Czernowitz. Eine Stadt im Wandel 

ce ia proporții în anii următori ; pe lîngă ruteni, români, maghiari, 
lipoveni și mai cu seamă evrei galițieni — pe care însă adminis- 
trația va căuta mai curînd să-i împiedice a se așeza în Bucovina, 
izgonindu-i periodic, cum s-a întîmplat în 1783, vor veni şi 
familii germane, mai întîi din Banat, iar după 1787, conform 
unui plan foarte precis întocmit, țărani din Suabia, Palatinat, 
Franconia, Hessa, mineri și meseriași din Zips, Boemia sau din 
Germania sud-vestică, ale căror colonii mai ales rurale vor 
constitui un factor important al modernizării provinciei, preco- 
nizate cu atîta zel de Josef al II-lea. Spre Cernăuţi, ca şi în mai 
mică măsură spre celelalte orașe, vor migra în primul rînd 
dinspre Austria meseriași și negustori, furnizori ai regimentelor 
staționate aici, ce vor alcătui, alături de militarii şi funcţio- 
narii în serviciul împăratului, primele nuclee ale unei burghezii 
locale,— cu pretenţii de exclusivitate, de vreme ce elimină de la 
alegerea notabililor comunei pe „necreștini” (evrei), proprietari 
la 1787 a, totuşi, 76 din cele 414 case din oraşt; un Josef 
Hampel va dirigui cu mînă de fier Cernăuţiul pînă la 1811%. 
În sine, iradiația lingvistică a acestui implant de populație 
germană, ce nu va depăşi niciodată pînă la 1918 mai mult de o 
zecime din totalul locuitorilor Bucovinei, n-ar fi trebuit să conteze 
în fața unei majorități româneşti, recunoscute de altfel inițial 
de administraţia militară instalată în 1774 prin chiar rolul 
important rezervat limbii „moldoveneşti” în comunicările oficiale. 
În virtutea programului iosefinist de răspîndire a instrucției 
publice, inițiat deja cu ajutorul unui fond special creat al bise- 
ricii ortodoxe în primii ani de la preluarea provinciei, școlile 
înființate în 1784 la Cernăuţi și Suceava aveau ca limbă de 
predare germana, profesorii, saşi din Transilvania, fiind recru- 
taţi şi în funcţie de cunoştinţele lor de limba „moldovenească”44. 
Modelul bilingv a funcționat în toate noile aşezăminte școlare 
ale statului, inclusiv în școlile germano-israelite, fondate în 





42. Wagner (vezi nota 40), p. 12. 

43. Erich Prokopowitsch, „Das Deutschtum der Bukowina in der Land- 

Deutschtum in der Bukowina, Miinchen, 1961, p. 89. 

aceleași două orașe în 1790, şi în ciuda opoziţiei masei evreieşti 
ortodoxe față de laicismul iluminist. Pe de altă parte, după 
1786, anul integrării Bucovinei ca simplu district în „Regatul 
Galiției şi Lodomeriei”, se va multiplica, îndeosebi prin corpul 
didactic „importat”, presiunea culturală poloneză și catolică, 
ce încetinește pe de altă parte ritmurile şi dimensiunile 
spaţiale ale procesului de aculturaţie“5, concentrîndu-l în cîteva 
orășele şi mai cu seamă în Cernăuţi, în al cărui gimnaziu, 
deschis în 1808, și unde în clasele superioare se preda chiar în 
latină, condiția admiterii consta înainte de toate în buna 
cunoaştere a germanei'f. Îl frecventau copii români, germani, 
polonezi, armeni, ruteni ; primul evreu va fi înscris aici în anul 
1820. Formaţia elitelor urmează, în ciuda condiţiei precare a 
unei provincii încă relativ greu accesibile, un algoritm similar 
celui practicat în întreaga Europă Centrală postiosefinistă şi 
care, în raport cu priorități analoage ale modernizării, se traduce 
într-un „ethos” comparabil cu cel „protestant”, tipic pentru lumea 
anglo-saxonă şi cea a nord-vestului european, dar concentrat nu 
atît pe „munca aducătoare de cîştig ori pe realizările individuale, 
ci mai degrabă pe acumularea de cunoştinţe și pe recunoașterea 
comunitară a importanței instruirii, înțeleasă ca măsură a 
tuturor meritelor umane şi ca vehicul al avansării sociale”®. 
Realităţile locale bulversează decalajul temporal, caracteristic 
lumii „protestante”, dintre constituirea burgheziei economice și 
celei „culturale” (Bildungsbiirgertum), aceasta din urmă prece- 
dînd și stimulînd uneori apariția celeilalte, mai cu seamă în 
zone unde, precum în Bucovina, structurile sociale tradiționale, 
bazate pe bipolaritatea aristocrație funciară/țărănime, sînt 
încă dominante. Modernizarea „de sus în jos” presupune un 
aport mult sporit — peste cel „normal!” în Occident — al școlii, cu 
al cărei limbaj şi, implicit, cu a cărei limbă se confundă aici 

însuși discursul „progresului”, promovat concomitent şi de 
autorităţile veghind la aplicarea politicii Vienei; aderenţa şi 
interesul pentru accelerarea ritmurilor de evoluţie economico- 
-socială a Bucovinei se măsoară așadar, dincolo de grupurile 
etnice şi ponderea lor, și prin asimilarea limbii germane, ca 
limbă „de cultură” paralelă sau chiar principală vizavi de 
limbile materne ale majorităţii populaţiei provinciei“5. Agitaţia 
multor burghezi cernăuțeni la 1848, cînd se aliază cu repre- 
zentanţii aristocrației românești în solicitarea adresată Vienei 
de a consimțţi la despărțirea Bucovinei de Galiţia şi la consti- 
tuirea unui Kronland autonom, indică o conștiință deja formată 
a intereselor distincte, economice şi politice, ale unei categorii 
de indivizi legate mai curînd din punct de vedere social decît 
național. Oricît de rudimentară și filistină, burghezia locală, 
aşa cum se înfăţişează ea în diverse mărturii contemporane 
(memoriale de călătorie, corespondențe pentru gazete vieneze 
sau germane, epistolare), se diferenţiază pas cu pas, și nu în 
ultimul rînd printr-o accelerată aderenţă la valorile unei 
„culturi” ce reprezintă deopotrivă un „habitus” legitimator şi o 
„formă de comunicare”. Faptul că în anii '40 nu numai că se 
citea la Cernăuţi „Der Humorist”, pe atunci cea mai populară 
şi mai îndrăzneață publicaţie vieneză, ci şi că redactorul său 
Moritz Gottlieb Saphir includea orașul pe lista turneelor sale, 
spune deja destule despre existenţa unui public multi- și supra- 
național, în măsură să împărtășească nemijlocit gusturile și 
modele capitalei imperiale, şi implicit despre includerea urbei 
bucovinene într-un circuit al „bunurilor culturale” care se 
întinde pe întregul spațiu central-european, cu Viena în centru 
şi cu limba germană ca lingua franca. 

O consecinţă directă a acestui fenomen o reprezintă treptata 
modificare a atitudinii populaţiei evreiești, în sensibilă 
creştere numerică prin migraţia continuă dinspre Galiţia, 
Ucraina și Basarabia, față de oferta de „deschidere” a limbii și 





48. Kurt Rein, Die Bukowina als deutsche Sprach- und Literaturlandschaft, 

culturii germane, căci, mesageri predestinați ai capitalismului 
şi ai dinamizării unei societăți încă arhaice, ei înşişi devin 
„obiect” al unei „îmburgheziri” echivalente cu o modificare de 
statut social şi nu mai puţin „cultural”5. Învestiţia în limba şi 
cultura germană, ca vehicule ale asimilării, — investiţie facilitată 
de puntea idișului — înseamnă pentru evrei un instrument al 
accesului nemijlocit la reuşita și prosperitatea economică. Pe 
de altă parte, citadini prin excelență şi agenți ai citadinismului 
chiar şi în mediul rural, evreii întăresc astfel în Bucovina 
enclavele burgheze, avanposturi ale unui implant de civilizație 
a diferenţei occidentale, receptate prin filiera culturii germane 
(şi austriece). Printr-o marjă de adaptabilitate și mobilitate 
socială superioare altor grupuri lingvistice şi religioase din 
Bucovina mijlocului de secol al XIX-lea, ei constituie un material 
ideal pentru coagularea în timp, în spaţiul urban al Cernăuţiului 
şi al celorlalte nuclee orășenești ale provinciei, a unei pături 
de cetățeni legaţi printr-o relație specială, asimilată ca una 
existenţială, cu statul (vezi dinastia) şi modelul civilizator şi 
cultural pe care acesta îl întruchipează la un moment dat. 
Procesul coincide fără doar şi poate cu „era liberală”, instaurată 
în monarhia habsburgică după 1860 şi apoi, decisiv, după com- 
promisul dualist din 1867. Iniţial destul de greu penetrabilă de 
către evrei, oricît de bogaţi, cum rezultă, de pildă, din scrisorile 
cavalerului Borkowski de la 184851, „înalta” societate cernău- 
țeană, în care se amestecă mai cu seamă funcționari şi ofițeri 
trimiși de la „centru” cu o foarte subţire pătură locală de nota- 
bili — plasabilă socialmente între „nobilimea de robă” şi o proto- 
-burghezie economică, deocamdată preponderent de proveniență 
germană și poloneză, și mai puțin românească —, ea li se va 
deschide şi acestora pe măsură ce vechile discriminări econo- 
mice şi politice vor fi înlăturate. Acumularea de capital econo- 
mic se îmbină în cazul acesta cu cea de capital simbolic: noua 
Cameră de Comerţ şi Industrie, fondată la 1850, se evidenţiază 
deja printr-un număr considerabil de întreprinzători evrei, 
pentru ca, în 1861, doi evrei să facă parte din primul Landtag 

al provinciei, dintre care unul (Josef Fechner) să devină, trei 
ani mai tîrziu, chiar viceprimar al orașului. Școlile de limbă 
germană se transformă cu atît mai mult în factor esenţial al 
integrării şi emancipării; evoluţia cifrelor, de la 10 elevi de 
confesiune israelită înscriși în anul şcolar 1845/1846 la gimna- 
ziul german de stat din Cernăuţi la 664 (dintr-un total de 870) 
în anul școlar 1905/1906, vorbeşte de la sine. La Universitate 
numărul studenţilor evrei variază pînă la 1918 între o pătrime 
şi o treime din totalul celor înscrişi, cu un procent maxim de 42% 
în anul 1904; nu mai puţin semnificativ este amănuntul că, la 
acea dată, și 14 profesori ai Universităţii erau evrei, chiar dacă 
unii dintre ei își asiguraseră prin botez acel billet d'entrée în 
„societate”, de care vorbea cîndva Heinrich Heine. Figura lui 
Sinai Welt, fostul hassid din Sadagora, din schița lui Franzos 
Lateinische Mădchen”?, personaj care a evadat din atmosfera 
intolerantă a superstiţiilor religioase pentru a începe la 
Cernăuţi o nouă viață, sub semnul luminilor culturii germane, 
ilustrează perfect acest vis obsedant al burgheziei evreiești, 
convinsă că-şi va putea depăși „înapoierea” prin învățătură, prin 
„doctorate”, altfel spus printr-o adaptarea rapidă la lumea 
modernă, ca o cale de acces spre o poziţie socială solidă. Opţiunea 
asimilatoare tot mai pronunţată a evreilor cernăuțeni pentru o 
identitate „germană” — susţinută de ideologii liberalismului 
habsburgic şi prescrisă de altfel tuturor supușilor israeliți de 
reglementările monarhiei cu privire la „naţionalităţi”5 — se va 
amplifica direct proporţional cu acest masiv asalt asupra şcolii ; 
interferența dintre componenta socială și „culturală” a unui 
asemenea proces de autolegitimare a burgheziei evreiești din 
Bucovina se poate compara în definitiv doar cu fenomenele 
corespunzătoare din metropolă — angajamentul ei liberal, centra- 
list şi habsburgic este principial similar „modelului” său vienez. 

Foiletonistica şi chiar beletristica lui Karl Emil Franzos conţin, 
de fapt, in nuce, întreaga „emblematică” a civilizației cernăuțene, 

atît în trăsăturile ei aderente la un model socio-cultural central- 
-european, cît și în diferenţa ei specifică. Relativa izolare a 
enclavei urbane într-un ţinut care, cu atît mai fascinant pentru 
un occidental, se află încă sub dominația naturalului, fiind 
locuit de autohtoni neeliberaţi de o tradiție patriarhală şi în 
general ostilă progresului, îl obsedează pe autorul înclinat să 
deplîngă lentoarea procesului de „europenizare” în „Halb-Asien” ; 
iluminist şi, ca austriac, iosefinist convins, această cale i se 
pare fără întoarcere, şi, pentru a o netezi, recomandă, inclusiv 
coreligionarilor săi ultra-ortodocşi, ostili atingerii dinspre bine- 
facerile civilizaţiei, tratamentul intens și sistematic susținut 
al aculturației sub semnul unificator al limbii şi culturii 
germane. Această dublă valență marchează destinul, în sine 
contradictoriu, al oraşului devenit el însuși „metropola” unui 
ținut predominant rural, de aproximativ 10 500 kilometri 
pătraţi: enfant prodige al liberalismului austriac, el apropie, 
netezeşte  asperitățile naţionale și lingvistice, mediază, 
propunînd celor care nu se „înțeleg”, la propriu şi la figurat, un 
idiom comun ce facilitează, concomitent, accesul spre Europa 
„civilizată”, dar, nu mai puţin, stîrneşte, prin alteritate, reacția 
negativă a mediului înconjurător de care se înstrăinează tot 
mai mult. Cu puţin înainte de primul război mondial, juristul 
şi sociologul Eugen Ehrlich se va alarma de altfel de creșterea 
prăpastiei dintre Cernăuţi, adăpost și multiplicator al unui 
transplant social şi cultural rămas artificial, şi hinterland-ul 
său, tocmai pentru că acesta din urmă ar fi fost insuficient 
antrenat în procesul industrializării și transformărilor capi- 
taliste, ce ar fi putut integra realmente Bucovina în piața și 
matricea central-europeană dirijate de la Viena5f. El învinovă- 
țeşte în acest sens mai cu seamă structura sistemului educațional 
în frunte cu Universitatea, sistem copiat aidoma după cel 
austriac, pentru a nu fi făcut decât să re-producă Bildungsbiirgeri 
tipici, preponderent de profesiuni liberale, incapabili să se 
adapteze sfidărilor modernizării — de unde și imobilitatea socială 
a provinciei, cu consecințe directe asupra echilibrului dintre 
„naţionalităţi”. Ca eficiență, sistemul funcţionează ireproșabil 

din punctul de vedere al criteriilor secolului al XIX-lea, mai 
precis ale „erei liberale” mai sus amintite, cu atît mai mult cu 
cît presupune o complexitate foarte savant dozată în privința 
raporturilor dintre limbile vorbite în Bucovina”. Oricum, după 
1860, impactul germanei asupra populaţiei cernăuţene, indi- 
ferent de proveniența socială şi națională, are, prin prestigiul 
cultural, dar în primul rînd prin posibilitățile de carieră pe care 
le deschide, efectele scontate cîndva, pe termen lung, de admi- 
nistratorii politicii iosefiniste. Celebrul incident de pe peronul 
gării din Cernăuţi, cînd baronul Mustatza, prezentat regelui 
Carol I al României, a refuzat să-i răspundă acestuia pe româ- 
neşte, pretinzînd că educaţia sa ar fi „germană”, a fost mereu 
invocat ca probă a „deznaţionalizării” aristocrației provinciei; 
dimensiunile preferinței „clasei politice” pentru limba germană 
le dă preponderența acesteia în dezbaterile Landtag-ului, în 
care, teoretic, deputaţii puteau vorbi la fel de bine în română 
sau ucraineană. Ţinînd seama de această constelație de factori, 
unii istorici cred că în Cernăuţiul ultimelor decenii ale secolului 
al XIX-lea condiţiile pentru geneza acelui „homo austriacus”, 
reprezentare sintetică şi esențială a „cetățeanului” ideal al 
monarhiei habsburgice, ar fi fost de aceea mult mai propice 
decît în alte centre provinciale, ca Praga sau Lemberg, şi chiar 
decît la Viena. 

Un concept în vogă în această perioadă îl reprezintă așa-zisul 
„bucovinism”, prin care civilizația cernăuțeană multi- și supra- 
națională încearcă să se autolegitimeze vizavi de impulsurile 
naționaliste, din oricare direcţie ar fi venit acestea; se poate 
recunoaşte aici un reflex întîrziat al liberalismului, declanșat 
în Bucovina însă retroactiv şi artificial, al acelui „patriotism 
provincial” (Landespatriotismus) de sorginte federalistă şi 
medievală, cultivat, de pildă, în Boemia, de partidul „bătrînilor 
cehi”, spre a susţine, în spiritul prevalenţei „autonomiei terito- 
riale” în faţa celei „naţionale”, respectarea drepturilor „istorice” 
ale stărilor tradiționale faţă de centralismul Vienei". „Lumea 

bună” a Cernăuţiului, sub binecuvîntarea autorităţilor şi a 
Universităţii, îl adoptă fără doar şi poate; îl propagă, printre 
alții, o autoare „de consum”, Anna Pawlitschek, într-un roman 
unde, drept antidot împotriva pretențiilor reciproce ale românilor, 
rutenilor sau polonezilor, sînt considerate „căsătoriile mixte” 
între tinerii ce-şi vor spune de aici înainte doar „bucovineni”, 
iar faptul că „toţi vorbesc germana” trece drept premiza minimală 
pentru întemeierea unei „naţiuni” bucovinene deasupra „naționa- 
lităţilor”58, în timp ce un altul, dramaturgul Conrad Pekelmann, 
va ajunge în același sens să invoce conștiința autonomiei pro- 
vinciale ca element al unui echilibru „organic” cu metropola 
vieneză, promovînd chiar şi sintagma „patria mică Bucovina”, 
cea „mare” fiind, desigur, Austria5. Ideea a prins ulterior şi 
contur politic; la îndemnul guvernatorului Hohenlohe (zis 
„prințul roşu” pentru reformisul său declarat) şi pe fundalul 
înteţirii conflictelor naționale dintre români și ruteni, fracțiunile 
burgheze ale principalelor comunităţi naționale : români, ruteni, 
evrei s-au aliat într-o „ligă liberală” care, cîştigînd alegerile 
din 1904 împotriva a pînă atunci dominantei facţiuni a aristo- 
crației românești,- alunecate, dat fiind refuzul de a împărți 
puterea cu rutenii, spre naționalism —, au provocat reforma 
sistemului electoral, punînd bazele faimosului „compromis par- 
lamentar” din anul 1909-1910, ce a stabilit, cu acordul tuturor 
„naționalităţilor”, un algoritm precis al reprezentării acestora 
în Landtag®?. Principiul, aplicat şi în cazul compromisului similar 
din Moravia, din 1905-1906, consemna o foarte complicată ten- 
tativă de adaptare a mitului antantei locale a „bucovinismului” 

la explozia revendicărilor naţionale, în sensul „pacificării prin 
separare”! — este şi motivul pentru care unii contemporani au 
considerat atît de lăudatul „compromis” ca pe o consfințire de 
fapt a dizarmoniei dintre națiuni şi, practic, o cauțiune pentru 
mişcările naționalisteS?. 

Cu o întîrziere semnificativă față de Viena şi de alte centre 
ale valului naționalist care a cuprins în ultimele decenii ale 
secolului al XIX-lea Austro-Ungaria, în Bucovina au izbucnit 
abia după 1890 conflicte naţionale, de altfel de mică anvergură. 
Oraşul Cernăuţi a fost atins doar tangenţial de violentul diferend 
dintre români şi ruteni, căci populaţia, vorbitoare de germană 
în cea mai mare parte, era majoritar formată din evrei, germani 
şi polonezi. La cumpăna dintre secole, dezvoltarea economică 
şi creşterea bunăstării unei însemnate categorii a cetățenilor 
păreau a confirma soliditatea alternativei de civilizație pe care 
mica metropolă o avansa vizavi de restul provinciei. Faptul că 
promotoarea ei cea mai ferventă era acum burghezia evreiască, 
prezentă în poziție dominantă în toate ramurile economice, în 
administraţie, magistratură, armată, în profesiunile liberale, 
în presă ori învățămînt a condus, practic, la identificarea lor, 
într-o manieră fără egal în monarhie și în întreaga Europă a 
vremii: pentru unii, precum publicistul elveţian Felix Lazar 
Pinkus, era unicul loc de pe pămînt unde emanciparea mersese 
pînă într-acolo încît nu părea nimic mai firesc ca evreii să se 
simtă aici „acasă”, de parcă vechiul vis al unui „cămin naţional” 
evreiesc ar fi fost deja împlinit. În doar cîteva decenii de la 
foiletoanele lui Franzos despre Cernăuţi, rapiditatea emanci- 
pării și aculturaţiei a modificat în așa fel raporturile dintre 
evrei şi „colonia austriacă”, încît, practic, ponderea principală 
a reprezentării „germanităţii” culturale (deutsche Kulturnation) 
o preiau, cu deplină responsabilitate, cei dintîi? ; simbioza cul- 
turală germano-evreiască, devenită astfel efigie a civilizaţiei 
cernăuțene, n-a părut vreodată mai deplină. 

De aici şi motivația puseurilor antisemite ale naționaliștilor 
români, ruteni, polonezi ori germani — aceștia din urmă delimi- 
tîndu-se fățiș de evrei şi de asocierea „legală” cu aceştia prin 
fondarea în 1897 a „Asociaţiei germanilor creştini” — ce suspec- 
tează la autorităţi favorizarea interesată a evreilor, pe care îi 
consideră astfel drept adevărații beneficiari ai doctrinei „bucovi- 
nismului” ; în spatele acesteia, naționalismul ultra-şovin al noii 
intelighenții românești, formate chiar în școlile germane ale 
Cernăuţiului şi Vienei şi concomitent influențate de populismul 
lui Karl Lueger şi de ideologii iredentismului românesc, 
descifrează intenția ascunsă de a „șterge urmele trecutului și a 
înăbuși conștiința naţională la populaţia băștinașă”, pentru a 
anula „deosebirea dintre străini şi autohtoni”64 şi, în conse- 
cință, „drepturile istorice” ale românilor în provincie. În vizită 
la Cernăuţi, la începutul secolului al XX-lea, unul dintre acești 
ideologi, istoricul român Nicolae Iorga, sugera şi el că s-ar fi 
simţit precum într-un „oraş evreiesc”, Universitatea însăși fiind, 
după el, una „austriacă pentru evrei” ; „evreul parasit” ar repre- 
zenta „semnul de unire” al „străinilor” aduşi în Bucovina de 
administraţia austriacă, pentru a „smulge drepturile” asupra 
vechiului „pămînt moldovenesc”5. În acel moment, puţini, (între 
ei mai sus amintitul Eugen Ehrlich), intuiau ameninţarea latentă 
ce plutea asupra micii enclave central-europene, resimțită ca 
un corp „străin”, ca o alteritate doar temporar tolerată, de 
către un mediu înconjurător încă prea puternic înrădăcinat 
într-o mentalitate de tip arhaic, mefientă față de oferta occiden- 
tală a progresului. Iluzia armoniei şi a duratei, pe care încă 
şi-o crează corifeii locali ai Cernăuţiului germanofon, se va 
vedea contestată din chiar rîndurile masei evreieşti, receptive 
mai curînd la oferta sionismului şi a social-democraţiei decît la 

lozincile vechiului liberalism, incapabil să opună rezistență 
naționalismului celorlalți. După ce, în 1908, orașul Cernăuţi 
va mai găzdui şi primul congres mondial dedicat limbii idiş, 
organizat de Nathan Birnbaum în prezenţa unor celebrități ca 
J.L. Peretz, Chaim Zhytlowski sau Schalom Asch$5, protago- 
niști de marcă ai asimilismului evreiesc, precum filozoful vienez 
Theodor Gomperz, vor ajunge chiar să-și manifeste neliniștea 
faţă de amploarea mișcărilor naţionale evreiești din Bucovina”, 
unde, bunăoară, tinerii evrei încep să refuze a se înmatricula 
la Universitatea din Cernăuţi ca „germani”, indicînd idișul 
drept limbă maternă şi pretinzînd crearea aici a unei catedre 
de ebraică. Criza „civilizaţiei cernăuțene” plutea în aer și poate 
că notaţiile din jurnalul tinerei Ninon Ausländer, fiica avoca- 
tului cernăuțean Jakob Ausländer — unul din „patricienii” 
orașului — și viitoarea soție a lui Hermann Hesse, surprind cu 
o fidelitate neobișnuit de expresivă atmosfera de „așteptare” 
neliniștită, apăsînd asupra unei „lumi” nepregătite pentru ceea 
ce avea să se întîmple : „În noi erau adînc cuibărite fatalismul 
iudaic şi închistarea burgheză în convenţii. Ne pierdusem însă 
credinţa, ce ținea de acel fatalism, și siguranța de sine, ce dă 
forță burghezului. Eram prizonieri, fără a vedea zidurile 
închisorii; priveam prin sticlă, dar observam asta abia cînd 
ieşeam la aer curat şi dădeam cu capul de realitate pînă cînd îl 
însîngeram. Dar de cele mai multe ori nici că voiam să ieşim la 
aer, căci preferam să stăm închiși între zidurile casei”68. 


x 


Despre literatura de limba germană scrisă și publicată în 
Bucovina înainte şi după 1918, autorii capitolelor corespunză- 
toare din celebra serie Deutsch-Osterreichische Literaturgeschichte 
îngrijită de Nagl, Zeidler şi Castle par a nu avea nici o îndoială 

că ar fi vorba de o literatură „austriacă” de „limbă germană”6?. 
Criteriul apartenenței „Kronlandului” nord-moldovean la Imperiul 
Habsburgic pare a constitui aici criteriul infailibil, dincolo de 
orice dileme, ale acestui „austriacism” fondator, întărit, după ei, 
şi de încadrarea producţiei culturale germanofone a Cernăuţiului 
şi a împrejurimilor sale într-una din cele două categorii consi- 
derate de aceștia ca definitorii pentru literatura „germană” 
din monarhia chezaro-crăiască : o Provinz- und Parteiliteratur, 
literatură „provincială” şi „partinică”, (cu alte cuvinte „cu ten- 
dință”, dacă nu chiar „tezistă”), opusă şi concomitent comple- 
mentară literaturii moderniste, cea supusă aşadar unui canon 
preponderent estetic, a „metropolei” în primul rînd vieneze. Mai 
puţin înclinată către cazuistica istoristă, atentă, la nuanța 
„habsburgică”, contrapusă, bunăoară, literaturii germane din 
Reich, viziunea lui Karl Kurt Klein din a sa Literaturgeschichte des 
Deutschtums im Ausland,— lucrare puternic influenţată de tezele 
biologiste ale lui Josef Nadler” şi tributară atît momentului, 
cît şi locului apariţiei”! — pune accentul, şi în cazul bucovinean, 
pe caracterul „german”, (nu doar în sens lingvistic, ci și etnic) 
al literaturii provinciei, ce s-ar încadra astfel, crede autorul, în 
tipul literaturilor „insulare” ale etnicilor germani din afara și 
dimprejurul Reichului, comparabilă bunăoară cu cea din ţările 
baltice sau din Banat. Nu-i mai puţin adevărat că tocmai 
capitolul despre Bucovina introduce în discursul lui Klein o 
neașteptată distorsiune atunci cînd, în ciuda circumstanțelor 
mai sus amintite, ia în considerație, în mod cu totul excepţional 
şi pe un ton relativ binevoitor, aportul „estetic” al evreilor la 
literatura locului”? ; dincolo de nota discordantă în tonalitatea 
generală vălkisch a cărţii, este şi aceasta o recunoaștere a unei 
specificităţi greu reductibile, chiar şi sub presiunea unei severe 
cenzuri ideologice, la acelaşi numitor al „germanităţii”. De 
altfel, pe urmele opiniilor lui Klein se îndreaptă şi primele 
încercări de după al doilea război mondial de a face bilanţul 

culturii „germane” din Bucovina, întreprindere asumată multă 
vreme de cercetători proveniți din rîndurile fostei minorități 
germane a provinciei, „repatriată” în Reich în 1940. Fără a-l 
agita în mod expres, ei aplică în continuare vechiul „model” 
etnicist, în sensul interpretării fenomenului bucovinean doar ca 
manifestare, una printre altele, a creativității culturale a ger- 
manilor din „străinătate”, cărora li s-ar fi alăturat, în chip secun- 
dar și marginal, autori „negermani” germanofoni??. Că o asemenea 
nivelare la un „gen proxim” arbitrar desemnat nu se susține 
rezultă nu mai departe de cele arătate în paragrafele prece- 
dente: civilizația germanofonă cu centrul la Cernăuţi se deosebeşte 
calitativ, prin chiar natura ei „burgheză”, liberală și cosmopolită, 
susținută prin decisivul implant evreiesc, de culturile tradi- 
tionale, patriarhale şi izolaţioniste, ale insulelor minoritare 
volksdeutsch răspîndite în estul și sud-estul Europei. Pe de altă 
parte, aşteptarea că, în urma unei asemenea premize, ar putea 
rezulta constatarea că Cernăuţiul de după 1900 ar fi compa- 
rabil cu Praga aceleiași perioade”f, cu alte cuvinte că „oraşul” 
ar fi alimentat o cultură de tip „vienez”, deschisă către moder- 
nitate, oricum absolut diferită și opusă uneia provinciale și 
ruraliste a coloniştilor germani („creştini”), similară cumva 
celei a germanilor sudeţi, va fi contrariată de lunga listă de 
(astăzi) quasianonimi versificatori şi prozatori locali, înșirată 
în capitolul bucovinean al ultimului volum din istoria lui Nagl, 
Zeidler şi Castle'5. Din acest punct de vedere, atît oferta identi- 
tară a apartenenţei la literatura „germană”, în temeiul exclusiv 
al liantului lingvistic şi indiferent de proveniența etnică a 
diverşilor autori'6, cît şi cea care o redefineşte ca literatură 

„austriacă” şi ca mijlocitoare între dominantele culturale 
romanică şi slavă ale regiunii”, nu reușesc să explice în chip 
convenabil „diferența specifică” a culturii germanofone bucovi- 
nene dinainte și după 1918, nici în ceea ce priveşte condiția sa 
contradictorie în raport cu cele două modele divergente, „metro- 
politan” şi „provincial!”, pe care, aparent, le conciliază, nici vizavi 
de evoluţia sa mai curînd discontinuă decît continuă, evoluție 
asupra căreia ne vom opri şi noi în cele ce urmează. 

În jurul anilor 1900, Cernăuţiul putea aspira deja, ținînd 
cont nu doar de extinderea sa „cantitativă”, ca populaţie şi ca 
pondere economică, dar mai ales de aspectele „calitative” ale 
vieţii cotidiene, mergînd de la progresul urbanizării şi moder- 
nizării sau înlesnirile în comunicațiile cu Viena și celelalte 
orașe ale monarhiei pînă la diversificarea vieţii artistice, a 
presei și sistemului editorial local, la statutul de „metropolă” 
provincială. Fără îndoială că opiniile contemporanilor diferă 
în funcţie de perspectivă : vienezul Hermann Bahr, student la 
Cernăuţi în toamna lui 1883, disprețuiește orașul ca întru- 
chipare a filistinismului provinciei cu o intensitate ce atinge 
violența“, iar Franzos însuși, de la distanţa reședinței sale 
berlineze — şi vizibil dezamăgit de deriva naționalistă din 
Bucovina”? — nu se sfieşte, publicîndu-şi amintirile despre o 
mai veche conversație cu Theodor Mommsen, să lanseze 
Kulturanekdoten destul de puţin măgulitoare la adresa calităţii 

gimnaziilor și universității cernăuțene, între care şi formula, 
devenită faimoasă, (pe care o atribuie de altfel lui Mommsen), 
de k. k. akademische Strafkolonie, apropo de selecția chipurile 
dubioasă a corpului profesoral al Universităţii: „După ce ai 
fost condamnat la cîțiva ani de Cernăuţi, poți fi apoi grațiat la 
Innsbruck”5. Mai echilibrată pare judecata unuia dintre puţinii 
profesori care a avut parte de respectul studentului Hermann 
Bahr ; juristul Heinrich Singer relata despre saltul enorm parcurs 
de civilizația materială cernăuțeană, inclusiv în privinţa ambi- 
anței necesare cercetării şi studiului, din anii 80, cînd predase 
la Universitatea din Cernăuţi, (transferat fiind apoi chiar la 
Innsbruck.!), şi pînă în preajma războiului mondial: aspectul 
dezolant al unui „oraş de provincie galițian”, fără canalizare şi 
iluminat public, şi dotat în plus cu o climă greu suportabilă 
pentru un „austriac de vest”, s-ar fi metamorfozat „în mod 
surprinzător”, în aşa fel încît acesta „oferă astăzi locuitorilor 
săi confortul, așa cum este el dorit de toţi, al vieții moderne”, 
iar universitarilor „bibliotecă, institute, seminarii, [...] uneori 
chiar mai bine dotate și mai bogate decît la unele mici univer- 
sități din vest”8!. Iar dacă înainte de 1848 şi în deceniile imediat 
următoare îndeletnicirea cu scrisul în limba germană consti- 
tuia aici doar un hobby al unei foarte subțiri pături de 
Bildungsbiirgeri locali, profesori, ofițeri, funcționari aflați 
temporar în misiune la Cernăuţi, ocupaţie destinată fie unui 
public „vestic”, dornic să se informeze asupra locurilor şi locui- 
torilor din estul monarhiei, fie propriului cerc, mai mult sau 
mai puţin închis — care, din 1836, s-a numit chiar „Areopagul 
frumuseţii, artei și ştiinţei” —, succesul operei de aculturație 
germană în rîndurile burgheziei cernăuțene, preponderent 
evreiești, i-a creat treptat un public local tot mai larg și, în 
consonanță cu această extensie a „pieţei”, un tot mai numeros 
corp de „scriitori”, în paralel cu un evantai relativ diversificat 
de „organe” prin care să se poată exprima şi răspîndi. De altfel, 
ancorarea limbii germane, pe filieră supranațională, (dar cu 

contribuția decisivă a evreilor asimilați în cultura germană), 
mai ales în mediul urban al provinciilor sudice şi estice din 
jumătatea „austriacă” a Imperiului conduce la constituirea 
unor „filiale” locale ale producţiei de bunuri culturale din 
metropolă, care evoluează pînă la un grad de autonomie cores- 
punzător unor (sub) cîmpuri culturale germanofone de sine 
stătătoare în raport cu „centrul”s2. Şi la Cernăuţi, locul calen- 
darelor îl iau, în anii '80, ziare şi periodice în care, după modelul 
vienez, „foiletonul” ocupă o poziție de maximă importanţă; 
tiparnițele cernăuțene, modernizate după ultimul strigăt al 
tehnicii după 1900, lucrează și pentru timidele întreprinderi 
editoriale Eckhard, Pardini, Czopp sau Schally, combinate 
îndeobște cu librării ce oferă prompt noutăţile editoriale 
vieneze sau germane. Mai mult însă decît orice altă instituție 
„literară”, de impact cultural şi social în Cernăuţiul celei de-a 
doua jumătăţi de secol XIX se bucură teatrul de limbă germană, 
favorit al burgheziei (şi chiar al aristocrației) locale, şi pentru 
a cărui prosperitate însăşi municipalitatea contribuie substan- 
tial, prin, de pildă, construirea succesivă de săli adecvate sau 
prin efortul de a angaja trupe şi regizori cu bună reputaţie; 
el intermediază în chip intens gustul și modele metropolei, 
constituind totodată un factor de „formare” etică şi estetică a 
publicului și stimulînd, nu mai puţin, o producție dramaturgică 
locală ce se va impune, prin cîteva nume astăzi uitate (Leon 
Rosenzweig, Alexander Grawein, Conrad Pekelmann, Leo 
Ebermann, Michael Wurmbrand), chiar și pe scene vieneze. 
Preferința pentru teatru ca formă de comunicare literară în 
civilizația cernăuţeană nu este însă deloc întîmplătoare. Prin 
chiar statutul „public” al spectacolului şi cadrul de receptare 
„colectivă” a valorilor, el reprezintă un factor social integrator 
şi nu mai puţin nivelator, în sensul că în contactul dintre „text” 
şi receptorul individual el introduce instanța moderatoare a 

scenei, cu alte cuvinte un „filtru” supraindividual al ofertei și 
chiar al „interpretării” acesteia. În bună măsură determinată 
de ceea ce se „întîmplă” pe „cîmpul cultural” al metropolei, 
„Viața teatrală” a provinciei inițiază nu mai puțin un exercițiu al 
delimitării, impune criterii „locale? după care funcționează 
mecanismul de asimilare sau respingere a mesajelor culturale 
„exterioare” şi contribuie implicit la conservarea unei anumite 
mentalități parohiale, alergică la diferenţierea individuală pe 
care o presupun stadiile superioare ale modernizării. În timp 
ce la Viena şi în „centrul” Imperiului, cuprinse de febrilitatea 
expansiunii capitaliste, evoluţia spre diferenţiere „verticală” şi 
raționalizare a societăţii conduce la autonomizarea cîmpului 
cultural şi literar în raport cu cîmpul puterii şi la disocierea 
tipologică a intelectualului față de burghezul cultivat (Bildungs- 
biirger), provincia, subdezvoltată economiceşte, rămîne încă 
prizoniera structurilor unui tip de comunicare publică tradițio- 
nal, altfel spus „comunitar”, penetrat de elitele dominante și 
de conivenţă cu puterea. 

Civilizaţia cernăuţeană, a cărei extracţie „vieneză” şi central- 
-europeană ar fi presupus în plan literar, într-o ordine strict 
mecanicistă, o evoluţie diferită de tipicul paradigmei „provin- 
ciale”, nu i s-a putut sustrage acesteia din urmă, deoarece 
opțiunea liberală pentru constituirea aici a unui nucleu urban, 
„diferit” de lumea ruralităţii înconjurătoare, încă dominată de 
relaţii feudale, — opțiune susținută în egală măsură de fervoa- 
rea emancipatoare a patricienilor evrei și de iosefinismul primelor 
generații de Bildungsbiirgeri, eliberaţi de prejudecăţi sociale 
şi religioase —, își asociază chiar de la început, ca rațiune de a 
fi în estul extrem al monarhiei, cauza culturală germanofonă 
pusă în serviciul statului, vezi al misiunii culturale habsbur- 
gice în Halb-Asien. Recursul la tema „provinciei” reprezintă 
pentru literatura bucovineană de limbă germană argumentul 
primordial al propriei legitimităţi ; la frontiera dintre beletristic 
şi etnografic, motivul romantic al naturii necorupte de civili- 
zaţie va marca din start culoarea locală a textelor unor Ernst 
Rudolf Neubauer, Ludwig Adolf Simiginowicz-Staufe, Viktor 
Umlauff, Moritz Amster etc., autori pe care un critic vienez de 
talia lui Ferdinand Kiirnberger (în prefața la Don Juan von 
Kolomea de Leopold von Sacher-Masoch) şi-i închipuia drept niște 

„oameni ai pămîntului, răsăriți din munţii împăduriți de la 
Nistru, ce-şi fac cărțile nu din alte cărţi, ci din natură”, şi a 
căror literatură o găsea inspirată „de pe cîmpii şi din păduri”®*. 
Chiar dacă imaginea modeştilor poeţi de la Cernăuţi, bravi 
burghezi, patrioţi şi liberali, mînaţi de birocrația imperială și 
de propriile nevoi spre Răsăritul monarhiei, neobosiţi în 
diverse inițiative editoriale mai mult sau mai puţin sisifice și 
implicaţi, unii dintre ei, în treburile publice sau în profesii 
lucrative, nu coincide cîtuşi de puţin cu romantica proiecție a 
bardului sorbindu-și inspirația de la izvoarele autentice ale 
„frumosului natural”, entuziasmul lor pentru peisajul înconju- 
rător este sincer şi impulsul lor de a-l comunica irepresibil; 
generoase colecţii de poezii şi basme populare românești şi 
rutene, descripţii ale oamenilor şi obiceiurilor locului, balade 
şi povestiri cu subiecte autohtone, lirică închinată naturii şi 
misterelor ei, toate sînt animate de cele mai bune intenții, dar 
nu suficient slujite de înzestrarea proprie, aceasta nedepăşind, 
în cel mai bun caz, clişeele epigonismului romantic și rețetele 
realismului naiv. Că distincţia dintre orizontul ficționalității şi 
exactitatea referenţială a relatărilor cu finalități monografice 
asupra regiunii nu s-a impus în „cîmpul cultural” local ca un 
criteriu sine qua non al „literarităţii” nici măcar după 1900 o 
dovedeşte și critica aspră a lui Raimund Friedrich Kaindl, 
profesor de istorie austriacă la Universitatea din Cernăuţi și el 
însuşi romancier, la adresa lui Karl Emil Franzos, acuzat de a 
fi falsificat în opera sa realitatea etnografică a Bucovinei și 
Galiției. Este şi acesta un indiciu că, într-o semnificativă 
simetrie cu cultura „provincială” din vestul germanofon al monar- 
hiei, Bildungsbiirgertum-ul cernăuţean și-a re-produs şi conser- 
vat conştiincios mentalitatea conformistă, principial canonică, 

tradusă inclusiv în cultivarea dogmatică a mimesis-ului şi osti- 
litatea față de inovaţia formală, creatoare de structuri literare 
imanente. De la idilicul de tip Biedermeier, în care coabitează 
admiraţia pentru peisajul „natural”, necorupt încă de „partea 
rea” a civilizaţiei, cu consimțămîntul principial pentru moder- 
nizarea impusă unei societăți retardate de însăși autoritatea 
statului, şi pînă la Heimatkunst, animată înainte de toate de 
suspiciunea lumii patriarhale față de metropola ce corupe, şi 
mergînd în formele sale extreme pînă la renegarea vechiului 
liberalism în favoarea unui amestec eclectic de anticapitalism, 
antisemitism și antiestetism®, trecerea are loc și la Cernăuţi în 
chipul cel mai firesc, fără rezistenţe și alternative notabile. 
Michael Sawka, Anna Pawlitschek, Heinrich Nadler, Anton Norst, 
Conrad Pekelmann, Raimund Friedrich Kaindl, Franz Porubsky, 
Heinrich Kipper, prozatori, poeţi, dramaturgi, corifeii literari 
locali ai anilor 1900 — între care nu puţini evrei — ilustrează în 
chip explicit heteronomia programatică a mișcării Heimatkunst 
(cu varianta ei austriacă, ancorată pe de o parte în tradiția unei 
Habsburgische Heimatliteratur, mergînd pînă la Anzengrubers, 
şi revitalizată în anii '90 ca „descoperire a provinciei”5?), combi- 
nație schematică și clişeizată de „realism poetic” şi încărcătură 
„tezistă”, convenţionalism epic şi discursivitate moralizatoare. 
Înzestrarea modestă și gustul literar îndoielnic al respectivilor 
autori determină de altfel și înclinația lor fatalmente epigonică 
spre imitația, mai mult sau mai puțin stîngace, a unor teme şi 
a unor tipare stilistice uzuale în epocă, de unde şi persistenta 
impresie de artificios, uneori chiar de trivial, pe care textele 
celor mai mulţi dintre ei o degajă. 

Cît despre marea burghezie cernăuțeană preponderent evre- 
iască, deşi provocată și contrariată din punct de vedere politic 
de naționalismul germanic introdus în Bucovina de noile gene- 
raţii de Bildungsbiirgeri, unii dintre ei formați „în spirit etnicist” 

chiar la Universitatea din Cernăuţi”, ea va accepta compro- 
misul cultural cu aceștia în numele interesului comun în a 
menţine, prin statutul de favoare al culturii germane față cu 
aspiraţiile românești și rutene, însăşi stabilitatea afilierii central- 
-europene a civilizaţiei cernăuţene, astfel legitimată. În serviciul 
acesteia ea va dezvolta un oportunism funciar, de vreme ce, 
îndeplinindu-și cu devotament rolul de colportor al culturii de 
pe Ringstrasse, pe care o va şi alimenta cu cîțiva gazetari de 
bună calitate, precum psihiatrul Wilhelm Stekel, va colabora 
asiduu, concomitent, prin întreaga rețea „comunicativă” locală, 
la impunerea culturii oficioase și afirmative, nemijlocit legate 
şi inspirate de sfera puterii. Chiar şi potenţiali Asphaltliteraten 
prin ascendență şi carieră, precum dramaturgul și criticul Conrad 
Pekelmann, liberal şi evreu, vor exagera în lauda provinciei și 
distanțarea uşor filistină față de autorii „decadenţi” ai Vienei; 
acelaşi Pekelmann va fi fost însă destul de lucid atunci cînd 
deplîngea faptul că, în general, atunci cînd este vorba de talente, 
„totul curge către metropolă”. „Hemoragia” este cu atît mai 
evidentă în cazul tinerilor ce se consideră în „dizidență” față 
de cultura oficială şi „partizană”*?, cei care, pentru a-și împlini 
o vocaţie creatoare, cred a o putea face doar alăturîndu-se 
fracțiunii intelectuale din „metropolă”, fie ea vieneză sau nu. 
Așa se întîmplă cu un pictor de talentul lui Oskar Laske, ce 
expune pentru prima oară la Viena în 1905%, cu tinerii Erich 
Singer şi Kamillo Lauer, a căror tentativă de a-și publica poezia 
cu nuanță modernistă n-are şanse de reuşită la Cernăuţi, ci 
abia la Leipzig, cu Victor Wittner, care îşi publică tot la la 
Leipzig primul volum de versuri”, cu Isaac Schreyer, Heinrich 
Schaffer, Uriel Birnbaum, Albert Mauriiber sau Josef Kalmer, 

plecaţi de foarte devreme la Viena sau Berlin pentru a-şi putea 
manifesta în voie înclinațiile artistice și nonconformismul, 
departe de îngustimea provincială a Cernăuţiului. 


x 


Pentru cîmpul cultural germanofon al Cernăuţiului, așa cum 
se înfățișa acesta la începutul primului război mondial, anul 
1918 a constituit un moment de dramatică cezură. Ocupat de 
trei ori de trupele rusești pînă în vara lui 1917, orașul a fost 
afectat nu doar economiceşte de situarea sa pe linia frontului 
şi, în consecință, de întreruperea comunicaţiilor sale directe cu 
centrul monarhiei ; deja în septembrie 1914 zeci de familii au 
pornit într-un lung refugiu înspre landurile vestice — și nu este 
întîmplător faptul că motivaţia pentru o asemenea nu în ultimul 
rînd costisitoare decizie a existat cu precădere în rîndurile 
burgheziei germanofone, principial credincioasă Austriei. Bunul 
plac al administraţiei militare rusești, care nu s-a dat în lături 
de la arestări şi deportări abuzive ale unor notabili, printre 
care şi primarul Cernăuţiului, sau chiar de la excese anti- 
-evreieşti, a avut drept pendant psihoza trădării”, instaurată 
de unităţile de jandarmi ale generalului austriac Fischer în 
zonele rămase neocupate ale Bucovinei, psihoză ce s-a tradus 
în măsuri arbitrare şi discriminatorii la adresa populaţiei 
românești sau ucrainiene. În aceste condiţii de continuă tensiune, 
de suspiciune şi nesiguranță a zilei de mîine, n-au putut fi 
evitate întreruperea cursurilor în școli şi la Universitate, înce- 
tarea apariţiei ziarelor şi, în general, paralizia oricăror activități 
publice, cu urmări adînci pentru funcționalitatea mecanismelor 
specifice ale pieţii locale de bunuri simbolice%, ce nu şi-a putut 
reveni nici după temporara reinstalare a administrației habs- 
burgice în 1917. Evenimentele care au declanșat în metropolă, 
la mijlocul anului 1918, procesul de disoluţie a monarhiei austro- 
-ungare, au reverberat în Bucovina într-un conflict deschis 
între ucrainieni şi români, culminînd cu intervenția armatei 
române, ce a ocupat Cernăuţiul la 8 noiembrie, urmată de 
preluarea puterii de către Consiliul Naţional Român și de 

decizia Congresului general al Bucovinei, la 27 noiembrie, de 
alipire a provinciei la România”. Din acel moment nimeni nu 
s-a mai îndoit că această restabilire a „dreptului istoric” al 
românilor — a căror pondere în întregul populaţiei fusese apre- 
ciată de ultimul recensămînt dinaintea războiului la 34 %, după 
ucrainieni, cu 37 % — în fostul Kronland austriac ar putea 
deschide calea înfăptuirii proiectelor celor mai radicale ale 
naționaliștilor români, şi înainte de toate a revizuirii tuturor 
aranjamentelor cu privire la coabitarea lingvistică şi națională în 
Bucovina, inclusiv a compromisului parlamentar din 1909-1910, 
realizat în temeiul legislaţiei austriece. Deja abrogarea auto- 
nomiei bucovinene instituia alte raporturi numerice, măsurate 
acum la scara întregii Românii, între români și celelalte națio- 
nalităţi ; statul, definit ca „naţional!”, îi consacra pe aceștia ca 
națiune „dominantă”, încît relația cu „ceilalți” înclina să con- 
sfinţească o poziție de forță dintre „majoritate” și „minorități” 
sau, într-o terminologie şi mai lipsită de menajamente, între 
„autohtoni” şi „străini”%. Îngrijorarea ucrainienilor, germanilor 
şi mai cu seamă a evreilor — ai căror coreligionari din România 
încă nu fuseseră recunoscuți ca cetățeni cu drepturi depline — 
cum că vechi resentimente împotriva lor ar putea să le afecteze 
statutul dobîndit sub regimul austriac, a părut justificată din 
clipa în care s-a declanşat procesul de unificare legislativă a 
Bucovinei cu România, proces în care politica „centralistă” a 
guvernului de la Bucureşti a favorizat vizibil măsurile refor- 
matoare drastice, indiferente la reacţia minorităţilor politice 
sau naţionale. Astfel s-a procedat în chestiunea „românizării” 
administraţiei, cînd, în primăvara lui 1919, li s-a cerut tuturor 
funcţionarilor de stat să se supună, sub amenințarea conce- 
dierii, unui examen de limbă română, ca şi a învățămîntului de 
toate gradele, al cărui caracter „multinațional” — cu prepon- 
derența ştiută a limbii germane — a fost revizuit în favoarea 
integrării rapide în sistemul şcolar românesc. Exigenţa ca și 

profesorii Universității, restructurată ca discipline şi catedre, 
să-şi ţină cursurile în limba română a făcut ca doar cinci 
profesori neromâni să opteze pentru continuarea activităţii lor 
la Cernăuţi” ; cîţiva ani mai târziu, sub presiunea studenţilor 
români naționaliști, trupelor și actorilor germanofoni li s-a 
interzis pur și simplu accesul la sala teatrului municipal, 
construit cîndva în primul rînd de şi pentru publicul acestora. 

Chiar dacă în sfera privată această presiune din partea 
noilor oficialități nu s-a putut impune, germana rămînînd privi- 
legiată ca limbă de comunicare între locuitorii Cernăuţiului, 
între care românii au constituit încă mult timp o minoritate, 
structura tradițional heteronomă a cîmpului cultural germano- 
fon local, cu rețeaua sa instituțională, cu publicul de Bildungs- 
biirgeri şi cu „producătorii” lor consacraţi de „bunuri culturale”, 
a fost, prin ruptura de metropolă şi prin răsturnarea raporturilor 
de putere la nivelul provinciei, definitiv anihilată. În evidentă 
pierdere de capital simbolic în favoarea naţiunii „victorioase”, 
burghezia cernăuțeană germanofonă, eliminată din posturile 
de comandă politice și administrative, amenințată chiar şi în 
poziţiile deținute în sfera economică, se vedea dintr-o dată 
delegitimată și din punct de vedere cultural, de vreme ce identi- 
ficarea sa cu o Deutsche Kulturnation devenise de aici înainte 
caducă. Aparenta „continuitate” în raport cu „era austriacă”, 
pe care ar fi certificat-o paradoxala înflorire a presei!% şi a 
teatrului de limbă germană în Cernăuţiul de după 19181), 
trădează mai curînd un reflex al inerţiei, de genul celei care și 
pe scena culturală vieneză a însoţit prăbuşirea monarhiei 

habsburgice şi proclamarea republicii!%2. De fapt, foştii dețină- 
tori locali de capital simbolic, conștienți de devalorizarea sa 
iremediabilă, nu aveau a-și face vreo iluzie vizavi de o even- 
tuală reconstituire, chiar și cu preţul conturării altor raporturi 
de forțe, a vechiului cîmp cultural, emanat dintr-o relație cu o 
putere ce nu mai exista ; nu le rămînea decît şansa de a investi 
în întreprinderi ce puteau oferi, chiar și pe termen scurt, o 
anume garanţie de relegitimare, precum, în cazul notabililor şi 
a intelighenţiei germanilor „creştini” din Bucovina, apropierea 
şi identificarea cu foarte conservatorul cîmp cultural al saşilor 
din Transilvania alipită şi ea la România, mai solid ca tradiție 
şi mai distanțat față de vechea metropolă, și de aceea mai 
puţin afectat de răsturnările politice ale anului 1918. În ultimă 
instanță, pe această cale se va și consuma, în profunzime, 
ruptura „culturală” în rîndul germanofonilor cernăuțeni, desă- 
vîrşind ruptura politică, intervenită pe ruinele liberalismului 
cu mai bine de două decenii mai devreme, dintre partidele 
„naţionale” ale germanilor etnici și ale evreilor”. În cercurile 
burgheziei germanofone evreieşti, simpatizanțţii ideii național- 
-evreieşti și mai cu seamă sioniştii înlătură ultimele „rezistențe” 
ale asimilismului de „modă veche”, pe care îl combătuseră 
îndelung, înainte de 1918, prin chiar revendicarea de a se 
delimita, în legea electorală a provinciei, o „curie”, separată de 
cea germană, pentru evrei ; recunoaşterea de către statul român 
a naționalităţii evreieşti, act socotit de liderii comunităţii ca 
un cîştig faţă de legislația austriacă, a înlăturat pentru o bună 
parte a populaţiei evreieşti a Cernăuţiului dilemele identitare. 
De altfel, profilul acestei populaţii la începutul anilor '20 nu 
coincidea defel cu cel de la începutul războiului: destui refu- 
giaţi cernăuțeni nu s-au mai întors din vest, în schimb la Cernăuţi 
s-au stabilit familii evreieşti refugiate din Galiţia şi din 

Basarabia, ceea ce a îngroșat rîndurile micii burghezii şi ale 
proletariatului şi, pe de altă parte, a slăbit ponderea vorbi- 
torilor nativi de limbă germană. Dezbaterile din Consiliul 
Naţional Evreiesc din Bucovina cu privire la limba în care să 
se desfăşoare învățămîntul în şcolile comunitare, deşi ele însele 
au loc în germană, nu iau în considerare decît alternativa 
ebraicei, sprijinită de sioniști, şi cea a idişului, promovat de 
social-democraţi. Cu adevărat populară, în comparație cu 
caracterul artificios al interesului pentru ebraică, explozia cul- 
turii idiş în Cernăuţiul care privise cu destulă indiferență 
conferința mondială dedicată acesteia în 1908, explozie ce con- 
duce la constituirea unui cîmp cultural local corespunzător, 
bazat pe o reţea de şcoli, publicaţii, edituri, biblioteci, ansam- 
bluri teatrale, asociaţii culturale, și introdus în circuitul marilor 
centre ale idișului est-european (Vilna, Varşovia, laşi, Chișinău, 
Bucureşti etc.), a fragilizat şi mai mult statutul limbii germane!% 
şi odată cu ea al civilizaţiei cernăuţene legate indisolubil de 
cultura germană. 

De aceea, apariția la Cernăuţi chiar în ianuarie 1919 a primei 
publicații bucovinene de limba germană cu un program exclusiv 
literar, întitulată „Der Nerv” şi editată de un grup de literați 
foarte tineri, cuceriţi de ideile lui Kurt Hiller, Ludwig Rubiner 
şi a tovarășilor lor din așa zisul „soviet” berlinez al „truditorilor 
spiritului”, poate fi interpretată și ca un gest în apărarea limbii 
germane, deși ţinta preferată a polemicilor lor nu sînt, cum ar 
fi fost de așteptat, măsurile administrative ale noilor autorități 
românești, criticate vehement de toate ziarele germanofone 
locale, ci chiar cei afectaţi direct de aceste măsuri : lumea bur- 
gheziei evreieşti a capitalei bucovinene, sancţionată dur (în 
spiritul lui Karl Kraus) pentru opacitatea ei la o cultură aflată 
deasupra consumului, şi chiar, printre altele, denunţată — de 
către autori în majoritate evrei — pentru germana coruptă (de 
interferenţele cu idișul) pe care ar fi practicat-o. Fapt este că 
paradoxul pe care îl implică acţiunea celor de la „Der Nerv”, — 
cărora li se alătură la Cernăuţi, în acelaşi an, „Das Licht”, o 

meteorică revistă concurentă cu program de asemenea expre- 
sionist —, acela că ei iscă o revoltă din „interiorul” fracțiunii 
(sociale şi „naționale”) celei mai angajate în susținerea culturii 
locale germanofone într-un moment de evidentă defensivă, 
reproşîndu-i acesteia tocmai deprecierea de fapt a respectivului 
angajament!%, atrage atenţia asupra unui fenomen calitativ 
nou, provocat de o dinamică exterioară celei a vechiului cîmp 
cultural provincial, aflat în plină disoluţie. Întorși la Cernăuţi 
din refugiu sau de pe front, Albert Mauriiber, Arthur Kraft, 
Lotar Wurzer, Ernst Maria Flinker, Karl Sebastian (Salus) 
Markus, Artur Oberlănder sau Alfred Margul-Sperber, tineri 
care, aflaţi în afara establishment-ului local, nu şi-ar fi putut 
manifesta înainte de 1914 condiţia autonomă, de intelectuali 
insurgenți şi inadaptabili la compromisul conservator cu sfera 
puterii, decît prin migraţia spre metropolă, constată dintr-o 
dată că, dacă accesul spre o metropolă, oricum dispărută în 
vechea ei accepție, le este temporar interzis de noile granițe 
politice şi militare, în schimb bulversarea structurilor şi rețe- 
lelor tradiționale de impunere și validare a „bunurilor culturale” 
le oferă un neașteptat şi foarte promițător spaţiu de afirmare 
ideologică și literară în fosta provincie. Refuzul „continuităţii” 
este unul explicit prin chiar violenţa contestaţiei la adresa 
„falsei conștiințe” a mediului burghez cernăuţean, (din care, 
volens nolens, provin ei înşişi), al cărui imobilism şi filistinism 
îl sfidează prin chiar profesia de credință ce asociază revoluția 
socială cu opțiunea pentru modernism (în cazul de față expre- 
sionism) în literatură și artă ; implicit, oferta intelectuală de a 
umple golul provocat de ieşirea din scenă a Bildungsbirgerilor 
echivalează cu definirea unei strategii de generare a unui cîmp 
de producţie literară şi culturală autonom față de putere şi de 
„logica economică” a culturii burgheze şi, în definitiv, una de 
conversiune a deja risipitului capital politic şi social al bur- 
gheziei germanofone (evreieşti) din Cernăuţi în capital cultural, 
pentru a relegitima şi actualiza, în noile condiţii sociale și 
politice, specificitatea civilizației urbane la a cărei edificare 

aceasta contribuise în mod decisiv. Se poate înțelege din pate- 
tismul discursului contestatar al celor de la „Der Nerv” ideea 
că de criza postbelică a Cernăuțiului este învinovățit însuși 
compromisul „istoric” al civilizației cernăuţene, care a implicat 
limba și cultura germană ca „ornament” al cauzelor puterii ; nu 
întîmplător îi opun acestuia moștenirea iosefinismului „autentic”, 
fondator şi al „mittel-europenismului” bucovinean, ca model, 
reluat de Kraus şi nu mai puţin de expresioniști, al austerităţii 
şi raționalităţii lingvistice!9%, pe care îl codifică în oferta estetică, 
aflată dincolo de precaritatea temporară a unei afilieri politice 
ori naționale. Pe termen lung, acest tip de investiţie în „capital 
cultural”, raportată, prin modernismul ei exploziv, mai curînd 
la sancţiunea unei „internaţionale” intelectuale decît la cele- 
britatea locală, putea contribui substanţial, altfel decît simpla 
miză a „prestigiului” exterior, conferit burghezului „obișnuit” 
de practicarea germanei ca limbă de conversaţie, la consoli- 
darea unei identități sociale și culturale pîndite de margina- 
lizare şi ghettoizare. 

Două sînt, de aceea, consecințele directe ale momentului 
„Der Nerv”, încheiat de altfel, şi din pricina ostilității pe care a 
generat-o revista în mediul burghez cernăuțean, nu mai departe 
de septembrie 1919. În primul rînd, cîmpul cultural şi literar 
ce se constituie în jurul efemerei publicaţii expresioniste nu 
prelungeşte și nu „continuă” configurații culturale locale, defi- 
nitiv răsturnate, cum am văzut, de război şi urmările sale!07; 
prin chiar dispariţia relaţiei politico-culturale instituționali- 
zate în axa „metropolă-provincie” cu Viena, literatura austriacă 
est-provincială, în varianta ei din Bucovina dinainte de 1914, 

încetează să mai existe. Se naște acum şi aici, în schimb, un tip 
nespecific de „literatură regională”, doar parţial încadrabilă în 
conceptul pe care — dincolo de „universaliile” sale, valabile 
pentru toate culturile, inclusiv cele ultra-centraliste!% — Klaus 
Hermsdorf îl socotea emanat din chiar tradiţia federalismului 
german (inclusiv cel austriac şi elvețian) 1%, şi căruia Norbert 
Mecklenburg îi definise drept ideologem călăuzitor „complexul 
Heimat”0. Considerînd, pe urmele lui Karl Kurt Klein, că 
trăsăturile fundamentale ale regionalismului literar: formele 
relativ închise ale vieții literare, cu structuri de comunicare și 
distribuţie ale bunurilor culturale constituite geograficii!, s-ar 
verifica în mod ideal în cazul așa-ziselor „exclave” germane 
rezultate de pe urma destrămării monarhiei austro-ungare, 
conectate, după dînsul, la o reţea comunicativă și educaţională 
supraregională, și unde ar fi coexistat, în consecinţă, pe lîngă o 
conștiință provincial-regională, una a apartenenţei la un „stat” 
(habsburgic) și o cultură (germană, cu centrul în Reich) comune, 
Hermsdorfignoră, atunci cînd le alătură Bucovina, inadecvarea 
originară a civilizaţiei cernăuțene la un „portret robot” ce 
suprapune perfect elementul lingvistic peste cel etnic. Or, tocmai 
schisma ce a opus de foarte devreme regionalismul cultural 
folelorizant al germanilor etnici bucovineni, revitalizat pe linia 
vechii Heimatliteratur prin contactul cu celelalte literaturi 
regionale germane din noile granițe ale României și în conso- 

nanță cu naționalismul cultural românesc, citadinismului şi 
cosmopolitismului originar al burgheziei evreieşti locale, la 
rîndul lor valorificate de climatul literar ce a succedat expresio- 
nismului programatic de la „Der Nerv”, a fost mai profundă 
decît s-ar fi putut bănui la prima vedere. Cînd se întreba, deja 
în vara lui 1919, într-o recenzie din ziarul „Deutsche Tagespost” 
din Sibiu (Hermannstadt), dacă nu cumva în spatele publicaţiei 
cernăuțene s-ar afla „literați internaționali de sînge ne-arian”, 
Richard Csaki, unul din criticii „de direcţie” ai literaturii săsești 
din Transilvania, dădea un semnal pe care evoluţiile ulterioare, 
cel puţin cele de după 1930, l-au confirmat din plin™?. Distincția 
pe care „raporturile faptice” o impun după 1918 între cîmpul 
cultural şi literar germanofon concentrat la Cernăuţi și „dizi- 
dența” volksdeutsch, raliată cîmpurilor culturale ale sașilor 
transilvăneni şi şvabilor bănăţeni!!s, înlătură bună parte din 
„problemele” pe care le pune pentru literatura bucovineană, în 
contradicţie evidentă cu viziunea „progresului” şi curgerii ei 
neîntrerupte, celebra observaţie a lui Alfred Margul-Sperber cu 
privire la „minunea” care ar fi făcut ca, în anii '20, „în Bucovina, 
independent și dincolo de orice relaţie cu ţinuturile originare, 
ba chiar în inima unei Românii Mari practicînd din toate puterile 
ei asimilarea, o ramură a limbii germane să înceapă a deveni abia 
acum vie şi creativă”!!f, în sensul „saltului” spre o performanţă 
estetică aproape singulară — comparabilă doar (și abia de aici 
înainte) cu cea a literaturii pragheze — între literaturile „regionale” 
ale insulelor germanofone din afara spaţiului lingvistic german. 


* 

„Întâi de toate, reprezentanții ei sînt poeţi într-o epocă, în 
care, precum zice o glumă, un soţ îi răspunde în felul următor 
consoartei care, în fața vitrinei unei modiste, îl rugase să-i 
cumpere o pălărie, deoarece aceasta i se păruse frumoasă ca o 
poezie : «Dar, iubito, cine mai cumpără poezii în ziua de azi !». 
În al doilea rînd, acești poeți sînt evrei, ceea ce înseamnă că 
restul lumii nici nu vrea să audă de ei [...], iar lumea evreiască, 
cînd îi oferi poeme evreiești, îți declară că are acum alte griji. 
În al treilea rînd, poeţii evrei din Bucovina scriu în marea lor 
majoritate în germană, fapt de un dramatism special într-un 
moment cînd și în Germania li se contestă poeților evrei în 
viaţă [...] dreptul de a se exprima în limba germană — or, ne 
putem închipui cu ce sentimente ar putea fi întîmpinată o 
întreagă generație de poeţi evrei de origine răsăriteană şi de 
limbă germană. A patra motivaţie, poate esenţială, a drama- 
tismului condiției poeţilor evrei din Bucovina constă în aceea 
că le este dat să trăiască chiar în Bucovina, acolo unde poezia 
lor n-are nici ecou și nici public, nici editor şi nici vreo posibi- 
litate de răspîndire prin periodice, unde nu există reviste, ci 
doar cotidiene în care cronica de tribunal sau nimicurile zilnice 
joacă un rol atît de important, încît redactorii cu greutate s-ar 
lăsa mai curînd spînzurați decît să publice vreo poezie a vreunui 
autor evreu al locului”!15. Fragmentul face parte dintr-un text 
din 1932 al aceluiași Alfred Margul-Sperber, poetul care, în 
lunga sa carieră literară, a întruchipat toate avatarele exis- 
tenţiale prin care a trecut, după 1920, literatura germanofonă 
crescută pe fondul civilizaţiei cernăuţene!!; fiu al administra- 
torului evreu al moșiilor lui Iancu Flondor — liderul recunoscut 
al partidei naționaliste româneşti din Bucovina și şef al primei 
administrații provinciale de după alipirea provinciei la România 





115. Apud Herbert Wiesner, Ernest Wichner (ed.), In der Sprache der 
Mörder. Eine Literatur aus Czernowitz, Bukowina, Berlin, 1993, p. 183. 

116. Alfred Kittner, „Alfred Sperber — der Mensch und das Werk”, in 
Alfred Margul-Sperber, Geheimnis und Verzicht, Bukarest, 1975; 
Peter Motzan, Der Lyriker Alfred Margul-Sperber. Ein Forschungs- 
bericht. Nebst einer kurzen Nachrede, in Schwob (vezi nota 107), 
pp. 119-136. 

în 1918 — el a revenit la Cernăuţi de pe fronturile primului 
război mondial, în care a luptat în uniformă austro-ungară, a 
colaborat la „Der Nerv”, revistă pe care a şi finanțat-o, la un 
moment dat, a părăsit apoi Bucovina pentru Paris şi New York, 
unde a dus, în contact cu boema artistică şi literară, o existență 
precară, după care s-a reîntors şi, profesînd pînă în 1940 gaze- 
tăria, dar și meserii cît se poate de burgheze, a devenit criticul 
şi mentorul unui grup de literați mai mult sau mai puțin compact, 
pe care, cu o convingere și intensitate ieşite din comun, îi va 
sprijini să publice şi să se afirme. „Cvadruplul tragism” al 
condiţiei acestora, aşa cum rezultă din expresiva descripţie a 
lui Sperber, desenează destul de exact contururile unui cîmp 
cultural de „producţie restrînsă”, în sensul definiţiei lui Pierre 
Bourdieu!" : teren de manifestare a intelectualilor margina- 
lizaţi, dar cu atît mai senini vizavi de constrîngerile economice 
şi sociale curente, convinşi, dacă nu de misiunea lor profetică, 
atunci de autenticitatea şi superioritatea viziunii lor asupra 
lumii, plasată dincolo şi deasupra imediatului, ignorînd în operele 
lor masa publicului anonim, care le ignoră la rîndul său și în 
raport cu care constituie doar „artă pentru artiști”. Acea efer- 
vescență a angajamentului și devotamentului pentru o cauză a 
„spiritului”, despre care își amintește Rose Ausländer cînd evocă 
grupurile de tineri Schwărmer şi Anhänger din Cernăuţiul 
anilor '20118 — precum acel Ethisches Seminar, din care a făcut 
şi ea parte şi care a adunat în jurul filozofiei lui Spinoza şi 
Constantin Brunner zeci de adepţi, răspîndiți apoi în toată 
lumea!!? —, captează şi canalizează întreaga energie a unei 
generaţii radicalizate, pentru că dezrădăcinate de propriul mediu 
burghez şi de propria comunitate confesională, resimțind acut 
deficitul de coeziune și solidaritate ca pe o dureroasă înstrăi- 
nare din punct de vedere lingvistic, etnic şi religios şi de aceea 





117. Bourdieu (vezi nota 96), p. 178; vezi şi Michael Stark, Für und 

tinzînd a-și crea o (sub) cultură opusă deschis conformismului 
afirmativ al consumului și divertismentului. 

Similitudinile biografice ale celor pe care Alfred Sperber îi 
lua în consideraţie deja într-un foarte curajos Entwurf eines 
Grundrisses des deutschen Schrifttums in der Bukowina, apărut 
în 1928 în mai multe numere succesive din „Czernovitzer 
Morgenblatt”!%, dintre care cîţiva, inclusiv Sperber, s-au afirmat 
din plin prin plachetele de versuri publicate între 1930 şi 1940, 
confirmă un model de socializare a cărui coordonată principală 
o constituie proveniența, în general, din familii evreiești mic- 
-burgheze, afectate de urmările primului război mondial nu 
doar economiceşte, ci şi în raporturile lor cu noua autoritate 
statală, care, deşi le acordă odată cu cetățenia română toate 
drepturile formale decurgînd de aici, îi asimilează de facto 
categoriei „străinilor”, considerate prin tradiţie inferioară 
„autohtonilor” români, acum „naţiune dominantă”!?!. Procesul 
de alienare ce acționează asupra celor cărora războiul şi 
refugiul le anihilaseră orice iluzii asupra lumii de dinainte de 
1914 şi care refuză să se adapteze, ca „muncitori ai spiritului”, 
vechii ordini sociale şi noii ordini naționale, are așadar dublu 
„tăiș”: dezamăgiţi de eșecul revistei „Der Nerv” şi al încer- 
cărilor ulterioare de a impune publicaţii culturale, cum au fost 
„Das freie Wort” a lui Benjamin Fuchs, „Die neue Heimat” a lui 
Helios Hecht sau „Die Gemeinschaft” a lui Albert Mauriiber — 
„într-un oraș unde aurul zace pe stradă”, dar unde „nu-i rentabil 
să predici cultură vizavi de incultura civilizației democra- 
tice”??? — şi totodată şicanați de campania agresivă de „români- 
zare” a Bucovinei, apăsaţi de provincialismul unei geografii 
rupte de Mitteleuropa, dar şi de cel al lumii „părinţilor”, prea 
lesne împăcaţi cu abandonul simbolic al acesteia, survenit odată 
cu brusca mutație identitară și culturală de după 1918, mulţi 
tineri intelectuali cernăuţeni (Helios Hecht, Albert Mauriiber, 
Salus Markus, Klara Blum, Rose Scherzer-Auslănder, Arthur 
Kraft, Siegfried Laufer, Moses Rosenkranz, Robert Flinker, 





120. Nr. 2983-2993, în luna august 1928. 

121. Corbea-Hoisie (vezi nota 98). 

122. Salus Markus, Die Geschichte eines Grubenhundes, in „Der Nerv”, 
nr. 14/1919, p. 128. 


ÎN JURUL „MERIDIANULUI» 57 


Norbert Feuerstein, Louis Hafner, Dagobert Runes, Josef Kruh, 
Zeno Einhorn, Lothar Bickel, Alfred Kittner etc.) vor porni, 
precum Alfred Sperber, spre metropolele occidentale — cei mai 
mulți spre Viena, la studii, dar și spre Germania, Franţa sau 
Statele Unite — sau chiar spre București, „micul Paris”. Cei 
care se reîntorc după cîțiva ani la Cernăuţi, de cele mai multe 
ori constrînși de griji materiale, o fac fără prea multe iluzii 
asupra șanselor locale ale proiectelor lor literare; mai 
„înţelepţi” acum, vor evita, în general, conflictele deschise cu 
establishment-ul, unii optînd chiar, atunci cînd nu lucrează prin 
redacţii, pentru profesii şi ocupaţii burgheze, la adăpostul cărora 
ajung să-şi dedubleze personalitatea pentru a se proteja de 
intruziunile cotidianului și a scrie în tihnă. Succesul nemijlocit 
nu pare a-i preocupa, ci, din contra, cei mai mulţi afișează un 
fel de resemnare răbdătoare, publicînd doar ocazional în paginile 
literare ale gazetelor cernăuțene, dar şi, pînă spre 1933, în 
reviste şi antologii din Braşov, Sibiu sau Timişoara, ori, mai 
rar, în publicaţii din Austria și Germania. Perseverențţi, cîțiva 
se vor decide să-şi adune producţia literară în volume : cu excepția 
plachetei de versuri Unterwegs a lui Johann Pitsch, apărută 
deja în 1923 și dedicată lui Karl Kraus, celelalte apar, cu inter- 
mitențe, în deceniul al patrulea: Leben in Versen de Moses 
Rosenkranz în 1930, Gleichnisse der Landschaft de Alfred 
Margul-Sperber şi Gedichte de Georg Drozdowski în 1934, 
Gemalte Fensterscheiben de Moses Rosenkranz în 1936, Der 
Wolkenreiter de Alfred Kittner în 1938, Geheimnis und Verzicht 
de Alfred Margul-Sperber și Der Regenbogen de Rose Ausländer 
în 1939, Die Tafeln de Moses Rosenkranz și Der Brunnen de 
David Goldfeld în 1940. O vor face, în general, pe cheltuială 
proprie, chiar şi atunci cînd librarul cernăuțean Niedermeyer 
le va „împrumuta” sigla editurii Literaria, resemnați să constate 
că aria eventualului lor public se îngusta și mai tare prin ascen- 
siunea nazismului, inclusiv în rîndurile comunității germane din 
România. De altfel, separația dintre grupul de literați cernău- 
țeni, dintre care prea puţini, Georg Drozdowski de exemplu, 
nu sînt evrei, şi așa-numita Deutsche Volksgemeinschaft devine 
în anii de după 1933 — marcați de polemici dure între presa 
subordonată acesteia și ziarele germanofone cernăuțene, tradi- 

tional conduse de evrei — un fapt împlinit; dacă în 1932, anto- 
logia îngrijită de Franz Lang și Alfred Klug, fruntași ai germa- 
nilor bucovineni, şi apărută (din nou!) cu titlul Buchenblătter. 
Jahrbuch für deutsche Literaturbestrebungen mai conţinea, pe 
lîngă textele aparţinînd în majoritate unor veleitari locali, 
apropiați cercurilor „naționale” germane, şi semnăturile lui 
Alfred Margul-Sperber și Rose Ausländer, deja în 1934 Alfred 
Klug îi comunica lui Sperber că, deși îi aprecia în mod deosebit 
înzestrarea poetică, nu-i putea recenza volumul de versuri în 
publicaţiile „naţionale” la care colabora??? — acelaşi Klug care, 
în 1939, va îngriji tipărirea la Stuttgart a unui Bukowiner 
Deutsches Dichterbuch completamente epurat din punct de vedere 
„etnic”, cu contribuţiile mai curînd diletante, emanînd un aer 
epigonic-folelorizant, ale unor Heinrich Kipper, Franz Lang, 
Arthur Bosch, Luise Philippowicz, Lydia Semaka, Hans Prelitsch, 
Rudolf Mikulicz, Erwin Landwehr etc. Certitudinea, afirmată 
deschis în critica literară săsească din Transilvania, că pro- 
ducţia literară bucovineană „de sînge german şi nu doar de 
limbă germană” nu s-ar fi ridicat vreodată la nivelul „poeziei 
autentice”!?4, nu mai contează acum în fața argumentelor poli- 
tice şi rasiale. Simptomatică este în acest sens ruptura dintre 
Sperber şi revista „Klingsor” din Hermannstadt (Sibiu)!3%, unde, 
graţie redactorilor ei Heinrich Zillich și Harald Krasser, cel 
dintîi, pe lîngă Rose Ausländer, Itzik Manger (în traducere 
germană), Moses Rosenkranz sau Norbert Feuerstein, a publi- 
cat nu o dată; într-un lung dialog epistolar cu Zillich, purtat 
ani de zile, el va asista uluit la cotitura acestuia înspre național- 
-socialism, dublată de asumarea unui antisemitism tot mai radical, 
în virtutea căruia ultimul său răspuns, la o invitaţie a lui 
Sperber de a colabora la o publicaţie de exil din Praga, va 
distruge orice punte de comunicare: „Contradicţia și lupta 
dintre evrei şi germani s-a ascuţit într-atît în ultimii ani, încît 
nu pot cîtuși de puţin să particip la o apariţie comună a unor 





123. Apud Horst Schuller-Anger, „Bukowiner Autoren in siebenbiirgischen 
Kulturperiodika”, in Goltschnigg, Schwob (vezi nota 76), p. 132. 

autori germani și evrei. Este pentru ambele părți mult mai 
bine ca şi în acest domeniu să funcţioneze o foarte clară diso- 
ciere”126. Faţă cu ostilitatea tot mai afișată a dreptei antisemite 
româneşti — pe care o resimțea și, bunăoară, elevul cernăuțean 
Paul Antschel, care, într-o scrisoare către mătușa sa, declara că 
„despre antisemitismul din școala noastră aș putea scrie o carte 
de 300 de pagini”??? —, izolarea şi senzaţia de înstrăinare pe 
care o trăieşte micul grup de literați din Cernăuţi devin tot 
mai apăsătoare, la marginea suportabilului și a disperării, cea 
care-l împinge, de pildă, pe talentatul poet Siegfried Laufer la 
sinucidere. O soluţie pentru a depăși complexul marginalizării 
şi a sfida, cumva, vicisitudinile unei presiuni exterioare anihi- 
lante pentru însuși procesul creator a constituit-o proiectul 
obsesiv, îndelung examinat, vehiculat și „negociat” de Sperber 
şi de prietenii săi, al unei tentative de a se „lansa” şi impune în 
comun în fața unui public avizat de limba germană, fie și din 
afara Germaniei!25. După aproape şapte ani de pertractări, ce 
au contat pe bunăvoința editurii berlineze Rudolf Schocken, 
(ultima editură evreiască tolerată în al III-lea Reich, desfiin- 
tată în 1938), dar şi pe eventuale relaţii în mediile exilului, la 
Praga, Viena, Ziirich, ba chiar Moscova, eșecul acestei speranțe 
disperate de a obţine un „ecou” al propriei literaturi a adăugat 
o dezamăgire în plus derutei și deprimării unei generații 
„însingurate” și „descurajate”, constrînse de viaţă, cum îi scria 
lui Sperber „vienezul” Kamillo Lauer, „să fi învățat un singur 
lucru: tăcerea”12%. 

Inventarul controverselor şi polemicilor în legătură cu moti- 
vaţia, „profilul” și chiar titlul antologiei — care a glisat de la 
deutschsprachige Judendichtung la jiidische Dichtung — repre- 
zintă el însuşi un util îndreptar asupra incertitudinii identitare 
ce s-a asociat literaturii germanofone cernăuțene dintre cele 
două războaie mondiale. Refuzul unora dintre cei solicitați să 
colaboreze de a se socoti „evrei români”, al altora de a accepta 
vreo ascendență literară „bucovineană” sau, în sfîrșit, precum 
în cazul lui Victor Wittner sau chiar al lui Moses Rosenkranz, 
profesia de credință „germană”, clamată în virtutea că limba 
este cea care îl „face” pe scriitor, prefațează orice încercare de 
a defini un gen proxim tematic și stilistic al acelui „cor nevăzut” 
de poeţi, de care vorbea deja în 1928 Alfred Margul-Sperber. 
Pe lîngă efectul (în context) segregant al opțiunii lor persis- 
tente şi „încăpățînate” pentru limba germană, paradoxal în 
raport cu virtualul acces deschis astfel spre o mare cultură 
europeană, concentrarea asupra genului liric, care, în ierarhia 
„economică” a oricărui cîmp literar, se situează pe locul cel mai 
de jos al „consumului” public, amplifică complexul claustrării 
şi marginalizării unui mediu literar pregătit şi resemnat să-şi 
asume alteritatea încă din clipa exploziei expresioniste de după 
1918. Dacă dominanta socială a textelor din „Der Nerv” sau a 
poemelor începuturilor lui Sperber şi ale Rosei Ausländer își 
construiește discursul pe măsura mesajului violent contestatar, 
combinînd viziunile apocaliptice ale unui Megalopolis terifiant 
cu influxul mesianic al unei metaforici a contrastelor frapante 
şi provocatoare, declanșarea aproape imediată a dramei lingvistice 
proiectează în prim plan reflecția asupra a însuși limbajului 
poetic, ceea ce se traduce printr-o foarte timpurie „schimbare 
la față”, atît a paletei imagistice, cît şi a „tonului” liricii cernău- 
tene. Experienţa avangardistă se transformă spectaculos, ca și 
cum s-ar fi mistuit printr-o ardere prea intensă, în contrariul 
ei; în prefața la primul său volum de versuri, Sperber declara 
de altfel că „renunţă bucuros la a fi socotit printre poeții moderni”, 
mărturisindu-şi fără ezitări preferința pentru o poetică „înve- 
chită și tradițională”. Aceasta se traduce în textele sale și ale 
celorlalţi într-o explicită revenire la un algoritm liric preluat 
prin filieră neoromantică, unde unei așa-zise Erlebnislyrik, ca 

reprezentare simbolică a „temelor” realităţii, i se adaugă seman- 
tizarea a chiar limbajului poetic, cu armoniile şi contrastele 
construite din ritmul și sonoritățile sale, iar reflecția discursivă 
asupra unor „conţinuturi” raportabile la o experienţă „obiec- 
tivă”, temporal şi spaţial delimitabilă, se îmbogățeşte prin con- 
centrarea asupra expresivității (și muzicalității) semnifican- 
tului. Faptul că, în aceeaşi cheie programatică, ce asimilează 
resursele nelimitate ale „producerii” în „interiorul” limbajului 
cu un model al libertăţii, unde creaţia își transcende „obiectul”, 
impulsul acestei procesualități neîntrerupte trimite automat 
la „cartea naturii”, ale cărei alegorii şi simboluri, odată desci- 
frate de puterea imaginativă a poeţilor, sînt reîncifrate de 
aceeaşi în dimensiunea esoterică a cuvintelor, explică, mai 
plauzibil decît o face însuşi Alfred Margul-Sperber, constanta 
peisagistică a liricii bucovinene; afirmaţia sa cum că poeții 
evrei din această provincie ar fi, spre deosebire de cei din altă 
parte, mai legaţi de mediul rural decît de cel urban și că o 
anume simplicitate şi „primitivitate” a relaţiei lor lingvistice 
cu „lucrurile” s-ar datora unei anume afinități cu folclorul slav 
şi românesc!% este circumstanţială, ca argument al unui autoh- 
tonism sui generis, şi, vizavi de chiar esenţa civilizaţiei cernău- 
tene, forțată. Fără îndoială că această ostentativă, pentru că 
neobișnuită întoarcere către natură, ce traversează, emblematic, 
opera lirică a întregii generaţii, şi care devine pentru Sperber, 
mai ales în Gleichnisse der Landschaft, ocazia de a propune 
chiar o poetică a simbolului în descendență goetheană, repre- 
zintă, de fapt, un veşșmînt, un travesti, o reacţie de apărare, 
dar nu mai puțin un gest provocator, o invitație la de-clişei- 
zarea unui limbaj cotidian ce acumulează agresivitatea tot mai 
intensă a lumii înconjurătoare, agresivitate percepută, odată 
cu ascensiunea nazismului în Germania, ca o ameninţare asupra 
a înseşi identităţii „lingvistice” a civilizaţiei cernăuțene. Este 
şi motivul pentru care socotim lectura Barbarei Wiedemann, 

care, pentru a le descalifica poezia drept convenţională și epi- 
gonică, inventariază în poemele literaților cernăuţeni toate 
elementele ce i se par „împrumutate” prin frecventarea predece- 
sorilor, de la Goethe și Heine pînă la Stefan George, Rilke, 
Trakl sau Else Lasker-Schiiler!3!, ca pe una reducţionistă, can- 
tonată mai ales în „literalitatea” textului. În aşa-numitul 
poetischer Moderantismus!52 al generaţiei lui Sperber armis- 
tiţiul cu „lumea” este, de fapt, unul aparent, ca şi „îmblînzirea” 
mesajului, altădată atît de angajat „negativ”, al unei creaţii 
poetice care, la prima vedere, își schimbase radical, după 1930, 
tonalitatea şi „înfățişarea”. Utopia unui teritoriu lingvistic 
imun la determinările conjuncturale ale „nebuniei şi urii”, evocate 
de Sperber în prefața primei sale plachete de versuri, „peisajul 
veşnic”, desprins de o temporalitate vrăjmașă, schițează o ultimă 
şi disperată fărîmă de rezistență în fața discursului corupt de 
tentaţia ucigașă, căruia poeţii, cei care-şi percep fragilitatea la 
modul cel mai acut, mai cred că-i pot dezamorsa şi neutraliza 
pe cont propriu efectele destructive. Tot aşa cum, la altă scară, 
în Cernăuţiul de odinioară, la fel ca şi în Viena sau Berlin, 
hipercorectitudinea căutată şi subliniată a limbii germane, 
menită a evidenția astfel ruptura de „jargon”, devenise ea 
însăşi, prin nefireasca sa „literaritate” desprinsă de culoare 
locală, o marcă a „evreului fără însuşiri”!%, starea de extremă 
alienare (Entfremdung), pe care ei o trăiesc acum ca indivizi şi 
ca membri ai unei colectivităţi, se preschimbă, prin chiar gestul 
de a reconstrui în limbaj, prin contrast cu cotidianul, o realitate 
„stranie”, care, prin chiar condiţia sa „ideală”, fracturează şi 
subminează „firescul” comunicării ordinare în profundă criză, 
într-un veritabil exerciţiu al insolitării textuale (Verfremdung) ; 
este filonul ce alimentează, de altfel, paradoxala continuitate 
a liricii bucovinene într-o „a doua” promoție, în care mai tinerii 

133. Sander Gilman, Jewish Self-Hatred. Anti-Semitism and the Hidden 
Language of the Jews, Baltimore/London, 1986 ; Jacques Le Rider, 
Modernite viennoise et crises de l'identité, Paris, 1990, pp. 316 şi urm. 

Paul Celan, Immanuel WeiBglas, Selma Meerbaum-Eisinger, 
Alfred Gong își însuşesc, la rîndul lor, „poetica” lui Sperber, 
după care poemul se confundă cu „tăcerea față de care muțenia 
însăşi devine asurzitoare”!*. Mai mult decît dezolarea neputin- 
cioasă vizavi de spectacolul dezumanizării, reflexul de a-l fi 
contrariat şi demascat prin chiar gestul insolit, descris admi- 
rativ de Paul Celan într-o scrisoare din anii '60 către același 
Sperber, de „a da rimă cuvîntului fără de rimă: om”1%, se 
transformă, în preajma războiului și a Holocaustului, în însăși 
întemeierea estetică a poeziei germanofone din Bucovina, cea 
care îi confirmă consistenţa şi legitimitatea ca discurs liric modern 
şi original. 
x 


Evenimentele vor îndreptăţi, din păcate, sumbra viziune a 
poeţilor: ocupat în iunie 1940 de sovietici, ce vor dezlănțui 
prigoana împotriva burgheziei locale, românești, dar mai ales 
evreiești, mergînd pînă la deportări în masă în Siberia — în 
timp ce etnicii germani, printre care și poetul Georg Drozdowski, 
vor fi fost strămutați, la ordinul lui Hitler, în Germania -—, 
Cernăuţiul va fi recucerit un an mai tîrziu de armata română, 
însoțită de unităţi SS, care, pentru a pedepsi aşa-zisa culpă de 
„necredință” a evreilor bucovineni față de statul român, vor 
iniția teribila represiune, inaugurată cu arestări, torturi şi 
execuţii în masă şi culminînd cu închiderea evreilor în ghetto 
şi deportarea celor mai mulți dintre ei în lagăre de concentrare 
în Transnistria. În puţină vreme se va consuma, în decorul 
„străzilor pavate cu bani evreiești”, al caselor „proiectate de 
arhitecți evrei şi ridicate de evrei”156, ceea ce cu puţină vreme 
înainte părea de neconceput: finalul inconturnabil al „civilizaţiei 
cernăuțene”. Poeţii îi vor împărtăşi soarta, iar unul dintre ei, 





134. Alfred Margul-Sperber, Das verzauberte Wort. Der poetische Nachlaß 
1914-1965, hg.von Alfred Kittner, Bucureşti, 1969, p. 5. 

135. „Etwas, das mir oft, wie Ihnen in der Nazi-Zeit, als das nach dem 
Reim rufende Reimlose erscheint — das Wort Mensch”, în scrisoarea 
datată 12 septembrie 1962, in Petre Solomon, Paul Celan. 
Dimensiunea românească, București, 1987, p. 272. 

136. Elias Weinstein, Auszug aus Czernowitz. Schlussakt der Tragödie 
der Czernowitzer Juden, in „Die Stimme”, mai 1946, pp. 1-3. 

tînăra şi talentata Selma Meerbaum-Fisinger, va pieri în 
Transnistria, în timp ce, dintre potenţialii colaboratori ai antolo- 
giei lui Sperber risipiţi de decenii în Europa, destui se vor număra 
printre milioanele de victime ale mașinii de exterminare germane. 
După ce în primăvara lui 1944 Armata Roşie va elibera orașul, 
li se va fi revelat, ca şi celor mai mulți dintre puținii supra- 
vieţuitori, că firul odată rupt nu va mai putea fi vreodată 
reînnodat. Prima etapă a definitivei Diaspore — insuportabilă 
pentru un Robert Flinker, ce se va sinucide în primele luni ale 
anului 1945 — se va numi și pentru ei București, de unde Rose 
Auslănder și Alfred Gong vor pleca în America, Dusza Czara în 
Polonia, Norbert Feuerstein, mai tîrziu Salome Mischel în 
Palestina/Israel, Paul Celan la Paris, iar Moses Rosenkranz, 
arestat de sovietici, într-un lagăr de muncă din Siberia. Pe loc 
vor rămîne, printre alții, Alfred Margul-Sperber, Alfred Kittner, 
Immanuel Weissglas, ce-și vor investi „extrateritorialitatea” 
într-o așa-zisă rumăniendeutsche Literatur", în care aparatul 
de propagandă al Partidului Comunist a dizolvat îndată după 
venirea la putere, inițial sub strict şi centralizat control ideo- 
logic, literaturile regionale germanofone tradiţionale din 
Transilvania și Banat. Din experiența bucovinenilor, mai cu 
seamă din acea mecanică a conversiei alienării în distanțare 
textuală, se vor împărtăși în anii '60 şi "70 un Oskar Pastior 
sau un Franz Hodjak, dar și, în anii 80, o prozatoare de 
anvergura Hertei Miiller, cei care, inclusiv prin transferul lor 
simbolic, dramatic traseu al „de-teritorializării”, de pe 
„meridianul” lui Mitte des Randes în cel al lui Rand der Mitte!38, 
se vor fi identificat pe deplin cu idealul (atins) al de-provin- 
cializării literaturii sașilor și șvabilor din România. 





137. Vezi Andrei Corbea-Hoisie, „Erneute Anmerkungen zum Begriff 
„Rumăniendeutsche Literatur. Versuch einer ideologiekritischen 
Dekonstruktion”, in Gotthart Wunberg, Dieter A. Binder (ed.), 
Pluralităt. Eine interdisziplinăre Annäherung, Wien/K6ln/Weimar, 
1996, pp. 81-99. 

138. Gerhard Csejka, „Der Weg zu den Răndern, der Weg der Minder- 
heitenliteratur zu sich selbst”, in Anton Schwob, Brigitte Tontsch 
(ed.), Die siebenbiirgisch-deutsche Literatur als Beipiel einer 
Regionalliteratur, Kăln/Weimar/Wien, 1993, pp. 51-70. 

Este și terenul pe care, la o altă scară, s-au constituit premi- 
zele poeticii celaniene, ca acumulări care, proliferînd în pre- 
lungita criză identitară a evreului germanofon oripilat şi exclus 
de jargonul „oficial”, brutal și violent al nazismului, au profilat 
latent sensul central al conceptului de „meridian”, ca teritoriu 
al unui „dialogism” genuin, tinzînd, în căutarea Celuilalt, spre 
anihilarea anchilozărilor ideologice ale limbajului și ale struc- 
turilor sale „de suprafață”: „poemul năzuieşte către un Altul, 
are nevoie de acest Altul, are nevoie de un Interlocutor. Îl 
caută, i se mărturiseşte”!5%. Experienţa războiului, a persecuțiilor 
rasiale, a morţii părinţilor într-un lagăr din Transnistria îi 
revelă eşecul „Frumosului” ca ideal axiologic al limbajului și 
produce în experienţa sa lirică, pornită în descendența modelului 
neoromantic al „operei de artă” atemporale, o falie ce-i interzice 
orice revenire la discursul liric considerat ca expresie „aleasă” 
a unei realități „interioare” și, nu mai puţin, ca tentativă de 
„poetizare” a lumii. Lupta cu cuvintele, cu „zăbrelele limbii” 
compromise prin instrumentalizare și clişeizare „ucigaşă”, devine 
de la o plachetă la alta tot mai aprigă şi neînduplecată, căci ele 
par poetului a-i împiedica accesul nemijlocit la „lucrurile” uni- 
versului înconjurător şi a-i bloca astfel impulsul irepresibil, 
hâlderlinian, către aflarea rădăcinilor „ființării” falsificate prin 
alienare. „Eliberarea” pe care o evocă în dizertaţia dedicată 
„meridianului”140 coincide cu pasul decisiv peste pragul „strîm- 
torii” denotative a limbajului, ce șterge limitele artificiale, 
instaurate de civilizație”, dintre „limbă” şi „poezie”!!; saltul 
„mortal” — prin Verfremdung / ostrannenie / „insolitare” — în 





139. Paul Celan, „Der Meridian. Rede anläßlich der Verleihung des Georg- 
-Biichner-Preises”, in Paul Celan, Gesammelte Werke in fünf Bänden, 
ed. de Beda Allemann, Stefan Reichert, Frankfurt am Main, 1983, 
vol. 3, p. 198. Vezi şi Michael Jakob, Das „Andere” Paul Celans oder 
von den Paradoxien relationalen Dichtens, Miinchen, 1993, p. 51. 

140. Celan (vezi nota 139), p. 202. Vezi comentariul lui Harald Weinrich 
în studiul Kontraktionen, din Dietlind Meinecke (ed.), Uber Paul 
Celan, Frankfurt am Main, 1973. 

141. Eugenio Coseriu, Thesen zum Thema Sprache und Dichtung, in 
Beiträge zur Textlinguistik, hrsg. von Wolf-Dieter Stempel, München, 
1971, pp. 184-188. 

„imperiul libertăţii” constituie şi gestul „suprem” de negaţie a 
unei teribile şi înfricoşătoare „cazne” la care omul ar fi fost 
supus de propria-i derivă în istorie. În cuvintele lui Theodor W. 
Adorno: „Poemele lui Celan vor să exprime maxima oroare 
prin mijlocirea tăcerii. Însuşi conţinutul lor de adevăr devine, 
astfel, negativul său”1%2. 





142. Theodor W. Adorno, „Ästhetische Theorie” in Gesammelte Schriften, 
Bd. 7, Frankfurt am Main, 1970, p. 325. Vezi și Georg-Michael 
Schulz, Negativität in der Dichtung Paul Celans, Tübingen, 1977. 


„Chipul cioplit” al realităţii imediate 


Evreii din Cernăuţi în sursele literare 
ale secolului al XIX-lea 


Ne propunem în rîndurile ce urmează să formulăm un şir de 
reflecții pe marginea unei experienţe pe care o socotim foarte 
interesantă şi care s-a consumat pe parcursul a aproape doi 
ani, rezultatul ei urmînd, sperăm, a se materializa în proiec- 
tata apariţie a unei antologii de texte legate de istoria evreimii 
cernăuțene, în seria Jüdische Stădtebilder de la editura Suhrkamp 
din Frankfurt am Main!. Relaţia dintre această experienţă de 
lectură şi alegere şi respectiv ceea ce ne propunem acum este, 
după noi, una mai mult decît firească: dacă istoria urbană a 
Cernăuţiului nu poate fi despărțită de istoria evreimii trăitoare 
aici, ba chiar se identifică cu aceasta, în aceeaşi măsură ea se 
leagă nemijlocit de ceea ce a însemnat pentru această comu- 
nitate iluminismul (în varianta sa impusă, ca „iosefinism”, ca 
şi în varianta sa „internalizată”, ca Haskala), cu toate urmările 
sale ideologice, politice, economice, sociale, culturale. Din satul 
de la granița nordică a principatului Moldovei, în care armatele 
generalului imperial Spleny găseau, la 1775, 112 familii evreiești, 
locuind pe unica stradă a așezării, Judengasse, s-a ridicat într-un 
secol şi mai bine o mică metropolă central-europeană, unde — 
am mai arătat-o şi altădată? — o conjuncţie de factori a creat o 
situație aproape unică în Europa vremii prin ceea ce s-ar putea 





1. Au apărut pînă acum, începînd cu 1994, antologii consacrate Pragăi 
(îngrijită de Ingeborg Fiala-Fiirst), Amsterdamului (îngrijită de 
Carel ter Haar), Cracoviei (îngrijită de Maria Klanska), Vienei 
(îngrijită de Martha Keil), Frankfurtului (îngrijită de Siegbert Wolf). 

2. Andrei Corbea-Hoisie, La culture juive germanophone de Bucovine et 
de Czernowitz, in „Revue Germanique Internationale” 1 (1994), 
pp. 165-181 . 

numi „calitatea” implicării evreilor în procesul de modernizare 
şi expansiune capitalistă — pînă într-acolo încît, fără vreo intenţie 
peiorativă, Cernăuţiul a fost deseori (mai ales pînă la 1918) 
considerat ca un „nou Ierusalim” („Ierusalimul de pe Prut”, „Al 
doilea Canaan”, „Eldorado-ul evreiesc al Austriei” etc.). Pe de 
altă parte, întreprinderea de a reconstitui o „istorie” pe baza 
izvoarelor „literare” nici că putea fi mai potrivită în cazul 
Cernăuţiului, orașul devenit celebru mai ales prin marele poet 
modern Paul Celan, născut și crescut în Cernăuţiul Bucovinei, 
numită de el „un ţinut unde oamenii şi cărţile trăiau” (eine 
Gegend, wo Menschen und Bücher lebten) °. 

De aici pornind, se impune de la sine interogația ce nu rareori 
a preocupat reflecția teoretică despre relevanța demersului 
istoriografic : cum se poate scrie astăzi „istorie” sau, altfel spus, 
dacă se mai poate scrie astăzi „istorie”. Vechea îndoială herme- 
neutică, aceea dacă subiectul aflat el însuși într-o „istorie” în 
desfășurare, ar avea dreptul să pretindă că „istoria” narată de 
el coincide cu însăși istoria, că acoperă aşadar realitatea istoriei, 
ne-a obsedat și pe noi în fazele inițiale ale operaţiei de anto- 
logare de care vorbeam mai sus. În ciuda disperării agnostice, la 
care conduc asemenea îndoieli, ești pe de altă parte conştient 
că ceea ce se consideră a fi cunoaşterea umană constă de fapt 
dintr-o modelare inevitabil reducţionistă a lumii percepute de 
individ şi prelucrate de acesta pe baza însușirilor sale fizico- 
-psihice; asemenea re-prezentări sînt menite să „traducă” 
complexitatea mediului infinit în semne accesibile finitei (limi- 
tatei) conștiințe umane. Ele, semnele, de-semnează „desenînd”, 
ele edifică în „icoană”/,icon”/„imagine”t constructe verbale, prin 





3. Paul Celan, „Ansprache anläßlich der Entgegennahme des Literatur- 
preises der Freien Hansestadt Bremen”, pp. 185-186, in Gesammelte 
Werke, vol. 3, Frankfurt am Main, 1983. 

4. Daniel-Henri Pageaux, „Image/Imaginaire”, in Hugo Dyserinck/Karl 
Ulrich Syndram (ed.), Europa und das nationale Selbstverstăndnis. 
Imagologische Probleme in Literatur, Kunst und Kultur des 19. und 20. 
Jahrhunderts, Bonn, 1988, S.367-379 ; termenul românesc de „icoană” 
îl folosește Mihai Eminescu ca echivalență pentru germanul Bild — 
vezi „recenzia” sa, intitulată Sămînţă jidovească din Cernăuţi, la 
culegerea de foiletoane a lui Karl Emil Franzos: Aus Halb-Asien. 

aceea că fixează imaginea „exteriorului”, ca image (imago, eikon), 
şi în care un Martianus Capella întrezărea quasi-litterae, desti- 
nate să-l re-constituie și să-l re-producă. De aceea doar recursul 
la defetișizarea practicată de o hermeneutică atentă la „distanţa” 
dintre interpret şi obiectul interpretării sale ar fi în măsură să 
relativizeze pretenţia absolutizantă a istoriilor concurente, para- 
lele ori succesive — ca tălmăciri ale Realului —, unde imaginile 
se încrucişează nu rareori cu imaginarul, defetişizare posibilă 
tocmai prin evidenţierea artificiului așa-zisei lor calităţi „natu- 
rale”, a condiționărilor şi determinărilor lor ideologice şi nara- 
tive. Abia pe frontiera comună a acestor „imagini” multiple și 
reciproce ale Realului, aparent „haoticul” curs al istoriei va căpăta 
pentru observator un sens descifrabil. În ultimă instanţă, ana- 
liza „imagologică” a textelor socotește conceptul de „imagine” din 
perspectiva însușirii ei ca „limbaj simbolic” printre alte limbaje 
simbolice de care dispune la un moment dat un anumit corp 
social. Cu atît mai mult, diferenţierea între texte „ficționale” şi 
„neficționale” ar fi în cazul de față irelevantă — am ținut de 
aceea mai puțin seama în alcătuirea antologiei de criterii de 
valoare estetică şi mai mult de înțelesul mai larg al noțiunii de 
„literatură”, de la beletristică la genurile așa-zis „paraliterare” — 
memorii, jurnale, reportaje, scrieri politice, documente de epocă. 
Rămîne interogația asupra coerenței unei asemenea succesiuni 
de „imagini”: cît de complet, de exact, de „obiectiv” este pro- 
dusul final? În discuţie intră şi faptul că unghiul de vedere ce 
construieşte „imaginea” receptează „exteriorul fie ca pe o compo- 
nentă a Sinelui propriu, fie ca alteritate, or mecanismul psiho- 
logic (individual sau de masă) transformă imaginile alterității 
şi în aşa-zise „imagini ale străinului”, dacă nu cumva ale 
„dușmanului” (Fremdbilder, Feindbilder). A „ilustra” istoria „așa 
cum a fost”, după idealul lui Ranke, presupune și luarea în 
consideraţie inclusiv a acestor „imagini”, chiar dacă, pentru 
istoria evreiască în general şi pentru cea cernăuțeană în 
special, ele au condus la tragice și sîngeroase derapaje. 





Culturbilder aus Galizien, der Bukowina, Siidrussland und Rumänien, 
Leipzig, 1876, in „Curierul de Iaşi”, nr. 94 din 25 august 1876, p. 3, 
reprodusă în Mihai Eminescu, Opere, vol. IX, Bucureşti, 1980, p. 190. 

Grosso modo, sursele „literare” privitoare la evreimea cernă- 
uțeană după 1775 pot fi împărțite în două mari categorii : surse 
„externe” şi surse „interne”, înțelegînd prin acestea din urmă 
izvoarele ce le constituie scrierile datorate autorilor evrei. Dacă 
ținem seama de faptul că o „literatură” evreiască în sensul 
modern al conceptului reprezintă, în fond, o consecință şi un 
„rezultat” al iluminismului, și că pînă atunci producţia spiri- 
tuală intracomunitară a evoluat, tradiţional, în spaţiul illo 
tempore al comentariilor talmudice, evitînd, chiar și în sensul 
religios propriu, „imaginea”, „chipul cioplit” al realităţii imediate, 
se poate explica de ce pînă tîrziu, în primele decenii ale secolului 
al XIX-lea, primează sursele „externe” ; cele „interne” apar inițial 
sporadic, şi tot la solicitarea „exteriorului”, unde există un 
interes public constituit și motivat, sub formă de relatări și 
corespondențe din Bucovina — unele publicate de reviste erudites, 
precum „Archiv für Geographie”, „Vaterländische Blätter” sau 
„Österreichisches Archiv” — pentru ca mult mai tîrziu ele să se 
diferențieze după genuri, după limbi de expresie şi finalmente 
ca discurs, cu adresabilitate către categorii anume de cititori. 
Informatorii inițiali ai autorităţilor vieneze, militari şi biro- 
crați din primele administrații ale noii provincii alipite după 
1775 de Austria, îi privesc pe evreii cernăuțeni, „autohtoni” și 
imigrați din Galiţia sau Ucraina cu sentimente amestecate : pe 
de o parte administrația habsburgică avea tot interesul să 
repopuleze regiunea, de unde mulţi țărani români se refugia- 
seră în interiorul granițelor Moldovei, dar mai ales să-i stimuleze 
economia, aceasta şi cu ajutorul impozitelor foarte ridicate 
pretinse evreilor; pe de altă parte contau mult vechile rezerve 
de ordin religios ale catolicismului tradiţional al Vienei, acum 
drapate în argumente iluministe împotriva izolaţionismului 
de tip medieval al comunităților evreieşti, împotriva 
rezistenţei lor la presiunile civilizației moderne sau împotriva 





5. O relatare nesemnată, apărută în „Vaterlăndische Blătter fir den 
österreichischen Kaiserstaat” (nr. 34 din 2 septembrie 1808) sub 
titlul Bemerkungen iiber die Bukowina, deplîngea faptul că „rapoarte” 
foarte exacte asupra ținutului, (precum cel al unui Hofrat von 
Reichmann), sînt citite doar de autoritățile cancelariei imperiale şi 
nu au parte, prin publicare, de o audiență mai largă. 

pretinsei „imoralităţi” financiare a evreilor (precum practicarea 
cămătăriei). Cancelaria imperială este bombardată cu argu- 
mente pro şi contra alungării evreilor recent imigrați în 
Bucovina ; drept condiţie a tolerării lor se pune convertirea lor 
„profesională” în agricultori, ceea ce nu reuşeşte decît parțial și 
conduce la o primă și masivă izgonire a peste 500 de familii 
evreiești între 1782 şi 1783. De altfel, ambivalenţa atitudinii 
autorităţilor față de evrei va continua și ulterior: alipirea 
Bucovinei la Galiţia, dar mai cu seamă patentul imperial din 
7 mai 1789, în care se proclama egalitatea în drepturi și obli- 
gaţii a evreilor din Galiţia şi Bucovina cu ceilalți supuși vor 
favoriza noi valuri de imigrare. Călători civili, în primul rînd 
geografi (ca Joseph Rohrer, Vinzenz Batthyani, Michael Stâger, 
Carl Otto von Arnim, Samuel Bredetzky, Karl von Merdinger, 
J.G. Kohl etc.), vor constata, unii rezistenţa îndîrjită la nou- 
tate, chiar impusă cu forța, alții succesele în „educarea morală” 
a evreilor, ca de exemplu consimțămîntul unor familii (112 în 
comunitatea cernăuțeană la 1807) de a lucra pămîntul. Dar 
pentru dinamica economică a ieşirii din orînduirea feudală 
evreii erau indispensabili. Documentele vremii atestă antipatia 
autorităţilor pentru monopolul evreiesc în comerț și cîrciumărit, 
dar totodată simpatia pentru meseriaşii evrei, tot mai mulţi, 
unii inițiind deja în jurul anilor 1820 chiar şi activităţi de tip 
industrial (precum un Josef Reichenberger, ce pune pe picioare 
o „fabrică” de sticlărie). Afacerile profitabile atrag şi mai mulți 
coloniști evrei din ținuturile vecine, încît la 1846 trăiau în 
Cernăuţi circa 15 000 de evrei, de cincisprezece ori mai mulți 
decît cu 70 ani în urmă. Chiar dacă se aşază şi în sate, 
majoritatea evreilor preferă aglomerarea citadină, în pofida 
faptului că la Cernăuţi li se refuzase încă la 1786 încetățenirea 
şi chiar dreptul de proprietate, în condiţiile în care la acea 
dată, numai pe Lemberger Strasse, 91 de case se aflau în 
proprietate evreiască. Este semnificativ faptul că, în însemnările 
sale din călătoria întreprinsă la Cernăuţi în anul 1817, însuşi 
împăratul Franz înregistrează precaritatea caselor, gata să se 
prăbușească, din ceea ce el numește „Judenstadt”, dar pe de altă 
parte laudele pe care le aduce progreselor urbanizării din centrul 
oraşului, unde remarcă diferite clădiri noi, ignoră în acest areal 
„civilizat” prezenţa certă a unor proprietari de case evrei. 

În ciuda tuturor opreliştilor, evreii îşi aduc o contribuţie 
hotărîtoare la urbanizarea Cernăuţiului — ca de pildă un Karl 
Nadler, care la 1828 construieşte, inițial fără aprobare, prima 
casă cu două etaje din oraş. Acești evrei cernăuțeni, parte a 
unei anume protoburghezii economice, se transformă treptat 
din subiecţi ai procesului de urbanizare în obiecte ale sale, căci 
volens nolens ei încep să-şi însușească o formație şi cultură 
„burgheze”, în sensul normelor de civilizaţie și conduită moderne, 
ceea ce îi situează automat în contradicţie cu reglementările 
izolaționiste ale comunităţii religioase. În paralel, se poate 
spune şi că, din obiecte ale „presiunii” iluministe impuse de 
împăratul Josef al II-lea (vezi înființarea destul de timpurie a 
unor şcoli normale germano-evreiești, cu predare în germană, 
apoi obligativitatea germanizării numelor de familie, inter- 
dicţia de a se înveșmînta altfel decît ceilalți supuşi), o parte 
din noii „burghezi” cernăuţeni devin subiecţi ai iluminismului, 
cu alte cuvinte voluntari ai mișcării Haskala din Bucovina, de 
a cărei îndreptăţire sînt în primul rînd ei înșiși convinși. De la 
suspiciunea rabinilor ortodocşi împotriva dascălilor evrei cu 
înclinații iluministe importaţi din Boemia și Galiţia, evoluţia 
relației dintre tradiție şi modernizare este programată de însăși 
necesitatea noilor generaţii de a comunica și de a se integra 
vieții moderne, mai emancipate de restricţiile religiei tocmai 
pentru a favoriza individualismul, trăsătura de bază şi condiția 
esenţială a succesului în competiția capitalismului incipient. 
Sub aceste auspicii are loc în anii '30 ai secolului trecut prima 
încetățenire oficială a doi evrei cernăuţeni : Hermann Juster și 
Salomon Brunstein, întreprinzători înstăriți și nu mai puțin 
fruntași ai mişcării Haskala. 

Din această perioadă începînd, conflictul dintre „moderniști” 
şi tradiționaliști se proiectează în centrul istoriei evreiești locale ; 
de altfel, din rîndurile maskililor se recrutează şi primii croni- 
cari ai orașului şi evreimii sale, care scriu în limba germană 
pentru periodice din Viena ori Berlin, grijulii să consemneze 
fiecare pas şi fiecare succes pe calea emancipării de sub tirania 
ortodoxiei comunitare. În „Allgemeine Zeitung des Judentums”, 
„Wiener Blätter” sau „Jahrbuch für Israeliten” se pot citi, printre 
altele, corespondențţele lui Julius Barasch, David Schwarzfeld, 
ale unui M.A. (Moritz Amster?) şi ale altora despre, printre 

altele, iniţiativele de a fonda şcoli israelite în limba germană, 
prima fiind tentativa din 1842, nereușită însă, a maskililor şi 
filantropilor Isak Rubinstein și Joseph Nadler. Capul de afiș 
încep însă să-l constituie, inclusiv în publicaţii foarte căutate 
şi citite, precum „Der Humorist” al lui Moritz Gottlieb Saphir 
(el însuși călător la Cernăuţi în 1844),- pentru care scriu un 
Leon Leberg (Gerbel) şi un J. Kappadox — sau „Wiener Zeitung”, 
așezarea la Sadagura, localitate situată în dreptul Cernăuţiului 
pe celălalt mal al Prutului, pe moşiile baronului Mustatza, a 
curții rabinului „făcător de minuni” Israel Friedmann din Ryzhin, 
fugar din Ucraina. Este interesant faptul că maskilii cernău- 
țeni au reușit să împiedice, prin intervenţii la autorităţi, stabi- 
lirea fzadik-ului la Cernăuţi, căci personajul era perceput ca o 
provocare continuă din partea obscurantismului religios, ostil 
din principiu „luminilor”, la adresa progresului şi propăşirii 
prin adaptarea maselor evreiești la reperele exterioare ale 
societăţii „burgheze”. Personalitate controversată, — căci, dincolo 
de înțelepciunea care-l făcuse cunoscut în întregul spaţiu est- 
-european locuit de evrei şi care atrăgea mii de pelerini veniţi 
la Sadagura să-i ceară sfatul și ajutorul, Israel Friedmann și 
ulterior fiii săi și-au cultivat cu obstinaţie o imagine exterioară 
„princiară”, arborînd luxul și opulenţa pe fundalul decorului 
mizeriei și luciei sărăcii a stetl-ului, — el și-a atras deopotrivă 
criticile celor care îl acuzau de cinică manipulare a religiei în 
folosul propriei lăcomii de bani şi bunăstare, ca şi suspiciunile 
multora de a-și fi clădit reputaţia şi influența asupra uliței 
evreiești doar pe o fără de scrupule „înșelătorie”. Literatura cu 
tematică „galiţiană”, ce ar fi cristalizat după unii chiar şi o 
specie literară tipică — aşa-numitele „Ghettogeschichten”, prodi- 
gios ilustrate şi de fostul gimnaziast cernăuțean Karl Emil 
Franzos —, nu va întîrzia să preia și să „nemurească” această 
generoasă sursă de exotism, pe de o parte, pe de altă parte 
convingător argument al ideologilor liberali ai civilizării occiden- 
taliste a „Semi-Asiei” (Halb-Asien)” ; este simptomatică şi evidentă 





6. Vezi, printre altele, bilanțul acestei „specii” literare alcătuit de Jost 
Hermand în postfaţa la ediția romanului lui Franzos Der Pojaz din 
1979 (de la Athenăum Verlag, Kronberg), pp. 353-369. 

7. Paternitatea expresiei îi aparţine lui Karl Emil Franzos în Aus 
Halb-Asien (vezi nota 4). 

contradicţia dintre nuanța simpatetică cu care este înfățișată 
vizita, înconjurată de un halo magic, a nobilei poloneze dorindu-și 
un copil și a femeii evreice chinuită de foame şi nevoi, la „palatul” 
rabinului din Sadagura, în nuvela Hasara Raba a lui Leopold 
von Sacher-Masoch, și militantismul asimilist al lui Karl Emil 
Franzos, ce-l înfățișa în romanul Der Pojaz pe Sender Glatteis, 
vlăstarul ghettoului galițian, ridiculizînd tertipurile ieftine ale 
rabinului din Sadagura în a-și înscena puteri supranaturale 
pentru a ridica preţul audienţelor pelerinilor, moment urmat 
de revelația vocației eroului şi chemării sale spre Bildung în 
sala de la „Hotel de Moldavie”, cînd admira în mijlocul publi- 
cului burghez cernăuțean trupa germanofonă a evreului prusian 
Nadler în Shylock. 

Evoluţiile politice și instituţionale declanșate de frămîntările 
revoluţionare de la 1848, în urma cărora autonomia Bucovinei 
a fost consacrată prin desprinderea administrativă de Galiţia, 
au condus, şi datorită legilor care consfințţeau emanciparea 
aproape deplină (desăvîrşită abia după 1867) a supușilor evrei 
ai monarhiei, la o clară modificare a raporturilor de forțe în 
interiorul comunităților evreieşti între adversarii şi adepţii 
„deschiderii către lume” în spiritul iluminismului. Cernăuţiul, 
ca nod geografic al modernizării capitaliste, joacă un rol sporit 
în noua constelație teritorială, etnică și socială a „ducatului”, 
al cărui centru devine — inclusiv prin capacitatea de iradiere a 
reformelor propăvăduite de Haskala asupra maselor evreieşti, 
separate, chiar dacă numai formal, de concentrarea tradiţio- 
nalistă din stetl-urile Galiției. Noul echilibru avantaja fără 
doar şi poate opţiunea asimilistă și liberală a burgheziei locale 
evreiești, sprijinită de birocrația centralistă a Vienei, căci con- 
textul etnic pestriț, lipsit de majorități lingvistice şi „naţio- 
nale” absolute, ca în alte landuri „negermane” ale monarhiei, o 
transforma aproape automat — în condiţiile în care coloniștii 
etnici germani, lipsiţi de altfel de o pătură cultă proprie, nu 
atingeau nici 10 procente din populaţia regiunii, — în depozi- 
tara prin excelență a valorilor „germane”, ca deutsche Kultur- 
nation. Investiţia evreilor bucovineni și îndeosebi a orășenilor 
cernăuțeni în limba şi cultura germană devine garantul „con- 
tractului” dintre aceștia şi puterea imperială, ce le favorizează 

inițiativele şi avantajele economice și nu mai puțin eforturile 
pentru depășirea marginalizării sociale şi religioase în schimbul 
angajamentului lor total în favoarea „misiunii” habsburgice în 
Răsărit. Creşterea eclatantă a numărului de elevi evrei în toate 
formele de învățămînt din Kronland, ca şi a numărului de 
studenți evrei în cadrul nou înființatei (la 1875) Universități 
cernăuțene, cu limba de predare germană, ilustrează în modul 
cel mai fidel fenomenul galopant al aculturaţiei şi „europeni- 
zării”, dacă nu chiar al „germanizării” evreimii „orientale”, 
fenomen înregistrat tot mai frecvent şi mai exact de presa 
metropolelor Austriei, şi chiar celebrat de literați precum Karl 
Emil Franzos, el însuși reprezentant, prin chiar propria-i carieră, 
al asimilismului evreiesc de „cultură” germană. Franzos este 
de altfel cel care a consacrat, în cîteva faimoase foiletoane, 
„imaginea” Bucovinei și Cernăuţiului ca „oază de cultură germană” 
în estul Europei şi pentru masele evreiești un teren prin exce- 
lență „civilizator”; e suficient să-l evocăm aici pe personajul 
său Sinai Welt din schița Lateinische Mădchen (amintit 
episodic şi în Der Pojaz), crescut printre hasizii din Sadagura, 
din a căror lume plină de superstiții și prejudecăți a evadat 
pentru a se împărtăşi din binefacerile culturii germane, și, 
nereușind aşa cum și-ar fi dorit-o, îşi proiectează idealul asupra 
celor trei fiice ale sale — alegere simbolică pentru acel vis 
obsesiv al evreilor de a dărîma porțile ghettoului şi a se face 
acceptaţi în societate prin acumularea de cunoștințe „laice”: „Şi 
atunci fiicele mele vor purta titlul de doctor, vor avea parte de 
o situație strălucită, și vor fi cunoscute şi respectate pentru 
ştiinţa lor. De fiicele mele se va vorbi și scrie, iar despre mine 
se va spune: A fost un negustoraş evreu sărman și neștiutor, 
dar şi-a făcut datoria !”. 

Vizavi de acest aparent triumf al ideilor mendelssohniene şi 
ale mișcării Haskala se cuvine reamintită observaţia istori- 
cului american Herbert A. Strauss, observaţie care, dincolo de 
valabilitatea ei generală incontestabilă, acoperă foarte corect 
realitatea locală din Bucovina celei de-a doua jumătăți a seco- 
lului al XIX-lea, inclusiv în modul în care este ea înfățișată de 
surse „literare” : în cazul aculturaţiei evreilor, susţine el, nu se 
poate vorbi cîtuşi de puţin de vreun interval precis, de două-trei 

generaţii, de desfășurare a procesului, și nici de vreun punct 
final, la care aceasta se va fi desăvîrșit. „Societăţile evreieşti 
din perioada emancipării se caracterizează prin co-existența 
unor subculturi evreiești parțial premoderne, parţial tradițio- 
nale, izolate în enclave rurale, şi factorii de origine de cele mai 
multe ori, dar nu exclusiv, urbană sau metropolitană, care au 
sprijinit sau au realizat schimbarea culturală”8. Se adaugă aici 
şi acțiunea valurilor succesive de migraţie a evreimii est-europene 
către vest — detectabilă şi în statisticile consemnînd, pe lîngă 
avansul demografic spectaculos al populaţiei evreiești în Cernăuţi, 
permanenta ei reînnoire cu imigranți din Galiția, Basarabia și 
Ucraina (inclusiv după primul război mondial) —, care au multi- 
plicat „straturile” şi opţiunile culturale în funcție şi de rapor- 
turile sociale întreţinute de fiecare cu manifestările exterioare 
ale „progresului” material. Peisajul oferit de evreimea cernăuțeană 
şi bucovineană în general se „fragmentează” semnificativ în 
jurul mai vechiului conflict, central pentru viaţa comunitară a 
oraşului de pe Prut, dintre adepţii și adversarii „occidenta- 
lizării”, inclusiv a preceptelor şi ritualurilor religioase, conflict 
care a culminat cu sciziunea comunităţii în 1872. Efectul de 
iradiere al instrucției școlare şi al facilităților economice oferite 
de aceasta produce însă o schimbare semnificativă inclusiv pe 
„ulița evreiască”, unde adepţii ortodoxiei pierd deasemenea 
teren în favoarea unei Haskala de un alt tip decît cea cultivată 
de marea burghezie germanofonă: iluminismul este adoptat 
aici într-o variantă populară, pe înțelesul și pe gustul maselor, 
dar nu mai puțin critică la adresa misticismului și intoleranţei 
rabinilor tradiționaliști. Pe măsură ce această masă, stimulată 
de inițiative de genul celei a baronului Hirsch de a fonda chiar 
la Sadagura o şcoală de meserii pentru evreii săraci, își asumă 
rosturi specifice, ca mică burghezie semiproletară, în dinamica 
procesului de modernizare a societății bucovinene, ea își mode- 
lează o conştiinţă laică cu valori şi repere autonome, răspîndite 





8. Herbert A. Strauss, Afkulturation als Schicksal. Einleitende 
Bemerkungen zum Verhältnis von Juden und Umwelt in Herbert 
A. Strauss, Christian Hoffmann (ed.), Juden und Judentum in der 
Literatur, Miinchen, 1985, pp. 9-26. 

de „purtători de cuvînt” recrutați din propriile rînduri; maskili 
cu mai mult sau mai puţin talent literar, precum Abraham 
Eisner, Moses Ornstein, Welwel Zbarzher, Matitiachu Rabener, 
Abraham Goldfaden, scriu, „joacă” și recită în ebraică şi în idiş, 
angajați într-o polemică neîmpăcată cu miturile şi tabu-urile 
hasidismului, a căror inconsistență se străduie s-o demaşte 
fără încetare — ca în cazul dezerțiunii „de la datorie” a rabinului 
Berish Friedmann, unul din fiii tsadik-ului Israel Friedmann 
din Sadagura, pe care un Welwel Zbarzher şi alții ca dînsul o 
transformă în „materie” literară pentru balade, poeme sau 
chiar piese de teatru în limba idiş, cu o circulație intensă în tot 
spațiul est-european. 

Această înflorire a unei culturi populare și laice a maselor 
evreieşti din provinciile orientale ale monarhiei se suprapune 
peste o cotitură istorică decisivă pentru destinul ideologiei 
liberale, a cărei defensivă în politica austriacă a deceniilor opt 
şi nouă coincide cu primele agitații naționaliste și antisemite, 
acute la Viena şi în vestul monarhiei, dar care reverberează (cu o 
anumită întîrziere totuși) pînă şi într-un land ca Bucovina, cu 
un echilibru național aparent stabil pînă în anii '90. Dacă în 
fața acceselor resentimentare nu doar ale intelighenției româ- 
neşti sau rutene la adresa „dominaţiei” economice a evreilor şi a 
relației lor privilegiate cu puterea habsburgică, ci şi a germanilor 
„creştini”, ce refuză să mai accepte doar limba drept criteriu al 
„germanităţii — vezi şi frecvența sporită a apariției unor texte, 
unele cu pretenţii „ficţionale”, unde accentele antisemite sînt 
mai mult decît evidente? —, patriciatul evreiesc cernăuţean, 
crescut în optimismul iluminist al asimilării şi al identificării 
cu cultura germană, este nepregătit să reacționeze, abia „cali- 
cimea”, vorbitoare mai curînd de idiş, este cea care are resur- 
sele interioare de a le opune un discurs identitar pe potrivă: nu 





9. Vezi comentariul nostru pe marginea romanului Annei Pawlitschek 
Ob ich dich liebe, a cărui acțiune se desfășoară în Bucovina finalului 
de secol al XIX-lea, roman publicat inițial în foileton în diverse 
gazete şi apoi în volum la Viena în anul 1896, în studiul Pawlitschek, 
Pekelmann, Kaindl & Co. Zum Entstehen und Bestehen einer 
österreichischen ostprovinziellen Literatur vor 1918, in „Sprachkunst”, 
nr. 2 (1995), pp. 263-281. 

este întîmplător succesul repurtat aici de o politică „naţională” 
evreiască, inclusiv în varianta sa sionistă. Prăpastia culturală 
dintre „orașul de sus”, locuit de marea burghezie, și cel „de 
jos” — ce rezultă, de pildă, din aroganţa afișată a unor personaje 
„asimilate” la adresa altora „neasimilate” din schițele, de altfel 
foarte inconsistente din punct de vedere literar, ale unui Heinrich 
Nadler sau, mai curînd, din documente literare încă nu înde- 
ajuns cunoscute, precum memoriile (nepublicate) ale lui Ninon 
Hesse, fiica avocatului cernăuţean Jakob Ausländer”, sau cele 
abia apărute ale lui Wilhelm Reich —, se transformă tot mai 
limpede într-una politică. Eşecul emancipării prin asimilare, 
ce marchează în fond limitele utopiei construite de inițiatorii 
occidentali ai mișcării Haskala, se compensează prin consec- 
venţa cu care maskilii „populari” au promovat proiectul „națio- 
na!” al desacralizării limbii ebraice, pe de o parte, şi dublarea 
sa cu consacrarea virtuţilor literare și culturale ale „jargonului” 
idiș. În Cernăuţiul începutului de secol XX se împletesc în mod 
simptomatic acţiunea politică a unui Benno Straucher, cel care 
a reuşit să impună recunoaşterea de facto a unei „naționalități” 
evreiești în negocierile care au condus în 1910 la încheierea fai- 
mosului „compromis” asupra reprezentării naționalităților în 
Landtag-ul provinciei, şi acţiunea culturală a lui Nathan 
Birnbaum, fostul colaborator al lui Theodor Herzl, partizanul 
idișului ca limbă „naţională” a evreilor şi organizatorul în 
capitala bucovineană a primei conferințe mondiale asupra 
idişului din anul 1908. 

O amintire a lui Martin Buber dintr-o călătorie la Cernăuţi 
în acei ani confirmă această volută finală a Haskala-lei, ce 
constituie în fond, mutatis mutandis, un reflex al acelei „dialec- 





10. În fondul Hermann Hesse de la Deutsches Literaturarchiv din 
Marbach se află depus un manuscris al lui Ninon Hesse, a treia 
soție a scritorului, manuscris întitulat Kindheit und erste Ehe, din 
care a publicat cîteva fragmente Gisela Kleine în volumul Ninon 
und Hermann Hesse. Leben als Dialog, Sigmaringen, 1982. 

11. John Leslie, „Der Ausgleich in der Bukowina von 1910. Zur 
österreichischen Nationalitătenpolitik vor dem Ersten Weltkrieg”, 
in Emil Brix/Thomas Frâschl/Josef Leidenfrost (ed.), Geschichte 
zwischen Freiheit und Ordnung. Gerald Stourzh zum 60. Geburtstag, 
Graz, 1991, pp. 113-144. 

tici a iluminismului” (Dialektik der Aufklärung), descrisă mai 
tîrziu de Horkheimer și Adorno!?: într-o cafenea din centrul 
micii metropole estice a monarhiei, într-un decor prin excelență 
„central-european”, un evreu, perfect asimilat după înfăţişarea 
exterioară, după veşminte și după limbă, i se adresează plin de 
speranță pe atunci tînărului filozof al „identității” iudaice, con- 
sultîndu-l, ca pe un fsadik, asupra viitorului. Înţelesul „anec- 
dotei” buberiene e, credem, unul singur: nutrită din Haskala, dar 
pe ruinele ei, utopia putea lua de aici încolo, iarăşi, un chip nou. 





12. Max Horkheimer, Theodor W. Adorno, Dialektik der Aufklärung, 
Frankfurt am Main, 1969. 


Karl Emil Franzos 
și Mihai Eminescu 


Lecţia unei polemici „la distanță” 


În „Curierul de Iași”, ziarul pe care, după cum se ştie, l-a 
redactat aproape singur, Mihai Eminescu publica la 25 august 
1876 o scurtă notă, întitulată Sămînţă jidovească din Cernăuţi!, 
unde poetul, foarte bine informat asupra noutăţilor literare 
germane şi austriece, semnala cititorilor apariţia volumului de 
foiletoane al lui Karl Emil Franzos, întitulat Aus Halb-Asien. 
Culturbilder aus Galizien, der Bukowina, Siidrussland und 
Rumănien?. Eminescu nu-și propusese să scrie o recenzie a 
cărții, şi cu atît mai puțin criterii estetice sau culturale au 
concurat la aprecierea asupra acesteia ; textul se încadrează, 
de altfel, în canonul deja faimos al publicisticii politice pe care 
poetul l-a practicat cu o pasiune ieșită din comun?. După toate 
aparențele, la data redactării comentariului nici n-avusese încă 
în mînă volumul, ci reacționase deocamdată la informaţia pre- 
luată din ziarul românesc de la Sibiu, „Telegraful român”, ce, 
la rîndul său, se pronunţa asupra unui lung articol împănat cu 
citate despre noua publicaţie a lui Franzos, din gazeta sibiană 
„Siebenbiirgisch-Deutsches Tagblatt”t. Gazetarii români de 





1. Vezi „Curierul de Iaşi”, nr. 94 din 25 august 1876, p. 3. Textul este 
reluat în Mihai Eminescu, Opere, vol. IX, îngrijit de Petru Creţia, 
Bucureşti, 1980, p. 190. 

2. Cartea a apărut la editura Duncker & Humblot, Leipzig. Despre 
apariția ei vezi şi amintirile lui Franzos în „Mein Erstlingswerk, 
«Die Juden von Barnow»”, în volumul îngrijit de el însuși sub titlul 
Die Geschichte des Erstlingswerks, Leipzig, 1894, pp. 213-240. 

3. Vezi Mihai Eminescu, Opera politică, vol. I-II, ed. I. Creţu, Bucureşti, 
1941. 

4. Recenzia apare în trei numere, 806 (din 22 august 1876), 811 (din 
29 august 1876), 812 (din 30 august 1876). 

acolo interpretaseră interesul ieşit din comun al colegilor sași 
pentru o carte în care, după părerea lor, imaginea despre poporul 
român era una neprietenoasă, din unghiul tensiunilor naționale 
din Transilvania, unde politica de maghiarizare a guvernelor 
budapestane începuse să amenințe şi tradiționala autonomie 
săsească ; alternativa unei alianțe cu Partidul Naţional Român, 
pe care anumite cercuri ale saşilor o luau tot mai mult în consi- 
derație, punea sub semnul întrebării vechea opţiune favorabilă 
Ungariei a fracțiunii conducătoare săsești, al cărei organ era 
tocmai ziarul de la Sibiu5. Eminescu, el însuşi foarte sensibil la 
nedreptatea pe care compromisul austro-ungar de la 1867 ar fi 
făcut-o românilor ardeleni, credea la rîndul său că o lectură 
corespunzătoare a cărţii lui Franzos nu putea fi întreprinsă 
decît din perspectiva politicii habsburgice în Europa răsări- 
teană și a suspiciunii cronice a Austriei la adresa României și 
românilorf, aceasta cu atît mai mult cu cât în capitolele citate de 
recenzentul sas recunoaște fragmente întregi din foiletoanele 
publicate de Franzos după 1874 în „Neue Freie Presse”, organul 
burgheziei liberale vieneze, apropiat de guvernul chezaro-crăiesc?”, 
ziar pe care, la Iași, poetul îl citea dealtfel cu regularitate. 
Însuşindu-și opinia celor de la „Telegraful român”, Eminescu 
nu şovăie cîtuşi de puţin să numească textele lui Franzos drept 
„calomnii în contra românilor”, pe care publicul săsesc al lui 
„Siebenbiirgisch-Deutsches Tagblatt” ar fi fost, chipurile, dispus 
să le „consume” zilnic şi cu mult entuziasm. Renunţă la o 
analiză a motivaţiilor politice ale unei asemenea presupuse 
atitudini; în schimb, se mulţumeşte cu observaţia ironică după 





5. Harald Roth, Kleine Geschichte Siebenbiirgens, K5ln/Wien/Weimar, 
1996, p 110, 114. 

6. Vezi Uta Bindreiter, Die diplomatischen und wirtschaftlichen 
Beziehungen zwischen Osterreich-Ungarn und Rumănien in den Jahren 
1875-1888, Wien/K5ln/Graz, 1976; Eminescu însuși se pronunță asupra 
chestiunii în prelecțiunea sa publică din 1 august 1876 despre Influența 
austriacă asupra românilor din Principate, publicată în „Convorbiri 
literare”, nr. 5 /1876, pp. 165-175, reluată în Opere, vol. IX (nota 1), 
pp. 163-173. 

7. Doris Unwirt, Das Feuilleton der „Neuen Freien Presse”, Diss Wien, 
1959, p. 93. 

care aceşti cititori ar fi „îndrăgostiţi” de stilul lui Franzos, ceea 
ce, în ultimă instanţă, constituia o aluzie cu adresă politică 
directă. Ţinta era, desigur, originea evreiască a lui Franzos, cu 
toate concluziile pe care mefiența eminesciană la adresa acesteia 
le putea trage : faptul că tocmai saşii, atît de mîndri de vechea 
lor viță germanică, îl acceptau pe evreul Franzos, părea a-i 
confirma convingerea că, sub masca misiunii civilizatoare ger- 
mane în Răsărit, puterea imperială austriacă s-ar fi aliat cu 
„evreimea”, pentru a-şi proteja interesele egoiste, îndreptate 
împotriva popoarelor „autohtone” din regiune. Schema argu- 
mentativă nu putea fi decît una rudimentară şi consonantă cu 
cea utilizată în Austria anilor "70 de propaganda anti-liberală 
şi naționalistă a forțelor conservatoare şi federaliste?, pentru 
care poetul nu şi-a ascuns niciodată simpatia. Simpla consta- 
tare că Franzos era evreu conducea automat către afirmația 
că, în consecință, acestuia nu-i putea reuşi altceva, dat fiind 
idiomul decăzut „franco-iudaic”! pe care-l utiliza, decît o proză 
superficială, și că, tot așa cum stăpînirea limbii germane în 
toate subtilităţile ei i-ar fi fost imposibilă, ar fi fost funciar- 
mente incapabil să înțeleagă esența specificului naţional al 
neamurilor est-europene. La toate acestea s-ar mai fi adăugat 
la Franzos, („ca toți jidanii, cari în literatura germană se deosebesc 
prin stilul franţuzit şi prin espresii mîrşave şi obraznice”), 
tentaţia de a emite, în ciuda presupusei sale ignoranțe, judecăți 
mai curînd negative asupra popoarelor unde evreii nu se bucurau 
de prea mare simpatie. În timp ce, din acest punct de vedere, 
germanii, (inclusiv saşii ardeleni), se lăsaseră „corupţi”, căci păreau 





8. Vezi textul lui Eminescu /La anul 1774], apărut în „Curierul de 
Iași”, nr. 106 din 30 septembrie 1877, p. 3, reprodus în Opere, 
vol. IX (nota 1), pp. 429-431. 

9. Vezi, printre altele, cartea fundamentală a lui Robert A. Kann, 
Die Geschichte des Habsburgerreiches 1526-1918, Wien/K5ln, 1990, 
pp. 314-323, 395-406. 

10. Eminescu face aluzie la chiar numele „francez” al lui Franzos. De 
altfel, argumentul „franțuzismului” în spirit şi limbă a apărut de 
foarte timpuriu în atacurile la adresa unor autori germani de 
origine evreiască, precum, de pildă, Ludwig Borne şi Heinrich 
Heine, acuzaţi în acest sens de un Wolfgang Menzel în a sa Die 
deutsche Literatur, Stuttgart, 1828. 

a nu opune rezistență „destructivei” influenţe evreiești, românii 
constituiseră, după Eminescu, o victimă predilectă a campaniei 
calomnioase a lui Franzos, şi aceasta tocmai din cauza vitezei 
lor împotriviri vizavi de o asemenea influență. 

Deși vehementa anti-evreiască a textului referitor la Halb- 
-Asien a lui Franzos nu este neobişnuită pentru prestaţia jurna- 
listică eminesciană, ce speculează printr-o foarte dibace retorică 
întregul spectru imagistic, curent în asemenea polemici, al 
imprecațiilor la adresa evreimii răsăritene, precum motivul 
„murdăriei” evreiești în aglomerările umane nesănătoase şi de 
aceea periculoase din stetl-urile galițiene şi moldoveneşti 
(„Colomeia, Sadagura, Podul-lloaiei și alte asemenea locuri în 
care se prăsește jidovimea”), semnale diverse, ca de exemplu 
aluzia aparent întîmplătoare la vîrsta și înfățișarea exterioară 
a aceluia („...acest tînăr și gros colaborator de la „N.Fr. Presse...”), 
ba chiar un aer de familiaritate agravantă în tratamentul sti- 
listic al personajului, indică faptul că prozatorul austriac nu 
constituia pentru poetul român o ființă abstractă. E suficientă 
o comparație atentă a biografiilor lor pentru a constata că cel 
puțin un eveniment, important, se pare, pentru ambii, i-a adus 
pe cei doi autori foarte aproape: s-au întîlnit, poate doar la 
modul „simbolic”, în 1866, cînd s-au aflat alături, printre cei 
şapte elevi ai Gimnaziului din Cernăuţi, care, mişcați de moartea 
profesorului lor Aron Pumnul, au ţinut să-și exprime senti- 
mentele în versuri — apărute într-un volum colectiv, cu titlul 
Lăcrimioarele învețăceilor gimnăsiaști din Cernăuţi la mormîntul 
preaiubitului lor profesoriu Arune Pumnul, în editura lui Rudolf 
Eckhardt din Cernăuţi!!. Asemănarea dintre gîndurile versifi- 
cate ale pe atunci elevului particular „M. Eminoviciu” şi ale 
colegului său, mai mare cu un an, Karl Emil Franzos, nu trebuie 
să surprindă, în ciuda biografiilor atît de diferite ale tînărului 
român, băiat de boiernaș moldovean, care, după multe aventuri, 
se găsea în acel moment din nou la Cernăuţi cu ferma intenție 
de a-și trece la gimnaziul chezaro-crăiesc examenele îndelung 
neglijate, și ale fiului răposatului medic din orășelul galițian 





11. Apărut la Cernăuţi în 1866; textele au fost reluate în Ion G. Sbiera, 
Aron Pumnul. Voci asupra vieții şi însemnătăţii lui, Cernăuţi, 1889. 

Czortkow, evreu, ajuns în capitala Bucovinei cu convingerea că 
trebuie să devină şi să rămînă premiantul clasei!?. Pentru 
Eminescu, care locuia în gazdă chiar la Pumnul şi îngrijea de 
biblioteca acestuia!5, profesorul de română, exilat din 
Transilvania dominată de maghiari şi cunoscut la gimnaziul 
cernăuțean ca protector şi mentor al tineretului românesc!f, 
s-a identificat nemijlocit cu ideea naţională românească, fapt 
pe care versurile încă stîngace și pline de clișee ale poemului 
La moartea lui Aron Pumnul îl lasă de altfel să se întrevadă ; în 
cazul zelului liric al lui Franzos, care i-a dedicat lui Pumnul un 
poem scris în germană, a contat nu doar datoria premiantului 
deja cunoscut pentru înclinațiile sale poetice!5 față de amin- 
tirea unui dascăl iubit de toți elevii, ci şi faptul că destinul 
celui alungat la Cernăuţi semăna cumva cu cel al prietenului 
său mai mare de la Czortkow, Heinrich Wild, studentul deportat 
la granița monarhiei din cauza participării sale la revoluţia 
vieneză de la 184816. Trecutul furtunos al savantului în slujba 
națiunii sale l-a impresionat pe tînărul Franzos, fascinat de 
țelurile nobile ale revoluţiei, care va şi utiliza cu folos, peste 
ani, cele învăţate de la Pumnul despre istoria şi literatura 
românească!” ; moartea lui îi va oferi junelui pătruns de atmos- 
fera liberală şi tolerantă din punct de vedere național a 
Cernăuţiului!8 ocazia de a-şi exprima deschis simpatia pentru 
cauza românească în monarhia habsburgică: „Trug er doch 
hoch stets dieses Volkes Fahnen/ Als es betreten edle, hohe 
Bahnen/ In Kampf und Krieg;/ Wirkt er doch redlich mit dem 





12. Mein Erstlingwerk (nota 2), p. 229. 

13. G. Călinescu, Viața lui Mihai Eminescu, Bucureşti, 1964 (ed. a IV-a). 

14. Vezi Sbiera (nota 11). 

15. Jong Dae Lim, Das Leben und Werk Karl Emil Franzos, Diss Wien, 
1981, pp. 41-42. 

16. Mein Erstlingswerk (nota 2), p. 224. Personajul este reluat în romanul 
Der Pojaz, Stuttgart, 1905. 

17. Friedrich Tabak, Rumănien und die Rumănen im Werk von Karl 
Emil Franzos, in „Neue Literatur”, nr. 9/1978, pp. 21-28. Franzos îl 
invocă de altfel copios pe Pumnul în foiletonul Rumänische Poeten, 
apărut pentru prima oară în „Die Gegenwart”, nr. 27-29/1877 şi 
reluat în culegerea Von Don zur Donau, vol. I-II, Leipzig, 1878. 

18. Mein Erstlingswerk (nota 2) p. 229. 

Gefechte/ Um sein Besteh'n, um seine Menschenrechte/ Zum 
schânen Sieg”. O diferență semnificativă între cei doi foşti elevi 
ai lui Pumnul se va releva însă din chiar aceste versuri : Franzos, 
angajat, fireşte, în slujba ideii naţionale germane!?, îşi con- 
struieşte vizavi de amintirea lui Pumnul ipostaza stilistică a 
observatorului „din afară” prin chiar punerea în scenă a 
discursului liric ca dialog distanțat între poet şi „suita” conaţio- 
nalilor profesorului, tratată la persoana a doua plural: „Und solche 
Liebe wird nicht untergehen !/ Bis eines neuen Tages Lüfte 
wehen,/ Der Nebel reiBt,/ Wird Euch voran als Flammensâule 
tragen,/ Wird fordernd hin an's schöne Ziel Euch tragen/ Sein 
hoher Geist!”. Eminescu,în schimb, se exprimă la persoana 
întîia plural: „Metalica vibrîndă a clopotelor jale/ Vuieşte în 
cadență și sună întristat ;/ Căci, ah! geniul mare al deșteptării 
tale/ Păși, se duse-acuma pe-a nemuririi cale/ Şi-n urmă-i ne-a 
lăsat !”20, 

Această deosebire, pe atunci nu foarte perceptibilă, a marcat, 
credem, de la început, relaţia virtuală dintre cei doi liceeni 
cernăuțeni, celebri mai tîrziu. Nici Eminescu şi nici Franzos 
n-au lăsat să se înțeleagă că s-ar fi „cunoscut” vreodată, deși se 
poate presupune că au știut, cel puțin, unul de celălalt: cel 
dintîi era oricum renumit prin performanţele sale școlare în 
întregul gimnaziu, cel de-al doilea, cel puţin în primii săi ani 
de școală, trecea drept foarte dotat la materia istorie, fiind 
lăudat şi ajutat de profesorul său Ernst Rudolf Neubauer?!, de 
care şi Franzos era apropiat?2. Pe de altă parte, efectele 
barierelor lingvistice şi confesionale se făceau simțite destul 





19. Ibid. 

20. Mihai Eminescu, Poezii, ediție de D. Irimia, Editura Universităţii 
„AlI. Cuza”, laşi, 1997, p. 241. 

21. Alfred Klug, Ernst Rudolf Neubauer, Cernăuţi, 1931. 

22. Franzos s-a aflat în relaţii apropiate cu Neubauer şi după absol- 
virea gimnaziului, fapt atestat și de scrisorile lui Neubauer păstrate 
în arhiva Franzos de la Wiener Stadt- und Landesbibliothek. I s-a 
reproșat ulterior lui Franzos că în texte tîrzii (mai ales în Erinnerungen 
an Mommsen, publicat în „Neue Freie Presse”, nr. 14095 din 
22 noiembrie 1903) s-a pronunţat dispreţuitor la adresa lui 
Neubauer, vezi Klug (nota 21). 

de acut între elevi, chiar dacă nu la modul dramatic ; biografii lui 
Eminescu îi amintesc şi pe camarazii ne-români ai tînărului?, 
în timp ce în amintirile lui Franzos, fiii de localnici, destinați 
de părinţi profesiei de preoţi, apar mereu în ipostaza marginalilor 
neîndemînatici, înceţi la minte, cu mare dificultate toleraţi de 
profesori?. Tabloul gimnaziului cernăuţean, ca instituţie situată 
deasupra conflictelor naţionale, a fost îndelung cultivat de 
Franzos, ca argument în a descrie atmosfera pașnică din „oaza 
de cultură” ridicată de civilizația germană în Bucovina, în 
contrast cu Galiţia dominată de aristocrația poloneză”, dar tot 
el, în schiţa Martin der Rubel%, va reveni cu afirmaţia cum că, 
în înfruntarea dintre „lumină și întuneric, lumina culturii ger- 
mane şi întunericul meschinei îngîmfări a micilor naționa- 
lităţi,... lupta pentru instituţie” s-ar fi dezlănțuit deja după 
1860, fapt care ar fi mutat „gîlceava naţională” în fiecare sală 
de clasă: „rutenii şi românii s-au plasat, dușmănoşi, unii împotriva 
celorlalţi, iar nemţii, uluiți de ce vedeau, s-au constituit, final- 
mente, într-o a treia partidă”. Nu întîmplător s-a înregistrat 
într-o asemenea atmosferă un prim incident, în urma căruia a 
fost iniţiată urmărirea penală împotriva unui român pe motive 
politice?”, caz al cărui erou a fost nimeni altul decît elevul 
Vasile Burlă, viitor amic al lui Eminescu şi junimist, care a 





23. G. Călinescu (nota 13). 

24. Vezi, de pildă, Der lateinische Kanonier, apărut pentru prima oară 
în „Die Presse”, nr. 243 din 3 septembrie 1873, sau Friedele. 
Moralische Geschichten, apărut pentru prima oară în „Deutsche 
Dichtung”, nr. XXXII/1902, pp. 156-159, 181-184 

25. Mein Erstlingswerk (nota 2); vezi şi cele trei foiletoane dedicate 
aniversării alipirii Bucovinei de către Austria, Zwischen Dniestr 
und Bistrizza, apărut pentru prima oară în „Neue Freie Presse”, 
nr. 3843 din 8 mai 1875, Von Wien nach Czernowitz, apărut pentru 
prima oară în „Neue Freie Presse”, nr. 3989 din 2 octombrie 1875, 
şi Ein Kulturfest, publicat sub alt titlu în „Fremden-Blatt”, nr. 276, 
277 din 5 şi 6 octombrie 1875, texte reluate în FHalb-Asien. 

26. Apărut pentru prima oară în „Neue Freie Presse”, nr. 4722, 4723, 
4728, 4730 din 18, 19, 24, 26 octombrie 1877, reluat în Von Don zur 
Donau (nota 17). 

27. Erich Prokopowitsch, Die Rumänische Nationalbewegung in der 
Bukowina und der Dako-Romanismus, Graz/K5ln, 1965, p. 112 

chemat populația să boicoteze pe candidații neromâni la ale- 
gerile pentru prima Dietă a Bucovinei autonome, care, după el, 
i-ar fi reprezentat doar pe „ucigașii, hoţii și escrocii” alogeni?®. 
Se poate presupune, desigur, că în Bucovina la început de „eră 
constituțională”??? nu atît rutenii, cît polonezii, care nu prea 
voiau să recunoască desprinderea provinciei de Galiția, even- 
tual armenii catolici, asimilați îndeobşte acestora din urmă, 
deținători de poziții economice importante în comerț și agri- 
cultură, dar mai curînd și chiar în primul rînd „germanofonii”, 
ca autentici reprezentanți ai Puterii străine şi, prin evreii 
cămătari şi cîrciumari, ca exploatatori ai ţăranului român, se 
potriveau cu precădere clișeului pus în circulaţie destul de 
devreme de intelighenția naționalistă românească. 

Evoluţia ulterioară a biografiilor lui Eminescu şi Franzos 
va documenta din plin această despărțire timpurie, oricum 
greu evitabilă, dintre ei: în timp ce primul își va defini iden- 
titatea românească în chip defensiv şi concomitent ofensiv în 
opoziția față de „asuprirea” conaţionalilor săi de către „străini” 
în afara şi în interiorul statului român, atitudine în care un rol 
important l-a jucat frustrarea vizavi de politica externă și 
internă a Austro-Ungariei, în general nefavorabilă românilori!, 
cel de-al doilea și-a dezvoltat o conştiinţă „germană” nu mai 
puţin în atitudinea confrontativă față de autoritățile austriece, 
cărora le reproşa, în spiritul nemulțumirii cercurilor pan- 
germane, crescute pe terenul vechiului liberalism național?, 
tocmai renunțarea la idealurile naționale germane și concesiile 
politice şi culturale făcute maghiarilor și slavilor monarhiei după 
înfrîngerea în războiul cu Prusia şi excluderea din Federaţia 
Germană, — încununate cu consfinţirea constituţională a „multi- 





28. Ibid. 

29. Vezi Emanuel Turczynski, Geschichte der Bukowina in der Neuzeit, 
Wiesbaden, 1993. 

30. Vezi observaţia lui Franzos în schița „Thodika”, din Von Don zur 
Donau (nota 26), p. 193, „Armenii sînt foarte urîţi în Moldova, 
aproape la fel de urîţi ca și evreii” 

31. D. Vatamaniuc, Eminescu şi Bucovina, in „Analele Bucovinei”, 
nr. 1/1995, pp. 23-37. 

32. Mein Erstlingswerk (nota 2); vezi şi Jong Dae Lim (nota 15). 

naţionalismului” Imperiului Habsburgic, unde elementul german 
nu mai avea a pretinde o poziţie predominantă. Nu doar la 
Viena și Graz, unde Franzos s-a înscris în asociația 
studenţească „Teutonia”, transformată un deceniu mai tîrziu 
într-un pol al agitaţiei antievreiești, ci și în Bucovina, unde a 
revenit inițial în fiecare vacanţă, el s-a alăturat acțiunilor și 
iniţiativelor cu coloratură naţional-germanăs5, cărora li se poate 
subsuma nu în ultimul rînd efortul de a edita o antologie 
literară bucovineană de limbă germană, publicată cu titlul 
Buchenblătter3t, menită a dovedi că „Germania” este tot atît de 
mare „pe cât se întinde în lume sonul limbii germane”5. Evreul 
„luminat” care era Franzos credea cu tărie că înlăturarea, după 
1867, a tuturor piedicilor legislative în calea emancipării core- 
ligionarilor săi ar fi fost în măsură, dincolo de prejudecățile 
confesionale de ambele părți*, să consacre definitiv simbioza 
germano-evreiască, pentru a sădi ulterior spiritul liberal al 





33. Participă, de exemplu, la serbarea de la Cernăuţi, într-o întrunire 
cu coloratură pangermană, a jubileului lui Alexander von Humboldt, 
în 1869, după ce cu doi ani mai devreme se străduise să organizeze 
el însuşi o alta, dedicată poetului Ferdinand Freiligrath ; devine și 
membru al unei „Gesellschaft zur Förderung wissenschaftlicher 
Bildung in der Bukowina”, animată de scopuri de aceeași natură 
(vezi Jong Dae Lim, nota 15, pp. 55-56). Comentatori ai operei lui 
Franzos au privit cu distanţă critică angajamentul său „național- 
-german”, coroborat cu ostilitatea arătată constant tradiţiilor reli- 
gioase şi comunitare ale iudaismului oriental; vezi Egon Schwarz, 
Russel Berman, „Karl Emil Franzos — Der Pojaz”, in Horst Denkler 
(ed.), Romane und Erzählungen des bürgerlichen Realismus, 
Stuttgart, 1980; Mark H. Gelber, Ethnic Pluralism and Germanization 
in the Works of Karl Emil Franzos, in „The German Quaterly”, nr. 
3/1983, pp. 376-385; Fred Sommer, German Nationalism and the 
Eastern European Works of Karl Emil Franzos, Stuttgart, 1984; 
Carl Steiner, Karl Emil Franzos 1848-1904. Emancipator ans 
Assimilationist, Bern, 1990; 

34. Apărută la Cernăuţi, în 1870, editată şi tipărită de Buchowiecki & 
Comp. Era a doua antologie cu acest titlu, după cea îngrijită de 
Wilhelm Capilleri, Cernăuţi, 1864. 

35. Ibid. 

36. El însuşi, deşi conștient că o convertire i-ar fi folosit în carieră, a 
ales să rămînă evreu; de altfel, de această decizie se leagă şi 

epocii şi în deocamdată necivilizatul Orient al Europei. Totul 
pledează pentru a susţine că faimoasă teză a lui Franzos, 
conform căreia doar Bucovina, faţă de provinciile şi statele 
înconjurătoare, ar fi depăşit păcatele „semi-asiatice”” datorită 
modului în care limba germană și poziția privilegiată a ger- 
manilor (inclusiv a evreilor asimilați) în raport cu „naţiona- 
lităţile” locale au concurat la a-şi fructifica influența culturală, 
s-a coagulat tocmai în această perioadă : „Aici limba germană a 
fost asociată cu educaţia și umanismul, şi nu cu asuprirea”. 

E cert că Eminescu l-ar fi contrazis ; ca student la Viena și 
membru al unor organizaţii naţionaliste românești din capitala 
monarhiei, el a susținut mereu unificarea teritoriiilor locuite 
de români în Austro-Ungaria şi o atitudine mai curajoasă față 
de guvernele de la Viena şi Budapesta*?, contînd şi pe sprijinul 
statului român, motiv pentru care sugera ca principele Carol 
să fie proclamat membru fondator al Societăţii studenţeşti 
„România Jună” din Viena. Accentele sale agresive la adresa 
dominaţiei străine în teritoriile locuite de români se potriveau 
perfect în cadrele discursului ideologic antiliberal, federalist şi 
conservator, cel care se înverşuna încă a pune sub semnul 
întrebării bazele compromisului constituțional din 1867, cu tot 
cu paşii pe care îi prefigura acesta în direcţia progresului 
economic şi social (dar şi a riscurilor de genul marelui crah 
financiar din 1873), aranjament contestat în numele legiti- 
mităţii privilegiilor naționale în provincii, în contrapondere la 
cosmopolitismul metropolitan-centralist şi partizanii săi principali 





faimoasa sa criză sentimentală, provocată de refuzul iubitei de a se 
căsători cu dînsul din această pricină, fapt care îi va furniza tema 
primei sale schițe literare, David der Bocher, apărută în „Buchen- 
blătter”, pp. 25-40, şi reluată sub titlul Das Christusbild în 
„Westermanns Monatshefte”, nr. 28/1870, pp. 627-639 ; vezi și Mein 
Erstlingswerk (nota 2), p. 225. 

37. Vezi, printre altele, celebrul toast al lui Franzos la amintitul jubileu 
Humboldt, cf. Jong Dae Lim (nota 15), pp. 609 şi urm. 

38. Vezi articolul lui Franzos Deutsches Lied im Osten din „Der Măhrische 
Correspondent”, nr. 102 din 5 mai 1869. 

39. G. Călinescu (nota 13), p. 164; punctul culminant al acestor activi- 
tăți ale lui Eminescu l-a constituit Serbarea de la mormîntul lui 
Ștefan cel Mare de la Mănăstirea Putna, din 1871. 

(marea burghezie liberală, cu precădere evreiască)“; la 
turnura anti-evreiască pe care o va lua respectiva campanie 
politică îşi vor da concursul atît noile generaţii de naționaliști 
din provincii, cît şi foștii amici naționaliști ai lui Franzos din 
tabăra germană, ambele fracțiuni acuzînd capitalul evreiesc ca 
fiind un factor deznaţionalizanti!. Conflictele din rîndurile 
grupurilor de studenţi români din Viena, în care şi Eminescu a 
fost amestecat, au luat naștere tocmai din incompatibilitatea 
radicalismului național al ardelenilor, înrudit cu xenofobia libera- 
lilor „fracționişti” ieşeni“?, cu curentul mai moderat al celor 
apropiaţi de criticismul „cosmopolit” al Junimii“ ; viitorul gazetar 
Eminescu va prelua idei şi motive din ambele surse. Deocam- 
dată însă, o revedere a celor doi colegi de odinioară de la 
gimnaziul din Cernăuţi ar fi fost o dată mai mult posibilă în 
peisajul pestriț al micilor localuri vieneze, loc obişnuit de întîlnire 
a tinerilor naționaliști din toate provinciile monarhiei“. Franzos 
istoriseşte în deja amintita schiță Martin der Rubel despre 
asemenea întruniri ale Societăţii Academice de Lectură, unde 
studenţii români, deşi grupați în două cercuri deosebite în 
loialitatea față de monarhie, apăreau regulat, pentru a putea 
discuta și polemiza“5. Mirarea sa retrospectivă, cum că în ciuda 
acestei agitații pasionate, de care s-a lăsat el însuși sedus, cei 
din generația sa au mai găsit timp pentru seminarii și exa- 
mene“6, devine în altă parte judecată dispreţuitoare la adresa 
studenților români din străinătate: „tineretul român, trimis 
să studieze în Germania sau Franţa, poate fi întîlnit peste tot, 





40. Ernst Bruckmiiller, Sozialgeschichte Österreichs, Wien/Miinchen, 1985. 

41. P.G.J. Pulzer, Die Entstehung des politischen Antisemitismus in 
Deutschland und Österreich 1867-1914, Gütersloh, 1966; Steven 
Beller, Wien und die Juden, Wien/K5ln/Weimar, 1993. 

42. William Oldson, A providential Anti-Semitism. Nationalism and 
Polity in Nineteenth-Century Romania, Philadelphia, 1991. 

43. Cf. G. Călinescu (nota 13), pp. 172 şi urm. 

44. Ibid., p. 173. 

45. Vezi Martin der Rubel (nota 26), în volumul I din Von Don zur 
Donau la pp. 58-65 şi G. Călinescu (nota 13), p. 172; Eminescu se 
încadra mai curînd în grupul bucovinenilor, tratați de către ardeleni 
de cosmopoliți, pentru că treceau drept amici ai Junimii ieșene. 

46. Martin der Rubel (nota 26), p. 65. 


KARL EMIL FRANZOS ȘI MIHAI EMINESCU 91 


numai nu în sălile de curs”. Promițătoarea carieră a lui Franzos, 
devenit colaborator al unor importante publicaţii și, astfel, 
participant la „formarea” opiniei publice în Austria, șansă de 
care Eminescu, cu năzuințele sale academice ratate, a luat 
cunoștință cu siguranţă, a adîncit și în plan psihologic pră- 
pastia dintre primul, aflat în centrul Puterii, sfătuitor o vreme 
a însuşi arhiducelui Rudolf, moștenitorul tronului, și celălalt, 
nevoit să se reîntoarcă în provincia „semi-asiatică”, şi, în vir- 
tutea obligaţiilor sale profesionale ca ziarist, să urmărească de 
la distanţă „gloria” fostului coleg cernăuţean . 

Se poate de aceea presupune, chiar şi în lipsa unor probe 
indubitabile, că Eminescu, foarte dur în notița mai sus amintită 
la adresa foiletoanelor lui Franzos din „Neue Freie Presse”, i-a 
citit textele și ca pe elemente dintr-o polemică vizîndu-l direct. 
Imaginea nimicitoare a bietului licean cernăuțean Aristide 
Lewczuk, zis şi „leneşoiul”, fiu al judelui satului românesc 
Mamorniţa, care ţinea să-l facă preot în ciuda neputinței sale 
de a învăța, imagine pe care a nemurit-o schița Der lateinische 
Kanonier din 18734, îl va fi afectat, probabil, personal pe 
Eminescu, marcat de amintirea nereuşitelor sale școlare ; lectura 
altor texte ale lui Franzos cu referire la români și România, unele 
retipărite apoi în Halb-Asien, (Gouvernanten und Gespielen“, 
Iancu der Richter5, Dorfleben in Rumänien”! şi cele trei cores- 
pondenţe entuziaste pentru „Neue Freie Presse” de la sărbă- 
torirea la Cernăuţi, în 1875, a veacului de stăpînire austriacă 
în Bucovina?) au putut conta nu mai puțin ca o provocare a 
sentimentelor sale „naţionale”, căci critica necruțătoare la adresa 
imoralităţii claselor stăpînitoare sau a primitivismului țăranilor, 





47. Karl Emil Franzos, Rumänische Sprichwörter, apărut pentru prima 
oară în „Neue Freie Presse”, nr. 4576, 4581, 4592 din 24, 29 mai și 
9 iunie 1877, reluat în Von Don zur Donau (nota 26), vol. II, aici p. 298. 

48. Vezi nota 24. 

49. Apărut pentru prima oară în „Neues Wiener Tagblatt”, nr. 296, 
297, 298 din 28, 29, 30 octombrie 1874. 

50. Apărut pentru prima oară în „Fremden-Blatt”, în nr. 76 din 
17 martie 1875. 

51. Apărut în „Fremden-Blatt”, nr. 147 şi 150, la 29 mai şi 1 iunie 
1875, nereluat în Halb-Asien. 

52. Vezi nota 25. 

însoţită de laudele neprecupeţite la adresa meritelor Austriei 
şi a culturii germane în „civilizarea” Bucovinei „răpite” 
Moldovei nu sunau patriotului român Eminescu decît ca o 
umilire intenționată a țării sale de către aroganta opinie publică 
vieneză, în serviciul unei mari puteri, în esenţa ei „dușmană” 
românilor”. Nu este deloc întîmplător faptul că, în 1877, cînd 
la Cernăuţi se desfășura ancheta în cazul studenţilor români 
amestecați în propaganda naționalistă a societăţii „Arboroasa”5, 
Eminescu face o sofisticată legătură între stăruința „elemen- 
tului evreiesc” din Bucovina de a serba o sută de ani de la 
anexarea ei de către Austria, presiunile Austro-Ungariei asupra 
României în timpul tratativelor pentru încheierea Convenţiei 
comerciale și interesul, la care s-ar fi asociat Franzos, numit 
direct, „de a ne arăta lumii ca semibarbari”55. Se ştie că, pe de 
altă parte, Eminescu nu s-a amestecat decît sporadic în dezba- 
terea provocată în România de condiţiile controversate ale 
Convenţiei comerciale, pe care guvernul conservator al lui Lascăr 
Catargiu a încheiat-o cu Austro-Ungaria la 10 iunie 1875, în 
speranţa unei apropieri politice de monarhia habsburgică5, 
deși convingerile sale dădeau mai curînd dreptate avertismen- 
telor opoziţiei naţional-liberale, cum că înlăturarea taxelor 
vamale în faţa mărfurilor austriece constituia o lovitură mor- 
tală dată industriei autohtone, decît prietenilor săi junimiști, 
dintre care Maiorescu va ocupa și un post ministerial în respec- 
tiva echipă, sprijinitori ai acordului și în general ai bunelor 
relații cu Austro-Ungaria. l-ar fi plăcut, poate, să participe şi 
la contra-manifestarea organizată în octombrie 1875 la Iași, 





53. Bindreiter (nota 6). 

54. Vezi Prokopowitsch (nota 27), pp. 113 şi urm. 

55. Arboroasa, în „Timpul”, nr. 255 din 11 noiembrie 1877, text reluat 
în Opere, vol. X, coord. de Dimitrie Vatamaniuc, București, 1989, 
pp. 3-5. 

56. Într-un articol din „Curierul de Iaşi”, nr. 81 din 23 iulie 1876, 
reluat în Opere, vol. IX (nota 1), pp. 158 şi urm., Eminescu avea 
aprecieri mai curînd pozitive la adresa Convenţiei comerciale cu 
Austro-Ungaria, socotind că ea echilibrează principiile protecţio- 
nismului și a liberului schimb, bunăvoință contrazisă de tonul 
prelecţiunii despre „influența austriacă” (nota 6). 


KARL EMIL FRANZOS ȘI MIHAI EMINESCU 93 


spre a comemora „raptul” Bucovinei“? — faţă de al cărei „mize- 
rabil venin” și a „revărsării de murdărie”, cu care „domnii 
români” şi-ar fi dorit să „păteze” serbările de la Cernăuţis:, 
Franzos a reacționat vehement, mustrîndu-i totodată şi pe 
naționaliștii români din Bucovina ce le-au boicotat la rîndul 
lor5? —, dar şi de data aceasta l-a împiedicat confiscarea mani- 
festării de către adversarii săi politici şi chiar personali0,— 
manifestare unde, pornindu-se de la exemplul Bucovinei, pro- 
vincie aşa-zis supusă unui proces de deznaționalizare instru- 
mentat de evrei sub protecţie austriacă, s-a continuat campania 
împotriva Convenţiei şi a privilegiilor acordate prin ea supu- 
şilor austrieci, în majoritate evrei. Eminescu și-a însușit însă 
pe deplin argumentațţia anti-evreiască a unui politician liberal 
precum Mihail Kogălniceanu, atunci cînd, în cunoscuta sa „pre- 
lecţiune” publică din 16 martie 1876, (la care a participat și 
consulul austriac la Iași), denunța „alianţa” dintre Austria şi 
evreimea „cosmopolită” şi „egoistă”, prin care monarhia chezaro- 
-crăiască ar fi ținut să-și exercite influenţa, economicește para- 
lizantă, asupra românilor$?. Purtată pe acest teren, discuţia 
putea în fine scăpa de sub controlul politic al amicilor săi 
moderați; în mai multe luări de poziție publicistice din anul 





57. Turczynski (nota 29), p. 165, Călinescu (nota 13), p. 206. 

58. „Ein Kulturfest” in Halb-Asien (nota 2), vol. II, p. 188. 

59. „Zwischen Dniestr” in ibid., pp. 119 și urm. 

60. În centrul întrunirii s-a aflat recent emigratul din Bucovina 
D. Petrino, care, în urma intrigilor locale, l-a înlocuit pe Eminescu 
de la direcţia Bibliotecii Centrale, apud Călinescu (nota 13), pp. 
206 şi urm. Un an mai tîrziu, va participa și comenta în „Curierul 
de Iași”, nr. 108 din 3 octombrie 1876, — reluat în Opere vol. IX 
(nota 1), pp. 217 şi urm. — solemnitatea la care s-a dezvelit bustul 
principelui moldovean Grigore Ghica, cel care s-a opus anexării 
Bucovinei de către Austria. 

61. Vezi intervenţiile deputaţilor liberali Manolache Epureanu, 
I.C. Brătianu şi mai cu seamă Mihail Kogălniceanu în dezbaterea 
din Camera deputaţilor în iulie 1875 asupra Convenţiei comerciale 
cu Austro-Ungaria; cel din urmă susţine chiar că, sub pretextul 
libertăţii comerțului, s-ar favoriza „colonizarea” României cu evrei 
galițieni, după modelul Bucovinei (apud Bindreiter, nota 6). 

62. Vezi nota 6. 

1876 dă frîu liber resentimentelor acumulate împotriva așazisei 
„simbioze” între interesele habsburgice şi cele evreiești: de la 
atacuri repetate la adresa Universităţii germane din Cernăuți®? 
pînă la patetice izbucniri de mînie („Și ce au făcut [austriecii] 
în ţară ? Mlaştina de scurgere a tuturor elementelor sale corupte, 
loc de adunătură a celor ce nu mai puteau trăi într-alte părți, 
Vavilonul babilonicei împărăţii... Şi asta, în jargonul gazetelor 
vieneze, se numeşte a duce civilizația în Orient. Oameni a căror 
unică ştiinţă stă în vînzarea cu cumpănă strîmbă şi înșelăciune 
au fost chemați să civilizeze cea mai frumoasă parte a 
Moldovei”)+, viziunile edulcorat-optimiste ale lui Franzos sînt 
demontate și contrazise una după alta. Demascarea aceluia ca 
evreu oriental, vorbitor de jargon, ce s-ar da drept german 
(„D. Carl Emil Franzos, recte Franzois”%5, afirmaţie menită prin 
excelență să-l necăjească pe un adversar al ghettoului ca Franzos, 
ține de acelaşi scenariu retoric. 

La întrebarea justificată dacă Franzos a înregistrat vreodată 
aceste ieşiri pline de resentiment ale lui Eminescu, ca și ale 
altora, la adresa sa, un eventual răspuns îl dă comentariul său 
din introducerea la volumul Halb-Asien în legătură cu criticile 
deja apărute în presa românească pe marginea „icoanelor de 
cultură”, publicate ca foiletoane în ziarele austriece : „Deoarece 
multe mi s-au înfățișat în România ca stînd sub semnul Semi- 
-Asiei, presa acestei țări a salutat apariţia schițelor mele cu un 
adevărat urlet de indignare”; aceeași idee apare şi într-un 
foileton din 1878, întitulat Rumänische Sprichworterf" : „Acestea 
sînt fapte, pe care nici fanaticele urlete de indignare ale gaze- 
telor românești, nici halucinaţiile lirice ale poeţilor patrioţi nu 





63. Vezi nota întitulată Numiri la Universitatea din Cernăuţi, in „Curierul 
de Iași”, nr. 81, din 23 iulie 1876 — reluată în Opere, vol. IX (nota 1), 
p. 160, din a cărei ironie la adresa calității primilor profesori 
universitari cernăuțeni pare a se fi inspirat chiar Franzos, în deja 
amintitul articol de senectute Erinnerungen an Mommsen (nota 22). 

64. [La anul 1774] (nota 8), p. 430. 

65. Sămînţă... (nota 1), p. 190. 

66. „Einleitung” in Halb-Asien (nota 2), p. XXII; desigur că aceste 
observaţii anticipează şi reacția lui Eminescu, ulterioară lor. 

6'7. Vezi nota 47, p. 208. 

le pot acoperi”. Atacul împotriva evreităţii sale într-un moment 
în care şi la Viena se conturau primele semne ale unei noi 
campanii politice antievreiești pare a-l ignora aici cu calm, 
căci, departe de a fi o surpriză, el nu făcea decît să-i confirme 
convingerea că antiiudaismul era bine înrădăcinat în mentalul 
colectiv al românilor — vezi şi notița din jurnalul său din 1868, 
unde se poate citi sintagma „rumänische Judentodtschlagenkunst” 
(arta românească de a-i snopi în bătaie pe evrei) 68. Pe de altă 
parte, va schimba scrisori politicoase cu Titu Maiorescu, pe 
care se pare că l-a cunoscut personal la București, pe vremea 
ministeriatului acestuia în guvernul Lascăr Catargiu ; l-a amintit 
şi chiar citat în cîteva texte ale volumului Ha/b-Asien, în pasaje 
nu prea favorabile românilor$?, fapt care nu-l împiedica însă pe 
Maiorescu să-i declare că, deși „s-ar mai putea spune una-alta 
despre ale dumneavoastră Culturbilder aus Rumänien, eu le 
găsesc corecte în partea lor esenţială”. Prietenul și protec- 
torul lui Eminescu părea mulțumit să constate că Franzos i-a 
utilizat copios judecăţile din Critice (minus cele despre Eminescu, 
„pedepsit” astfel prin deplină ocultare !), în articolul său despre 
Rumänische Poeten”!, unde, într-un bilanţ nu lipsit de saga- 
citate asupra liricii românești, acesta l-a prezentat publicului 
german drept autoritatea supremă a criticii literare româneşti. 





68. Cităm din manuscrisul întitulat Tagebuch, aflat în arhiva Franzos 
de la Wiener Stadt- und Landesbibliothek, însemnarea din 5 sep- 
tembrie 1868, continuată cu ciorna articolului Bukowiner Poeten. 
Franzos se referă cu siguranță la ecourile, foarte negative în 
Austro-Ungaria, ale unor excese antievreieşti din localităţi din 
România, excese instrumentate de guvernele liberale din acea 
vreme. 

69. În foiletonul „Rumänische Frauen” din volumul al II-lea din Halb- 
-Asien, prelucrare a unui text mai vechi, apărut în „Tagespost” din 
Graz, din 10, 15 şi 16 ianuarie 1869, cu titlul Rumänische Frau, 
Franzos aminteşte de o discuție cu Maiorescu pe marginea școlari- 
zării ţăranilor români, pp. 201 și urm. 

70. Titu Maiorescu, Jurnal, ed. de Georgeta Rădulescu-Dulgheru, 
București, 1989, vol. IX, p. 285; scrisoarea către Franzos datează 
din 6 octombrie 1877. 

71. Vezi nota 17; un motiv în plus de iritare pentru Eminescu va fi fost 
menţionarea aici a „poetului” D. Petrino (!), p. 292. 

De aceea şi-a şi făcut curaj în a-l ruga pe Franzos să recenzeze 
volumașul Rumănischen Skizzen de Mite Kremnitz, nu înainte 
de a-i da însă a înțelege că el şi prietenii săi politici resping „în 
chip absolut, deși cu firească o prudență”, o alianță între România 
şi Rusia, aspru criticată de „Neue Freie Presse”, deci dez- 
agreabilă Austro-Ungariei'”?. Despre Eminescu, cel ignorat cu 
desăvîrşire de Franzos, nici dînsul nu pomeneşte vreun cuvînt! 





72. Maiorescu (nota 70), p. 287, în scrisoarea din 12 ianuarie 1878. 


Contact și conflict 


Nicolae Iorga, 
călător prin Bucovina anilor 1900 


Despre contact şi conflict în spaţiul celei mai răsăritene 
provincii a monarhiei austro-ungare se pot formula de la 
început două ipoteze, ce deschid, totodată, și posibilitatea unei 
necesare clarificări terminologice : 


1. O viziune adecvată caracterului procesual al constituirii 
spațiului social în Bucovina chezaro-crăiască va considera ca 
factor decisiv, aflat în spatele tuturor evoluţiilor social-politice 
de pe scena locală, și care a modelat particularităţile universului 
local bucovinean în era habsburgică şi post-habsburgică, 
clivajul dintre societatea tradițional rurală a provinciei și noua 
orînduire capitalist-urbană de factură central-europeană a 
capitalei Cernăuţi. Cînd, în 1848, Bucovina a fost proclamată 
Kronland autonom!, pe teritoriul desprins de Galiţia — teritoriu 
care, oricum, proba în conglomeratul polono-rutean cu capitala 
la Lemberg o existență istorică, etnică și lingvistică de sine 
stătătoare — a apărut un echilibru economic, social, cultural cu 
totul nou, fenomen ce avea să aibă urmări de lungă durată 
pentru „progres”, altfel spus pentru penetrarea capitalistă 
într-un univers arhaic, în care Cernăuţiul a devenit brusc, 
dintr-o aşezare de importanță secundară, centrul dominant al 
unei regiuni rurale?, evoluînd, pînă la începerea primului război 
mondial, către condiția unei adevărate metropole burgheze în 
estul monarhiei habsburgice. A fost astfel iniţiată o dinamică 





1. Raimund Friedrich Kaindl, Die Bukowina in den Jahren 1848 und 
1849, Wien, 1900. 

2. Andrei Corbea-Hoisie, La culture juive germanophone de Bucovine et 
de Czernowitz, in „Revue Germanique Internationale”, 1/1994, 165-181. 

omologă, în esență, modelului de „colonizare” conceput de Norbert 
Elias, după care „Occidentul, [...] sub presiunea luptelor concu- 
rențiale interne, a provocat şi impus în ţinuturi îndepărtate 
ale planetei o modificare a raporturilor şi funcțiunilor umane 
conform propriului său standard”. 

„Procesul civilizator” a condus la coabitarea dintre o pătură 
superioară colonizatoare, (atît în înțeles social, cît şi național), 
şi una inferioară, ce trebuia colonizată, — o coabitare tradusă 
concomitent în coliziune și „mişcare de întrepătrundere şi amestec”, 
constituind treptat o „vastă reţea de interdependenţe”. 


2. Modelul lui Elias permite specialiștilor fie în istoria politică, 
fie în cea culturală, să se dispenseze şi în cazul Bucovinei de 
constrîngerile mecanicist-dogmatice ale vechilor categorii de 
clasă şi națiune în analiza evoluţiilor și evenimentelor istorice. 
Fapt ce nu înseamnă, desigur, şi că particularităţile sociale 
sau naţionale ale diferitelor grupuri (implicate în proces) vor fi 
ignorate în procedura de examinare, ci doar că nu există o 
predeterminare globală a comportamentului social în afara 
reacției primordiale a indivizilor și colectivităților în cadrul și 
în confruntarea cu „procesul civilizator”. Adeseori socialul și 
naționalul se suprapun, precum în cazul orientării protoca- 
pitaliste a evreilor, privați inițial de dreptul de proprietate 
funciarăf, orientare transformată ulterior într-o premiză 
specifică pentru constituirea unei burghezii „economice” locale, 
interesate în progresul tehnico-industrial și în racordarea 
Bucovinei la spaţiul central-european. Mai des însă, facțiunile 
sociale şi naţionale se scindează şi se încontrează tocmai 
pentru că nu se supun unor norme abstracte, ci sînt parte 
integrantă a dinamicii concrete a contactului şi conflictului, 
iar forța motrice a procesului evolutiv constă, după Elias, chiar 
în ceea ce el numeşte „starea de tensiune” dintre ele. 





3. Norbert Elias, Über den Prozeß der Zivilisation, Frankfurt am Main, 
1980, Bd. 2, p. 347. 

4. Salomon Kassner, Die Juden in der Bukowina, Wien, 1917; Chaim 
Tennenhaus, Der Anteil der Juden an dem Aufbau der Bukowina, 
Diss. Wien, 1926. 

5. Elias, op.cit., 349. 

Mitologia, însoţită de parfum restaurativ, a compromisului 
parlamentar bucovinean din 1909-19106, capodoperă a arit- 
meticii parlamentare, dar care nu a apucat niciodată să facă 
dovada efectului său conciliator, nu indică decît un soi de 
debusolare nostalgică, atunci cînd explică cursul istoriei 
bucovinene de după 1918, cu toate catastrofele binecunoscute, 
ca pe o „deviere”, pusă în sarcina forțelor „exterioare”, de la 
logica internă a unei „armonii” bucovinene naţionale, ba chiar 
şi sociale. 

Orice încercare de a reconstitui „starea de tensiune” națio- 
nală și socială într-o regiune precum Bucovina din perioada 
„armoniosului” compromis va recurge, fireşte, în primul rînd la 
imagologie”, de vreme ce „imaginile” concurente, fixate 
lingvistic, ale Celuilalt și ale Celorlalţi, redau poate cel mai 
fidel, la un anumit moment al procesului civilizator, — ca struc- 
turi mentale iraționale —, dimensiunile contactului şi conflic- 
tului dintre grupurile şi comunităţile de interese aflate în 
opoziție, definite în algoritm social și naţional. Am ales, în 
acest scop —, nu întîmplător, ci în oglinda a ceea ce s-a întîmplat 
cu Bucovina şi populaţia bucovineană în cel de-al doilea război 
mondial, — un text al istoricului și omului politic Nicolae Iorga: 
este vorba de un volum de dimensiuni reduse, publicat în anul 
1905, în Bucureşti, întitulat Neamul românesc în Bucovina’, în 
care autorul narează, în spiritul şi în serviciul convingerilor 
sale naţionaliste, o călătorie prin provincia chezaro-crăiască. 
Scrierea, deşi prea puţin luată în seamă în ansamblul monu- 
mentalei opere a lui Nicolae Iorga, este, credem, simptomatică 
pentru zestrea ideologică şi programul așa-numitului „daco- 





6. Rudolf Wagner (ed.), Der Parlamentarismus und nationale Ausgleich 
in der ehemals österreichischen Bukowina, München, 1984; John Leslie, 
„Der Ausgleich in der Bukowina von 1910. Zur österreichischen 
Nationalitätenpolitik vor dem Ersten Weltkrieg”, in Emil Brix, Thomas 
Fröschl şi Josef Leidenfrost (ed.), Geschichte zwischen Freiheit und 
Ordnung. Gerald Stourzh zum 60. Geburtstag, Graz, 1991, pp. 113-144 

7. Manfred S. Fischer, Nationale Images als Gegenstand vergleichender 
Literaturgeschichte, Bonn, 1981, pp. 24 și 27. 

8. Nicolae Iorga, Neamul românesc în Bucovina, Edit. Institutului de 
Arte Grafice Minerva, Bucureşti, 1905. 

-romanism” bucovinean? ; ea focalizează o paletă foarte pestriță 
de idei, teme, motive, stereotipuri, locuri comune, prezente în 
conștiința publică a vremii, le ordonează într-un sistem şi, prin 
intermediul impresionantei înzestrări retorice a autorului, le 
relansează ca „imagini” — clișeu: oferte mai mult sau mai puțin 
facile de empatie, cărora autoritatea simbolică a istoricului le 
conferă credibilitate şi legitimitate. 

Autorul se afla pe atunci abia la începutul carierei sale ca 
jurnalist şi om politic!0, pe care a inaugurat-o, se ştie, în calitate 
de purtător de cuvînt al recent înființatei „Ligi pentru unitatea 
culturală a tuturor românilor”, cu un șir de campanii în favoarea 
românilor transilvăneni. Propaganda naţională în Bucovina 
aparținînd, spre deosebire de teritoriile ardelene încorporate 
Ungariei, coroanei Austriei, constituia însă pentru Iorga, originar 
din Moldova, o prioritate „sentimentală”, în virtutea căreia, în 
pofida statutului său de cetățean român, el se va implica direct, 
inclusiv prin prezența sa constantă la manifestările şi în publi- 
cistica de o parte şi de cealaltă a graniţei, în ițele politicii 
interne a provinciei pînă la alipirea acesteia la România, în 
1918.!! Participarea sa tot mai pasionată la dezbaterile asupra 
Bucovinei la început de secol XX nu era deloc întîmplătoare, 
căci burghezia românească locală îşi formulase în aceeași 
perioadă un program politic tinzînd mai curînd către o reformă 
instituțională și un compromis între naționalități în interiorul 
monarhiei austriece, decît spre un iredentism activ. Partidul 
Democrat al lui Aurel Onciul mergea atît de departe cu 
toleranța și disponibilitatea la compromisuri încît a constituit 
împreună cu grupările politice ale rutenilor şi evreilor un 





9. Erich Prokopowitsch, Die rumănische Nationalbewegung in der 
Bukowina und der Dako-Romanismus, Graz/K5ln, 1965. 

10. William O. Oldson, The Historical and Nationalistic Thought of 
Nicolae Iorga, New York, Boulder, 1973. 

11. Vezi Prokopowitsch, op.cit., pp. 118, 165. Două momente au dat 
naștere la o polemică virulentă: disputa publică cu contele Bellegarde, 
deputatul de Cîmpulung în Parlamentul imperial, în legătură cu 
proiectata apariţie a lui Iorga la o manifestare a românilor în 
Cîmpulung, în 1908, și expulzarea istoricului din Bucovina pentru 
incitare la antisemitism în 1909. 

aşa-numit Freisinniger Verband, care a obţinut la alegerile 
pentru Dieta locală, în 1904, o mare majoritate, în dauna 
oligarhiei conservatoare a latifundiarilor (mai ales) români.!? 
Pentru naționalismul românesc inspirat de „Liga culturală”, 
obiectivul primordial consta de aceea în a-și cîştiga în Bucovina 
o aderență politică mai sigură, faţă de al cărei profil social 
retorica argumentaţiei naționale trebuia, de asemenea, adap- 
tată. În afara cîtorva mari proprietari, nemulțumiți din cauza 
pierderii puterii politice, în clientela curentă a Ligii Culturale 
intrau cu deosebire mic-burghezi la prima generaţie, proveniți 
din clasa țărănească, necompetitivi economic şi, de aceea, depo- 
zitari ai unei profunde frustrări vizavi de expansiunea neîngră- 
dită a capitalismului. Printre ei se găseau numeroşi învățători 
şi preoți ortodocşi, respectiv studenţi la filozofie și teologie, 
ce-și apreciau condiţia economică marginală ca pe o urmare 
directă a concurenței „străinilor”, în special a evreilor, concu- 
rență încurajată, după ei, sub patronajul Habsburgilor; în con- 
secință, se socoteau îndreptățiți să pretindă pentru românii 
din Bucovina, în numele legitimităţii istorice, şi în ciuda com- 
promisului parlamentar din 1909-191015, o poziţie privilegiată 
față de ruteni din punct de vedere politic şi față de evrei din 





12. Aurel Onciul a încercat să explice această nouă orientare unui 
public românesc extrem de suspicios față de ruteni și evrei în 
broșura Politische Bekenntnisse / Confesiuni politice, Cernăuţi, 1905, 
cu argumentul că doar în acest fel a putut fi introdus principiul 
naționalităților în politica bucovineană — fapt considerat retrospec- 
tiv de către Philipp Menczel, la acea vreme unul dintre cei mai 
influenţi politicieni şi lideri de opinie cernăuţeni, ca fatal pentru 
evoluţiile ulterioare din provincie. (Vezi Philipp Menczel, Triigerische 
Lösungen. Erlebnisse und Betrachtungen eines Osterreichers, 
Stuttgart/Berlin, 1932.) El şi colegii săi de partid se străduie, în 
ciuda polemicilor, să folosească un limbaj binevoitor față de evrei, 
combătînd chiar de mai multe ori antisemitismul oponenților săi. 
(Vezi Die Affaire Dr. Ianku von Flondor vor dem landtăglichen 
Mifbilligungsausschufe, Czernowitz, 1903.) 

13. Cf. Adam Wandruszka, Peter Urbanitsch (ed.), Die Habsburger- 
monarchie 1848-1918, Wien, 1980, Bd. 3, 1187-1198, şi Emanuel 
Turezynski, Geschichte der Bukowina in der Neuzeit, Wiesbaden, 
1993, pp. 186-208. 

punct de vedere economic!f. În treacăt fie spus, asemenea atitu- 
dini erau în dezacord absolut cu politica față de Bucovina a 
guvernului de la Viena. Tocmai la sensibilitatea acestei cate- 
gorii a publicului românesc din Bucovina — la momentul respec- 
tiv puţin reprezentativă din punct de vedere numeric — a știut 
să apeleze Nicolae Iorga, prin aceea că a recurs în discursul 
său la o măiastră combinație între, pe de o parte, motivele 
anti-habsburgice şi antisemite, receptate în Bucovina ca ecou 
al conflictelor naţionale şi sociale din ce în ce mai virulente din 
Capitala şi din celelalte regiuni ale monarhiei, și, pe de altă 
parte, argumentele noului naționalism militant, inaugurat de 
el însuși împreună cu A.C. Cuza, pe scena politicii interne 
românești. Sursele ideologice ale lui Iorga pot fi, desigur, destul 
de lesne reperate în peisajul de idei contemporan, dominat de 
reacţiile antiliberale din Austria, Germania sau Franţa afacerii 
Dreyfuss. În același timp însă, există o foarte clară continuitate 
între noul naționalism politic din România şi ideologia aşa- 
-numitei „şcoli critice” din a doua jumătate a secolului al XIX-lea, 
mai cu seamă gîndirea politică a lui Mihai Eminescu”, şi anume 
prin faptul că soluţia problemei sociale a pauperizării țărănimii 
este privită ca indisolubil legată de revendicarea de a îngrădi 
politicește şi economiceşte pe evrei, percepuți, în calitatea lor 
de agenţi ai unui capitalism dăunător pentru structura 
patriarhal-tradițională a corpului național!$, drept neasimila- 
bili. Nu mai puţin, spre „exterior”, utopia regresivă a unui Ev 
Mediu cu alură romantică culminează într-un complex de 
resentimente față de națiunile occidentale şi în special față de 





14. Iorga a atacat în repetate rînduri politica Partidului Democrat și a 
oferit sprijin adversarilor radicali ai acestuia; vezi polemica lui cu 
Florea Lupu in Florea Lupu, Conflictul meu cu dl. Nicolae Iorga, 
Cernăuţi, 1910. După 1910 conflictele naţionale din ce în ce mai 
virulente cu rutenii duc la consolidarea aripii iredentiste a burghe- 
ziei românești cultivate; vezi I.E. Toroutiu, Românii și clasa intelec- 
tuală din Bucovina, Cernăuţi, 1911, Ebd., Românii și clasa de 
mijloc din Bucovina, Cernăuţi, 1912 şi Ion Nistor, Un capitol din 
viața culturală a românilor din Bucovina, Bucureşti, 1916. 

15. Cf. D. Murarasu, Naționalismul lui Eminescu, București, 1932. 

16. William O. Oldson, A Providential Anti-semitism. Nationalism and 
Polity in Nineteenth-Century Romania, Philadelphia, 1991. 


CONTACT ȘI CONFLICT 103 


Austria habsburgică, despre care se pretinde că nu ar fi fost 
vrednică să răsplătească vitejia românilor, foștii apărători ai 
creştinătăţii în fața pericolului turcesc, decît prin imperia- 
lismul ei anexionist, fățiș ostil idealurilor lor naționale”. 


xX k x 


Scenariul povestirii despre călătoria prin provincia chezaro- 
-crăiască Bucovina, voiaj pe care autorul îl întreprinde primă- 
vara, la vremea Paștelui ortodox, este conceput, cu intenție, ca 
foarte simplu: în agenda călătorului nu figurează nici o între- 
prindere concretă, politică, științifică sau mondenă; totul se 
petrece în gratuitatea absolută a unei excursii fără traseu şi 
termene precise, ce pare să-l elibereze cu desăvîrşire de uzuala 
presiune temporală. Această esențială absență a „scopului” îl 
plasează pe narator într-un spațiu estetizat, chiar dacă foarte 
concret geografic, spațiu implicit asociat domeniului Adevărului 
şi al Binelui. Totul începe chiar de la împărțirea pe capitole a 
cărții după succesiunea văilor pe care rîurile bucovinene le 
străbat în drumul lor spre vărsare, în Moldova românească : nu 
oraşul, ca produs al civilizației, ci doar opera sublimă a naturii 
oferă puncte de reper într-un peisaj patriarhal, victimă a arbi- 
trariului unei granițe trasate prin uneltirea, socotită nefirească 
şi mincinoasă, a unei forțe străine şi malefice. De altfel, drume- 
tul preferă singurătatea și vizitează doar arareori pe cineva; se 
înfăţişează ca un pelerin, dornic să se reculeagă netulburat la 
lăcașurile sacre ale poporului său (pp. 129-130): pe lîngă natura 
edenică, ce-i sugerează puritatea neprihănită, în care satele 
străvechi ale românilor par integrate organic, trece în revistă 
monumentele trecutului eroic ale Evului Mediu moldav, ruinele 
cetăților și mai ales vechile mînăstiri şi biserici, mărturii ale 
unei credinţe creştin-ortodoxe de nezdruncinat, pe care le descrie 
totodată, cu minuțiozitate profesională, și ca opere de artă. 
Frumosul natural şi cel artistic se întregesc reciproc în armonia 
plină de pace a unei religii populare și sub semnul unei istorii 
emanînd legitimitate, istorie a cărei prezenţă pare să fie pentru 





17. Vezi Mihai Eminescu, „Influenţa austriacă asupra românilor din 
Principate”, în Opere, vol. IX, Bucureşti, 1980, p. 163. 

autor mai concretă și mai vie decît agitația cotidiană, percepută 
doar ca factor perturbator al ordinii divine. Oricum, se iluzio- 
nează a recunoaşte în toate cele vizibile și invizibile atot- 
puternicia unui Dumnezeu, ale cărui hotărîri, oricît de dure 
pentru ai săi (p. 164), nu cutează a le contesta, deoarece ele 
întruchipează pentru dînsul însăși dreptatea; priveşte însă 
spre El ca la un Dumnezeu al speranţei, cel care, în fiecare 
primăvară, face natura să se trezească la viață. Aura acestei 
speranţe, în căutarea căreia are loc, în ultimă instanţă, însăşi 
călătoria prin Bucovina, aflăm a i se fi arătat într-o splendidă 
noapte de Paște la Mînăstirea Putna, cînd i se pare că voievodul 
Ştefan cel Mare s-ar fi ridicat din mormînt (p. 260) pentru a 
vesti învierea simbolică a neamului său şi sfîrșitul martiriului 
acestuia. Apoteotica înscenare romantică a acestui Isus-Ștefan 
cu arma în mînă sugerează, în ciuda înfățișării pașnice a naturii, 
mai curînd un avertisment amenințător decît un mesaj de con- 
ciliere : sub privirile lui Iorga, predicatorul îl roagă pe Dumnezeu 
să-i spulbere pe vrăjmași „ca fumul în vînt şi ca ceara în foc” 
(p. 261). 

Scenariul mai conține, pe lîngă personajul călătorului, 
confundat adesea de către cei din jurul său din pricina bărbii 
sale impunătoare cu un preot, — eroare pe care, în parte ironic, 
în parte serios, el nu face vreun efort să o corijeze —, o serie de 
figuri secundare, dintre care doar puţine, îndeosebi cei cîțiva 
prelați şi intelectuali români întâlniți, sînt individualizate. În 
desfășurarea programului un rol important îl are însă birjarul, 
întotdeauna altul, împreună cu care naratorul trebuie să-și 
petreacă aproape toată vremea. Această tovărăşie impusă de 
necesităţi îi este extrem de neplăcută, şi aceasta nu numai 
pentru că, vizibil, îi tulbură liniștea interioară, ci şi pentru că 
această figură mitică a Charonului însoțitor îi produce, (cu o 
singură excepție), o contrariere aproape organică față cu alte- 
ritatea opusă armoniei originare. Constatarea că, dintre hara- 
bagii, cei mai mulți nu sînt români, are valoare simbolică: 
drumurile ţării, arterele ei de circulație se revelă a fi sub 
stăpînirea străinilor, cei ce impun o anumită dinamică destruc- 
tivă ritmurilor de viaţă autohtone, trasate de istoria însăși. 
Aceeaşi reacție i-o trezește şi calea ferată, pe care se vede 

nevoit la un moment dat să călătorească și care i se arată drept 
o apariție monstruoasă, ce „șuieră, fluieră, mugeşte, cîntă cîntece 
de muncă și de beţie”, în contrast cu eroul basmului popular, 
„adormit” în umbra trecutului şi a naturii (p. 243). 

O realitate nouă, străină şi respingătoare se insinuează în 
peisajul ancestral, unde cîndva domneau, după el, Frumosul, 
Adevărul şi Binele, pentru a-l corupe și distruge încetul cu 
încetul: ca pe o hartă în mișcare, autorul priveşte traficul 
neîntrerupt, „vălmășagul străinătăţii” de pe drumurile (p. 124) 
pe care sosesc neîncetat, de aiurea, mase de oameni inundînd 
această lume paradisiacă. Nu este lăsată deoparte nici o figură 
de stil pentru a zugrăvi cît mai dramatic și impresionant tabloul 
acestei năvăliri, tratată ca vicleană și dușmănoasă, în care, 
dintre toţi aceia identificați ironic ca „oaspeţi aduși de mîna 
Austriei” (p. 210), evreii, etichetaţi drept „grozăvie asiatică” 
(p. 309), sînt socotiți drept cei mai primejdioși dintr-o asemenea 
„exposiţie” a neamurilor Monarhiei (p. 149). Aceștia, polul opus 
al societăţii creștine, patriarhale, legate de pămînt, s-ar fi 
„încuibat” abil (p. 302), transformîndu-se în „stăpînii de astăzi” 
ai ținutului! (p. 128), pe care, spune autorul, l-ar „spurca” pur 
şi simplu. Relaţii ierarhizante constituie în „rețeaua” limbajului 
structura binară a contrastului permanent dintre cele două 
„tabere”, zugrăvite de Iorga ca învrăjbite de moarte: înfăţişarea 
exterioară, felul de a privi, de a păși, de a vorbi, de a se îmbrăca, 
de a locui, de a crede în Dumnezeu, toate acestea sugerează 
incompatibilitatea şi antagonismul absolut dintre „ființa” 
românească și evrei. În timp ce toţi românii pe care-i întîlnește 
călătorul sînt „nalţi, frumoși, supţi la față” (p. 124), „zdraveni, 
înceţi, tăcuţi” (p. 145), cu „părul lung căzînd drept sau în cîrlionți 





18. Vezi referitor la stabilirea şi istoria evreilor în Bucovina, în afara 
lucrărilor citate mai sus ale lui Kassner și Tennenhaus, Hugo Gold 
(ed.), Geschichte der Juden in der Bukowina, Bd. 1, 2, Tel Aviv, 
1958-1960; dintre numeroasele articole consacrate acestei teme 
vezi Martin Broszat, Von der Kulturnation zur Volksgruppe. Die 
nationale Stellung in der Bukowina im 19. und 20. Jahrhundert, 
„Historische Zeitschrift”, 200/1965, 572-604; David Schaary, Jewish 
Culture in Multinational Bukowina between the World Wars, „Shvut”, 
16/1993, 281-296 şi Andrei Corbea-Hoisie, op.cit. 

unși pe umerii largi” (p. 125) şi chipuri „oacheşe”, cu pasul 
„domol”, dar „sigur”, evreii apar ca „mari, grași, rumeni” (p. 124), 
cu „nasurile coroiate sau borchinoase” (p. 126) şi „veşnic mers 
de socoteală” (p. 124), plin de „ifos”, cu privirea „vicleană”; 
pînă şi copiii marchează opoziția: în timp ce unii sînt „sfioşi” și 
cuminţi, ceilalți i se arată urîți și murdari. Românii sînt descriși 
mai direct, cel mai adesea prin calificative fizice, așadar cu 
precădere „naturale”; în ce-i priveşte pe evrei, predomină în 
portret, în special, componenta caracterială, ce ține mai curînd 
de trăsături dobîndite în cursul procesului civilizator şi presu- 
pune o anumită alienare de la „firea” adevărată, fapt ce-l 
îndeamnă pe autor să evidențieze la aceştia artificiul și, după 
el implicit, o anume „dezumanizare”. În scenele compuse de 
Iorga, evreii se comportă fie ca semi-roboţi programați pentru 
cîştig, ce nu sînt în stare de „iubire și de cruţare” (p. 165), fie ca 
făpturi dedate instinctelor, demne doar pentru comparații cu 
lumea animală: ei „roiesc după miere” (p. 148), „scheaună”, „se 
zvîrcolesc”, „se tolănesc”, nu sînt în ultimă instanţă decît niște 
„lighioane” (p. 296), pe care, în veșmintele lor de culoare neagră 
şi cu căciulile de blană de vulpe, le asimilează fie animalelor 
de pradă, fie corbilor (p. 145). De aceea, nu întîmplător, 
istorioara unui birjar neamț despre cum a snopit în bătaie 
evrei are chiar darul să-l însenineze pe narator (p. 192); de 
vreme ce în „harhătul germano-semitic” (p. 128) nu recunoaşte 
nici o fărîmă de grai omenesc, se simte îndreptăţit să îndemne 
doi evrei să învețe româneşte (p. 219), dar nu cu prea mare 
tragere de inimă, căci, de fapt, se declară „rușinat” şi „îngrozit” 
de această „păcătoasă calicime leneşă”!? (p. 309), rezistentă la 





19. Fenomenul sărăciei şi problemele de integrare socială a maselor 
sărace ale evreilor răsăriteni din Bucovina au generat o întreagă 
serie de reflecţii contemporane, dintre care considerăm ca exem- 
plare cele din broşura lui Charles N. Reichenberger, Wie kann das 
Elend eines Teiles der Juden in Galizien und der Bukowina durch 
die Baron Hirsch'sche 12 Millionen-Stiftung gemildert werden?, Wien, 
1891, sau conferința sociologului cernăuțean Eugen Ehrlich, Die 
Aufgaben der Sozialpolitik im österreichischen Osten, Cernăuţi, 1909. 
Menţionăm pentru interesul actual faţă de această problemă cartea 
lui Yehuda Don și Victor Karady (ed.), A Social and Economic History 

asimilare, a „iesuiţilor banului” (p. 306), care s-ar îmbogăți 
prin prădarea şi parazitarea ţării. 

Imaginea invaziei este repetat asociată cu metafora unei 
ierni geologice (p. 145), care, „prin biruința deplină a neamului 
lui Israel” (p. 129), ar pustii ţinuturile și i-ar afecta pe oamenii 
locului în forţa lor vitală (p. 232). Unul dintre harabagii pare 
cu totul incapabil (sau deloc dispus) să perceapă încălzirea 
primăvăratică, simptomatic prietenoasă, a naturii; cocoţat pe 
capră, „se strîmbă de frig în această zîmbitoare zi de April” 
(p. 125) — de altfel, toţi birjarii evrei din relatarea lui Iorga, 
indivizi care-şi chinuie cu cruzime caii, au ceva demonic pe 
chip şi în manifestări. Negrul caftanelor evreiești (p. 183) îi 
aminteşte de un Dumnezeu „întunecat” (p. 321); el copleşește 
natura plină de culoare, în timp ce lăcomia acestor „mîrșavi” 
dezrădăcinațţi, ale căror figuri emblematice sînt cîrciumarul și 
cămătarul (p. 304)%, pune stăpînire pe sol şi suflete, iar mur- 
dăria și duhoarea tîrgului galițiano-evreiesc invadează cu încetul 
satele curate ale românilor, pline de case împodobite cu flori, 
ba chiar bisericile și sărbătorile ortodoxe se află în primejdia 
de a fi profanate (p. 216) de „vrăjmașii creştinilor” (p. 306), 
ajunşi colaboratori privilegiați ai Fondului Religionar ortodox 
(p. 145). Cuvintelor „cheie” frumos şi urit, în jurul cărora se 
constituie cîmpurile semantice concurente, cu conotaţiile lor 
moral-religioase, dar şi rasial-biologice, le corespund adjec- 
tivele curat și murdar; epitete precum „prăfuit”, „soios”, „îngălat”, 
„scîrbavnic” ş. a. abundă cînd vine vorba de uliţa evreiască, de 





of Central European Jewry, New Brunswick — London, 1990 şi 
studiul de sinteză al lui Gottfried Schramm, „Die Juden im 
europäischen Osten um das Jahr, 1900: Zwischenbilanz eines 
Minderheitenproblems” în Gotthold Rohde (ed.), Juden in Ostmittel- 
europa. Von der Emanzipation zum Zweiten Weltkrieg, Marburg an 
der Lahn, 1989, pp. 3-19. 

20. Descrieri cu nuanţă antisemită a poziției socio-economice a evreilor 
„salițieni” în Bucovina au produs din perspectiva cercurilor univer- 
sitare austro-germane din Cernăuţi Julius Platter, Der Wucherer 
in der Bukowina, Jena, 1878 şi Marie Mischler, Soziale und wirt- 
schaftliche Skizzen aus der Bukowina, Wien-Leipzig, 1893. Pentru 
aceeaşi atitudine vezi şi romanul de consum al scriitoarei Anna 
Pawlitschek din Rădăuţi, Ob ich dich liebe, Wien, 1897. 

prăvăliile evreiești, de pieţe, hanuri, cafenele ale evreilor, de 
birjărie sau de oameni. Ele inoculează cititorului sugestia preg- 
nantă a alterității profanatoare a civilizaţiei pe care ar fi 
importat-o și impus-o evreii, o civilizație asociată cu decadența 
din „vîrsta de aur” a naturalului, „vreme de egoism şi fără 
nici-un avînt, fără nici-o amintire şi fără nici-o nădejde” (p. 133), 
în care doar banul ar mai conta?!. Satul ca loc de conservare al 
vechilor virtuţi populare se lasă marginalizat sub presiunea 
tîrgurilor, locuite îndeosebi de evrei şi devenite centre econo- 
mice și administrative; asemenea „tîrguri ovreieşti”, cu case 
urîte şi prost construite, unde primarii, notarii, dascălii, jan- 
darmii și funcţionarii sînt aşijderea „străini”, dacă nu chiar 
evrei, ar fi Cernăuţi, Rădăuţi, Siret, Vatra Dornei. Acest mediu 
ar favoriza tocmai mentalităţile „străine” ale unei civilizații 
bolnave (p. 194), imorale (p. 316) și indezirabile pentru omul 
sănătos din popor: „spirit de clasă, fetişism față de Stat, iubirea 
bunurilor materiale ale vieţii” (p. 234), de care s-ar fi molipsit 
şi mulţi intelectuali români — Aurel Onciul este menționat 
nominal de mai multe ori — printre care şi clerici, „trădători” ai 
poporului din care se trag (p. 171). Diferenţa dintre stirpea 
țărănească a moldovenilor, „popor curat şi mîndru, cu inima 
deschisă şi bună, popor evlavios și harnic, popor de muncă şi 
de cuvînt, mlădiță puternică a vechilor ostaşi” (p. 280), ce se 
simte neajutorat şi înfricoşat sub noua ocîrmuire (p. 164), este 
în ultimă instanță marcată şi fizionomic față de orășean, „domnul 
de azi”, cu ochelari şi plin de aroganță (p. 146), pe care nimeni 
nu-l mai poate ghici dacă este austriac (german) sau evreu 
(p.231). 

Aici este atins punctul culminant al discursului, ce desăvîr- 
şeşte tabloul elaborat pas cu pas în spiritul unui foarte precis 
program ideologic: biruința considerată ca „provizorie” (p. 304) 
a străinilor asupra românilor n-ar fi fost posibilă, după Iorga, 
fără alianța păgînă dintre împăratul „străin” şi evrei (p. 126), 
cei care ar fi fost aduși în ținut sub domnia lui, tocmai pentru 





21. Iorga rezumă în doar cîteva fraze o întreagă teorie a lui Werner 
Sombart, cu privire la un anume raport, definit religios şi psihic, 
între iudaism şi civilizaţia capitalistă; vezi Freddy Raphael, Judaisme 
et capitalisme, Paris, 1978. 

a-i subjuga mai eficient pe autohtoni şi a-i deznaționaliza apoi 
prin importul de instituţii politice, economice şi educaţionale??. 
Autorul denunță o asemenea complicitate pînă la nivelul cel 
mai de jos al administraţiei, unde funcționari corupți, ei înșiși 
deznaționalizaţi, ar acţiona exclusiv în interesul evreilor, în 
timp ce aceştia își plătesc „recunoştința” ca agenţi ai germa- 
nizării, considerîndu-se însăși „națiunea de stat” a provinciei 
rezultate în urma desprinderii samavolnice din trupul Moldovei 
(p. 165): „(poporul) vîndut Evreului şi călcat în picioare de 
Cîrmuirea care-l despreţuieşte” (p. 206). „Vinovata” combinaţie 
este evidențiată în repetate rînduri de Iorga şi accentuată 
adesea prin recursul la calificativul „austro-iudaic”, ce cono- 
tează un anumit fel de „dualism”, (calchiat după formula uzuală 
„austro-ungar”), ca de pildă cu privire la de profesorii Universităţii 
cernăuțene „Franz-Josef” (p. 325), instituţie care n-ar fi fost, 
după Iorga, decît „o Universitate austriacă pentru Evrei”? şi 
nu una naţional-germană, neconvenabilă, chipurile, guvernului 
de la Viena, din pricina defavorizării aliaților lor „semiți”. 
Caricatura ironică ar trebui să sublinieze, aici şi în alte 
locuri, artificiul ce probează ilegitimitatea ; ea evoluează către 
o dimensiune apocaliptică în obsesia autorului de a descoperi 
în toate ungherele Răul aflat, după el, în ofensivă: aluzia la 
tema originară a confruntării personajelor mitic-fabuloase cu 
balaurul cu multe capete evocă, nu întîmplător, diversitatea 
chipurilor prin care ar „pîndi” o primejdie de moarte. Alianța 
cu evreii îl metamorfozează pe „împăratul creştin” din Viena în 





22. Între descrierile contemporane românești ale raporturilor interne 
din Bucovina, în care se insistă pe deznaţionalizarea crescîndă a 
românilor şi dominaţia evreiască în economia provinciei (P.S. Aurelian, 
Bucovina. Descriere economică însoțită de o hartă, Bucureşti, 1876, 
sau George Sion, Notiţie despre Bucovina, Bucureşti, 1882) Mihai 
Eminescu (op.cit., pp. 163, 173, 190, 253, 430) va fi acela care va 
vedea în aceasta urmarea asocierii intenționate a evreilor cu intere- 
sele politicii austriece. Nicolae Iorga şi Ion Nistor, (op.cit., şi Lupta 
națională în Bucovina, Bucureşti, 1918) vor relua și dezvolta argu- 
mentele lui Eminescu, pînă cînd ele vor deveni locuri comune în 
fondul ideatic al naţionalismului românesc. 

23. Eminescu susține același lucru încă de la înființarea Universităţii 
Francisco-Josephine în 1875, op.cit., p. 160. 

Anti-Christ, avid în a-și împlini dorința de dominație a lumii, 
în care s-ar fi servit, succesiv, de catolicism, de birocratul „supra- 
naţional”, şi, în cele din urmă, de Evreu?f. Crezul supranaţional 
întruchipat de Habsburgi ar fi devenit duşmanul de căpătii al 
rezistenței naţional-româneșşti din Bucovina, eroism de Feţi- 
-Frumoşi în luptă cu dragonul împotriva cărora, crede Iorga, 
Viena ar fi ajuns să mobilizeze toate celelalte neamuri ale 
Monarhiei austriece, și mai cu seamă pe ruteni şi evrei?5. Sarcina 
naționalismului românesc, după el cu necesitate izolaţionist și 
antisemit, ar fi constat — în viziunea grandioasă a autorului 
Bizanțului după Bizanţ — tocmai în a combate, în numele unei 
ortodoxii generatoare de identitate, „hidra” internaţionalistă 





24. Sursa lui Iorga se pare că este din nou Eminescu, op.cit., p. 171. 
Aproape toate motivele antisemite ale lui N. Iorga şi chiar o abun- 
denţă de „imagini” ale sale se regăsesc în publicistica lui Eminescu, 
ca de pildă în citatul de mai jos: „și ce au făcut în ţară? Mlaștina 
de scurgere a tuturor elementelor sale corupte, loc de adunătură a 
celor ce nu mai puteau trăi într-alte părți, Vavilonul babilonicei 
împărăţii. Deşi după dreptul vechi judanii n-aveau voie nici sina- 
gogi de piatră să aibă, astăzi ei au drept în mijlocul capitalei havra 
lor, iar asupra ţării ei s-au zvîrlit ca un pîlc negru de corbi, expro- 
priind palmă cu palmă pe ţăranul încărcat de dări, sărăcit prin 
împrumuturi spre a-şi plăti dările, nimicit prin dobînzile de ludă 
ce trebuie să le plătească negrei jidovimi. Și asta, în jargonul 
gazetelor vieneze, se numeşte a duce civilizaţia în Orient. Oameni 
a cărăr unică ştiinţă stă în vînzarea cu cumpănă strîmbă şi înșelă- 
ciune au fost chemați să civilizeze cea mai frumoasă parte a Moldovei. 
(...) raiul Moldovii se împle de neamul cel mai abject” (ibid., p. 430). 
Pot fi recunoscute cu uşurinţă, de asemenea, numeroase urme ale 
atacurilor naţional-germane şi social-creştine la adresa Vienei liberale 
„iudaizate”, (cu al căror limbaj Iorga, admirator al ideologului populist 
Karl Lueger, ajuns primar al Vienei, părea să fie familiarizat), şi, 
desigur, vechi resentimente anti-austriece ale politicii național- 
-româneşti. 

25. Este interesant că, dincolo de rezerva sa de principiu față de „ames- 
tecul etnic” în Bucovina, care contravine concepției lui despre omo- 
genitatea teritorial-naţională, antipatia lui Iorga se îndrepta cu 
precădere contra evreilor și slavilor (ruteni și lipoveni), dar nu şi 
contra etnicilor germani sau ungurilor aşezaţi în provincie. El 
laudă de mai multe ori influența lor „pozitivă” asupra românilor şi 
dă de înțeles că ei nu s-ar identifica deloc cu „stăpînirea brutală și 
disprețuitoare” a împăratului „neamţ” de la Viena. 

şi modernistă occidentală, în apărarea universului său nefalsi- 
ficat împotriva dușmanului străin ce-i dă tîrcoale. Renașterea 
acestui naționalism o invocă Iorga descriind noaptea de Paşti 
petrecută în mînăstirea bucovineană, ocazie de a celebra victoria 
definitivă a lui Christos asupra „ucigașilor” şi „trădătorilor” 
săi printr-o retorică patetică, de sorginte apostolică, pe fundal 
de imagini hieratic-macabre, cu moaște sfințite, unse cu mir, 
coşciuge şi procesiuni nocturne cu icoane şi făclii, lesne asocia- 
bile viitoarelor ritualuri mistice legionare din anii '20 şi '30 
(p. 126). O ultimă plimbare prin Cernăuţi, înainte de a porni 
mai departe, peste graniță, în Basarabia de sub stăpînire 
rusească, îl conduce în mod simbolic la cafeneaua Habsburg, 
„unde se adună Evreii” (p. 357) ca să discute despre politică şi 
afaceri. Trage la Hotelul „Der schwarze Adler”, unde, 36 de ani 
mai tîrziu, se vor petrece primele asasinate, comise de către 
unitățile SS intrate în Cernăuţi odată cu armata română, împo- 
triva evreilor din fosta capitală a provinciei chezaro-crăiești. 


xX k x 


Chiar și în lipsa unui studiu filologic, precum cel „clasic”, 
întreprins de Viktor Klemperer?6, studiu care să fi investigat 
sistematic limbajul naționalismului românesc cu tot arsenalul 
său retoric, nimeni nu se îndoiește că influența ideologică a 
discursului lui Nicolae Iorga asupra extremei drepte româneşti 
din perioada interbelică a fost covîrşitoare?”. Istoricul însuşi 
îşi va aroga pînă tîrziu, în anii '30, paternitatea xenofobiei şi 
antisemitismului ei; republicînd cărțulia din 1905, fără nici o 
modificare, în 193828, — cînd divorțul politic dintre respectatul 
savant şi „Garda de Fier”, condusă de foşti discipoli, era definitiv, 
iar realitatea bucovineană nu mai semăna defel cu cea de la 
începutul secolului —, el ținea s-o mai confirme o dată. Doi ani 
mai tîrziu, Nicolae Iorga era asasinat de un comando al „Gărzii 
de Fier”, iar pentru Bucovina începea perioada cea mai nenorocită 
din istoria ei. 





26. Viktor Klemperer, Lingua Tertii Imperii, Halle (Saale), 1957. 

27. Leon Volovici, Nationalist Ideology and Antisemitism. The Case of 
Romanian Intellectuals in the 19305, Oxford, 1991. 

28. Nicolae Iorga, Românismul în trecutul Bucovinei, Publicaţiile 
Mitropoliei Bucovinei, Bucureşti, 1938. 

Interogația mereu provocatoare la adresa relevanţei actuale 
a istoriografiei literare se referă adesea la faptul că funcţia ei 
tradițional „arheologică” este — mai ales în ceea ce privește 
ultimii 150 de ani — aproape epuizată, volumul de informații 
acumulat nemaiînregistrând, spre disperarea pozitiviştilor, 
aproape nici o lacună. Pe de altă parte însă, „viața” arată că 
insistența istoricului literar în a reveni obsesiv asupra bine- 
cunoscutului secol XX mai poate furniza, totuși, surprize, chiar 
dacă în vederile sale intră mai puţin descoperiri absolute, cît o 
necesară şi utilă dispută cu canoanele şi modelele culturale 
deja fixate. Din perspectivă temporală și spaţială, o temă precum 
„expresionismul cernăuțean” poate oferi un bun exemplu pentru 
modul în care, în spatele unui decor obişnuit, construit pe 
certitudinile stabile ale cercetării, se pot ascunde încă multe 
„spaţii vide” de informaţie și interpretare. Vom căuta în conti- 
nuare să le identificăm şi să le „evaluăm”. 

Chiar şi numai bilanţul izvoarelor pe care, de o bună bucată 
de vreme, se bazează studiul expresionismului din spaţiul 
lingvistic german!, conduce la concluzia că interesul curent al 
cercetătorilor depăşeşte prea rar granițele geografice ale acestuia. 





1. Vezi, printre alţii, Paul Raabe, Die Zeitschriften und Sammlungen 
des literarischen Expressionismus, Stuttgart, 1964; Giselher Sorge, 
Die literarischen Zeitschriften des Expressionismus in Wien. Diss., 
Viena, 1967; Paul Raabe (ed.), Index Expressionismus. Bibliographie 
der Beitrăge in den Zeitschriften und Jahrbiichern des literarischen 
Expressionismus 1910-1925. Bd.1-18, Nendeln/Liechtenstein, 1972; 
Paul Raabe și Ingrid Hannich-Bode, „Die Autoren und Biicher des 
literarischen Expressionismus”, Stuttgart, 1985 ; precum și studiile 
lui Richard Brinkmann in Richard Brinkmann, Friedrich Sengle, 
Hugo Kuhn (ed.), Forschungsprobleme 1952-1960, Stuttgart, 1961; şi 
Expressionismus. Internationale Forschungen zu einem internationalen 
Phänomen, Stuttgart, 1980. 

În pofida circulației intense, temeinic documentate deja, a textelor 
şi autorilor între reviste, edituri sau cercuri moderniste, — 
inclusiv expresioniste, în primele decenii ale secolului nostru,— 
lumea modernismului de limbă germană din provinciile României 
Mari a intrat prea puţin în atenţia experților din Germania 
sau Austria ; acele Ostdeutsche Briefe ale unui Oskar Walter 
Cisek publicate în revista Das literarische Echo?, de exemplu, 
în care abundă informaţia despre iniţiativele „novatoare” de la 
Braşov sau Cernăuţi, nu au avut nici un efect palpabil pentru 
descrierea istoriografică a acestei perioade. Nu este deci de 
mirare că o sinteză precum Geschichte der deutschen Literatur 
in Osterreich-Ungarn im Zeitalter Franz Josephs 15, îngrijită 
de Eduard Castle — care a inclus în sumar și un capitol despre 
literatura de limbă germană din Bucovina, chiar și după 1918 — 
se fereşte să perceapă vreun moment expresionist în producţia 
literară locală, deşi lucrarea comentează cu grijă, în ansamblul 
lor, curentele moderniste, inclusiv expresionismul, din Austria, 
Boemia și Ungaria ; autorii paginilor despre Bucovina, Raimund 
Fr. Kaindl şi Alfred Klug, preferă, fără a fi pe deplin neutri, să 
se păstreze în cadrul strict al „faptelor” și, în consecință, în cel 
al „cantitativului”, încît enumerarea mai curînd necritică de nume 
şi titluri face ca literatura „regionalistă” (Heimatdichtung) să 
pară, poate chiar şi pe bună dreptate, dominantă în peisajul 
literar al fostei provincii chezaro-crăieşti. Într-a sa Literatur- 
geschichte des Deutschtums im Auslandf, lucrare alcătuită după 
criterii stricte de „rasă”, Karl Kurt Klein transmite la rîndul 
său, în afara unei menționări binevoitoare a evreului Alfred 
Sperber, o imagine aproape nediferențiată esteticeşte a creaţiei 
literare germane bucovinene. Asemenea premise istoriografice, 
dar mai ales o evoluţie istorică deosebit de nefavorabilă litera- 
turii în general şi celei de limbă germană în special, au înlă- 
turat complet din conştiinţa istorico-culturală a spațiului de 





2. În Das literarische Echo. Halbmonatsschrift für Literaturfreunde 23 
(1919-1920), nr. 22, p. 1393 şi nr. 23, p. 1449. 

3. Eduard Castle (ed.), Geschichte der deutschen Literatur in Osterreich- 
-Ungarn im Zeitalter Franz Josephs I., Bd. II. Viena, 1937, pp. 1403-1415. 

4. Karl Kurt Klein, Literaturgeschichte des Deutschtums im Ausland, 
Leipzig, 1939. 

limbă germană” amintirea despre o cultură germanofonă, inclusiv 
modernistă, în Moldova de nord. 

O discuţie serioasă despre tumultuoşii ani '20 ai așa-numitei 
Rumăniendeutsche Literatur a fost stimulată în România abia 
după 1964, sub semnul tendinţelor de liberalizare în politica 
culturală din acea vreme. Se ascundea aici, desigur, și intenția 
de a sugera, prin legitimarea unei „a patra” literaturi germane 
cu profil și istorie proprii, argumente pentru a separa și izola 
„simbolic” populația germană din România de influenţele ger- 
manilor „occidentali”. Dincolo de asemenea tentative de 
manipulare, această deschidere spre propriul trecut cultural a 
stimulat cercetarea mai intensă ca niciodată a izvoarelor, fapt 
care a permis reconsiderarea calitativă a literaturii germano- 
fone de după 1918, prin valorificarea — pentru prima oară 
corectă — a punților ei de legătură cu modernismul european. 
Un rol important l-au jucat în acest sens şi cercetările asupra 
modernismului românesc, în special asupra expresionismului, 
investigații care, în căutarea mediatorilor dintre izvoarele lor 
europene şi cultura română, s-au ciocnit inevitabil de reviste, 
grupuri și autori de limbă germană”. În cazul Bucovinei, reţi- 

nerea inițială, explicabilă prin riscurile de ordin politic, a fost 
urmată de preocuparea crescîndă, în România, pe urmele celei 
din Germania, pentru „rădăcinile” unor Paul Celan sau Rosa 
Ausländer. Personalitatea şi opera lui Alfred Margul-Sperber:, 
de a cărui energie debordantă carierele poetice ale celor doi, ca 
şi a majorităţii autorilor bucovineni de limbă germană (Moses 
Rosenkranz, Georg Drozdowski, Immanuel Weissglas, Alfred 
Kittner etc.), au profitat din plin, a trimis inevitabil la anii 
turbulenți de după primul război mondial, cînd în Cernăuţi s-a 
manifestat o mișcare „expresionistă” de scurtă durată, prece- 
dînd „minunea” anunțată de acelaşi Sperber, cînd declara că 
„în Bucovina, independent şi dincolo de orice relaţie cu ţinu- 
turile originare, ba chiar în inima unei Românii Mari practicînd 
din toate puterile ei asimilarea, — o ramură a limbii germane să 
înceapă a deveni abia acum vie şi creativă.”? 

Subscriem opiniei lui Stefan Sienerth, cum că „dintre toate 
formulele care sînt luate în considerație pentru fixarea 
conceptuală a orientărilor moderniste locale [...], cuvîntul 
expresionism s-a utilizat nu o dată [...] ca denumire generică 
pentru toate aceste tendințe ale creației literare germane din 
România anilor '20”; aceasta deoarece, pe de o parte, „se pot 
face analogii numeroase cu împrejurările din aceeaşi perioadă 
din Germania și Austria, astfel încît noțiunea de expresionism 
nu va constitui un atribut exterior produselor literare locale”, 
dar și pentru că, pe de altă parte, autorii înșiși s-au alăturat 
expresionismului în virtutea „programului estetic cel mai puțin 
rigid [...] dintre toate curentele artistice moderne”. „Chiar dacă 
este vorba mai degrabă de un buchet de curente şi tendinţe, ale 
căror reflexe se pot cu greu deosebi în fiecare operă și în 
dezbaterile nu o dată contradictorii”!, conştiinţa expresionistă 

ar urma să reprezinte pentru istoriografia literară criteriul 
fundamental al procedurii de identificare. De aici pornind, 
dispar complet dificultățile curente în operaţiunea de definire 
conceptuală în cazul mult citatei, dar aproape intruvabilei 
reviste „Der Nerv”, — care a apărut la Cernăuţi între ianuarie 
şi septembrie 1919 în 14 numere sub conducerea lui Albert 
Mauriiber, publicație percepută şi receptată de publicul 
contemporani! nici mai mult nici mai puţin decît ca organ al 
„activismului expresionist”. De la conţinutul și tonul manifes- 
tului programatic și pînă la legăturile privilegiate cu revista 
braşoveană, înrudită ideologic, „Das Ziel”!?, profesiunea de 
credință expresionistă apare ca de la sine înțeleasă și nu lasă 
nici un dubiu asupra dorinţei colaboratorilor „de a fi expresio- 
niști”15. Radicalismul cultural, cu care după unii cercetători, se 
confundă însuşi „sensul” expresionismului!f, respiră din toate 
paginile „Nerv”-ului, de la obstinaţia atacurilor antiburgheze 
ale revistei şi pînă la publicarea programului „Sovietului” berli- 
nez al „truditorilor spiritului” (Rat geistiger Arbeiter) al lui Kurt 
Hiller!5. „Activismul raționalist”, care, după tînărul cernăuţean 
Artur Kraft, i-ar fi putut salva pe literaţii cei sceptici! din 

„dilema unei existenţe lipsite de sens”, însemna pentru 
Mauriiber, ca şi pentru mentorii săi berlinezi — cel mai des 
citați fiind Kurt Hiller și Ludwig Rubiner —, o a treia cale între 
social-democraţie şi bolșevism, o cale ce trebuia să ducă prin 
„logolatrie” la „logocraţie”, adică prin „iluminare” şi „starea de 
trezie a voinţei” la „o orînduire nouă şi doldora de sens pe acest 
pămînt”!/. Aproape toate temele „truditorilor spiritului” de la 
Berlin au fost reluate şi în „Der Nerv”, în numeroase articole, 
eseuri, ba chiar și în note cu privire la actualitatea locală : arta 
ca sol al revoluţiei, pacifismul militant și antimilitarismul, 
antinaţionalismul'ă, libertatea trupească şi a amorului, nivelul 
dezolant al educaţiei școlare, şi mai cu seamă adversitatea 
declarată şi deschisă la adresa burgheziei, proclamată prin 
nesfirșitele polemici, unele de principiu, dar cele mai multe „la 
obiect”, cu „burghezii” cernăuţeni din presă, din teatru, din Univer- 
sitate!”. Concomitent, sînt republicate sistematic texte teoretice 
şi literare ale expresioniștilor de marcă (Georg Heym, Heinrich 
Mann, Franz Werfel, Frank Thiess, Albert Ehrenstein și, desigur, 
Ludwig Rubiner şi Kurt Hiller). Această „europenizare”, care 
ține de trasăturile tipice ale modernismului literar, va angaja 
într-un „schimb” reciproc și autori cernăuțeni : în timp ce „Der 
Nerv” publică poeme ale vienezului Bernhard Förster sau 
traduceri ale textelor lui Ivo Andrič de la Zagreb, revista 

braşoveană „Ziel”2, cea vieneză „Aufschwung”?! și „Zenit” din 
Zagreb preiau texte de Alfred Sperber, Lothar Wurzer, Erich 
Singer, Erich Maria Flinker sau Salus Markus. 

Deopotrivă cu contribuţiile „teoretice”, — care, în pofida unor 
accente originale, reprezintă numai variaţiuni la ideile 
„maeștrilor” — şi produsele pur „beletristice” din „Der Nerv” se 
pliază pe modelul expresionist recunoscut. Un laudatio semnat 
de Ernst Maria Flinker la adresa lui Albert Mauriiber subli- 
niază înrudirea textelor acestuia cu cele ale lui Gottfried Benn, 
Franz Jung şi Franz Werfel??, cel care, la rândul său, este 
caracterizat într-un alt număr al revistei ca fiind „reprezen- 
tantul clasic” al unei „subiectivităţi puternice (dar nefericite), 
în care s-ar întîlni „activismul” și expresionismul („unul trimite 
mai degrabă către inimi şi spirit, decît către scop și mijloace, 
celălalt se trage, nemijlocit, din inimi și spirit”)5. Cercetarea 
critică a „beletristicii” aparţinînd lui Albert Mauriiber, Ernst 
Maria Flinker, Artur Kraft, Robert Hart (Lothar Wurzer), Salus 
Markus, Erich Singer sau Alfred Sperber atestă la fiecare, pe 
de o parte, experiența lecturii ample și cuprinzătoare a contem- 
poranilor, dar, pe de altă parte, semnalează diferența dintre 
talentele autentice şi simplul artizanat „la modă”. O înzestrare 
excepțională anunță Alfred Sperber, despre a cărui lirică 
timpurie — apărută doar parțial în „Der Nerv”, în timp ce ciclul 
Die Grofen Psalmen a fost publicat mult mai tîrziu —, Alfred 
Kittner remarca plin de încîntare că ea ar fi compatibilă, în 
tematica şi estetica ei, cu poemele unor Richard Dehmel, Ludwig 
Rubiner, Ivan Goll, Karl Otten sau Hermann Hesse?f. Peter 
Motzan îl numeşte chiar „figura proeminentă a expresionismului 
de limbă germană din România”?5; dintre colaboratorii de la 

„Der Nerv” a fost cel care a știut cel mai bine să transpună 
liniile directoare ale programului expresionist într-un registru 
lingvistic deja maturizat sau — ca în nuvela Tscherigowna — 
într-o țesătură narativă complexă. Sînt demne de amintit şi 
versurile lui Artur Kraft și Leo Herrmann, precum și un anumit 
dar al observaţiei în proza lui Mauriiber. În ultimă instanță, 
un verdict limitat la canoanele purismului estetic poate deveni 
simplificator în cazul unei producţii literare grevate de 
angajamentul „activist” al autorilor şi hrănită din combinații 
infinite de clișee extatic-emfatice. În raport cu un expresionism 
„ideal”, de „înalt nivel” artistic, „recolta” literară de la „Der 
Nerv”, (în pofida excepțiilor amintite mai sus), nu reprezintă 
un cîştig considerabil. 

În afară de prezenţa „Nerv”-ului, peisajul cultural-literar al 
Cernăuţiului germanofon nu oferă argumente convingătoare 
pentru a vorbi despre o adevărată „mișcare”, cu un profil propriu, 
(în comparaţie, de exemplu, cu Praga?%6), în valul expresionist. 
Este, desigur, foarte posibil ca înainte de primul război mondial 
să fi existat acolo o anumită categorie de „consumatori” ai 
literaturii expresioniste, cititori la curent cu producţia întregii 
pieţe literare de limbă germană, mai ales a metropolelor sale; 
pentru un asemenea public avertizat, relativ solitar, indife- 
rența corifeilor literaturii locale față de experimentele expre- 
sioniste, explicabilă și prin structura socială subdezvoltată a 
provinciei bucovinene, n-a constituit cîtuşi de puţin o mare 
pierdere. Destinul orașului în timpul primul război mondial și 
participarea a numeroşi intelectuali bucovineni la război au 
creat, ulterior, o dispoziție de percepţie cu totul diferită față de 
ideologia și literatura protestatară a expresionismului. Mărturii 
relevante constituie în acest sens chiar apariția revistelor „Der 
Nerv” sau „Das Licht”?”, spectacolele de pe scenele cernăuțene 

cu piesele lui Georg Kaiser, Carl Sternheim sau Frank 
Wedekind sau interesul recenzenţilor presei locale pentru autori 
expresionişti?5. Cu toate acestea, propagandiştii „activismului” 
expresionist nu au reuşit să consolideze și să stabilizeze aici 
un „curent literar” în sensul consacrat al termenului. Episodul 
expresionist s-a epuizat rapid în noul oraș de provincie al 
României Mari, chiar dacă trăsăturile „activiste” se transformă 
la unii poeţi (Albert Mauriiber, Kuby Wohl, Silvius Herrmann, 
Klara Blum) într-un angajat patos social. Majoritatea autorilor 
bucovineni de limbă germană — și în primul rînd Alfred Margul- 
-Sperber — se vor desprinde treptat de acest expresionism inițial 
pentru a se angaja pe un cu totul alt drum în literatură??. 
Pentru un comparatism fixat exclusiv pe așa-zisele rapports 
des faits, efemerul „expresionism cernăuţean” rămîne doar o 
apariţie temporal-spaţială marginală, de apreciat doar ca un 
creuzet al influențelor exercitate de modelele consacrate. 

Considerăm că revizuirea unei asemenea concepții despre 
istoria literară ca muzeu imaginar al „marilor” opere, concepție 
întîrziată într-o anumită tradiție paradigmatică, devine cu atît 
mai urgentă în oglinda „fenomenului” Celan şi a rădăcinilor 
sale într-un mediu cultural anume. Dihotomia dintre „geniu” şi 
quasi-anonimul „cor” al predecesorilor şi contemporanilor falsifică 
în ultimă instanţă chiar imaginea celui dintîi, căci contează pe 
un model al producţiei literare în care textul „poetic” este tratat 
ca fetiș30, iar impulsul „expresiv”, (vezi creator), ca atribut 
exclusiv al conştiinţei şi voinței individuale:!. Distrugerea acestei 
iluzii — a cărei origine se află în cultul, născut din romantism și 
pozitivism, al „aurei” ce înconjoară obiectul artistic — facili- 
tează schițarea unei perspective complet modificate asupra 
relaţiilor și proceselor ce definesc faptele „literare” ca atare, și 
care lasă să se întrevadă mai limpede „diferența” acestora în 

cadrul fenomenelor „spirituale”. La pragul dintre „experiență” 
şi „aşteptare”:?, dintre moştenirea culturală ca „habitus” colec- 
tiv — ce conţine potenţialităţi obiective? într-o anumită sferă 
culturală — şi mecanismele specifice, care controlează, prin 
intermediul agenţilor individuali, funcționalitatea acestei sfere, 
se poate ivi3t ceea ce Pierre Bourdieu numea situation 
spécifique, adică însăși opera, determinată în spațiu și timp. 
Pentru a o înţelege şi interpreta, ar trebui stabilite mai întîi 
coordonatele unor asemenea complexe contextual-comunicative, 
a căror dinamică socială „însumează” „mişcarea” procesuală 
adevărată a unei istorii literare. Din motive de precizie termi- 
nologică, vom prefera în locul metaforei „peisaj cultural”, care 
sugerează o diversitate greu de diferențiat, termenul propus 
de sociologia formelor simbolice, acela de „cîmp de forțe”, pe al 
cărui fundament modelabil se proiectează complicata dialectică 
a diverselor opoziții şi interacțiuni, ca de exemplu relaţia 
dintre ontogeneza individuală a unor opere şi filogeneza ei 
colectivă sau proiecția diacronică a cartogramei sincronice a 
„cîmpului”36. Celan însuși a căutat să descopere, la intersecţia 
unui destin istoric-colectiv cu unul atemporal-particular*”, locul 
geometric, „meridianul” acestei întîlniri unice dintre o „situaţie- 
-problemă” şi „agentul” capabil să o „identifice” în chiar starea 
ei „obiectivă”38. 

Abia în această conjunctură teoretică ne apare ca îndrep- 
tățită şi semnificativă insistența în îndeletnicirea cu momentul 
considerat ca „expresionist” în literatura de limbă germană din 
Bucovina. Demitizarea socio-istorică a „miracolului” anunţat 
de Alfred Margul-Sperber și împlinit în opera lui Paul Celan, 
presupune o reprezentare exactă a particularităților conste- 
laţiei culturale din provincia nord-moldoveană în comparație 
cu alte enclave central-europene de limbă germană, îndeosebi 
în raport cu profilul folcloristic-provincial tipic pentru litera- 
turile regionale ale comunităţilor insulare de etnie germană 
din secolul XX. Apariţia eclatantă, în Bucovina de după 1918, 
a unei literaturi perfect sincronizate cu un model „european” 
al modernităţii, literatură extrem de diferită de producţia poetică 
„sămănătoristă” a germanilor etnici, am explicat-o% ca fiind 
urmarea unor evoluţii aparte în cîmpul cultural corespunzător. 
Am constatat atunci că vechiul model de legitimare austriac al 
unei culturi de limbă germană în fosta provincie chezaro- 
-crăiască a fost înlocuit, la sfîrșitul primului război mondial, 
cînd Bucovina a revenit României, de către două modele de 
legitimare contrare : în timp ce germanii etnici bucovineni și-au 
„recuperat” ostentativ „naţionalitatea”, evreilor germanofoni 
nu le-a mai rămas decît să conteze pe capitalul cultural al 
limbii germane. Pe de altă parte, confruntarea civilizaţiei de 
extracție habsburgică a evreilor cernăuțeni cu schimbările 
economico-politice, apărute ca urmare a alipirii provinciei la 
România, a pus în mișcare „conversiunea”0 masivă a capi- 
talului simbolic al acestei burghezii, spre a compensa pierderile 
în capital economic, social şi politic printr-o investiție maximă 
în capital cultural, în stare să conserve o identitate, autonomă 
cel puţin din punct de vedere cultural, în raport cu noul „cîmp 
de putere” controlat de la București. Privit din această per- 





39. Andrei Corbea, „Sprach- und Raumgrenzen als Komponenten der 

spectivă, pragul 1918, demarcaţia temporală între stăpînirea 
austriacă şi cea românească din Bucovina, se constituie ca un 
moment „calitativ-creator” în cîmpul de forțe cultural, fapt de 
o deosebită însemnătate pentru „arheologia” celaniană. Diferenţa, 
relevantă în cadrul sistemului literar, dintre „vechiul” şi „noul” 
din cîmpul de forțe cultural, este marcată tocmai de fenomenul 
efemer al „expresionismului cernăuţean”t!. 

O descriere detaliată a cîmpului de forțe cultural din Bucovina 
înainte de 1918 presupune vizavi de modelul standard elaborat 
de Bourdieu și colaboratorii săi luarea în consideraţie a unui 
întreg şir de elemente adiționale, de vreme ce întregul ansamblu 
problematic al Austro-Ungariei la început de secol se deose- 
beşte considerabil de exemplul francez, de referință pentru 
respectivul proiect teoretic“?. Chiar şi numai faptul că, pe de o 
parte, în statul chezaro-crăiesc paleta lingvistică foarte pestriță 
a dus, practic, la cristalizarea de culturi şi respectiv cîmpuri 
culturale paralele şi, pe de altă parte, a favorizat autonomia 
politică a centrelor locale din provincii, semnalizează o deose- 
bire importantă în comparaţie cu centralista Republică a III-a 
franceză, scutită de „balastul” tradiţiilor naționale diferite. 
Chestiunea statutului limbii germane în provinciile negermane 
ale Monarhiei devine la sfîrşitul erei liberalet* absolut determi- 
nantă ; conflictele naţionale în mare fierbere exclud comuni- 
carea interculturală, pînă într-acolo încît cîmpurile culturale 
definite lingvistic ajung să funcţioneze paralel și complet inde- 
pendent unele de altele — ceea ce se constată cel mai bine în 
cazul Pragăi“t —, iar izolarea enclavelor germane devine cu atît 
mai acută. Această pluralizare a cîmpurilor culturale, stimu- 

late de federalismul austriac, a avut urmări nemijlocite asupra 
unităţii spaţiului cultural de limbă germană al Monarhiei; 
inclusiv clasificarea, întreprinsă de Eduard Castle, a materia- 
lului unei istorii a literaturii austriece de limbă germană situează 
în centrul reflecției categoriile „metropolă” și „provincie”, socotite 
drept repere de esență diferită ale unei judecăți tematice şi 
estetice a acestei literaturi. Cu alte cuvinte, în funcţie de aceste 
categorii, cultura germanofonă din Monarhia habsburgică ar 
putea fi examinată din perspectiva a două tipuri complet diferite 
de cîmpuri de forțe culturale: 1. un cîmp de forțe central- 
-metropolitan, constituit în jurul Vienei (şi eventual al Pragăi), 
cu mari ramificații în spaţiul austro-german, integrabil la rîndul 
său într-un cîmp cultural de forțe al întregului spaţiu de limbă 
germană, — cîmp ale cărui iradieri și influenţe se extind asupra 
provinciei austriece şi unde s-a consumat de fapt lupta între 
forțele antagonice angajate pentru şi contra autonomiei cîmpului 
cultural faţă de „cîmpul puterii”; 2. un lanţ de cîmpuri cultu- 
rale, geografic marginale, mai mult sau mai puțin autonome, 
totuși dependente, pînă la un punct, şi de cîmpul central, unde, 
în cercul închis al minorităţii, lingvistice şi/sau sociale, se 
cultivă o concepție misionar-colonială depre cultura germană, 
situată aici într-un raport prin excelenţă heteronom cu „cîmpul 
de putere”. Nu întîmplător, Castle asociază în prima parte a 
cărții sale conceptele de „literatură provincială” și „literatură 
partinică”, în timp ce în partea a doua modernismul austriac, 
inclusiv expresionismul, este tratat în relaţie directă cu cultura 
burgheză şi liberală a metropolei, militînd pentru propria-i 
autonomie (socială și estetică). Această ambivalență metropolă- 
-provincie, ce marchează, diluîndu-l, radicalismul mesajului 
modernist, a fost formulată încă în 1917 de către Franz Werfel, 
atunci cînd pretindea, într-o polemică cu Kurt Hiller, un anumit 
drept la specificitate al expresionismului austriac.*5 Vizavi de 
modernismul metropolitan și cosmopolit, cîmpurile culturale 





45. Vezi Adolf D. Klarmann, Wesensziige des österreichischen Früh- 
-expressionismus, in „Modern Austrian literatur” 1973, 3/4, p. 163. 

cu acoperire în primul rînd naţională s-au constituit ele însele 
într-o tenace contrapondere conservatoare, căci în provincii 
„revolta” intelectuală (mergînd pînă la constituirea unor sub- 
culturi ale marginalilor) 4 dispunea de o bază socială prea 
îngustă, aceasta în timp ce, concomitent, într-o semnificativă 
concordanță cu orientarea centralistă a burgheziei evreieşti, 
intelectualii evrei cu înclinații moderniste se simțeau infinit 
mai „în siguranță” în metropolă. 

Starea culturii în Bucovina chezaro-crăiască pare a confirma 
aceste ipoteze despre configurația cîmpurilor culturale paralele 
de limbă germană, tipică pentru Monarhia habsburgică. Legiti- 
mitatea „austriacă”, despre care am amintit mai sus, a contat 
foarte serios în această provincie, deoarece limba şi cultura 
germană, mediatoare între relaţiile dintre români şi ruteni, nu 
era condiționată, ca în alte Kronlânder, de componenta colonială. 
Dispoziţia Vienei de a asigura şi garanta autonomia provinciei, 
inclusiv privilegiile bisericii ortodoxe și cele ale latifundiarilor 
locali (români, polonezi etc.), sprijinul binevoitor al adminis- 
traţiei pentru expansiunea unei burghezii locale evreiești de 
limbă germană“, atitudinea moderată a autorităţilor austriece 
în domeniul învățămîntului”, fondarea la Cernăuţi a Univer- 
sităţii germane „Franz Joseph”% au contribuit fiecare la evitarea 
unei dramatizări a tensiunilor, specifice pentru restul teri- 
toriului habsburgic, cu deosebire în ultimele decenii, între 
autoritatea imperială şi tendințele de emancipare ale fiecărei 
națiuni, — tensiuni controlate și controlabile aici, după 1910, 
prin faimosul compromis parlamentar. Un aer de armonie, 
chiar dacă artificială, domină reflex şi viața culturală locală. 

În pofida atracției exercitate de metropolele culturale concu- 
rente București şi Iaşi pentru români şi Lvov (Lemberg) pentru 
ruteni, chiar și producţia culturală „autohtonă” se revendică 
de la o anumită autonomie „bucovineană”, dincolo de compo- 
nentele naţionale, într-o concordanță semnificativă cu factorii 
culturali de limbă germană. Epoca dintre 1870 şi 1914 înfăţi- 
şează, pe de altă parte, o predispoziție simptomatică a autorilor 
de limbă germană în a-și însuși, cel puțin tematic, culoarea 
locală, dar și, nu mai puţin, tendința unor autori români și 
ruteni de a scrie şi publica pentru o vreme, și uneori chiar 
definitiv, în germană.! Aceste premise au favorizat structu- 
rarea quasi-solidară a cîmpului cultural bucovinean de limbă 
germană, configurație autonomă față cu cîmpul cultural central 
al Vienei, — fapt aproape unic între cîmpurile culturale de limbă 
germană provinciale din Monarhie: contopirea sa intimă cu 
structurile locale de putere, baza sa existenţială definită dintru 
început ca heteronomă, misiunea sa prin excelență conser- 
vatoare și afirmativă, („unii autori germani mai tineri și-au 
pus forţele complet în slujba neamului lor şi au căutat să 
întărească sentimentul etnicităţii şi interesul pentru mișcarea 
etnicistă prin studii de istorie şi etnografie, precum și prin 
poezie, povestiri şi romane”, citim în Istoria lui Castle) 52, dar 
mai ales conștiința de sine regională, fundamentată într-o 
ideologie corespunzătoare, a permis şi a promovat izolarea, 
limitarea locală strictă a motivaţiei culturale, precum şi aparenta 
ignorare a desfăşurărilor de pe cîmpul de forțe de mare anver- 
gură al metropolei, cu incandescentele ei controverse estetico- 
-filozofice. În timp ce acolo mișcarea modernist-avangardistă 
şi mai ales expresionismul au lansat o nouă categorie de agenți 
culturali — ținînd a se diferenţia ca „intelectuali” de burghezia 
dominantă și cîmpul de putere controlat de aceasta —, cîmpul 
de forțe cultural din Bucovina mai era dominat de un tip de 
Bildungsbirger, activ în același timp pe tărîm beletristic şi 
ştiinţific, şi, din punct de vedere sociologic şi profesional, inte- 

grat în structurile de putere locale*. Alianţa simbolică dintre 
funcționărimea austriacă, Universitate, ca întruchipare a idea- 
lului formativ oficial, şi o parte a burgheziei evreiești, sub 
semnul unui canon cultural conformist, reproduce de fapt în 
plan local forța de rezistenţă „pasivă”, manifestă pe cîmpul de 
forţe central, împotriva proiectelor intelectuale novatoarest — 
deşi în provincie pericolul unei opoziții reale a intelighenţiei 
este ca şi inexistent. lar dacă într-un oraş ca Cernăuți condițiile 
sociale de după 1900 se desenau ca propice destinelor intelec- 
tuale, cei tineri înclinau totuși în a se alătura fracțiunii intelec- 
tuale active în cîmpul de forțe central. O cariera poetică sau 
artistică avea mult mai multe șanse în metropolă decît în 
atmosfera provincială, dominată de emfaza epigonică a gustu- 
rilor mic-burgheze. Debutanţii Erich Singer şi Kamillo Lauer, 
de exemplu, au preferat să-și publice al lor Bufowiner 
Musenalmanach la Leipzig55; deşi nici textele apărute acolo 
nu reprezentau alternative de marcă la un peisaj unde cei mai 
importanţi autori se numeau Raimund Fr. Kaindl, Anton Norst, 
Michael Savka, Anna Pawlitschek sau Franz Porubsky, gestul 
lor de a concura pe marea „piață” a literaturii germane devine 
simptomatic pentru atmosfera unei potențiale opoziții la 
establishment. 

Evoluţiile culturale de după descompunerea Monarhiei chezaro- 
-crăieşti în 1918 adeveresc opinia lui Bourdieu, conform căreia 
evenimentele exterioare nu pot determina nemijlocit şi imediat 
un cîmp de forțe, dar au capacitatea, în timp, să-l restruc- 
tureze complet, prin intermediul mecanismelor specifice ale 
cîmpului56. Asupra cîmpului de forțe cultural centrat în Viena5?, 

de pildă, evenimentele din noiembrie 1918 nu au părut a fi 
avut inițial vreun efect; urmările crizei statului austriac vor 
apărea ceva mai tîrziu — de exemplu prin limitarea geografică 
şi economică a pieței literare la Austria germană şi pierderea 
cititorilor din Boemia, Moravia, Ungaria, ţinuturile sud-slave 
şi Galiţia, ca și prin apropierea progresivă de cîmpul cultural 
al Reichului german, cîmp centrat la Berlin, pînă la „anexarea” 
şi provincializarea Vienei. Rămîne întrebarea dacă în provincii 
cîmpurile culturale germanofone mai puteau rămîne viabile şi 
dacă actuala lor restructurare nu coincidea cu însăși dispariția 
lor. În Bucovina, prăbuşirea dominaţiei austriece a fost oricum 
anticipată de războiul care n-a mai permis o viață culturală 
normală în Cernăuţi; ultimul an, 1917/18, perioadă în care 
capitala provinciei s-a aflat sub controlul permanent al Vienei, 
a fost marcat de conflicte naţionale latente. Dacă urmările 
alipirii provinciei la România s-au manifestat apoi foarte repede 
în domeniul politicului, consecințele economice şi culturale ale 
actului din noiembrie 1918 s-au revelat abia în timp — deşi încă 
de la începutul anilor '20 sistemul de învățămînt”? şi Universi- 
tatea$ au cunoscut măsuri fățişe de românizare. Închiderea 
accesului trupelor de limbă germană la scena teatrului munici- 
pal a pecetluit doar prima fază a deciziilor cu coloratură națio- 
nală ale noii ocîrmuiri6!; în pofida apariţiei în continuare a 
unei palete diversificate de publicaţii în limba germană“, au 
fost practic demontate articulațiile principale ale vechiului 
cîmp cultural de limbă germană, ai cărui agenţi au resimţit 
nemijlocit efectul acestei ofensive de „des-austriacizare”. Pătura 
oficioasă : ofiţerii și funcționarii austrieci, profesorii universi- 
tari şi cei din învățămîntul mediu etc., „emblemele” legitimităţii 
austriece şi habsburgice, și-a pierdut puterea efectivă şi s-a 

dizolvat, cel mai adesea prin emigrație sau izolare. Astfel a 
dispărut, dintr-o dată, fundamentul propriu-zis al cîmpului cultural 
de limbă germană care funcţionase pînă atunci în Bucovina; 
noile granițe împliniseră oricum ruptura de viața literară vieneză, 
fapt ce a modificat şi raporturile dintre multiplele cîmpuri cultu- 
rale (lingvistice și naţionale) în favoarea celui românesc. 
Cernăuţiul se găsea după 1918 în plin proces de disoluţie al 
importanței sale ca „metropolă” locală şi centru al cîmpului 
cultural provincial de limbă germană. Fără îndoială că, în 
continuare, în Bucovina s-a păstrat un număr semnificativ de 
vorbitori de germană. Pătura cultivată a etnicilor germani, 
care din punct de vedere social erau în marea lor majoritate 
țărani şi mineri, şi-a aflat din punct de vedere politic, — iar cu 
timpul şi cultural — un refugiu sigur (în sensul unei vechi idei 
a lui Raimund Friedrich Kaindl) într-o comunitate „carpato- 
-germană” extinsă, cu un cîmp de forţe cultural corespunzător, 
centrat pe axa Sibiu-Braşov5, Cernăuţiului rezervîndu-i-se în 
configurație, ca de altfel şi Timişoarei, doar o poziție marginală. 
Într-o situație mult mai complicată se găseau însă evreii de limbă 
germană din Bucovina, educați cel mai adesea în valorile burgheze 
şi cu simpatii habsburgice, indiferent de convingerile politice 
individuale ; obiectivul pentru care luptaseră cu ardoare parti- 
dele lor şi pe care nu-l atinseseră niciodată sub Monarhie, acela 
de a li se recunoaște naționalitatea evreiască, s-a impus în 
noua constelație politică cu preţul pierderii identităţii lor austriac- 
-occidentale, care le asigurase întotdeauna o situație mai avan- 
tajoasă în societate în comparație cu cea a evreilor români. 
Reţinerile inițiale ale „Consiliului Naţional Evreiesc” din Bucovina 
faţă de acceptarea alipirii la România, explicabile prin temerea 
că evreilor bucovineni li se va impune un statut de cetățeni de 
rangul al doilea, au fost eliminate, din raţiuni tactice, destul 
de repede®. S-a încercat, în consecință, adaptarea atât politică, 

cît şi economică. În registru cultural, s-a luat în calcul, în afară 
de oferta utopică a sioniștilor de a impune limba ebraică sau de 
intenţia social-democraţilor de cultivare a culturii idiş, chiar şi o 
românizare treptată. Din motive practice însă, germana a rămas 
limba de comunicare şi, în mod automat, garanţia simbolică a 
aparteneței la spaţiul cultural central-european, ceea ce, pe de 
altă parte, i-a și îndemnat pe mulți evrei bucovineni să emigreze 
în Austria sau Germania. 

În plin colaps al vechiului cîmp cultural germanofon din 
Bucovina, apariția unei reviste în limba germană, cu un pro- 
gram expresionist și „activist”, se traduce așadar într-un triplu 
paradox: 1. Pentru că, în condiţiile descrise mai sus, trezirea 
angajamentului modernist în viaţa culturală locală, cu o întîrzi- 
ere semnificativă față de alte metropole ale Europei Centrale, 
nu era şi nu părea un fapt de la sine înțeles. 2. Pentru că 
lectura unei reviste angajate, inclusiv politiceşte, precum „Der 
Nerv”, lasă impresia că schimbarea politică din Bucovina ar fi 
fost aproape ignorată în sfera culturală germanofonă. 3. Pentru 
că ţinta preferată a campaniilor duse de tinerii literați de la 
„Der Nerv”, în majoritate evrei, a constituit-o establishmentul 
marii burghezii evreieşti din fosta capitală provincială chezaro- 
-crăiască$6. Prima dilemă poate fi rezolvată fără probleme din 
perspectiva dialecticii specifice a cîmpului cultural: descompu- 
nerea Monarhiei habsburgice şi fracționarea cîmpului de forțe 
central de limbă germană au făcut ca agenţii acestuia, risipiţi 
prin provincii, (în primul rând un anumit public, dar şi autori, 
prezenţi în periodice centrale în pofida distanţei geografice), 
să încerce a compensa pierderea legăturii nemijlocite cu Viena. 
În măsura în care n-au optat pentru Viena, ei s-au concentrat 
dintr-o dată asupra cîmpurilor locale, pînă atunci neglijate, de 
la Zagreb, Cracovia sau Cernăuţi, ca teritorii ale unui posibil 
debuşeu cultural. În cazul Bucovinei, acest interes a fost stimulat 
în mod decisiv de către criza cîmpului cultural local de limbă 
germană ; dislocarea vechiului cîmp al puterii și eliminarea 
din scenă a clientelei corespunzătoare a oferit intelighenţiei, — 
prin tradiție dominată, pentru că în opoziție cu puterea —, 

şansa de a prelua controlul asupra mecanismelor cîmpului 
cultural. Se pun în mișcare, cu o întîrziere explicabilă prin 
condiţiile sociale din răsăritul fostei Monarhii habsburgice, 
procesele ideologice tipice pentru momentul „nașterii inteli- 
ghenţiei”, procese care s-au manifestat și aici, ca pretutindeni, 
prin accese de revoltă antiburgheză. Chiar dacă această pătură 
de burghezi declasaţi“”, — iar ca (în majoritate) evrei dublu 
discriminați, — a existat în Cernăuţi ca o categorie distinctă 
încă înainte de războiul mondial, ea îşi precizează o identitate 
relevantă pentru cîmpul cultural local abia după 1918, tocmai 
prin ruptura forțată de spațiul cultural al metropolei de care 
se simțise pînă atunci prioritar legată. Marea schismă dintre 
burghezie şi opoziția burgheză-antiburgheză a intelighenției 
născută din aceasta are loc într-o variantă specifică Bucovinei, 
şi este documentată amplu de repertoriul tematic al „Nerv”-ului: 
campania anti-filistină, accentuarea conflictului generaţiilor, 
pretenţia de a reprezenta în exclusivitate forțele sociale „pro- 
gresiste”, (chiar și în concurenţă cu social-democraţii locali), 
pledoaria pentru ethosul „activistic” al „truditorilor spiritului” 
într-o revoluţie ideală, dar și campania, simptomatică pentru 
obsesiile locului, în favoarea uzajului corect al limbii germane 
în presa cernăuțeană — ceea ce semnalizează nu doar o descen- 
dență ostentativă din „logocraţia” expresionistă a lui Kurt Hiller, 
sau din „cesarismul spiritual”70 practicat de un Karl Kraus (în 
mare vogă la Cernăuţi), ci şi o indubitabilă profesie de credință 
germanizantă după alipirea Bucovinei la România. 

Această cristalizare, după 1918, a unei intelighenţii germano- 
fone cu o conștiință de sine bucovineană, soldată cu „salvarea” 
prin reconstituirea pe un alt fundament a cîmpului cultural 





6'7. Bourdieu (nota 30), p. 15. 

68. Ibid. ; vezi şi Charle (nota 54), p. 213; Stark, (nota 47), p. 84; John 
Milfull, „Marginalităt und Messianismus. Die Situation der deustch- 
-jüdischen Intellektuellen als Paradigma fir die Kulturkrise 
1910-1920”, in Hiippauf (nota 14), pp. 147-157. 

69. Offner Brief an Dr. Pistiner, in N 11, unde se polemizează cu 
conducătorul social-democrat cernăuțean, redactor șef al ziarului de 
partid „Vorwărts”. 

70. Habereder (nota 17), p. 175. 

local de limbă germană, în condiţiile deloc prielnice impuse de 
noua ocîrmuire politică, se leagă şi de contradicţiile din interi- 
orul burgheziei evreiești din provincie. Mai sus evocata conver- 
siune a capitalului simbolic social şi politic în capital cultural 
are loc, de fapt, prin chiar această scindare dintre forțele domi- 
nante și cele dominate ale respectivei burghezii. Distanţarea 
agresivă şi radicală a măruntelor grupări de tineri literați şi 
publicişti de fracțiunea economicește şi socialmente mai puter- 
nică a capitaliştilor creează, prin polarizare şi diferențiere 
funcțională, resortul identitar din punct de vedere cultural al 
evreimii germanofone bucovinene, ce-i fixează „alt-felul” în 
comparație atît cu etnicii germani din Bucovina, cît şi cu evreii 
din celelalte provincii româneşti. „Truditorii spiritului” din 
Cernăuţi preiau nolens-volens responsabilitatea ideologică în 
legitimarea acestei specificități, menită a întări statutul social 
contestat al concetăţenilor lor burghezi; invocînd, în dicţiune 
„activist”-expresionistă, valorile „general umane”, în contrast 
cu falsificarea lor „burgheză””!, literaţii de la „Der Nerv” se 
revendică, iată, de la vechile principii ale iluminismului și 
liberalismului sub ale cărui auspicii înflorea cîndva capita- 
lismul austriac de „confesiune” evreiască. Iar dacă, potrivit lui 
Carl Schorske, Karl Kraus şi generaţia sa de quasi-expresio- 
nişti a moștenit, practic, reflexele culturii liberale a secolului 
al XIX-lea, în spiritul şi logosul ei'?, se explică astfel, în fine, şi 
influența covîrşitoare a redactorului revistei „Die Fackel” 
asupra tinerilor intelectuali de limbă germană din Cernăuţiul 
anilor '20%5. 'Țesătura ideologică din „Der Nerv”, exigenţele sale 
lingvistice, pot fi privite de aceea și ca un îndemn la întoarcerea 
spre rădăcinile ideale (vezi liberale) ale conștiinței burgheze, 
şansă de a descoperi, în felul acesta, inclusiv o cale de conser- 


x» 


vare a civilizației urbane cernăutțene. Principiul „limbă” este 

destinat să-i apere legitimitatea, indiferent dacă iniţiatorii 
contestației sînt „deviatorii” sioniști din propriile rînduri sau 
etnicii germani”. De altfel, drumurile divergente ale expresio- 
niştilor germanofoni saşi și șvabi, pe de o parte, și ale celor 
evrei (bucovineni), pe de alta, relevă motivații ideologice dia- 
metral opuse ale opţiunilor lor estetice. 


xX k x 


Abandonarea prejudecăților unei istoriografii și critici literare 
„imanente” face, în sfîrșit, posibilă o evaluare nuanțată a aşa- 
-numitului „expresionism cernăuțean’” ; prejudecata valorii exclusiv 
„estetice” cedează premizei că expresionismul „a fost o mișcare 
profund ideologică”, ale cărei „texte poetice au mijlocit auto- 
explicitarea colectivă și individuală”'5. Ca și în Germania și 
Austria, unde mişcarea expresionistă a coincis cu „naşterea 
intelighenţiei”, cu întreaga ei furtună ideologică anterioară şi 
ulterioară primului război mondial”6, în Bucovina de după 1918 
ea și-a asumat o misiune identică în cîmpul cultural local de 
limbă germană. Înclinăm de aceea să dăm dreptate celor care, 
în loc de „expresionism”, concept prin excelență „literar”, preferă 
termenul de „ruptură” (Aufbruch) sau de „răsturnare” (Umbruch) — 
pentru că „asemenea formulări [...] presupun o mai curînd 
implicită înțelegere a continuității evenimentelor și a istoriei 





74. În N 12 se publică, fără nici un comentariu, o recenzie a lui Richard 
Csaky, apărută iniţial în „Deutsche Tagespost”, 1919, 125, în care 
autorul, personalitate culturală importantă a saşilor ardeleni, deplînge 
absenţa „fiorului etnic” în revistele expresioniste din Transilvania 
şi Bucovina, „Dacă nu aş cunoaşte atît de bine cercul revistei «Ziel» 
din Brașov, aş putea conchide că în spatele ei se află literați inter- 
naționaliști de viţă ne-ariană. Pe cei de la «Der Nerv» nu-i cunosc. 
Să trag concluzia că ?...”. În 1939, Karl Kurt Klein devine şi mai 
explicit: „«Bukowiner Musenalmanach» şi revista expresionist- 
-evreiască «Der Nerv», care a apărut timp de o jumătate de an în 
1919 pretinzînd că înfățișează viaţa bucovineană, au trecut de fapt 
pe lîngă ea. Din literatura lor n-a rămas astăzi decît hîrtie”, vezi 
Klein (nota 4), p. 221. 

75. Stark, (nota 47), pp. 7 şi 9. 

76. Ibid., p. 24. 

în general”. „Ruptura” cernăuțeană a devenit posibilă într-o 
anumită constelație socio-politică și nu s-a limitat la momente 
individuale și izolate, precum, în cazul de față, apariţia unei 
reviste ; dimensiunea fenomenului poate fi cîntărită dacă cerce- 
tarea s-ar extinde, de pildă, la, (printre altele), voga ciudată și 
extraordinară în Cernăuţiul anilor '20 a filozofiei lui Constantin 
Brunner, ea însăşi înrudită cu comandamentele etice ale utopiei 
expresioniste”. Rezultatul cel mai important al acestei „rupturi” 
a fost, însă, naşterea cîmpului cultural local de limbă germană 
printr-o intelighenţie evreiască germanofonă, ce şi-a dobîndit 
prin chiar această „ruptură” conștiința de sine; „minunea” 
anunțată de Sperber, prelungită pînă la întruchiparea ei „abso- 
lută” în opera lui Paul Celan, își trage rădăcinile din chiar 
autonomia astfel cîștigată, garantată prin mecanismele pieţii 
bunurilor simbolice de pe un asemenea „cîmp”. Evoluţia ulte- 
rioară a agenților „rupturii”, renunțarea poeţilor bucovineni 
germanofoni la modelele expresioniste în favoarea unei lirici 
ezoterice, glisînd în „preferințe” între culoarea peisajului şi 
muzicalitatea limbajului, atestă rolul pur funcţional pe care 
crezul expresionist și l-a asumat, aici și aiurea, pe cîmpul de 
forţe cultural. „Expresionismul cernăuțean” o dovedeşte cu 
prisosință. 

„Miracolul” bucovinean 


În faţa elegantei antologii de poezie germanofonă din 
Bucovina, publicată de curînd la Insel Verlag sub îngrijirea lui 
Klaus Werner!, prima mea reacţie a constat în conexiunea cu 
un semnificativ episod din corespondența lui Alfred 
Margul-Sperber, episod făcut public, (după ştiinţa mea) abia 
recent, de Amy Colin, într-un proaspăt apărut studiu asupra 
poeziei lui Paul Celan?. Se cunoaște vechea intenţie a lui 
Sperber de a publica o antologie a poeziei bucovinene de limbă 
germană; după ce, în 1928, a prezentat în „Czernowitzer 
Morgenblatt” un şir de „speranţe” lirice, dintre care cîteva i-au 
confirmat intuiţia critică în anii imediat următori, ocazia de a 
relua o asemenea întreprindere — de data aceasta ca bilanț al 
încăpățînării sale de a nu conteni în descoperirea talentelor şi 
în colecţionarea textelor lor —, (ocupaţie pe care însuși Karl 
Kraus a omagiat-o într-o frază din „Die Fackel”: „Alfred 
Sperber, cel care din Storojineţ, lîngă Cernăuţi, îngrijește mai 
conştiincios interesele culturii germane decît oricine altul în 
spațiul dintre Berlin și Viena”) nu s-a mai ivit. „N-a (mai) fost 
momentul”, nici economiceşte, dar mai cu seamă din ştiutele 
pricini legate de destinul politic nenorocit al Bucovinei de după 
1940. În 1939, de cînd datează scrisoarea citată de Amy Colin și 
păstrată în arhiva personală a regretatului Alfred Kittner, 
ideea antologiei părea să se concretizeze în formula restrictivă 
a liricii poeţilor germanofoni evrei din Bucovina, ca replică 
directă la o antologie poetică a etnicilor germani din Bucovina, 
de o calitate foarte dubioasă de altfel, dar publicată de Alfred 





1. Fäden ins Nichts gespannt. Deutschprachige Dichtung aus der Bukowina, 

Klug în Reich, şi, nu mai puţin, ca expresie obiectivă a rupturii, 
pecetluite de hitlerism, dintre o cultură germanofonă legitimată 
lingvistic și una legitimată etnic. Corespondentul lui Sperber, 
poetul lui Victor Wittner, (cernăuțean stabilit la Berlin, unde a 
scos, pînă în 1933, eleganta revistă „Querschnitt”, după care 
s-a exilat la Viena şi apoi la Ziirich), pare însă evident iritat de 
oferta, probabil foarte insistentă, de a se lăsa antologat: „V-aş 
ruga să-mi faceți plăcerea de a nu mă număra cîtuşi de puțin 
printre poeţii evrei, și, în al doilea rînd să n-o publicaţi (anto- 
logia n.n.) în Elveţia, unde, justificat sau nu, dar mai curînd 
justificat, trec drept poet austriac. N-am nimic împotrivă dacă 
Dumneavoastră nu vreţi să vă numiți poet german, ci evreu... 
Dar vă rog să nu mai cîrtiți și să încetaţi a-mi reproşa că nu 
vreau şi eu să mă numesc poet bucovinean sau evreu (...). De 
altfel e și ilogic să presupui că locul unde trăieşti și lucrezi e 
întîmplător, iar locul naşterii nu! E tocmai pe dos! Căci locul 
unde trăiesc mi l-am putut singur alege, nu însă și locul nașterii. 
Iar alegerea o faci după afinitatea pentru o limbă, pentru o 
țară, pentru un popor. Dacă m-ar fi atras vreodată Bucovina, 
m-aş fi dus acolo...”. 

Iată, concentrate în cîteva fraze, probleme dintre cele mai 
acute pentru concepţia unei antologii ca aceea plănuită de 
Sperber, schițată în anii '70 şi '80 de Alfred Kittner în „Neue 
Literatur” şi respectiv de Bernd Kolf în „Akzente”, realizată, în 
fine, astăzi de Klaus Werner. Fireşte că Victor Wittner (inclus 
dealtminteri în antologia de faţă) exagera atribuindu-i lui 
Sperber intenția de a propune o Heimatdichtung, echivalentă 
celei ilustrate bunăoară, la un cu totul alt nivel decît amatorii 
antologaţi de Klug, de „iconarii” români, convinși de persis- 
tența unei relații mistice dintre „solul” bucovinean și propria 
lirică. Dincolo de coordonata geografică a „provinciei”, tendința 
celor din cercul lui Sperber se vădeşște mai curînd centripetală, 
integratoare în spaţiul cultural mai generos, dar și mai pre- 
tențios, al metropolei lingvistice germanofone. Or, Sperber, 
conștient sau nu, a avut altceva în vedere decît „regionalismul” 
sau exclusivismul etnic atunci cînd vorbea, în jurul anilor '30 
deja, despre „miracolul” apariţiei în Bucovina românească a 
unei „insule” literare — verificată așadar de un canon al litera- 

rității — germanofone : liantul unficator care ţine de o anume 
conjunctură a „socializării”, comună tuturor individualităților 
lirice apărute nu întîmplător atunci şi acolo. În fond, se poate 
vorbi cu aceeași îndreptăţire despre o „grupare” sau chiar o 
„generaţie” poetică (în doi „timpi”), conturată în Cernăuţii 
anilor '20-'30, cu semnificative prelungiri ulterioare, în Diaspora 
cernăuțeană, pînă tîrziu, în anii '70. Fenomenul are legătură 
cu geografia în măsura în care aceasta indică limitele (oricum 
relative) ale unei configurații istorice și politice; aparentele-i 
„rădăcini” etnice nu fac decît să mascheze o realitate primordial 
socială şi culturală. Coordonatele sale le-am analizat pe larg 
în alte ocazii: ele implică statutul iniţial al Bucovinei ca pro- 
vincie chezaro-crăiască, cu specificul ei demografic, etnic şi 
lingvistic, structura păturii intelectuale şi relaţia ei cu burghe- 
zia orăşenească, mai ales cernăuțeană, raporturile culturale 
cu metropola vieneză, dar și cu centrele românești, ucrainiene 
şi poloneze, noile stări de fapt create de alipirea Bucovinei la 
România şi modificarea radicală a echilibrului instituțional și 
naţional, avansul dreptei naționaliste şi antisemite și, final- 
mente, evenimentele catastrofale ale anilor 1940-1944. Produc- 
tivitatea performativă esteticeşte a mecanismului convertind 
alienarea socială în „distanțare” (écart) față de limbajul comun 
reprezintă cadrul în care am imaginat și imaginez dinamica, 
„pămînteană” prin excelență, a „miracolului” invocat cîndva de 
Sperber. 

Antologia lui Klaus Werner o documentează, cred, la modul 
cel mai fidel. Textele selecționate din opera a douăzeci şi doi 
de poeţi bucovineni — de la Emil Arnold-Holm pînă la Kuby 
Wohl, inclusiv deja bine cunoscuțţii Paul Celan, Rose Ausländer, 
Immanuel Weißglas, Selma Meerbaum Eisinger, Georg 
Drozdowski, Moses Rosenkranz, Alfred Gong — sînt grupate în 
aşa fel încît sugerează dintru început spiritul comun al „gene- 
raţiei” cernăuțene, cu motivele sale tipice şi, nu mai puţin, cu 
poetica ei specifică, evoluînd între praxisul lingvistic şi pro- 
zodic de inspirație neoromantică şi inovația compozițională 
absolută, comparabilă cu cea mallarmeană, în care a excelat 
Paul Celan. Proba cea mai dificilă pe care o absolvă Klaus 
Werner constă, de aceea, în primă instanță, în decelarea și 

definirea (numirea) nucleelor tematice în jurul cărora poemele 
se autonomizează, îşi „uită” geneza într-o zonă a supra- 
-individualului unde, pentru o clipă, însăși marca apartenenței 
auctoriale se voalează. Confruntate cu riscurile dintotdeauna 
ale lecturii, împinsă nu de puţine ori de subiect spre soluţii 
interpretative la marginea arbitrarului, „titlurile” lui Werner 
îşi verifică din plin consistenţa hermeneutică şi numai prin 
confruntarea lor cu constante determinabile ale mentalului 
colectiv (sau ale habitusului, în terminologia lui Bourdieu), 
propriu celor care au „produs” respectivele „bunuri culturale”. 
Iată, de pildă, prima secţiune a antologiei, numită „Die Stadt, 
das Dorf’ („Orașul, satul”): experienţa estetică reconstituie aici 
cu propriile unelte (poiesis, aisthesis, catharsis) un complex pe 
care istoria socială îl înregistrează doar în datele sale exte- 
rioare, ca opoziţie între civilizația predominant agrară a fostei 
provincii habsburgice şi excrescenţa citadină, de tip central- 
-european, pe care au reprezentat-o capitala și orașele sale 
satelite, concentrat concomitent burghez și germanofon — un 
„artificiu” a cărui înrădăcinare în peisajul locului necesită o 
dezbatere pentru sine, dar pe care senzoriul liric îl înregis- 
trează cu o acuitate ilizibilă în naraţiunea istoriografică. Să nu 
uităm că patina ideologică a „nostalgiei” după o Bucovina Felix 
ce n-a existat a fost demascată mai convingător decît oriunde 
tot de un text literar, de proză de astă dată: mă gîndesc la 
excelentul prim capitol din Memoiren eines Antisemiten ale lui 
Gregor von Rezzori, unde tînărul erou descoperă treptat, sub 
pojghița normalității onorabile, latenta pulsaţie conflictuală a 
perversiunii şi urii ce vor izbucni la prima scînteie cu o 
incontrolabilă virulență autodestructivă. În antologia lui Klaus 
Werner, disperatul efort al poeţilor de a suplini un dialog inter- 
cultural, niciodată dus pînă la capăt într-o eră a tuturor naţio- 
nalismelor, se traduce în acel „Immer zuriick zum Pruth” 
(„Mereu îndărăt la Prut”), către o lume țărănească spre care 
fiii oraşului și ai numeroaselor stetl-uri încearcă să arunce 
punțţi-alibi ale unei existențe comune, altfel neagreate, cel mult 
tolerate de conlocuitori. Spectrul ghettoului, presimţit și trăit 
apoi în vecinătatea morţii, marchează ca o sumbră fatalitate 
inclusiv lirica „erotică” a „generaţiei” bucovinene, generație pe 

care finalul antologiei o aşază, nimerit, sub semnul lui 
„Janus”, — titlul unei poezii a Rosei Ausländer — căci nimic n-o 
caracterizează mai potrivit decît ambivalenţa contradictorie 
între ritualul retoric al „poeziei”, cu idealul său estetic, şi 
monstruozitatea unui destin ce interzice, teoretic, orice 
propensiune lirică. Cu atît mai mult cu cît, drept medium 
comunicativ, ea se serveşte de aceeași limbă germană în care 
s-au rostit condamnările la moarte. 

Şi Amy Colin, cercetătoare americană care și-a făcut deja un 
nume în critica celaniană, meditează în cartea mai sus amintită 
la conjuncţia dintre traumatismul Holocaustului și, în ciuda 
lui, obstinaţia lui Paul Celan şi a tovarășilor lui de generație 
de a scrie în limba germană. Un pas mai departe, ea își propune 
să rezolve chiar și dilema liricii celaniene postbelice: poate fi 
aceasta socotită un „răspuns” dat crimei împotriva a șase 
milioane, un chip de „a-i da un nume”? Nu ştim cum își va fi 
privit Victor Wittner calitatea de poet „german” după Holocaust, 
dar „evreitatea” lui Celan a preocupat exegeza nu atît în exte- 
rioritatea ei „folcloristică” sau „picturală”, ci ca expresie filo- 
zofică a relației Eului cu Alteritatea (Lévinas) şi, totodată, ca 
re-evaluare a identităţii sale lingvistice vizavi de amenințarea 
destrucţiei absolute. Interpretarea lui George Steiner, pe care 
Amy Colin o citează, priveşte de aceea poetica lui Paul Celan 
drept produs al tensiunii dintre „spus” și „nespus”, reflex al 
„precarităţii şi vulnerabilității actului comunicativ” şi, în bună 
tradiție iudaică, modalitate a dialogului cu Dumnezeu, fie el 
absent sau doar „taciturn”. Într-o asemenea perspectivă, lectura 
„corectă” şi „definitivă” a textelor, prin care unii comentatori 
au înțeles decriptarea sistematică a pre-textelor lor biografice, 
devine şi în opinia autoarei un deziderat falacios; pe de altă 
parte ni se atrage atenţia că, admițînd existența paralelă a 
unor realități extra-, inter- şi intra-textuale în opera lui Celan, 
practica hermeneutică nu le poate despărți într-atât încît să ia 
act în exclusivitate doar de cele din urmă (cum sugerează 
Gadamer), căci marca temporală, „datarea” poemelor, (vezi 
analiza lui Derrida la Schibboleth), reglează aproape automat 
relația dintre momentul creaţiei și cel al receptării, dintre 
sensul „iniţial” și cel „constituit” prin experienţa estetică. 

Printre toate aceste „teze” şi „antiteze”, Amy Colin adoptă o 
poziție mediatoare: acceptă ideea că lirica lui Paul Celan 
reprezintă o „reacţie” la Holocaust, dar respinge soluţia naivă 
de a o identifica la nivelul unei „tematici” oricum inaccesibile 
lecturii „normale”, propunînd în schimb ipoteza echivalării ei 
cu procesul metamorfozei continue a limbajului poetic celanian, 
ce evoluează, sub presiunea unei „neliniști” funciare, de la o 
scriitură de tip „descriptiv” la una de tip „mimetic”. Cu alte 
cuvinte: „tematica” devine „intrinsecă” idiomului liric al lui 
Paul Celan, pe un traseu pe care cercetătoarea americană îl 
marchează din aproape în aproape, printr-un „lanț? de poeme, 
de la cele de tinerețe pînă la texte scrise în ajunul morții; ar 
funcționa așadar un mecanism singular — pe care Amy Colin se 
străduie să-l demonteze —, al repetiției, al auto-citării şi auto- 
-parafrazării, prin care Celan adînceşte „sensuri” odată formu- 
late, le îmbogățește și le subliniază, cu o obsesivă insistență de 
a le comunica într-o integralitate de fapt imposibilă, ceea ce, 
tehnicește, corespunde unei practici „încifratoare” comparabilă, 
(după Beda Allemann), cu „jocurile lingvistice” inițiate de 
Wittgenstein. Analizele propriu-zise verifică, dacă mai era nevoie, 
intimitatea comentatoarei cu textele celaniene și cu critica 
acestora, de unde și suverana libertate de mişcare în labirint, 
ce-i permite să evidenţieze convingător „noul” în „vechi” şi 
„vechiul” în „nou”. Cele mai solide (cu şanse de a deveni, totuşi, 
„definitive”), le-am găsit în paragrafele consacrate introducerii 
lui Celan la volumul de grafică al lui Edgar Jené Der Traum 
vom Traume din 1948 şi poemelor Zăhle die Mandeln, 
Huhediblu şi Osterqualm, în cazul celui din urmă o solidă 
demonstraţie de filologie textuală pe baza variantelor repro- 
duse în unicul volum apărut pînă astăzi al ediţiei critice Celan. 
Concluzia ultimului capitol, unde Amy Colin identifică simila- 
rități tulburătoare între motivele „începutului” și „sfirșitului” 
de operă, poate fi, cred, extrapolată la întregul tablou al pro- 
gresiei spiralate a scriiturii celaniene, al dialecticii sale recurent- 
-inovative : ea vizează identitatea unitară a operei lui Celan, 
indivizibilă după formula simplistă a binarităţii dintre o fază 
timpurie, epigonică și „nereprezentativă”, și una matură, al cărei 
modernism ar pretinde, după unii, legitimitatea estetică exclusivă. 

În ce mă priveşte, împărtăşesc din plin punctul de vedere al 
Amyei Colin, şi pentru că el confirmă, implicit, concepţia anto- 
logiei bucovinene a lui Klaus Werner. Identitatea de „spirit” pe 
care aceasta o probează anulează de facto aşa-zisa „ruptură” 
între lirica „tradiţionalistă” a unor Sperber, Rosenkranz sau 
Kittner şi eclatanţa „modernistă” a poeziei celaniene, căci ambele 
extreme s-au nutrit, în ultimă instanţă, din aceeaşi certitudine 
dramatică a crizei comunicării, din aceeaşi instinctivă respin- 
gere a idiomului corupt prin instrumentalizarea împinsă pînă 
la limita ei ucigaşă. Consubstanţialitatea lor, pe care Klaus 
Werner o „pune în scenă” prin traducerea secvenței temporale 
în sincronia tematică, corectează automat argumentaţia pre- 
ponderent „formală” a judecății de valoare; de altfel, selecția 
lui Klaus Werner şi, nu în ultimul rînd, „montajul” ei, revelă o 
constelație poetică originală şi interesantă, viabilă și credibilă 
nu doar în postura de „culisă” a operei celaniene. Distanţîndu-se 
de rezerva „estetică” a Barbarei Wiedemann față de poezia 
generației bucovinene, (şi implicit de cea a lui Beda Allemann 
şi a elevilor săi față de textele tînărului „Paul Antschel”), Amy 
Colin insistă asupra unui aspect înregistrat pînă acum doar de 
istoria anecdotică a vieţii culturale cernăuțene din primele 
decenii ale veacului: fascinația exercitată de Karl Kraus și 
„purismul” său lingvistic asupra mediilor germanofone din capitala 
bucovineană, în care cercetătoarea americană întrevede o com- 
ponentă genetică esenţială a liricii născute acolo. Aș merge 
mai departe, pornind de la o sugestie a lui Carl Schorske, 
autorul celebrei monografii despre Viena anilor 1900, care socotea 
demersul krausian drept emblematic pentru tentativa de supra- 
vieţuire prin cultură a valorilor burghezo-liberale, falimentare 
în planul social şi politic — altfel spus un tip de conversiune a 
capitalului socio-politic într-unul cultural, subterfugiu la care 
recurge, mutatis-mutandis, şi burghezia bucovineană austri- 
acizantă, (evreiască, în cea mai mare parte), după 1918. 
„Modelul” Karl Kraus ca posibilă „cheie” a „miracolului” din 
care s-a întrupat poezia lui Paul Celan ?... 


„Alle Dichter sind Juden” 


Am încercat cu altă ocazie să cercetez rădăcinile unui 
fenomen care, la prima vedere paradoxal, a putut fi parţial 
explicat în limitele unei analize socio-culturale bazate pe siste- 
mul categorial al sociologiei formelor simbolice!. Dacă Alfred 
Margul-Sperber vorbea la 1930 despre „o minune”, constatînd 
că „în Bucovina, independent și dincolo de orice relaţie cu 
ținuturile originare, ba chiar în inima unei Românii Mari prac- 
ticînd din toate puterile ei asimilarea, o ramură a limbii germane 
să înceapă a deveni abia acum vie şi creativă”?, afirmația sună 
astăzi mai curînd ca o profeție: poate mai mult decît oricare 
literatură de limba germană din străinătate, mai mult decît 
oricare literatură „regională”, literatura germanofonă a Bucovinei 
interbelice și, în chiar absenţa referentului geografic, post- 
belice, reprezintă o prezență omologată ca atare în ansamblul 
a ceea ce se numește „literatura germană contemporană”. În 
ceea ce ne priveşte, am disociat de fapt în acelaşi segment 
spațio-temporal două literaturi: una localist-provincială, fără 
vreo altă valoare decît una folclorică, de un nivel similar cu al 
altor produse ale unor comunități insulare etnic-germane (vezi, 
de pildă, cea din Ungaria, cea din SUA sau cea de pe Volga), 
şi una perfet sincronizată modernităţii, mergînd pînă la a-i 
fixa acesteia, prin opera unui Paul Celan, fundamentale repere 
modelatoare. Faptul că decisivă în această disociere este 
demarcaţia dintre apartenenţa etnică şi cea lingvistică la 

„germanitate”, cu alte cuvinte că, în condiţiile istorice specifice 
ale Bucovinei, literatura „majoră” este creaţia unor evrei germano- 
foni, nu înseamnă cîtuși de puţin că am opta pentru criterii 
biologiste sau etniciste în judecarea literaturii. N-am făcut 
decît să definim cadrul socialmente productiv din punct de 
vedere cultural, „cîmpul intelectual” pe care civilizaţia citadină 
cernăuțeană, constituită cu toate particularităţile ei prin aportul 
capitalismului evreiesc stimulat de liberalismul habsburgic, l-a 
structurat la un moment dat, mai ales prin confruntarea cu 
factorii economici și politici apăruţi ulterior, după alipirea 
Bucovinei la România. Conversiunea capitalului simbolic, 
dintr-unul economic, politic şi social, într-unul preponderent 
cultural“, la care recurge burghezia evreiască germanofonă din 
Bucovina pentru a compensa pe acest din urmă plan pierderea 
unor poziții predominante în Kronlandul nord-moldovean înainte 
de 1918, legitimează din perspectiva analizei sociologice existența 
acestei literaturi „regionale” ca subsistem social, hrănindu-se 
dintr-o resursă comunicativă specifică. Aceasta nu înseamnă 
însă şi că soluţia teoretică adoptată poate satisface o extensie 
a investigaţiei de la nivelul generalului cultural la cel al particu- 
larului estetic; formula lui Norbert Mecklenburg, după care 
„cu cît cuvîntul poetic rămîne mai credincios particularului, 
chiar şi celui regional, cu atît mai percutantă este energia sa 
poetică, datorită căreia va fi auzit dincolo de granițele regio- 
nale, culturale, politice” 5, nu reprezintă mai mult decît un 
truism, inoperant în concret. 

Traseul analitic pe care îl propunem în această direcție, 
inclusiv cu riscul unui anume bricolaj conceptual, implică 
dintru început o viziune desubstanţializată asupra Esteticului, 
pe care, asociindu-l cu ceea ce Peirce numea „intensitate a 
sensului”, îl considerăm ca pe o categorie primordial funcţio- 
nală, ca pe un principiu organizator al „lumii”, al extra- 
-Esteticului. Fundamentele teoretice ale une atari concepții 

le-a furnizat, se ştie, Mukatovsky, după care socialitatea operei 
individuale rezultă din chiar calitatea sa de semn, de fapt 
semiologic”; funcţia estetică dobîndeşte din acest punct de 
vedere mai ales valoare semiotică, deoarece ea mizează pe un 
tip special de anticipare şi activizare a valorii extra-estetice 
vehiculate de semnele lingvistice. 

Deschiderea dialogică a cuvîntului, „autocritica” implicită 
la care el se supune în efortul de a lua în stăpînire realitatea 
exterioară şi a o acoperi cu expresie lingvistică, conferă limbajului 
aşa-zis „poetic” misiunea de a mijloci „între ceea ce nu încape 
în limbă şi ceea ce urmează a fi atins prin limbă”, între Leerstelle 
(„spaţiu vid” al textului) şi Wirkung („efectul” său). Această 
autonomie a cuvîntului garantează de altfel și continuitatea 
dialogului, conferindu-i o resursă energetică aproape inepuiza- 
bilă, mai greu sesizabilă în limbajul curent, legat în chip con- 
vențional de situația pragmatică codificabilă şi decodificabilă ; 
„forma” („poeticitatea”) operei reprezintă acea convenţie care, 
derivată din convenţia limbajului practic, face ca prin transcen- 
derea acestuia sensul să-și păstreze caracterul de răspuns 
implicit, mereu deschis către întrebările succesive ale unor alți 
cititori sau unor alte generaţii de cititori, răspuns mereu provo- 
cator în a genera întrebări provocatoare. Natura socială a dialo- 
gismului implicit oricărui limbaj, pe care convenţia poetică, 
prin negarea rațională și intenţionată a automatismelor comu- 
nicării curente, îl promovează, îl expune, îl dezvăluie, tocmai 
pentru a stimula capacitatea esteticeşte şi socialmente produc- 
tivă a subiectului receptor : ceea ce Brecht a numit „Verfremdung” 
nu se reduce la o sumă de procedee tehnice menite a contracara, 
în relația dintre scenă și public, efectele paralizante ale 
catharsis-ului aristotelic, ci definește în fond un întreg program 
emancipator, (pentru că opozant față de establishment-ului 
lingvistic, mental şi social), al experienței estetice moderne, 
unde „plăcerea” este, prin excelență, una „intelectuală”?. 

Se potriveşte oare termenul brechtian cu poetica lui Paul 
Celan? 

Studii foarte aplicate, ce au reconstituit cu acribie travaliul 
textual al poetului cernăuțean, atestă încă din perioada lui 
timpurie! o tentaţie irepresibilă, asimilată fie prin lectura 
intensivă a lui Mallarmé, Rilke, George sau Trakl, fie prin 
filieră suprarealistă, către ermetizarea limbajului poetic, „des- 
cătușat sub semnul unei radicale singularizări, dar și supus, 
concomitent, limitelor trasate şi posibilităţilor îngăduite de 
limbaj”!!. Nu este cîtuşi de puţin întîmplător faptul că, pentru 
Adorno, Celan a întruchipat, într-o serie cuprinzîndu-i, printre 
alții, pe Hölderlin, Kafka, Valery, Beckett, poetul predestinat 
să anunțe „sfîrşitul artei”, ca nostalgie a „amuțţirii” limbajului 
corupt de Real!?. Ce altă soluţie de a se demarca de complici- 
tatea afirmativă a artificiului artistic, compromis şi manipulat 
de mecanismele ideologizate ale industriei culturale ar fi putut 
el alege decît refuzul obstinat de a uza de empirismul semnifi- 
cațiilor automatizate, aservite paradisului tehnologic al rațiu- 
nii totalitare şi extrem dezumanizate ? „A-l gîndi pe Mallarmé, 
consecvent, pînă la capăt”!5, program enunțat de Celan în 
faimoasa conferință prilejuită de primirea Premiului Biichner, 
echivala tocmai cu o retroversiune a materialului lingvistic 
brut într-un spaţiu imun la instrumentalizare, în aga fel încît 
„limbajul imaterial devine ultima consolare vizavi de orice 
moarte lipsită de sens”1f. 

Încercările de a descrie meticuloasa-i combinaţie de pros- 
pecțiune semantică și inovaţie la nivel lexical, pe de o parte, 

inițiativa sintactică, pe de altă parte, surprind aproape toate 
momentul de tensiune maximă al confruntării dintre grila 
limbajului și idealul, urmărit ad absurdum, al „poemului 
absolut”15, eliberat de cuvinte. Rezultă de aici un provizoriu 
echilibru al expresiei, mediind între extensia şi „preciziunea” 
sensului, între memorie şi trăirea momentană -— echilibru 
instabil, căci temeiul său nu este altul decît procesualitatea 
constituirii sensului. Este o Engfiihrung („traseu îngust”), 
sugerînd fie „restrictivitatea, mersul strict al poemului”, 
„strîmtoarea căii pe care cititorul o are de parcurs prin lectură”, 
fie „amintirea constrîngerii din vremea celei mai proaspete 
proscrieri”, dar şi toate acestea la un loc!®. 

Mai devreme sau mai tîrziu, discuţia revine pe terenul, 
pătătorit din punct de vedere teoretic, al conceptelor de écart şi 
ostrannenie, ca repere fundamentale ale concepţiei despre 
limbajul poetic modern. Încărcătura gestului subversiv sau 
nedisimulat revoluţionar pe care și-l asumă modernitatea vizavi 
de canoanele comunicării ţine direct de opţiunea ei epocală 
asupra condiţiei umane, în sensul în care Jiirgen Habermas, de 
pildă, întrezărea în textul poetic baudelairian „fulgerul apa- 
riţiei unei noi lumi”!7. Voința de declișeizare a tiparelor lingvis- 
tice, anunţată deja în vechime de les modernes atunci cînd 
şi-au proclamat refuzul de a mai imita modelele antice, a nutrit 
„privirea proaspătă” a Școlii formale ruse; lucrarea poetică 
asupra limbajului, cea care îl dezautomatizează și îi regene- 
rează productivitatea, ţinteşte dincolo de textul propriu-zis și 
anume către subiectul ce se desfată cu această productivitate 
şi care, însuşindu-și-o, îşi antrenează astfel propria capacitate 
productivă. „Cunoscutul este doar pentru că e cunoscut, şi nu 
re-cunoscut”15, spusese cîndva Hegel, reluat de Brecht, şi de 

aceea, întocmai ca şi Sklovski, autorul lui Galilei recomanda, 
ca mijloc de cointeresare superioară a publicului modern, 
recursul autorului la poiesis în defavoarea anamnesis-ului!?. 
Este o decizie conştientă, pe măsura raționalităţii cu care era 
modernă şi-a manifestat, în bine și în rău, prezenţa istorică; 
privirea mirată, invocată de Brecht, cu care Galilei urmăreşte 
oscilaţiile unui candelabru”, traduce cumva voita distanţare/ 
insolitare prin care poate fi înlăturat automatismul, vălul 
despărțitor consfințind starea de înstrăinare dintre om şi 
substanţa adevărată a Realului. Dincolo de cadrul concret către 
care îşi dirijează Brecht reţetele insolitării, constatăm că 
termenul acoperă întreaga dialectică, socialmente motivată, a 
insurgențţei literare girate de modernitate : a îngroșa diferența 
dintre realitate şi artă, a denunța iluzia și a sublinia artificiul — 
ştiutele obiective ale efectului de distanţare pe scena teatrului 
epic — echivalează fără doar și poate cu însăși operațiunea de 
ermetizare „poetică” a limbajului practic, cu aceea care opune 
empatiei sentimentale alternativa lucidă, deschizătoare a 
accesului spre adevărul de dincolo de cuvinte. Actul insolitării 
poetice reprezintă astfel negația unei negaţii?!, căci ea înlătură 
înstrăinarea ce decurge din nivelarea instrumentalizată a 
comunicării. În acest sens, celanianul Schibboleth oferă prin 
interpretarea lui Derrida proba cea mai elocventă? obsesia 
„datării” poemului, ce coincide cu demersul istoricizat al insoli- 
tării pe de o parte? şi, pe de altă parte, metafora liniei de 
de-marcaţie, sugerînd esenţa oricărei operaţii ermetizante — 
marcarea diferenței ne-semnificative ca o condiție a semni- 
ficării. Nu mai puţin faptul că la Celan „cuvîntul poetic nu 
apare ca unul categoric, ca re-prezentare a realităţii, ci ca citat, 
replică şi comentar” anunţă insolitarea ca deschidere semni- 
ficativă spre dialogul cu alteritatea, „căci în aceeaşi măsură în 

care celălalt discurs este preluat ca atare în limbajul poetic, 
trebuind, ca citat, să-și cedeze identitatea autonomă... tot aşa 
se dizolvă şi sensul propriu, «obiectiv», de dicționar, al cuvîn- 
tului utilizat de poet”?*. Noul rezultă din Vechi, din utilizarea 
materialului lingvistic automatizat „pe hoțeşte” (auf Gauner- 
und Ganovenweise) 7%, în libertatea pe care doar însolitarea o 
acordă limbajul „secund” al poeziei și către care trimite simbo- 
lica alăturare din poemul Inselhin : „Cei străini şi liberi” (die 
Fremden und Freien) 7. Este acel nivel interpretativ ce coincide 
în spirala hermeneutică imaginată de Brecht cu o „nouă înțe- 
legere, revelaţia înstrăinării, încheierea procesului de insoli- 
tare”27. În acest moment de supremă combustie comunicativă 
are loc decisiva conversiune valorică spre utopia emancipa- 
toare: „apariţia unui ne-fiind, ca şi cum ar fi”28. Paul Celan 
însuși a numit-o eliberare a „unui cu-totul-Altul”2?. „Poate că 
poezia, precum arta, porneşte, uitînd de Sine, către ceea ce 
este straniu și străin şi astfel [...], din nou, se eliberează”. 
În bună tradiție nominalistă (universalia sunt nomina post 
rem) ne simțim îndreptățiţi să cîntărim această predilecție 
terminologică celaniană şi dincolo de implicaţiile ei concep- 
tuale în sfera poeticii şi esteticii modernităţii. Familia lexicală 
fremd, Fremdsein, Entfremdung, Verfremdung indică o extensie 
semantică ce fixează în planul noţional însăși succesiunea eta- 
pelor pe care le parcurge orice proces de sublimare a mentalului 
în limbaj, ca traseu ermetizant al dereferenţializării și abstrac- 
tizării expresiei ; ontogeneză a textului celanian, el recapitu- 
lează și „codifică”, finalmente, o anume filogeneză. Conversiunea 
datului socio-cultural colectiv în valoare estetică individuală 





24. Manfred Geier, „Poetisierung der Bedeutung. Zu Struktur und 
Funktion des sprachlichen Zeichens in einem Gedicht von Paul 
Celan”, in Werner Hamacher, Winfried Menninghaus (ed.), Paul 
Celan, Frankfurt am Main, 1988, p. 261. 

25. Ibid., pp. 256-258. 

26. Celan, op.cit., p. 50. 

27. Brecht, op.cit., p. 360. 

28. Th.W. Adorno, Ästhetische Theorie, Frankfurt am Main, 1970, p. 128. 

29. Celan, op.cit., p. 142. 

30. Ibid., p. 139. 


„ALLE DICHTER SIND JUDEN” 149 


presupune nişte acumulări cantitative pe care, de pe axa tem- 
porală a istoriei literare, opera singulară în care se traduce 
saltul calitativ le re-produce în propriul ei spațiu sincronizat. 
Putem descoperi astfel chiar și referentul (mijlocit) al celani- 
enelor Sprachgitter : este însăşi limba germană, limba în care 
Celan a scris Die Todesfuge şi de care l-a legat dintotdeauna o 
relație complicată și contradictorie. „În această limbă am încercat 
să scriu poeme: pentru a vorbi, pentru a mă orienta, pentru a 
afla unde mă găseam şi încotro aveam a o lua, pentru a-mi 
plăsmui o realitate”?!. Limbă „de stat” devenită limbă maternă 
a unui popor tolerat și „străin”, perpetuată ca limbă maternă şi 
mai tîrziu, într-o constelație statală şi mai puţin favorabilă, 
transformată, ca limbă de cultură, în semnul apartenenţei lui 
la civilizaţia Europei centrale, ea s-a convertit brusc, printr-un 
sinistru paradox al istoriei, în limba represiunii și a extermi- 
nării pînă la „soluţia finală”. A fi şi a te simți evreu şi, conco- 
mitent, a scrie după Auschwitz în această limbă germană, a te 
identifica cu ea după ce ai asistat neputincios la forţa ei 
destructivă, abătută cu furie asupra propriei lumi pe care a 
anulat-o ca spaţiu și ca timp, a o lua drept martor privilegiat al 
singurătăţii și exilului (inclusiv lingvistic), a o promova o dată 
mai mult ca marcă a înstrăinării Sinelui reprezintă supremul 
gest de negaţie a negațţiei, calea de a te elibera de „zăbrelele 
limbajului” (Sprachgitter) şi de un destin prin chiar asumarea 
lui — insolitarea absolută (die absolute Verfremdung). 

Fără îndoială că o sinteză a tuturor datelor empirice cu 
privire la originile lui Antschel Paul/Paul Celan nu va putea să 
ocolească „oglinda” pe care portretul-robot al „străinului”, alcătuit 
cîndva de Georg Simmel pornind de la istoria și avatarele 
emancipării evreilor europeni, i-o furnizează volens-nolens : 
„pribeagul potenţial, cel care, chiar de se oprește din drum, nu 
şi-a înfrînt definitiv nestatornicia plecărilor şi întoarcerilor”3?. 
Marginalizarea, ca fapt social obiectiv, ține și de o componentă 
spirituală aparte, deloc de neglijat nici chiar în acea faimoasă 





31. Paul Celan, Ansprache anlăsslich der Entgegennahme des Literatur- 
preises der Freien Hansestadt Bremen, in ibid., p. 128. 

32. Georg Simmel, Das individuelle Gesetz. Philosophische Exkurse, 
Frankfurt am Main, 1968, p. 64. 

combinație dintre stranietate şi raționalitate, ce ar fi stimulat 
desacralizarea „lumii”, galopantul proces al modernizării în 
era capitalistă*. Nimic mai firesc în asemenea împrejurări 
istorice decît iluzia „asimilistă” de a putea depăși prin limbă și 
cultură realitatea stării de outsider — de aici şi progresiva 
înstrăinare de Sine, cu punctul culminant a ceea ce Theodor 
Lessing numea Ură de Sinet. În Bucovina anilor '30, cînd 
evreilor de limbă şi cultură germană li se contesta deja de către 
naționaliștii germani, locali sau din Reich, legitimitatea 
opțiunii lor lingvistice, culturale şi chiar „naţionale“, şi, în 
consecință, însăși legitimitatea lor existenţială, reacția păturii 
lor intelectuale glisează între drama psihologică a înstrăinării 
de Sine şi refuzul acesteia, radicalizat fie în distanța politică 
luată față de liberalismul tradițional și materializată în opțiu- 
nea naționalistă (sionistă) sau internaţionalistă (marxistă), fie, 
în cazul literaților (Alfred Margul-Sperber, Rose Ausländer, 
Moses Rosenkranz, David Goldfeld, Alfred Kittner, Selma 
Meerbaum-kHisinger, Immanuel Weissglas ş.a.), în alinierea 
acestora la o modernitate sui generis 3%. O alambicată conjuncţie 
de forţe și împrejurări istorice a favorizat simptomatica supra- 
punere între faptul socio-psihologic al alienării și proiecția sa 
în poetica non-conformistă (în limite rezonabile) pe care ei o 
practică, pînă într-acolo încît Paul Celan o socotea modelatoare 
pentru o anume determinare reciprocă dintre Literar şi Social; 
„alle Dichter sind Juden”3”, nota el undeva, cu referinţă directă 
la acel eșantion intelectual germano-evreiesc din Bucovina 





33. Karl-Siegbert Rehberg, „Das Judentum in der frühen deutsche 
Soziologie”, in Hans Otto Horch (ed.), Judentum, Antisemitismus 
und europäische Kultur, Tübingen, 1988, p. 157. 

34. Theodor Lessing, Der jiidische Selbsthass, Miinchen, 1984, p. 31. 

35. La primul congres sionist de la Basel, liderul sionist bucovinean. 
Dr. Mayer Ebner declara că „evreii s-au simţit [...] germani și au 
fost credincioși germanilor”, apud Hugo Gold (ed.), Geschichte der 
Juden in der Bukowina, Bd. 1, Tel Aviv, 1958, p. 93. 

36. Wiedemann-Wolf, op.cit., p. 26. 

37. Apud ibid., p. 124. Propoziția, pe care Celan o plasează ca motto la 
poemul Und mit dem Buch aus Tarussa, este preluată dintr-un 
poem al Marinei Ţvetaeva din antologia Tarusskie stranicy. 

interbelică în a cărui descendență înțelege să se situeze. 
„Eivreul” şi „poetul” îşi devin, reciproc, echivalență metaforică : 
„De-aș fi ca tine de-ai fi ca mine/ n-am stat noi oare sub aceeaşi 
vijelie ?/ Noi sîntem străini”, căci îi leagă aceeaşi revoltă 
împotriva chingilor limbajului, aceeași năzuinţă de a le birui, 
„tălmăcindu-l”, — precum, după Buber, o face învățătura 
hassidică% — şi reinventîndu-l ca alteritate“0. Locul geometric 
(„meridianul”) pe care Celan îl descoperă în căutarea obsedantă 
a originilor poeziei sale se instituie la intersecţia unui destin 
colectiv, (dar temporalizat), cu unul particular (dar atemporal), 
căci tot așa cum poetul recapitulează experiența iudaică a 
alienării, devenind „martor al Universalului în cadrul singula- 
rității absolute, în cadrul și în numele Altului, Străinului, în 
numele Tău”(!, şi literatura insulară germanofonă a evreilor 
bucovineni a verificat prin consistenţa sa valorică neobișnuită 
şi excepțională viziunea celaniană despre poem ca produs al 
izolării, singurătăţii şi unicității: „poemul ar fi atunci [...] 
limbajul întrupat al Individualului”?. Relaţia, de regulă mascată 
şi imponderabilă, ce filtrează în permanenţă drama colectivă a 
alienării în era modernă către canalul extrem individualizat al 
manifestării ei ca traumă a limbajului şi a comunicării, își 
găseşte, iată, o ilustrare „la vedere”. 

Conştientizînd-o şi dezvăluind-o, Paul Celan parcurge, 
cel dintîi și unicul în generaţia sa, intervalul, decisiv în rele- 
vanţa estetică, de la „alienare” (Entfremdung) la „insolitare” 
(Verfremdung). 





38. Citat din poemul Sprachgitter, in Celan, op.cit., p. 60. 

39. Martin Buber, Werke, Bd. 3, Miinchen/Heidelberg, 1963, p. 946. 
40. Celan, op.cit., p. 144. 

41. Derrida, op.cit., p. 108. 

42. Celan, op.cit., p. 144. 


Celan „înainte de Celan” 


Cunoscută drept unul dintre cei mai avizaţi specialiști în 
opera de tinerețe a lui Paul Celan, Barbara Wiedemann -— în 
anii '80 lector DAAD la Universitatea din Iaşi — reunește într-un 
elegant volum toate textele celaniene provenind din perioada 
1938-1948, deocamdată cunoscute şi aflate în circulaţiel. O 
asemenea inițiativă, multă vreme amînată după moartea poetului 
sub pretexte cel puțin neclare și contradictorii, s-a dovedit în 
cele din urmă ca foarte necesară: un minimal sentiment al 
ordinii reclama o revizie a tot ce s-a publicat din manuscrisele 
şi dactilogramele păstrate în diferite arhive, punerea la dispo- 
ziția publicului a altor texte, încă inedite, datarea riguroasă a 
fiecăruia, confruntarea eventualelor variante, în așa fel încât, 
în absența mult promisei şi mult întîrziatei ediţii istorico- 
-critice, exegeza să se poată servi de întregul corpus al operei 
lui Paul Celan?. Se cunosc propriile-i ezitări vizavi de producţia 
literară a anilor dinaintea stabilirii la Paris, în iulie 1948; 
într-o serie de declaraţii se dezice de ea, într-altele ia în consi- 
derare recuperarea ei în vederea unei ediții complete „de autor”. 
În schimb, văduva poetului s-a opus sistematic unei asemenea 
întreprinderi, refuz în care și l-a asociat, în principiu, şi pe 
profesorul Beda Alemann, editorul en titre al operei celaniene. 
Fără îndoială că o întoarcere a cercetării către originile bio- 
grafice ale operei — întoarcere invocată de poetul însuși în 
celebrul omagiu al „meridianului”, ca marcă a spaţialității şi 





1. Paul Celan, Das Friihwerk, hrsg. von Barbara Wiedemann, Frankfurt 
am Main, 1989. 

2. Un eveniment crucial pentru posteritatea celaniană l-a constituit 
apariția postumelor, aflate în arhiva poetului de la Marbach, de 
altfel închisă cercetătorilor încă pentru multă vreme. Vezi Paul Celan, 
Die Gedichte aus dem Nachlass, hrsg. von Bertrand Badiou, Jean- 
-Claude Rambach und Barbara Wiedemann, Frankfurt am Main, 1997. 

temporalităţii la a căror întretăiere s-a produs creaţia — a făcut 
inevitabil recursul la acele prime texte, părăsite şi risipite odată 
cu exilul; să mai adăugăm că nu în ultimul rînd identificarea şi 
publicarea lor în România, după 1970, au jucat un rol important 
în explorarea universului pînă atunci ocultat al începuturilor lui 
bucovinene și bucureștene. Nu vom înşirui aici toate momen- 
tele procesului de reevaluare a acestei etape din viaţa poetului, 
proces la care şi-au adus deopotrivă contribuția biografia lui 
Israel Chalfen şi colocviul de la Institutul Goethe din Bucureşti, 
dizertația de la Leipzig a lui George Guţu și studiile Barbarei 
Wiedemann asupra operei sale timpurii. Spectaculoasă a fost 
apariţia, în 1985, a volumului bibliofil Gedichte 1938-1944, ce 
reunea 97 de poeme de tinerețe, încredințate de Paul Celan 
prietenei sale Ruth Kraft (Lackner); se „autoriza” pentru întîia 
oară o asemenea masivă valorificare editorială a unor texte al 
căror destin postum „oficial” fusese considerat pînă atunci ca 
nesigur. Identitatea unui Celan „înainte de Celan”, astfel 
recunoscută, pretindea de aici înainte un efort editorial pe 
măsură, efort asumat de chiar culegerea de față. 

Cele 148 de texte pe care le înmănunchează această 
Leseausgabe, cum o denumeşte, prudentă, Barbara Wiedemann, 
sînt grupate cronologic, în trei secțiuni corespunzînd celor trei 
reşedințe ale tînărului Celan între 1938-1948: Cernăuţi 
(Wiedemann preferă Bucovina, deși intervalul se leagă mai 
curînd de munca obligatorie prestată într-un lagăr din Muntenia), 
Bucureşti şi Viena. Nu lipsesc textele scrise de poet în româ- 
neşte, inclusiv poemele în proză, traduse și în germană de 
editoare. Sursele reconstituirii par a acoperi întreaga conste- 
lație a manuscriselor şi edițiilor princeps, îndeosebi mai sus 
amintita ediţie facsimilată a poemelor aflate în posesia lui 
Ruth Kraft. Marele merit al Barbarei Wiedemann constă, după 
opinia noastră, în anevoioasa operaţiune de datare a fiecărui 
text în parte, pe care doar un intim al atelierului de creaţie al 
lui Celan o putea săvîrși fără ezitări și aproximaţii. Pe de altă 
parte, consemnările editoarei privind prima apariție a textelor 
nasc o serie de nedumeriri, pe care nu ni le putem reţine; ele 
privesc, înainte de toate, termenii de „autorizat” şi „neauto- 

rizat”, ce par a fi destinaţi să diferenţieze radical între prezența 
ineditelor celaniene în revistele româneşti ce le-au publicat 
din 1970 încoace („Neue Literatur”, „Viaţa Românească”, 
„Transilvania” etc.) — prezență caracterizată îndeobşte ca 
„neautorizată” — şi preluarea lor în publicaţii și ediţii germane, 
nu mai puțin în ediția de față. E totuşi neclar dacă această 
restricție, aplicată cu o pedantă consecvență şi care are aerul 
de a se institui în criteriu de valoare, este înțeleasă de Barbara 
Wiedemann ca una juridică, ţinînd de copyright şi de consim- 
țămâîntul doamnei Gisele Lestrange-Celan, sau ca una profesio- 
nală, implicînd cenzura de specialitate asupra acurateţii cu 
care s-a efectuat îngrijirea propriu-zisă a textului în vederea 
tiparului. Fără o asemenea precizare, controversa ce se iscă 
implicit riscă să se înfățișeze drept o vană cursă a priorităților: 
Petre Solomon sau George Guţu se pot considera nedreptățiți 
în propriile eforturi de „dezgropare” a ineditelor lui Paul Celan, 
şi mai cu seamă cel din urmă, care, pe lîngă poemele, încă 
necunoscute la acea dată, anexate lucrării sale din 1977 Die 
rumänische Koordinate der Lyrik Paul Celans, a publicat în 
„Neue Literatur”, Nr. 10/1988, alte 12 inedite şi o variantă (Auf 
năchtlicher Flur, Das Licht im Spiegel, Der Jäger, Der nächste 
Friihling, Der Rosengarten, Die Wiese im Wald, Finale, Im Spiegel, 
Ins Dunkle getaucht, Kămmerlein Tod, Schlummermănnlein, 
Schöner Oktober, Weit), apariţie pe care Barbara Wiedemann o 
ignoră cu desăvârşire. În ceea ce ne priveşte, socotim cauza 
comună a încă rarilor specialişti în domeniul biografiei și operei 
de tinereţe ale lui Paul Celan prea importantă pentru a o 
transforma în obiect de partizanat și discordie mai mult sau 
mai puţin derizorii. 

În faţa tabloului quasi-complet al creaţiei celaniene de pînă 
la 1948, constatăm că judecăţile anterioare, formulate pe baza 
doar a unor părți ale întregului, nu sînt cîtuşi de puţin expuse 
unor revizuiri fundamentale. Evoluţia de la modernismul 
„conservator” (vezi post-romantic), cu accente expresioniste, 
practicat de generaţia bucovineană interbelică și imediat post- 
belică (Sperber, Rosenkranz, Rose Ausländer, Goldfeld, 
Drozdowski, Weissglas, Kittner etc.), trecînd prin avangar- 
dismul cu tentă ludică, înrudit cu modalitatea de a-l practica 

al suprarealiștilor bucureșteni Gherasim Luca, Paul Păun, 
Virgil Teodorescu sau Gellu Naum, pînă la sonul tragic, 
inconfundabil, al celanienei nostalgii a „amuţirii”, ca încleștare 
ermetizantă cu automatismele corupte ale limbajului, se înfăți- 
şează în toată accidentata sa plurivalență, cu obsesiile, temele 
şi imagistica ce-i vor fascina deopotrivă pe Adorno și pe Heidegger. 
Premisele transferului acelei încărcături preponderent senti- 
mental-melodice a versului sever măsurat din perioada cernău- 
țeană în tensiunea ideatică, explozivă, a formelor lirice aparent 
eliberate de constrîngeri prozodice, nutrindu-se din pulsaţia 
interioară a cuvintelor, din textele maturității, sînt abia acum, 
prin această ediție, pe deplin documentate, confirmînd și faptul 
că o asemenea evoluţie a putut avea loc nu altfel decît pentru 
că o „chimie” anume a împrejurărilor biografice, formative, 
intelectuale, a determinat-o. În acest sens, poemele în proză 
scrise în românește și apreciate aproape unanim drept adevă- 
rata revelaţie a volumului de față semnalează rolul jucat de 
cunoașterea propriu-zisă a limbii române în modelul stilistic al 
maturității celaniene, tot aşa cum stratul cultural provenit din 
contactul direct cu valorile şi experienţele literaturii române 
va fi contribuit la configurarea orizontului specific al poetului. 
Ele vădesc la o lectură bilingvă o miraculoasă facilitate a asocierii 
şi variaţiei lingvistic-semantice în structuri frazeologice tipice 
limbii române, al căror exercițiu va rodi ulterior în capacitatea 
de transgresare a „zăbrelelor” limbajului, în efectele lirice 
neobișnuite limbii germane, și de aceea generatoare de strani- 
etate și perplexitate. Excelenta traducere în limba germană — 
la care ne permitem să semnalăm o singură eroare majoră : în 
textul de la p. 199, începutul de frază „A doua zi urmînd să 
înceapă deportările” se echivalează, la p. 231, prin „Am zweiten 
Tag nach Beginn der Deportationen”, adică „a doua zi după 
începerea deportărilor” — probează din plin o asemenea aser- 
țiune, spre care tind, fără a o formula direct, şi concluziile 
Barbarei Wiedemann dintr-un studiu asupra prozei celaniene 
din anii petrecuţi la București (în „Celan-Jahrbuch”, 3/1989). 
„Dimensiunea românească” a operei lui Paul Celan capătă, 
iată, încă un reper, pe care exegeza viitoare are datoria să-l 
exploreze. S-ar recomanda, poate, în aceeaşi direcție, un bilanţ 

al tuturor traducerilor în limba română efectuate de poetă; o 
recentă sugestie a Elenei Loghinovski în legătură cu versiunea 
românească, semnată Paul Ancel, a romanului lui Lermontov 
Un erou al timpului nostru, promite noi şi interesante dezlegări 
asupra relaţiei lui Paul Celan cu limba română. 





3. O exhaustivă trecere în revistă a activităţii de traducător a lui Paul 
Celan a realizat Arhiva Literaturii Germane de la Marbach, prin 
expoziţia Fremde Năhe. Celan als Ubersetzer, deschisă la Marbach 
la 10 mai 1997. Catalogul cu același titlu a fost realizat sub îngrijirea 
lui Axel Gellhaus. 


Paul Celan și limba română 
Un bilanț 


1. Un subiect destul de ocultat de exegeza celaniană, mai 
ales în raport cu impresionantul ei spor anual în titluri de cărți 
şi studii, l-a constituit dintodeauna relația pe care cel recunos- 
cut astăzi drept cel mai important poet modern de limbă ger- 
mană a întreținut-o cu limba şi cultura română. „Petele albe” 
din existenţa sa timpurie, consumată într-o „geografie” și într-o 
„istorie” pe de o parte mitizate de propria-i insistență asupra 
„meridianului” natal!, şi pe care, pe de altă parte, Cortina de 
Fier le-a sustras arbitrar accesului direct al biografilor, au 
justificat prudenţa inițială a cercetătorilor germani și în gene- 
ral occidentali asupra acestui subiect?. După 1970 însă, tabloul 
„vieţii şi operei” lui Paul Celan pînă la stabilirea sa la Paris în 
1948 a fost reconstituit cu acribie cel puţin din trei direcţii: de 
Israel Chalfen, cu ajutorul preponderent al mărturiilor celor 
care au făcut parte din mediul cernăuțean al tînărului Paul 
Antschel3, de Petre Solomon, care, pe lîngă relatarea amin- 
tirilor proprii asupra perioadei cînd, în Bucureștiul de după al 
doilea război mondial, s-a aflat în preajma poetului, a încercat 





1. Paul Celan, „Der Meridian. Rede anläßlich der Verleihung des Georg- 
-Biichner-Preises”, în Paul Celan, Gesammelte Werke in fiinf Bănden, 
hrsg. von Beda Allemann und Stefan Reichert, Frankfurt am Main, 
1983, vol. III, pp. 187-202. 

2. În dizertaţia sa de la Leipzig, reluată în volum (Die Lyrik Paul 
Celans und der geistige Raum Rumäniens, vol. I-II, București, 1990), 
George Guţu consemnează o serie de observaţii ale unor exegeți 
celanieni, unde se recomandă drept deziderat studiul relaţiei poetului 
cu „spaţiul spiritual” românesc, confundat încă de unii cu cel al 
hasidismului est-european (vezi vol. I, pp. 61-65). 

3. Israel Chalfen, Paul Celan. Eine Biographie seiner Jugend, Frankfurt 
am Main, 1979. 

o primă trecere în revistă a meteoricei lui cariere de scriitor 
„român”f, şi de Barbara Wiedemann, care, cu mijloacele filo- 
logului, a ordonat şi comentat pentru prima oară în mod exhaustiv 
întregul corpus de texte produse de Paul Celan, atît în limba 
germană, cît şi în limba română, în intervalul încheiat de 
apariţia la Viena a primului său volum de versuri Der Sand 
aus den Urnen?. Din punctul de vedere al istoriografiei literare, 
nimic din ce poate fi considerat esenţial pentru acest capitol al 
creației poetului n-a rămas „nedescoperit” şi neînregistrat în 
repertoriul faptic ce garantează adecvarea oricărei interpretări 
a literaturiif. 

Fără îndoială însă că nu doar absența, în cele mai multe 
dintre cazuri, a cunoştinţelor suficiente de limbă română a 
determinat pe destui comentatori ai lui Celan din ultimul 
deceniu să aplice „surdina” asupra episodului „românesc” al 
operei sale”. O explicaţie cu rădăcini „extra-literare” ar putea-o 
oferi, credem, faimoasa ieşire polemică a Barbarei Wiedemann? 
la adresa studiului lui George Guţu, unde acesta din urmă 
căuta să demonstreze existența unor afinități tematice între 
lirica celaniană şi cea a „clasicilor modernităţii” româneşti 
Arghezi, Blaga şi Philippide”. Reacţia poate fi socotită drept 
tipică pentru o anumită „școală” a exegezei celaniene, oarecum 
„oficializată” prin relaţia privilegiată cu familia poetului şi cu 





A 


. Petre Solomon, Paul Celan. Dimensiunea românească, București, 1987. 

5. Barbara Wiedemann-Wolf, Antschel Paul-Paul Celan. Studien zum 
Frühwerk, Tübingen, 1985. 

6. O recentă monografie consacrată lui Celan, bine apreciată de altfel 
de cunoscători, Paul Celan, Poet, Survivor, Jew, aparținînd lui John 
Felstiner (New Haven/London, 1995), nu aduce, cel puțin pentru 
perioada de pînă la 1948, nici un fel de date noi. 

7. Vezi trecerea în revistă a criticii celaniene în Bianca Rosenthal, 
Pathways to Paul Celan. A History of Critical Responses as a Chorus 
of Discordant Voices, New York/Bern/Frankfurt am Main, 1995. 

. Wiedemann, op.cit., pp. 4 şi urm. 

9. Guţu, op.cit. ; vezi şi comentariul nostru asupra respectivei polemici, 

a cărei intensitate am considerat-o de la început drept nemotivată 

(Andrei Corbea, Celan „înainte de Celan”, in „România literară”, 

nr. 38 /1991). 

echipa însărcinată să îngrijească editarea critică a scrierilor 
sale!, faţă în față cu interesul deșteptat subit în România 
după moartea lui Celan pentru „urmele” românești din biografia 
şi opera acestuia ; o îngrijorare pînă la un punct justificată în 
legătură cu scoaterea la lumină a unor manuscrise a căror 
autenticitate nu putea fi nemijlocit controlată, dar şi cu pericolul 
unei anume manipulări mediatice, menite a exploata fie la 
modul „cultura!”, fie, de la un punct încolo, chiar şi ideologic!!, 
figura şi trecutul poetului în favoarea „imaginii” ţării de origine, 
au determinat o rezervă maximă vizavi de iniţiativele venite 
din această direcție, rezervă culminînd cu ostilitatea declarată 
a Giselei Lestrange-Celan, văduva lui Paul Celan, la adresa 
întreprinderilor cît se poate de onorabile ale lui Petre Solomon, 
de la publicarea textelor de tinerețe păstrate de prieteni 
bucureşteni! şi pînă la traducerea franceză a cărții consacrate 
„dimensiunii românești” a operei celaniene!5. Chiar şi astăzi, 
în condiţiile unui consens al profesioniştilor asupra aportului 
ciclului „timpuriu” la ansamblul moştenirii lirice a lui Paul 
Celan, persistă o anumită tensiune între cei dispuși mai degrabă 
să-l despartă de întreg, sub cuvînt că ar constitui doar o treaptă 





10. Paul Celan, Werke. Historisch-Kritische Ausgabe, hrsg. von Beda 
Allemann, Rolf Biicher, Axel Gellhaus und Stefan Reichert, Frankfurt 
am Main, 1990, 1991 (vol. 7.1./ 7.2., 8.1./8.2.). 

11. A existat, de pildă, o anume inițiativă în a-l anexa pe Celan acelei 
aşa-zise „Rumăniendeutsche Literatur”, pe care regimul comunist 
de la Bucureşti o concepea drept un argument al „autonomiei” 
culturale a germanilor din România faţă de „influenţele” culturale 
ale metropolei occidentale. Vezi articolele lui Heinz Stănescu, Zum 
Begriff „Rumăniendeutsche Literatur”, in „Forschungen zur Volks- 
und Landeskunde”, 1/1975, pp. 106-113, și Fragen um Paul Celan, 
in „Karpaten Rundschau”, 30 ianuarie 1976, unde acesta îl declară 
pe Celan drept „zweisprachiger rumâănien-deutscher Dichter”. Klaus 
Demus, Gerald Stieg și, în România, Wolf Aichelburg vor reacționa 
neîntîrziat şi negativ la asemenea opinii. 

12. Solomon, op.cit., p. 12. 

13. Vezi Petre Solomon, L'adolescence d'un adieu, Castelnau-le-Lez, 1990 ; 
deşi nu conţinea scrisorile lui Celan adresate lui Petre Solomon, 
precum versiunea românească, familia a interzis prin hotărîre 
judecătorească editurii (Editions Climats) difuzarea tirajului. 

intermediară și valoric inferioară către opera propriu-zisă!f, şi 
cei care resimt aceasta ca pe o „discriminare” față de pecetea 
cu care „rădăcinile” poetului au marcat opera ulterioară!5, unii 
dintre aceștia fiind chiar dispuşi, prin compensație, să-i supra- 
liciteze importanţa!f. 

Într-un plan calitativ diferit, investigația asupra formelor 
lirice celaniene nu poate ocoli în principiu o discuţie asupra 
rolului și statutului limbii române în constituirea acestora, în 
raport cu toate celelalte limbi cu care a operat poetul și tradu- 
cătorul Paul Celan. Între constatarea lui Petre Solomon, cum 
că singura limbă, în afară de cea germană, în care acesta a 
scris texte originale, a fost cea română, şi nu, de pildă, limba 
ţării în care a locuit, după 1948, mai bine de douăzeci de ani”, 
şi declaraţia făcută de Celan însuși în 1961 — „Nu cred în 
bilingvism, cînd e vorba de poezie. Duplicitate — da, ea există, 
chiar şi în diverse arte, respectiv artificii contemporane ale 
cuvîntului, îndeosebi în cele ce se pricep, într-un consens voios 
cu cultura consumistă, să se instituţionalizeze în chip deo- 
potrivă poliglot şi policrom. Poezie — aceasta este unicitatea 
sorocită a limbii. Așadar nu [...] secunditatea ei”18 — se deschid 
numeroase alte interogațţii, dintre care, nu în ultimul rînd, cea 
asupra propriei viziuni a poetului la maturitate asupra 
„rătăcirii” într-o altă limbă decît cea „nemțească”, aceea „care 
e a mea — et qui reste, douloureusement, mienne”, cum citim 
într-o scrisoare adresată un an mai tîrziu lui Petre Solomon!?. 





14. Vezi Paul Celan, Das Friihwerk, hrsg. von Barbara Wiedemann, 
Frankfurt am Main, 1989. 

15. Vezi, printre altele, Dieter Schlesack, Wort als Widerstand. Paul 
Celan Herkunft — Schlüssel zu seinem Gedicht, in „Literaturmagazin”, 
nr. 10 (1979), pp. 79 și urm. 

16. Fireşte că, din această perspectivă, se verifică și observaţia Barbarei 
Wiedemann cu privire la insistența studiilor româneşti asupra 
operei „timpurii” a lui Celan, insistență predeterminată cumva de 
avantajele obiective asigurate de arhivele locale și susținută pînă 
la un punct de o anumită tendinţă de autolegitimare în raport cu 
contribuţiile exegeților occidentali ai poetului (Wiedemann-Wolf, 
op.cit., p. 3). 

17. Solomon, op.cit., pp. 13-14. 

18. Paul Celan, Gesammelte Werke (vezi nota 1), vol. III, p. 175. 

19. Solomon, op.cit., p. 218. 

Dificultatea formulării unor răspunsuri „definitive” la măcar 
unele dintre ele se desenează deja odată cu lectura corespon- 
denţei purtate cu acesta din urmă (mai ales în franceză), 
atestînd distanțarea treptată față de româna „comună” pe care 
mărturiseşte a o mînui acum cu dificultate, deşi, chiar dacă 
ocazional, interesul pentru resursele „lucrative” ale limbii 
„poetice” pare a nu se fi stins — de vreme ce, de pildă, pregătind 
o traducere germană din Esenin?!, și-ar fi dorit să consulte și o 
„nouă” traducere românească din poemele aceluia??. Dacă, şi 
sub imperiul depresiei provocate de acuzaţiile de plagiat ale 
Clairei Goll, transpare în acest gen de mărturii — neagreate, în 
treacăt fie spus, de familie — o destul de retorică nostalgie față 
de „meridianul meu,... exact acolo de unde am pornit”?, dublată 
de „invidia” amicală pentru posibilitatea lui Hans Mayer de a 
voiaja la București?f, aceasta se traduce în primul rînd într-o 
imagine globală a diferenței ce i-ar fi programat inadapta- 
bilitatea la lumea occidentală: „die Buchen meiner Heimat” 
evocaţi lui Alfred Margul-Sperber?5 se suprapun peste „mon 
vieux coeur de communiste”%, în aşa fel încît „ich sei wieder 
da, wo ich angefangen habe”?'. Propoziția trimite, de fapt, către 
ideea autodefinitoare din cele două discursuri asupra poeziei3, 
unde sursa primordială a propriului „lirism”, de care nu 
înţelege să se dezică defel, Celan o identifică (sintetic, într-o 
scrisoare către același Sperber) într-o așa-numită „fixație car- 
patină”, care, deşi exprimabilă (pentru dînsul) doar „cu cuvin- 
tele limbii noastre”?%, se opune funciarmente acelei „autarhii” 
şi „autonomii” lingvistico-naţionale germane de cea mai nefericită 





20. Ibid., p. 212. 

21. Vezi Sergej Jessenin, Gedichte, Frankfurt am Main, 1961. 

22. Solomon, op.cit., p. 215. 

23. Ibid., p. 218. 

24. Ibid., p. 267 

25. ibid., p. 258. 

26. Ibid., p. 218. 

27. Ibid., p. 266. 

28. Pe lîngă Der Meridian, vezi „Ansprache anläßlich der Entgegennahme 
des Literaturpreises der Freien Hansestadt Bremen”, in Gesammelte 
Werke (vezi nota 1), pp. 185-186. 

29. Solomon, op.cit., p. 271 

tradiție, pe care el credea a o vedea reînviată în anii '60. 
Pe asemenea fundal, unde contează, de fapt, consecvenţa cu 
sine a „poetolectului”, plasat între şi dincolo de idiomurile 
„naţionale” şi funciarmente „plurilingv” (mehrsprachig) 5%, 
ecuația „bilingvism = duplicitate” semnalează mai curînd o 
derivă etică decît una propriu-zis lingvistică. 

Privite dintr-un unghi exclusiv „tehnic”, textele scrise de 
Paul Celan în limba română în anii petrecuţi la Bucureşti se 
subsumează totuși fără doar şi poate acelui fenomen pe care 
Leonard Forster îl numea „multilingvismul literaturii”5!, căci, 
precum poemele franceze și engleze ale lui Stefan George sau 
cele opt poezii scrise în ruseşte de Rilke, ele consacră o voce ce 
tinde a transcende prin „mesaj” limitele date ale limbajului și 
limbii „unice”, şi odată cu ele încorsetantele „zăbrele ale 
limbajului” unei semantici monologice. Plusînd în acest sens, 
Heinrich Stiehler imagina chiar, prin asocierea lui Celan cu 
Oscar Walter Cisek, o constelație tutelară a literaturii contem- 
porane de limbă germană produsă în România anilor '70, model 
pentru aceasta din urmă — definit cu cuvintele lui Celan din 
alocuțiunea de la Bremen ca, „din cauza propriei incapacități 
de a răspunde la întrebări [...], rănită de realitate şi aflată în 
căutarea unei realităţi”? —, în naveta lingvistică şi reciproc 
îmbogăţitoare pe care cei doi ar fi practicat-o, după opinia 
autorului, între literaturile „naționale” germană şi română“. 
Din contra, admiţînd că, teoretic, „şi pentru Celan creația poetică 
în două limbi, germana și româna, iar mai tîrziu, în plus, 
franceza, ar fi fost posibilă”, dar tinzînd a considera la modul 
literal referinţele celaniene la „Muttersprache” şi „Fremd- 
sprache”, Leonard Moore Olschner construieşte o severă 





30. Mario Wandruszka, Die Mehrsprachigkeit des Menschen, Miinchen/ 
Ziirich, 1979, p. 30. 

31. Leonard Forster, Dichter in fremden Sprachen. Vielsprachigkeit in 
der Literatur, München, 1974. 

32. Paul Celan, Gesammelte Werke (vezi nota 1), p. 186. 

33. Heinrich Stiehler, Paul Celan, Oscar Walter Cisek und die deutsch- 
sprachige Gegenwartsliteratur Rumäniens, Frankfurt am Main/ 
Bern/Cirencester, 1976, p. 169 

34. Vezi Chalfen, op.cit., p. 148 şi citatul de mai sus (nota 18). 

interpretare a relaţiei așa-zis privilegiate dintre semnificat și 
semnificantul lingvistic originar în care individul (poetul) l-ar 
fi perceput şi conștientizat inițial, relaţie din care s-ar fi hrănit 
ulterior rigoarea celaniană opusă „superficialității” bi- şi pluri- 
lingvismului poetic, pentru ca, finalmente, tot el s-o atenueze 
în serviciul arhitecturii argumentative a propriei cărţi, de altfel 
remarcabile, dedicate travaliului de traducător de poezie al lui 
Paul Celans5. Și dacă nu ar fi decît această controversă „la 
distanță”, ce indică în ultimă instanță o anume perplexitate 
a criticii în faţa geometriei „variabile” a operei concomitent 
centrate pe toposul limbii (germane) şi de-centrate de multi- 
plicitatea lingvistică complementară impulsului fondator al 
„spunerii” originale, multiplicitate implicită, dar şi, prin 
obsesia traducerii36, explicită, dezideratul unei viitoare reeva- 
luări, pe cît de complexe pe atît de lucide, a raporturilor pe 
care limba română le-a întreţinut cu energia creatoare a 
geniului poetic celanian sugerează prioritatea unui prealabil 
examen transversal, aprofundînd deopotrivă orizontul istoric 
şi predispoziția subiectivă la intersecția cărora s-a consumat 
un proces singular și exemplar de comunicare între două 
„culturi”3'. Un sumar preambul la o asemenea investigaţie, în 





35. Leonard Moore Olschner, Der feste Buchstab. Erlăuterungen zu Paul 
Celans Gedichtiibertragungen, Giâttingen/Zirich, 1985, pp. 45, 46. 
După afirmaţia destul de categorică cum că „pentru Celan poemul 
n-a fost un teritoriu al măștilor, căci şi acestea își propun să 
comunice un singur sens, un altul decît cel înfățișat de ele însele”, 
urmează concluzia cît se poate de echilibrată că „nu-i vorba doar şi 
în primul rînd de limbi străine, im-proprii, ce se pot învăța mai 
mult sau mai puţin; este vorba de modalitatea discursivă proprie 
poetului, intraductibilă...”. 

36. Vezi, de pildă, consideraţiile foarte profunde ale Henriettei Beese 
asupra acestei condiționări reciproce, în Nachdichtung als Erinnerung. 
Allegorische Lektiire einiger Gedichte von Paul Celan, Darmstadt, 
1976, mai ales pp. 49 şi urm. 

37. În spiritul „dinamicii istorice” şi al „dialogului”, invocate de Hans 
Robert Jauss în numele „esteticii receptării”, relația dintre „propria 
literatură și cea străină, dintre literatura contemporană şi cea 
trecută”, înțelese altfel decît în comparatismul tradiţional precum 
categorii „substanţializate” şi „obiective”, trebuie regîndite ca un 

căutarea acelui Standort des Interpreten*5, nucleul ideal al 
„medierii”, ne propunem în rîndurile ce urmează. 


2. „Prietenos şi plin de fast, orașul se întinde pe o colină 
semeață. Călătorul se simte ciudat în apropierea sa: e ca şi 
cum s-ar afla deodată în Occident, acolo unde are parte de 
educație, moravuri alese şi albe feţe de mese. lar dacă dorește 
să ştie cui se datorează minunea, atunci n-are decît să asculte 
limba vorbită de locuitorii săi: este germana.” Pasajul cu care 
Karl Emil Franzos îşi încheie memorialul călătoriei pe drumul 
de fier de la Viena la Cernăuți?’ a devenit celebru tocmai pentru 
ideologia „germanităţii” pe care autorul o implică în viziunea 
asupra vastului „deșert cultural semi-asiatic” din estul Europei, 
unde doar Bucovina constituia, după el, „o înfloritoare bucăţică 
de Europă”, tocmai datorită „spiritului german” de care s-ar fi 
lăsat „fecundată”. Asupra cauzelor care au condus la această 
„excepţie lingvistică”, conștientizată deja de foarte timpuriu, 
în aria geografică a posesiunilor habsburgice din „Orient”, s-au 
emis diverse ipoteze, cu atît mai credibile cu cît baza docu- 
mentară pe care s-au întemeiat a fost mai serioasă“; studii 
speciale de istorie socială și culturală își mai așteaptă însă 
rîndul, căci subiectul este încă departe de a fi fost epuizat. 





vast şi neîntrerupt „schimb de experiență”. Vezi Hans Robert Jauss, 
„Rezeptionsăsthetik und literarische Kommunikation” in Horst 
Sund/Manfred Timmermann (ed.), Auf den Weg gebracht. Idee und 
Wirklichkeit der Gründung der Universität Konstanz, Konstanz, 
1979, pp. 392-393. 

38. Ibid. 

39. Karl Emil Franzos, „Von Wien nach Czernowitz” in Aus Halb-Asien. 
Culturbilder aus Galizien, der Bukowina, Siidrussland und Rumänien, 
Erster Band, Leipzig, 1876, pp. 112 şi urm. 

40. Vezi, ca puncte de plecare, Raimund Friedrich Kaindl, Geschichte 
der Bukowina von den ăltesten Zeiten bis zur Gegenwart, Bd. 1-3, 
Czernowitz, 1888-1903, Hugo Gold (ed.), Geschichte der Juden in 
der Bukowina, Bd. 1-2, Tel Aviv, 1958-1962, Franz Lang (ed.), 
Buchenland. 150 Jahre Deutschtum in der Bukowina, Miinchen, 1961, 
Horst Fassel/Margareta Jumugă (ed.), Deutsche Sprache und 
Kultur in der Nordmoldau, laşi, 1983, Emanuel Turczynski, Geschichte 
der Bukowina in der Neuzeit. Zur Sozial- und Kulturgeschichte 
einer mitteleuropäisch geprägten Landschaft, Wiesbaden, 1993. 

Colonizările succesive ale regiunilor rurale, destul de precar 
populate, ale districtului desprins de Moldova de către armatele 
austriece la 1775, cu ţărani şi meșşteşugari germanofoni din 
Boemia, Suabia, Bavaria sau Zips, politica de germanizare prin 
intermediul şcolii și presiunea birocratică a funcționărimii locale, 
detașate în cea mai mare parte din vestul monarhiei, masiva 
aculturație germană a populaţiei evreiești așezată în Bucovina 
după 1790, constituirea treptată, mai ales la Cernăuţi, a unei 
pături burgheze supra-,„naţionale”, utilizînd aproape exclusiv 
limba germană în comunicarea cotidiană, adaptabilitatea nobi- 
limii autohtone, mai ales românești, la canoanele culturale 
vieneze, ca semn de loialitate față de împărat, dar și de rezis- 
tență față de tendinţele de polonizare instrumentate pînă la 1848 
de administraţia centrală a Galiției, în fine, absența, constatată 
de recensămintele repetate în ultimele decenii de existență a 
monarhiei austro-ungare, a unei majorităţi naţionale absolute 
în Bucovinafl, de unde rolul politic şi cultural mediator asumat 
între români şi ruteni de cei peste 20 % vorbitori de germană 
(12 % evrei şi 9 % germani), reprezintă elemente ce și-au pus 
fiecare amprenta, mai mult sau mai puţin, asupra configurației 
socio-culturale unde nu întîmplător, în 1875, a fost implantată 
prin consensul declarat al stărilor şi naționalităților provinciei 
o universitate germană ctitorită de însuși împăratul Franz 
Joseph. Structura învățămîntului secundar bucovinean la 
începutul secolului certifică oricum, dincolo de efortul vizibil 
de a echilibra raportul dintre multiplele limbi vorbite în 
Kronland-ul moldovenesc’, rolul privilegiat conferit între acestea 
germanei ca lingua franca, cultivată ca atare de toate naționa- 





41. Gerald Stourzh, „Ethnic Attribution in Late Imperial Austria, Good 
Intentions, Evil Consequences”, in Ritchie Robertson/Edward 
Timms (ed.), The Habsburg Legacy. National Identity in Historical 
Perspective, Edinburgh, 1994, pp. 67-83. 

42. Rudolf Wagner (ed.), Alma Mater Francisco-Josephina. Die deutsch- 
sprachige Nationalităten-universităt in Czernowitz, Miinchen, 1975. 

43. Rudolf Wagner (ed.), Das multinationale österreichische Schulwesen in 
der Bukowina, Bd. 1-2, Miinchen, 1985-1986; vezi şi Hannelore 
Burger, Sprachenrecht und Sprachgerechtigkeit im österreichischen 
Unterrichtswesen 1867-1918, Wien, 1995. 

lităţile, virtuală cale de acces către cultura europeană, dar și 
către o carieră promițătoare deopotrivă în provincie şi în 
metropolă. 

Aserţiunea curentă, aproape clișeizată, despre „cultura 
germană” a evreimii bucovinene merită în acest ansamblu a fi 
analizată cu atentă luare aminte. Istoria „asimilării” populaţiei 
evreieşti tradiționaliste de proveniență mai ales galițiană, 
aşezată în Bucovina după 1775, nu confirmă imaginea curentă 
a unei tranziţii line şi „normale” de la ortodoxie la Haskala, 
aceasta pentru că, în comparaţie cu regiunile occidentale ale 
monarhiei, atît rezistența mult mai acerbă opusă modernizării 
în interiorul comunităților — datorată la rîndul ei diferenței 
sensibile de dezvoltare economică și socială față de landurile 
vestice —, cît şi maniera diferită de a aplica aici măsurile de 
„emancipare” hotărîte la Viena, au decalat termenele şi 
ritmurile procesului de aculturație. Deceniile care au urmat 
alipirii Bucovinei la Imperiul Habsburgic înregistrează astfel 
destule momente de presiune şi prigoană, legate printre altele 
de obstinația administraţiei de a crea o pătură de evrei „agri- 
cultori”, momente în care curentul de respingere a deschiderii 
către iluminismul de tip mendelssohnian (ca de exemplu refuzul 
evreilor de a-și trimite copiii la școlile laice), a cunoscut — şi 
sub influența conservatoare a popularelor centre hassidice de 
la Sadagura şi Vijniţa — momente de vîrf“. În acelaşi timp, 
expansiunea urbană a Cernăuţiului, la care contribuţia unei 
proto-burghezii evreiești formată din comercianţi, bancheri, 
meșteșugari, proprietari de imobile, a fost decisivă, a creat un 
puternic pol al modernizării, aliat al centralismului vienez și 
întărit mai ales după desprinderea Bucovinei de Galiţia la 
18495. Abia pe acest teren, scutit iniţial de presiunile grupu- 
rilor naționale dominante (precum cele exercitate de cehi în 
Boemia ori de polonezi în Galiţia), ca şi sub semnul libera- 
lismului orchestrat de la Viena, s-a declanșat impulsul accele- 
rant al asimilării, ale cărui efecte pot fi apreciate şi numai 





44. Vezi Gold, op.cit. 

45. Andrei Corbea-Hoisie, La culture juive germanophone de Bucovine 
et de Czernowitz, in „Revue Germanique Internationale”, nr. 1 (1994), 
pp. 165-181. 

urmărind progresia eclatantă a cifrelor şcolarizării copiilor 
evrei în învățămîntul de statt; nu putem de aceea decît să 
aderăm la aprecierea lui Martin Broszat, după care „tocmai 
pentru că, după 1850, evreii din Bucovina au depăşit condiția 
lor de minoritate confesională tolerată, devenind o forță socială 
dominantă şi conştientă de sine, dispoziția lor de a se integra 
în statul austro-german şi de a-şi însuși cultura şi limba de 
stat germană a fost atît de intensă”. Nu e însă mai puţin 
adevărat că, dincolo de această suprafață „vizibilă”, contra- 
dicţiile sociale între pătura urbană înstărită a evreimii, din 
care s-a recrutat patriciatul germanofon al „comunităţii”, 
comparabil cu cel din celelalte mari oraşe ale monarhiei în 
interesul pentru o rapidă adaptare la reperele civilizaţiei occi- 
dentale, şi respectiv masa evreilor „răsăriteni”, săraci pînă la 
pauperitate și în general ultrahabotnici, s-au concretizat și 
prin subminarea cotidiană a limbii de „cultură” de către idişul 
tradițional, vorbit nu doar în stetl-uri, ci şi pe străzile și în 
prăvăliile Cernăuţiului. „Renașterea naţională” evreiască în 
Bucovina, sionistă sau nu, a mizat intens pe această ambi- 
valență lingvistică, transformată după 1900 într-o adevărată 
alternativă politico-culturală la eşecul iluziilor integraționiste 
ale liberalismului ; relativa coincidență între strădania liderilor 
politici ai evreimii bucovinene de a obține, prin „compromisul 
parlamentar” între naţionalităţile provinciei, recunoașterea 
de facto a „naţionalităţii” evreiești“?, şi alegerea de către Nathan 
Birnbaum a Cernăuţiului ca loc de desfășurare a primei confe- 
rințe „mondiale” asupra limbii idiș în 1908 poate fi socotită 





46. Wagner, op.cit. 

47. Martin Broszat, Von der Kulturnation zur Volksgruppe. Die nationale 
Stellung der Juden in der Bukowina im 19. und 20. Jahrhundert, 
in „Historische Zeitschrift”, nr. 200 (1965), p. 579. 

48. John Leslie, „Der Ausgleich in der Bukowina von 1910, Zur 
österreichischen Nationalitătenpolitik vor dem Ersten Weltkrieg”, 
in Emil Brix, Thomas Frâschl, Josef Leidenfrost (ed.), Geschichte 
zwischen Freiheit und Ordnung. Gerald Stourzh zum 60. Geburtstag, 
Graz, 1991, pp. 113-144. 

49. Gerald Stourzh, Galten die Juden als Nationalităt Altosterreichs ? 
Ein Beitrag zur Geschichte des cisleithanischen Nationalitătenrechis, 
in „Studia Judaica Austriaca”, nr. 10 (1984), pp. 73-117. 

drept simptomatică5. Paradoxal, controversa timpurie dintre 
adepţii ebraicei şi ai idișului ca limbă „naţională” a evreilor"! 
va deveni pentru comunitățile bucovinene irelevantă după 1918, 
cînd în cadrul României Mari „minoritatea” evreiască va fi 
recunoscută ca atare ; pentru toate păturile sociale ale evreimii 
de aici limba germană se va transforma subit într-un mijloc de 
legitimare culturală, preţios „capital simbolic” compensatoriu 
vizavi de tendința noilor autorități de a demonta prestigiul 
social şi politic dobîndit de aceasta în perioada austriacă5?. 

O discuţie aparte comportă însă „calitatea” limbii germane 
vorbite în Bucovina şi mai ales în centrele sale urbane. 
Disocierea lui Martin Broszat între mediul lingvistic dialectal 
constituit de germanii etnici colonizați acolo și așa-zisul 
„Kulturdeutschtum” reprezentat în Kronland de funcţionarii, 
profesorii, ofițerii implantaţi de administraţia habsburgică, în 
„cadrul” căruia ar fi avut loc asimilarea evreilor („ca integrare 
în ansamblul germanizat al monarhiei austriece”) 5%, acoperă 
în realitate procese diverse şi particulare de interferență și 
nivelare, studiate cu precădere în cazul dintîi, mai stabil şi 





50. Joshua Fishman, Attracting a Following to High-Culture Functions 
for a Language of Everyday Life, The Role of the Tshernovits Language 
Conference in the Rise of Yiddisch, in „Internationale journal of the 
Sociology of Language”, nr. 24 (1980), pp. 43-73. Studenţii evrei 
care, în 1910, refuzau să se înscrie la Universitatea din Cernăuţi 
ca „germani”, indicau drept limbă maternă limba idiş, cf. Gold, 
vol. I, p. 96. 

51. Vezi, de pildă, articolul programatic al lui Nathan Birnbaum, Hebräisch 
und Jüdisch, in „Ost und West”, nr. 7 (1902); din vasta bibliografie 
a chestiunii ne mărginim să cităm aici studiul lui Joshua Fishman, 
„Nathan Birnbaum’s «Second Phase». The Champion of Yiddish and 
Jewish Cultural Autonomy” in Brigitte Narr/Hartwig Wittje (ed.), 
Spracherwerb und Mehrsprachigkeit. Festschrift für Els Oksaar, 
Tübingen, 1986, pp. 173-180, ca şi capitolul „Internal Jewish 
Bilingualism” din Max Weinreich, History of the Yiddish Language, 
Chicago/London, 1976. 

52. Corbea-Hoisie, op.cit. 

53. Broszat, op.cit., p. 580. 

54. Vezi, printre altele, cercetările lui Bronislaus Irion (Die Mundart 
der sogenannten Schwabensiedlungen in der Bukowina, in „Sieben- 

mai uşor cuantificabil. Amestecul foarte pestrit de populații și 
limbi peste care s-au aplicat tiparele unei limbi germane pe de 
o parte relativ artificiale (ca limbă „de cancelarie” sau chiar 
limbă „literară”, predată în școală), pe de altă parte profund 
marcată dialectal, a generat o multitudine de variante (social- 
mente etajate) de „diglosie” şi „poliglosie”55, cu urmări mai mult 
sau mai puțin detectabile în germana uzuală, „creolizată” mai 
cu seamă în practica ei curentă de către evreii tentaţi s-o 
melanjeze cu elemente provenite din substratul idișului, fatal- 
mente implicat în combinaţie datorită înrudirilor lexicale și 
gramaticale, dar și din celelalte limbi (mai ales slave : poloneză 
sau ucraineană) utilizate ocazional de către aceștia. Așa-zisa 
„vieneză” bucovineană, Buko- Wienerisch, devenea deja în deceniul 
al patrulea al secolului trecut sursă de anecdote exploatînd 
comicul de limbaj, anecdote răspîndite de hîtri călători din 
metropolă, printre care Moritz Gottlieb Saphir*6, şi din care se 
va nutri o întreagă tradiţie literară, de la schiţele lui Franz 
Porubsky pînă la „istoriile maghrebine” ale lui Gregor von 
Rezzori. Fără a avea la îndemînă cercetări foarte aplicate asupra 
limbii vorbite de evrei în Cernăuţiul celei de-a doua jumătăţi a 
secolului trecut, se poate presupune, pe baza mărturiilor literare, 
că, dacă la nivelul stratului foarte subțire al patriciatului burghez, 
se repeta cumva situația din metropolă, unde hipercorecti- 
tudinea căutată şi subliniată a limbii germane, menită a evidenția 
astfel ruptura de „jargon”, devine ea însăși, prin nefireasca sa 
„literaritate” desprinsă de culoare locală, o marcă a „evreului 
fără însuşiri”, o majoritate legată organic de rădăcinile sale 





biirgische Vierteljahresschrift”, nr. 63 (1940), pp. 1-24), ca şi studiul 
sintetic al lui Anton Schwob, Wege und Formen des Sprachausgleichs 
in neuzeitlichen ost- und siidostdeutschen Sprachinseln, Miinchen, 1971. 

55. Wandruszka, op.cit., pp. 21 şi urm.; vezi şi Joshua Fishman & al., 
Bilingualism in the Barrio, The Hague, 1971, pentru normele socio- 
logice ce subordonează bilingvismul individual celui social. 

56. Vezi destul de numeroasele corespondențe și informaţii de la Cernăuţi 
publicate în „Der Humorist”, periodicul lui Saphir. 

57. Sander Gilman, Jewish Self-Hatred. Anti-Semitism and the Hidden 
Language of the Jews, Baltimore/London, 1986; Jacques Le Rider, 
Modernite viennoise et crises de lidentite, Paris, 1990, pp. 316 şi urm. 

„răsăritene” practică aici germana doar la modul „utilitar”, 
idişul rămînînd limba de referință în familie și în „imediata 
apropiere”. Promotorii cei mai angajaţi ai laicismului popular, 
precum bardul Welwel Zbarzher (Wolf Ehrenkranz), respectă 
germana, dar cultivă limba idiş ca limbă a literaturii și sugerează 
inclusiv o renaştere a ebraicei58. Mai verosimile ni se par de 
aceea, în raport cu militantismul asimilist al lui Karl Emil 
Franzos, ce-l înfățișa în Der Pojaz pe Sender Glatteis, descins 
tocmai dintr-un stetl galiţian și ridicol cu idișul său în mijlocul 
publicului cernăuțean emancipat, ce admiră, în stalul de la 
„Hotel de Moldavie”, trupa germanofonă a evreului prusian 
Nadler în Shylock, consemnările „realiste” ale unui Raimund 
Friedrich Kaindl, descriind cu o „obiectivitate” deloc simpatetică 
idiomul „corupt” al evreilor bucovineni”? sau reprezentările 
(vădit dispreţuitoare) ale evreilor vorbind „stricat” germana 
din producţiile (sub) literare ale Annei Pawlitschek. Reflexul 
tîrziu al politicienilor germani din Bucovina de a denunța antanta 
liberală cu evreii, ce s-a materializat la 1897 prin fondarea unei 
asociaţii exclusive a „germanilor creştini” („Verein christlicher 
Deutsche”), a pedalat şi pe „diferenţa” lingvistică; o de altfel 
foarte utilă broșură, publicată „Im Kaiserlich-Kâniglichen 
Schulbiicher-Verlage” la Viena de către o echipă de profesori în 
frunte cu universitarul cernăuțean Theodor Gartner, (unul din 
fruntașii sus-amintitei asociaţii), era dedicată „greşelilor” 
germanei bucovinene, „o limbă coruptă”, „o germană înstrăi- 
nată”, presărată, după părerea autorilor, de slavisme și de 
elemente provenite din acea „de neînțeles germană vorbită de 
evrei”60. Cu atît mai mult după 1918, cînd în Cernăuţi se vor 





58. Un exemplu, faimosul poem Makel Chowlim (Przemysl, 1869), 
îndreptat împotriva dinastiei rabinice de la Sadagura, a apărut 
bilingv, în versiune idiș şi ebraică. 

59. Raimund Friedrich Kaindl, Die Juden in der Bukowina, in „Globus. 
Illustrierte Zeitschrift für Länder und Völkerkunde”, nr. 9 (1901), 
pp. 133-137. 

60. Bukowiner Deutsch. Fehler und Eigenthiimlichkeiten in der deutschen 
Verkehrs- und Schriftsprache der Bukowina, gesammelt vom Vorstande 
des Bukowiner Zweiges des Allgemeinen deutschen Sprachvereines, 
Wien, 1901, p. V. 

stabili destule familii de evrei „regățeni”, dar mai ales basa- 
rabeni şi chiar galițieni, refugiați din Polonia şi Ucraina, 
numărul vorbitorilor de idiş va crește considerabil, ceea ce se 
poate constata și numai examinînd înmulțirea publicaţiilor, de 
la ziare la reviste culturale, destinate acestui public. Elitismul 
germanofon afișat în numele preceptelor puriste ale lui Karl 
Kraus de tinerii gazetari şi literați evrei de la episodica revistă 
expresionistă „Der Nerv”!, foarte severi cu limba germană a 
confraților de la cotidienele cernăuțene, elitism continuat în 
„cultul” constant al magistrului şi al revistei sale „Die Fackel”, 
citită la Cernăuţi, după martori ai epocii, cu o febrilitate ieşită 
din comun&?, se va adapta cu timpul la „coexistenţa” cu idișul, 
mai cu seamă după 1933, cînd nazismul victorios în Germania 
va provoca destule procese de conștiință printre cei rămași 
credincioși limbii și culturii germane — e semnificativ, de 
pildă, faptul că Alfred Margul-Sperber, Rose Auslănder, Alfred 
Kittner, Selma Meerbaum-Eisinger se vor strădui să traducă 
din limba idiş, inclusiv poeme ale lui Itzik Manger, cel care în 
tinereţe cochetase cu ideea de a scrie în germană. Tabloul 
sintetic trasat de David Schaary asupra culturii evreiești din 
Cernăuţiul interbelicst situează „fracțiunea germanofonă”, în 
ciuda prestigiului cultural prin care se legitimează, într-o 
evidentă „pierdere de viteză”. 





61. În studiul nostru „Expressionismus in Czernowitz” din Klaus Amann/ 
Armin A.Wallas (ed.), Expressionismus in Österreich, Wien/ K5ln/ 
Weimar, 1994, pp. 322-341 am interpretat acest „elitism” în aceeaşi 
cheie a afirmării unei legitimităţi culturale compensatorii pentru 
deficitul de „capital simbolic” înregistrat de burghezia evreiască 
locală după alipirea Bucovinei la România. 

62. Amy Colin, „Karl Kraus und die Bukowina”, in Joseph Strelka (ed.), 
Karl Kraus. Diener der Sprache, Meister des Ethos, Tibingen, 1990, 
pp. 333-346. 

63. Vezi textul conferinței lui Alfred Margul-Sperber, întitulată „Jiidische 
Dichtung in der Bukowina”, reprodusă în Ernest Wichner/Herbert 
Wiesner (ed.), In der Sprache der Mörder. Eine Literatur aus 
Czernowitz, Bukowina, Berlin, 1993, pp. 181-184. 

64. David Schaary, Jewish Culture in Multinational Bukowina between 
the World Wars, in „Shvut”, nr. 16 (1993), pp. 281-296. 

Politica „lingvistică” promovată de către guvernele româ- 
neşti în Bucovina realipită nu şi-a ascuns defel tendinţa centra- 
listă şi asimilistă, hrănită de multiple prejudecăţi ideologice şi 
de adînci suspiciuni față de populaţiile minoritare din toate 
noile provincii65 ; vechile resentimente la adresa Habsburgilor 
şi a deznaționalizării pe care Viena ar fi practicat-o în ţinutul 
ocupat la 1775 prin colonizarea sa cu „alogeni” nevorbitori de 
română s-au îndreptat aici mai cu seamă împotriva evreilor 
promotori ai germanei, socotiți şi din acest motiv ca „aliaţi” 
fireşti ai monarhiei; nu e mai puţin adevărat că raporturile 
specifice dintre limbile vorbite în Kronland au defavorizat o 
eventuală orientare de masă a acestora către română sau chiar 
ucraineană, (pe care, cel puţin în mediul rural, trebuiau să le 
cunoască pentru a se putea înțelege cu conlocuitorii), cum s-a 
întîmplat în Galiţia cu evreii vorbitori de poloneză sau, după 
1900, în Boemia, cu evreii vorbitori de cehă — tendințe accen- 
tuate pe de altă parte şi de latenta ostilitate a populației 
autohtone românești şi ucrainiene vizavi de evreii percepuți 
prin prisma vechilor clișee religioase şi a noilor slogane antica- 
pitaliste, ceea ce a subminat dintru început ofertele asimilist- 
-emancipatoare de tipul celor din Ungaria, schiţate de altfel şi 
în Principate în programele „revoluţionare” de la 1848, dar 
respinse acolo după 1866 mai cu seamă de burghezia speriată 
de spectrul concurenţei economice evreieşti. În timp ce „daco- 
-romanismul” bucovinean, al cărui reviriment tîrziu a fost motivat 
înainte de toate de revendicările politice şi culturale ale rute- 
nilor$6, nu a contestat niciodată la modul direct — în ciuda unor 
derapaje antisemite — preferința oficialității pentru limba 
germană, nu în ultimul rînd pentru că pînă în preajma răz- 
boiului mondial aproape toți promotorii săi politici, începînd 
de la latifundiarii conservatori“! şi pînă la primele generaţii 





65. Andrei Corbea-Hoisie, „Rumänien — vom National- zum Nationalitäten- 
staat”, in Harald Roth (ed.), Minderheit und Nationalstaat, K5ln/ 
Wien/Weimar, 1995, pp. 43-58. 

66. Erich Prokopowitsch, Die rumănische Nationalbewegung in der 
Bukowina und der Dako-Romanismus, Graz/K5ln, 1965. 

67. A făcut senzație multă vreme replica baronului Mustatza, ilustru 
reprezentant al boierimii româneşti din Bucovina, care, pe peronul 


PAUL CELAN ȘI LIMBA ROMÂNĂ 173 


ale burgheziei „naționale”, (cu excepţia cîtorva intelectuali 
marginali), au adoptat „cartea” habsburgică şi implicit „central- 
-europeană” ca pe una de la sine înţeleasăf8. Nu-i întîmplător 
că fostul coleg al lui Franzos de la gimnaziul din Cernăuţi și 
vocea cea mai pregnantă a naționalismului românesc din a 
doua jumătate a secolului al XIX-lea, Mihai Eminescu, denunța 
virulent, ca maşinaţie favorizîndu-i pe evreii germanofoni, intenția 
autorităţilor imperiale de a dilua şi prin intermediul Univer- 
sităţii Francisco-Josephine caracterul românesc al Bucovinei6?, 
iar „regățenii” P.S. Aurelian, George Sion şi Nicolae Iorga, 
călători la Cernăuţi, relatau alarmaţi că, din aceleași pricini, 
între care al doilea menţiona direct „invasiunea ovreimii”, limba 
română părea aici a regresa vizibil în favoarea germanei'. O 
atestă chiar amintirile unor martori ai epocii, precum foștii 
gimnaziști cernăuțeni (evrei de origine) Wilhelm Reich sau 
Ninon Ausländer (Hesse), unde lipsesc orice referinţe la limbi 





gării din Cernăuţi, la salutul adresat în limba română de regele 
Carol I al României, i-a răspuns acestuia în germană cu propoziţia, 
„Majestät, wir sind deutsch erzogen !”, ibid., p. 115. 

68. De altfel, o atitudine simetrică față de limba germană vor adopta 
liderii ruteni din tînăra generație, precum Nikolai Wassilko sau Stefan 
Smal-Stocki, legitimați politicește tocmai prin ruptura de „bătrînii” 
politicieni rusofili şi prin miza pe naționalismul ucrainean sprijinit 
de Viena. Semnificativă este de aceea respingerea de către aceştia 
a ofertei fracțiunii poloneze din Reichsrat de a transforma Universitatea 
din Cernăuți într-una ucraineană, cf. Turczynski, op.cit., p. 192. 

69. Vezi, printre altele, textele Numiri la Universitatea din Cernăuţi, 
publicat inițial în „Curierul de Iaşi” din 23 iulie 1876 şi [La anul 
1774...], publicat inițial în „Curierul de Iaşi” din 30 septembrie 1877, 
reluate în ediţia de Opere, vol. IX, Bucureşti, 1980, pp. 160 şi 429. 
Trei decenii mai tîrziu, Nicolae Iorga socotea la rîndul său univer- 
sitatea cernăuțeană drept „universitate austriacă pentru Evrei”, 
deoarece aceștia ar fi, ca prezenţă în rîndul profesorilor şi studen- 
ţilor, „cei mai mulţi, cu mult cei mai mulţi”, cf. Românismul în 
trecutul Bucovinei, Cernăuţi, 1938, p. 326. 

70. P.S. Aurelian, Bucovina. Descriere economică însoțită de o hartă, 
București, 1876, pp. VIII, XVII; George Sion, Notiţie despre Bucovina, 
București, 1882, pp. 39, 48, 80. Iorga, în op.cit., p. 219, se revoltă 
că evreii pe care îi întîlneşte nu par a ști sau a dori să înveţe 
româneşte. 

„locale” a căror deprindere le-ar fi fost impusă de sistemul 
oficial de instrucţie”!. Nu e așadar de mirare că, după 1918, 
cînd autoritățile române au pretins funcționarilor statului, 
inclusiv profesorilor gimnaziali şi universitari, cunoştinţe sufi- 
ciente de limba română, măsura a fost percepută ca un mijloc 
de îndepărtare a evreilor (și germanilor) moşteniți de la admi- 
nistraţia austriacă. Pe fundalul unui antisemitism în plină 
expansiune, teatrul, universitatea, şcoala vor deveni acum teren 
de înfruntare directă, uneori însoţită chiar și de violenţe fizice, 
precum faimoasa manifestare a studenţilor români soldată cu 
expulzarea reprezentațţiilor în germană ale lui Alexander Moissi 
din clădirea Teatrului „Naţional!” din Cernăuţi”? ori incidentele 
de după sesiunea de bacalaureat din 1926, cînd protestele 
candidaţilor respinşi din pricina deficienţelor la limba şi litera- 
tura română, în majoritate evrei, au culminat cu asasinarea 
tînărului David Fallik de către un extremist român“. De altfel, 
disocierea administrativă a evreilor de germani, măsură privită 
cu destulă simpatie de aceștia din urmă, va împiedica, în 
conformitate cu legile românești, înscrierea elevilor evrei la 
liceele germane, fapt resimţit și el ca discriminare şi tentativă 
de „românizare” forțată”f, ceea ce va stimula cu atît mai mult 
cultivarea limbii germane în comunicarea curentă din mediul 
urban, în care ea s-a menținut din plin, inclusiv cu concursul 
cercurilor intelectuale românești şi ucrainiene, pînă spre sfîrșitul 
deceniului al patrulea. Înflorirea „miraculoasă” a unei litera- 
turi germane atașată modelelor modernităţii, scrisă cu precădere 
de autori evrei'5, nu face decît să sublinieze complexitatea unei 





71. Vezi Wilhelm Reich, Leidenschaft der Jugend. Eine Autobiographie 
1897-1922, Köln, 1994 şi fragmentele de manuscris citate de Gisela 
Kleine, Ninon und Hermann Hesse. Leben als Dialog, Sigmaringen, 
1982. 

72. Turczynski, op.cit., p. 223 

73. Manfred Reifer, „Geschichte der Juden in der Bukowina (1919-1944) 
in Gold, op.cit., vol. II, p. 6. 

74. Hermann Sternberg, Zur Geschichte der Juden in Czernowitz, in 
ibid., p. 42. 

75. Andrei Corbea, Sprach- und Raumgrenzen als Komponenten der 
kulturellen Produktivităt, in Andrei Corbea/Michael Astner (ed.), 

constelații în care nu mai puțin notabilă este, în același timp, 
adaptarea mai mult sau mai puţin fortuită, petrecută în gene- 
ral după 1930, a noilor generaţii de copii evrei la exigenţele 
şcolii românești : gradul de cunoaştere a limbii române sporește 
la aceștia, concomitent cu o considerabilă familiarizare cu valorile 
culturale ale românilor”6. 


3. În aceste coordonate se înscrie și cazul tînărului Paul 
Antschel, născut la Cernăuţi în 1920 într-o familie în care 
germana dobîndită prin educaţie şi lecturi își dispută întîie- 
tatea cu idișul tradiţional, polaritate pe lîngă care convingerile 
sioniste ale tatălui se străduie să insinueze şi ebraica modernă. 
Biografia standard a copilăriei şi tinereţii cernăuţene a viito- 
rului poet”? consemnează etapele socializării sale „lingvistice”, 
de la grădinița germană și şcoala elementară ebraică „Ssafa 
Iwrija” pînă la liceele românești (Liceul Ortodox de Băieți şi 
Liceul „Marele Voevod Mihai”), unde pare a dezvolta, spre deose- 
bire de mulți copii evrei pentru care se potriveşte afirmația că 
„tineretul a trebuit să înveţe la școală limba statului, dar rareori 
a reuşit cineva să deprindă o relaţie personalizată, intimă, cu 
această limbă”, însuşiri deosebite în mînuirea acesteia”?, 
chiar şi în ciuda rezervei legate de faimoasa propoziţie din 
scrisoarea către Tante Minna din 30 ianuarie 1934: „Cît priveşte 
antisemitismul din şcoala noastră, aș putea scrie o carte de 





Kulturlandschaft Bukowina. Studien zur deutsehsprachigen Literatur 
des Buchenlandes nach 1918, Iaşi, 1990, pp. 7-17; Wichner/Wiesner, 
op.cit. ; Amy Colin/Alfred Kittner (ed.), Versunkene Dichtung der 
Bukowina, Miinchen, 1994. 

76. Vezi în acest sens convingătoare mărturii de epocă precum jurnalul 
tinerei Mirjam Korber, Deportiert. Jüdische Uberlebensschicksale 
aus Rumănien 1941-1944, hrsg. von Erhard R.Wiehn, Konstanz, 
1992. Este pe de altă parte interesantă observaţia lui Schlomo 
Bickel, scriitor de limba idiş originar din Cernăuţi, care nu-şi 
explica faptul că un „evreu român” (s.n.) precum Celan a putut 
deveni poet de limba germană, in Schlomo Bickel, Einsich und 
Erumsich, in „Zukunft”, nr. 10 (1967), pp. 407 şi urm. 

77. Chalfen, op.cit. 

78. Ibid., p. 18. 

79. „Profesorul de română lăuda mereu vocabularul și pronunția corectă 
a lui Paul, fapt nu prea obișnuit la elevii evrei”, in ibid., p. 43. 


176 PAUL CELAN ȘI „MERIDIANUL” SĂU 


vreo 300 de pagini despre acest subiect”; în acelaşi an va 
vizita pentru prima oară Bucureștiul, invitat de un unchi stabilit 
în capitala României. Se evidenţiază de asemenea la limba 
franceză, în vreme ce, prea bun la germană pentru nivelul pretins 
de programa alcătuită pentru elevii români, participă la terori- 
zarea profesorului, evreu de altfel, pentru ca, finalmente, să se 
apropie prin intermediul lecţiilor acestuia de literatura lui 
Lessing, Goethe, Schiller și Kleist!. În ultimii ani de liceu vor 
trece pe primul plan lecturi din Rilke, Verlaine, Rimbaud, 
Shakespeare (în original!), Arghezi, și tot acum vor avea loc 
mult invocatele dispute cu colegul Immanuel WeiBglas asupra 
traducerilor (inclusiv ale versurilor lui Eminescu) în şi din 
limba germanăt?. Chiar dacă matricolele școlare cercetate de 
Peter Rychlo? indică sensibile diferenţe faţă de anumite aser- 
țiuni ale lui Chalfen, ca de exemplu chiar și în privința notelor 
obținute la română în ultimii ani de liceu — în general între 
6 și 7 —, se poate lesne imagina bagajul lingvistic şi cultural cu 
care Paul Antschel a absolvit această perioadă de formare 
intelectuală ; pe un teren favorabil, precum cel al adolescen- 
tului introvertit și sensibil, dornic de lecturi și de emulaţie a 
spiritului, chiar şi programa, în sine conservatoare şi apăsat 
„naţională”, a liceului românesc, cu deosebire materiile „literare”, 
puteau rodi, mai cu seamă pe fondul oferit de acumulările 
„paralele” în limba germană% — canonul școlar al „marilor 
clasici” români, de pildă, inteligent predat, impunea un anume 
antrenament al limbii literare ce deschidea accesul nemijlocit 
către modernitatea pe care Arghezi a simbolizat-o din plin 
pentru generaţia tînărului Celan. Se va fi interesat oare Paul 
Antschel de producţiile literaților români din gruparea cernău- 
țeană „Iconar”, cea discutată de G. Călinescu în Istoria literaturii 





80. Ibid., p. 51. 

81. Ibid, p. 59. 

82. Ibid., pp. 72 şi urm. 

83. Peter Rychlo, „Neue Angaben zu Celans Gymnasialjahren aus dem 
Czernowitzer Bezirksarchiv”, in Corbea/ Astner, op.cit., pp. 205-210. 

84. Edith Silbermann, „Erinnerungen an Paul Celan”, in Begegnung 
mit Paul Celan, Aachen, 1993, p. 43, crede că „informaţiile despre 
literatura germană, despre filozofie şi istorie, dobîndite de Paul în 
liceul românesc, nu-l puteau satisface pe acesta”. 

române de la origini pînă în prezent sub titlul „Suprarealismul 
bucovinean”55? Greu de crezut, dacă luăm în consideraţie și 
simpatiile de extremă dreaptă şi implicit antisemitismul acelora. 
Şi de aceea probabil preferă „definitiv” ca „modele poetice” pe 
cei descoperiți graţie imensei biblioteci a lui Karl Horowitz, 
datorită căreia a avut în mînă volumele de poezii ale lui Trakl, 
Georg Heym, Klabund ori Stefan George; concomitent, la 
Institutul Francez din Cernăuţi citea asiduu pe Valéry şi 
Apollinaire, (după ce la Tours, printre studiile de biologie și 
anatomie umană, se adîncise în romanele lui Julien Green şi 
Thomas Mann), iar între 1940 și 1941, în Cernăuţiul ocupat 
de sovietici, va învăţa limba rusă, atît cît să încerce primele 
traduceri din Esenin%. 

Pe de altă parte, „viclenia istoriei” va fi cea care, în acești 
ani, îi va inocula tînărului nevoit să asiste la prăbușirea civili- 
zaţiei în care se formase o suspiciune funciară față de limbile 
devenite instrumente ale teroarei și crimei. Îndoielile şi crizele 
de conştiinţă nu vor întîrzia să se preschimbe în obsesie a 
scrisului „în limba ucigașilor”, chinuit de întrebarea din poemul 
Nähe der Gräber: „Und duldest du, Mutter, wie einst, ach, 
daheim,/ den leisen, den deutschen, den schmerzlichen Reim ?”88. 
Româna celor implicaţi în represiunea antisemită de la Cernăuţi 
din 1941, în ridicarea ghettoului și deportările în Transnistria 
nu i se va fi părut o alternativă mai fericită,— gîndul de a-l traduce 
pe Arghezi, împărtăşit cuiva în lagărul de muncă de lîngă 
Buzăus?, se va fi datorat probabil şi simpatiei pentru cel care 
fusese la rîndul său închis în lagăr de regimul antonescian —, 
iar de rusa „eliberatorilor” Cernăuţiului va fugi la începutul 
anului 1945 la București. „Ambiguitatea” însă nu avea să înceteze : 
în timp ce în cercul bucovinenilor din jurul lui Alfred Margul- 
-Sperber va continua să vorbească și să scrie în germană, la Editura 





85. Vezi Gheorghe Hrimiuc, Gruparea poetică ICONAR, in Corbea/ 
Astner, op.cit., pp. 214-220. 

86. Chalfen, op.cit. p. 83. 

87. Silbermann, op.cit., p. 57. 

88. Inclus în Paul Celan, Das Frühwerk, (vezi nota 14), S. 136. 

89. Silbermann, op.cit., p. 49. Despre perioada din lagărul de la Tăbărăşti 
vezi Heinrich Stiehler, Schwarze Flocken, in „Die Zeit”, nr. 44 
(1995), p. 62. 

Cartea Rusă pornea să traducă în românește pe Lermontov și 
Cehov, dar și pe Simonov și pe doctorul Galperin, activist sovietic 
„pe tărîmul răspîndirii științei”. Implantat acum într-un mediu 
lingvistic în care prevalează româna, i se adaptează, se pare, 
fără vreo dificultate, după cum rezultă din toate amintirile 
celor care l-au cunoscut în acei ani”; mai mult, în încercarea 
„de a se familiariza cu lumea unde a găsit de lucru şi şi-a făcut 
prieteni”, ca şi „de a-şi crea un sălașş stabil ca scriitor”, începe 
să scrie poezie şi proză în această limbă, descoperindu-și, odată 
cu posibilitățile ei expresive, „vocaţia de poet de limba română”, 
după cum crede a ști Petre SolomonS. Întîlnirea, hotărîtoare 
pentru destinul ulterior al liricii sale, cu suprarealismul bucureş- 
tean postbelic,— întîlnire paradoxală, căci, mai curînd livrescă, 
ea s-a petrecut de la distanţă?! și oarecum „prin ricoşeu”, de 
vreme ce „prietenii poeţi” ai cernăuţeanului făceau parte implicit, 
din cauza angajamentului lor politic în Partidul Comunist, din 
criticii severi ai „formalismului” —, a avut loc şi ea „în limba 
română”, în care, simptomatic, traducea tot atunci și cîteva proze 
scurte ale lui Kafka. Apariţia în 1947 în „Contemporanul”, în 
versiune românească, a Tangoului morții”, publicat în germană 
abia un an mai tîrziu, în placheta vieneză Der Sand aus den 
Urnen, simbolizează momentul de vîrf al popasului bucureș- 
tean şi al celui „în limba română” al poetului ce doar de aici 
încolo se va numi Paul Celan; el anunța și o despărțire, căci 





90. Barbara Wiedemann, Grischas Apfel und bitteres Staunen. Paul 
Celans Ubertragungen ins Rumănische, in „Celan Jahrbuch”, nr. 5 
(1993), pp. 139-163. 

91. Vezi, pe lîngă cartea lui Petre Solomon, op.cit., textele adunate în 
„Zeitschrift fir Kulturaustausch”, nr. 3 (1982), aparţinînd lui 
Marcel Aderca, Maria Banuș, Ion Caraion, Nina Cassian, Ovid 
S. Crohmălniceanu, Horia Deleanu, Alfred Kittner, Petre Solomon, în 
urma Colocviului Celan, de la Institutul Goethe din București, 1981. 

92. Barbara Wiedemann, Meteoriten. Zu Paul Celans Bukarester Prosa, 
in „Celan Jahrbuch”, nr. 3 (1989), p. 119. 

93. Solomon, op.cit., p. 85. 

94. Ibid., p. 95. 

95. Traducerea românească nu aparține integral lui Petre Solomon, după 
cum el însuși recunoaște, din moment ce autorul, suficient de stăpîn 
pe limba română, a participat la elaborarea ei, vezi ibid., pp. 55-56. 

numai cîteva săptămîni după aceea semnătura revenea în „Agora” 
lui Ion Caraion sub primele sale poeme germane tipărite de el 
vreodată (Das Gastmahl, Das Geheimnis der Farne, Ein wasser- 
farbenes Wild), iar „Revista literară” semnala „pozitiv” publicarea 
„în traducere” a „poetului german Paul Celan”%. Opţiunea 
fusese așadar făcută, iar aventuroasa trecere a frontierei şi a 
Cortinei de Fier spre Occident, cu scurtul intermezzo vienez și 
stabilirea la Paris, este la rîndul ei încărcată de simbolul „alegerii” 
limbilor. Limba română devine brusc una pasivă, iar locul ei în 
comunicarea curentă îl ia franceza, (mînuită încă „aproximativ”, 
după propriile declaraţii, multă vreme”), cu care însă nu va 
mai repeta experiența „bilingvismului poetic” exersat la 
București. Românește va mai vorbi rareori, poate cu Cioran%, 
cu Gherasim Luca sau cu alți exilați”, şi, din cînd în cînd, cu 
vizitatorii de la București, pe care îi va întîlni după 1964; în 
schimb, în ciuda tuturor bunelor intenţii, traducerile din poeţi 
români vor fi sporadice şi, cantitativ, în comparație cu rapor- 
turile întreţinute cu poezia franceză, rusă sau engleză, cu totul 
nesemnificative1%. 

Formula memorabilă a Mariei Luise Kaschnitz cu privire la 
germana vorbită şi scrisă de Paul Celan („plină de straturi, 





96. Apud ibid., p. TT. 

97. Ibid., p. 214. 

98. Celan va fi primul traducător al lui Cioran în limba germană, 
cu versiunea întitulată Die Lehre vom Zerfall la Précis de 
décomposition (Hamburg, 1953), considerată dintre toate trans- 
punerile germane ale eseistului drept cea mai puțin reușită (vezi 
Cornelius Hell, Skepsis, Mystik und Dualismus. Eine Einführung 
in das Werk E.M. Cioran, Bonn, 1985, p. 25). Despre relația destul 
de sporadică dintre ei Cioran va relata în interviul acordat lui 
Leonhard Reinisch, in „Merkur”, nr. 7 (1976), pp. 655 şi urm., şi 
în articolul Beim Wiederlesen der „Lehre vom Zerfall”, in „Akzente” 
(1979, pp. 332-337). 

99. În jurnalul său, Virgil Ierunca notează la 15 martie 1950: „Invitat 
la masă de Celan. Mereu afabil, dar înstrăinat prea ostentativ de 
tragedia românească”, in „Vatra”, nr. 321 (1997), p. 77. 

100. Paul Celan, Gesammelte Werke (vezi nota 1), vol. 5, pp. 555, 557 
(din Arghezi), pp. 545, 547 (din Gellu Naum), p. 551 (din Virgil 
Teodorescu). 

plină de voci”) 19! conţine esenţa a tot ceea ce se poate spune cu 
privire la relaţia dintre limba „maternă” și toate celelalte pe 
care poetul le-a cunoscut şi le-a utilizat, inclusiv limba română. 
Am încercat să arătăm mai sus faptul că germana „cultă” vorbită 
în Bucovina mai ales de către evrei a ilustrat ea însăși, dincolo 
de reproşurile „puriste” ce i s-au făcut, ideea după care pluri- 
lingvismul constituie o trăsătură inerentă oricărei comunități 
lingvistice: „O limbă este de fapt multe limbi, nu un mono- 
sistem închis şi omogen, ci un polisistem flexibil şi dinamic, un 
conglomerat de limbi”!%2. Senzaţia de „înstrăinare” cu care tînărul 
Paul Antschel a ascultat pentru prima oară la unchiul revenit 
din Reich germana vorbită acolo!% semnalează diferenţa calita- 
tivă pe care deja Wilhelm von Humboldt o identifica în ceea ce 
el numea „forma sensibilă”, marca sonoră (Klang der Sprache) 
ce ar conţine ea însăşi „o viziune specifică a lumii”, cu alte 
cuvinte „reprezentarea” pe care „o națiune şi-o face despre lume 
şi despre toate simțămintele pe care i le provoacă această 
lume”!04. Rezultat al unui mixaj la care și-au dat concursul 
împrejurări social-istorice irepetabile, cu consecințe fonetice, 
lexicale ori gramaticale specifice, germana deprinsă de Paul 
Antschel la Cernăuţi, corectă şi „frumoasă” ca „limbă literară” 
(Schriftdeutsch), reprezenta dintru început o „deviere”, o „sfi- 
dare” şi în acelaşi timp o „îmbogăţire” în raport cu un model 
exclusiv „naţiona!” ; deschiderea şi disponibilitatea către oferta 
alterităţii ţine în acest caz, dacă ar fi să-l urmăm pe același 
Humboldt!%, de însuși „spiritul” pe care limba îl exteriorizează, 
în care „prezența”, obiectiv determinabilă, a acumulărilor cul- 
turale adiacente se completează cu multiplele imponderabile 
ale experienţelor individuale. În acea „meta-German” în care, 
crede George Steiner, ar fi scris Paul Celan!%, expurgarea de 
către poet, cu riscul asumat al „amuţirii”, a moştenirii lingvistice 





101. Marie Luise Kaschnitz, „Rede auf den Preistrăger”, in Dietlind 
Meinecke (ed.), Uber Paul Celan, Frankfurt am Main, 1973, p. 75. 

102. Wandruszka, op.cit., p. 39. 

103. Chalfen, op.cit., p. 50. 

104. Wandruszka, op.cit., p. 164. 

105. Ibid., p. 210. 

106. George Steiner, After Babel, New York/London, 1975, p. 389. 

corespunzătoare unui „spirit etnic” (Volksgeist) definitiv com- 
promis prin genocidul pe care l-a patronat, n-a fost posibilă 
decît cu concursul implicit al plurilingvismului, al „vocilor” 
diversităţii, al ecumenismului referențial. 


4. Într-o atare viziune, teza lui George Guţu, după care 
„presiunea” culturală a limbii române, care, pînă la 1948, a 
constituit pentru tînărul Celan mediul lingvistic dominant, 
vizavi de care exercițiul germanei este unul mai mult sau mai 
puţin tolerat10, şi-a pus o amprentă adîncă asupra operei sale 
în întregul ei!%, poate fi luată în discuţie fără doar şi poate. 

Nu credem că, formulînd-o astfel, am falsificat ideea germa- 
nistului bucureștean, ci doar că, prin aparența limitării, i-am 
extins aria de verificare. Metodologia comparatistă tradițio- 
nală, de care, de altfel, George Guţu nu pregetă să se distan- 
țeze!%, subminează implicit întreprinderi în care „relaționarea” 
(vezi compararea) autorilor şi operelor tinde a se „concretiza” 
peste măsură, căci un concept precum blagiana „influență cata- 
litică” nu poate acoperi o zonă unde doar „raporturile faptice”110 
pot convinge. A-l asocia pe Celan în mod direct cu „clasicii 
modernităţii” românești: Blaga, Arghezi ori Philippide, așa 
cum procedează George Guţu, fără ca elemente foarte precise — 
altele decît eventuala preţuire de către Celan a liricii lui Blaga, 
decît încercarea de a-l traduce pe Arghezi sau decît cunoștința 
cu Philippide,— să poată justifica juxtapunerea, lasă în cel mai 
bun caz loc la ceea ce Ulrich Weisstein numea odată „a aluneca 


pe nisipurile mișcătoare ale speculațiilor criticii literare”!!l, 





107. Barbara Wiedemann ajunge să disocieze în acest caz între 
Muttersprache — germana și Umgang- sau Alltagsprache — româna, 
vezi Barbara Wiedemann, Meteoriten. (cf. nota 90), p. 112. 

108. Guţu, op.cit. 

109. Ibid., vol. 1, pp. 54-60. 

110. Vezi celebra definiție a lui Marius-Frangois Guyard (din La 
littérature comparée, Paris, 1961, p. 5) dată literaturii comparate 
ca „l'6tude... des rapports de fait qui ont exist€...entre les œuvres, 
les inspirations..”. 

111. Ulrich Weisstein, Einführung in die vergleichende Literatur- 
wissenschaft, Stuttgart, 1968, p. 4. 

favorizînd involuntar şi suspiciunea „tezismului”!!2 de care a 
fost vorba mai sus. În schimb, o trecere în revistă a analogiilor 
pe terenul limbajului liric al modernităţii, pe care, în limba 
română, Celan a sesizat-o desigur şi prin opera celor trei, chiar 
înainte de a-i citi pe suprarealiștii bucureşteni din a doua 
generaţie, are temeiuri depline și deplasează discuţia în singurul 
spațiu ce i se adecvează realmente: cel al impactului formal, 
nicidecum conţinutistic, al contemplării și în ultimă instanță 
chiar al practicării unui exercițiu poetic supus prin însuși sistemul 
diferit al limbii române altor canoane fonetice, sintactice ori 
topologice decît cele ale „modernilor” germani. Dintr-o celebră 
frază adresată lui Yves Bonnefoy rezultă importanța pe care 
Celan o acorda, ca poet, „sistemului” în care avea a se încadra 
discursul liric: „Vous êtes chez vous, dans votre langue, vos 
réfèrences, parmi les livres, les ceuvres que vous aimez”!!! ; cu 
atît mai mult transgresarea lui, pe care el a profesat-o cu o 
obstinație vecină cu fatalitatea, situează limba poeziei române 
şi odată cu ea limba română într-o poziție „excepţională” vizavi 
de propria-i poetică și poietică, al căror studiu şi pe acest 
versanti!t — eventual în continuarea investigaţiei iniţiate de 
George Guţu — devine cu atît mai legitim cu cît Celan însuși 
(într-o scrisoare către Nina Cassian) îi sugera, nu întîmplător, 





112. Într-un răspuns dat Barbarei Wiedemann, George Guţu preciza, 
„Am precizat cît se poate de clar în lucrarea noastră că țelul 
nostru n-a fost în nici un caz acela de a-l anexa pe Celan în chip 
samavolnic literaturii române sau să identificăm la dînsul 
dependențe de aceasta din urmă. Am evitat deasemenea, pe cît 
ne-a stat în putință, să utilizăm concepte dubioase, mai cu seamă 
pe acela de “influenţă!...”; vezi George Guţu, Forschungsrezeption 
und Werkverstăndnis, in „Neue Literatur”, nr. 1 (1989), pp. 64-71, 
aici pp. 66-67. 

113. Yves Bonnefoy, „Paul Celan” in idem, Le nuage rouge. Essais sur 
la poetique, Paris, 1977, p. 306. 

114. Leonard Moore Olschner atrage atenţia, cu referire la „urmele” 
ebraicei și ale limbilor slave, din păcate nu şi ale românei, în 
poemele celaniene, asupra faptului că „aceste influenţe nu trebuie 
înțelese ca o preluare formală, ci ca un principiu al formei lingvistice, 
după care limba este o sinteză a tuturor limbilor receptate de 
dînsa”, op.cit., pp. 47-49. 

„zăcămintele” productive: „Eu, după cum știi, scriu tot pe 
nemţește, adică fără doină şi troscot, dar deseori cu gîndul la 
privilegiile ce le conferă întrebuințarea unor cuvinte atît de 
inimitabile. Poate că mi s-a comunicat şi mie ceva de printre 
ele..” 15, 

Fără îndoială că, odată mai mult, episodul „bilingv” din opera 
poetului german Paul Celan se constituie în „evenimentul” 
central din care se nutrește supoziţia asupra unei „constante” 
românești subiacente sau, cel puţin, a unei influențe „catalitice” 
exercitate de o asemenea „coordonată” lingvistico-culturală 
asupra evoluţiei ulterioare (anului 1948) a liricii acestuia. În 
legătură cu resorturile ce l-au îndemnat pe tînărului Ancel, al 
cărui destin ca poet de limbă germană se desenase pînă atunci 
în cadrele livresc-epigonice ale modernismului cernăuțean inter- 
belic, să cocheteze în Bucureştiul imediat postbelic cu o „carieră” 
scriitoricească în limba română au fost formulate, dincolo de 
consensul asupra crizei identitare a evreului germanofon trau- 
matizat de „Lingua Tertii Imperii”, cel puţin două categorii de 
motivații. Una dintre ele are tendința pronunțată de a bagate- 
liza momentul, socotind probabil drept meandre biografice fără 
vreo importanță deosebită tot ce precede epoca maturității 
poetice celaniene. Ar fi scris „some Romanian pieces” doar „at 
the urging of freinds”116, crede, simplu, John Felstiner, reluînd 
de fapt opinia Barbarei Wiedemann, care susținea în 1985 că 
„el şi-a formulat foarte clar interesul pentru prietenii săi poeţi 
şi pentru un dialog cu ei, tocmai prin faptul că s-a slujit de limba 
acestora”l!? ; nuanțele ulterior adăugate, precum aserţiunea că 
„la București, înainte de a pleca de-acolo, Celan a întreprins o 
tentativă serioasă de a-şi asigura locul în această limbă și în 
literatura ei”!!5, nu modifică esenţial tezele inițiale : deşi utili- 
zată cotidian, româna ar fi rămas pentru el „o limbă străină”!19, 





115. Scrisoare redactată în limba română la 18 iulie 1957 şi expediată 
din Paris, vezi anexa „Briefe und Texte Paul Celans” in Guţu, 
op.cit., vol. I, p. 252. 

116. Felstiner, op.cit., p. 46. 

117. Wiedemann-Wolf, op.cit., p. 106. 

118. Barbara Wiedemann, Grischas Apfel... (vezi nota 68), p. 140. 

119. Barbara Wiedemann, Meteoriten (vezi nota 90), p. 119. 

textele „literare” produse în această limbă ar fi fost în ultimă 
instanță ocazionale, căci destinate doar „dialogului” cu scrii- 
torii cu care simțea că ar avea afinităţi!%, iar efectul acestei 
perioade n-ar depăşi opera timpurie a poetului!?!. Rezerva evi- 
dent excesivă a acestui punct de vedere contrabalansează 
entuziasmul celui opus, susținut cu precădere de Petre Solomon, 
ce socotea româna drept „a doua limbă maternă” a lui Celan! 
Şi, în ciuda prea puţinelor texte româneşti rămase de la dînsul, 
îl vedea chiar „pomenit într-o istorie ideală a liricii românești, 
la un loc de frunte”133; decizia de a scrie în româneşte ar fi fost 
determinată, în planul „raţiunii de a fi” a poeziei sale, de 
necesitatea interioară de a „disloca” tiparele prozodice şi stilis- 
tice ce-o încorsetau în limba germană! — limba română, o 
limbă „cu vocaţia calamburului”1%, „o limbă plină de voci, foarte 
dotată pentru a exprima concreteţea și culoarea lucrurilor, 
avînd însă şi posibilităţi de zbor spre cerurile abstracţiunii 
filozofice”!7%, l-ar fi ajutat să găsească o soluţie temporară la 
neadecvarea „dicţiunii sale poetice la mesajul pe care ţinea 
să-l transmită şi pe care nu putea să-l înăbușe”!7, cu efecte 
încă insuficient evaluate asupra operei ulterioare. 

Or, în ceea ce ne privește, credem că tocmai aceste efecte 
asupra liricii de maturitate, şi nu textele româneşti „în sine”, 
reprezintă miza fundamentală a experienței absolvite de Paul 
Celan în zona „bilingvismului” poetic româno-german. Din multele 
observaţii interesante și incitante ale cărţii lui Petre Solomon 
despre „dimensiunea românească” a operei lui Celan, ne-o 
însuşim pe aceea care întrevedea în momentul bucureştean 
prilejul alegerii românei „ca mediu lingvistic prielnic unui 
antrenament poetic (subl.n.), devenit necesar pentru însăși evo- 





120. Ibid., p. 115; argumentul în acest sens ar fi tocmai preferința 
pentru română la poemele în proză. 

121. Barbara Wiedemann, Grischas Apfel... (vezi nota 68), p. 140. 

122. Solomon, op.cit., p. 121. 

123. Ibid., p. 122. 

124. Ibid., p. 88. 

125. Ibid., p. 79. 

126. Ibid., p. 103. 

127. Ibid., p. 105. 

luţia lui”128. Dacă am examinat mai sus determinările exteri- 
oare pe al căror fundament s-au constituit premizele poeticii 
celaniene, am avut în vedere tocmai acele acumulări care au 
profilat latent sensul enunțului central al discursului despre 
„meridian”: „poemul năzuieşte către un Altul, are nevoie de 
acest Altul, are nevoie de un Interlocutor. Îl caută, i se mărturi- 
seşte”12? — reprezentarea despre limbajul poeziei ca despre o 
structură prin excelență conotativă, permeabilă, deschisă, „în 
mișcare”, sistem relațional, desubstanţializat şi, în cuvintele 
lui Beda Allemann, „un proces, care te însoţeşte şi care tinde 
spre un anumit țel”!30, În acea mecanică a conversiei înstrăi- 
nării sociale și individuale (Entfremdung) în distanțare textu- 
ală/ ostrannenie (Verfremdung), aşa cum am imaginat-o noi 
înşine!5!, de o importanţă crucială este momentul „depăşirii 
limitei” spre „saltul calitativ” ; o proiecţie a acestuia „cu înceti- 
nitorul” a încercat Michael Jakob atunci cînd, pe urmele 
sugestiilor lui Beda Allemann, a reconstituit în interiorul operei 
„pragul” echivalent cu „fractura acelei convenționalităţi poetice, 
pe care Bahtin o critica, numind-o cușcă a interiorităţii”I*?. 
Întregul edificiu argumentativ al exegetului se bazează pe teza 
conform căreia poetica lui Paul Celan ar coincide cu o „necesi- 
tate poetică de a se îndrepta în întîmpinarea Altului/Alterității”, 
ca model sincronic/diacronic al „trecerii” de la monologism la 
dialogism!53, pînă într-acolo încît, după dînsul, germana lui 
Celan s-ar defini ca „propria-i limbă străină sau ca limba maternă 





128. Ibid., p. 88. 

129. Celan, Der Meridian (vezi nota 1), p. 198. 

130. Beda Allemann, Paul Celans Sprachgebrauch, in Amy D. Colin 
(ed.), Argumentum e Silentio, Berlin/New York, 1987, p. 10. 

131. Andrei Corbea, „Das Fremde in der Fremde. Zur Typologie einer 
Literatur des Deutschtums im Ausland”, in Begegnung mit dem 
Fremden. Akten des VIII. Internationalen Germanisten-Kongresses 
Tokyo 1990, hrsg.von Eijiro Ivasaki und Yoshinori Shichiji, Bd.10, 
Miinchen, 1991, pp. 171-178. Şi Beda Allemann consideră conceptul 
brechtian de „Verfremdung” drept esenţial pentru „poetica” cela- 
niană, vezi Allemann, op.cit., p. 9. 

132. Michael Jakob, Das” Andere” Paul Celans oder von den Paradoxien 
relationalen Dichtens, Miinchen, 1993, p. 51. 

133. Ibid., p. 11. 

înstrăinată”134. În cronologia operei, incipit-ul „schimbării la 
faţă” l-ar reprezenta Die Todesfuge, și, într-o perspectivă mai 
largă, perioada bucureşteană și „românească” a poetului. „Acest 
pas, petrecut după Todesfuge, se înfăţişează ca un salt, altfel 
spus ca o translație subită spre un spaţiu străin”1%, inclusiv ca 
opțiune pentru „limba străină”, care, dacă n-o înlocuiește pe 
cea germană, o „completează” ca „alternativă”1%6. Deşi radicali- 
tatea negaţiei tuturor predeterminărilor lingvistice, poetologice, 
stilistice, ca şi cea a opțiunilor experimental-ludice ale noului 
„început” suprarealist se va revela foarte curînd, crede Michael 
Jakob, ca aparentă („În clipa atingerii polului străin, se anunță 
deja, brusc, reîntoarcerea a ceea ce-i este propriu”13”), această 
„reîntoarcere” la poezie și la limba germană nu priveşte totuşi 
„înapoi”, ci înspre un „înainte” al „stranietăţii” (das Fremde), 
către „întîlnirea” cu care se inaugurează meditaţia poeziei 
asupra ei însăși; „noua tonalitate, pe care o descoperim în 
lirica sa bucureşteană”!%8, înseamnă „distanţare” (Ver-fremdung) 
şi „umbrirea, respectiv deviația de la referinţă la realitate”1%, 
înseamnă „poetica destrucţiei” de care vorbea Amy Colin!, ori 
libertatea în fine conștientizată a unei „mobilități conștiente 
de sine în interiorul limbilor și mai cu seamă [...] o extensie a 
diferenţierii vocilor în propriu-i poem”!!. Cu alte cuvinte, această 
spectaculoasă Genesung durch Krankheit petrecută prin inter- 
-mediul limbii române coincide cu un fel de „spirală a pro- 
gresului”, cu o „aflare a Sinelui” poetic prin „metamorfoza celor 
însușite în ceea ce-i este propriu”!%2. De altfel, fără a mai 
recurge la soluţia extremă a „bilingvismului poetic”, Celan va 
practica de aici înainte cu o consecvență simptomatică exercițiul 
continuu al reîmprospătării resurselor propriului limbaj poetic 





134. Ibid., p. 49. 

135. Ibid., p. 152. 

136. Ibid., p. 159. 

137. Ibid., p. 140. 

138. Ibid., p. 179. 

140. Amy Colin, Paul Celan. Holograms of Darkness, Bloomington/ 

141. Olschner, op.cit., p. 47. 

prin traducere,- „întîlnire” și „dialog”, hermeneutică a alteri- 
tății, unde textul înregistrează scrupulos „urmele” mai mult 
sau mai puțin adînci ale anevoiosului ceremonial al apropierii 
şi identificării cu Celălalt. 

Limba română însoțește din umbră (și probabil și din struc- 
turile „de adîncime” ale limbajului poetic) opera maturității 
poetului, fără însă a o marca la „suprafață”, precum franceza 
sau rusa, din care Paul Celan a tradus în deceniile cinci şi șase 
cu pasiune și intensitate. Se întîlneşte la Paris cu Arghezi, 
idolul din tinereţe, pe care îl consideră acum intraductibil!%5, îl 
citeşte pe Nichita Stănescu!“%, promițîndu-și, finalmente, „le 
retour, tardif, vers la poésie roumaine, un peu refoulee, je 
Pavoue, au milieu de mes péripéties occidentales. Dans un recueil 
de traductions, qu'un jour jarriverai peut-être à publier, Jéspère 
réparer, rattraper ce retard”1%5. Nu va mai ajunge să o facă 
niciodată. 





143. Silbermann, op.cit., p. 67. 

144. Informația provine de la Barbara Wiedemann, după consultarea 
la Marbach a bibliotecii lui Paul Celan, cf. Grischas Apfel (vezi 
nota 68), p. 141. 

145. Vezi scrisoarea către Petre Solomon din 12 septembrie 1962, in 
Solomon, op.cit., p. 228. 


Celan în coliba lui Heidegger 


Trei întîlniri, două poeme și o scrisoare 


În paginile dedicate „literaturii şi artei” din numărul său 
din 3-4 ianuarie 1998, ziarul „Neue Zürcher Zeitung” publică 
un document care, aproape necunoscut pînă astăzi, poate lumina 
mai bine relaţia, considerată de mulţi drept o incomprehensibilă 
ciudățenie, dintre Paul Celan și Martin Heidegger. Se știe că, 
dincolo de virtualele întîlniri pe care destui exegeți le-au proiectat 
pe terenul meditaţiei amîndurora asupra raporturilor dintre 
„fiinţare” și „timp”, ca şi de interesul pe care cei doi l-au arătat 
reciproc operelor celuilalt, interes atestat şi numai de exem- 
plarele adnotate, păstrate în bibliotecile private ale fiecăruia, 
poetul și gînditorul s-au întîlnit „în carne şi oase” și şi-au dat 
mîna de trei ori, între 1967 și 1970. Gerhart Baumann, pe atunci 
profesor de literatură germană modernă la Universitatea din 
Freiburg, a fost mediatorul lor și tot el le-a relatat pentru prima 
oară posterităţii în memoriile pe care le-a publicat în 1986. 

„Ciudăţenia” ţine, fără îndoială, de o incompatibilitate de 
substanţă dintre destinele lui Paul Celan și Martin Heidegger. 
Cînd cel dintîi, pe adevăratul său nume Paul Pessach Antschel, 
se năștea în 1920 în familia unor mic-burghezi evrei din îndepăr- 
tatul Cernăuţi, aflați la prima generație „emancipată” de sub 
rigorile tradiționalismului iudaic, inclusiv prin preferința acor- 
dată limbii germane în defavoarea idișului ancestral, al doilea, 
în vîrstă deja de 31 de ani, tocmai propunea studenţilor de la 
vechea Universitate din Freiburg, în calitate de Privatdozent, 
un curs despre „Fundamentele filozofice ale misticii medievale”. 
Crescut într-un mediu nevoiaș şi concomitent ultracatolic, elev 
al gimnaziului iezuit din Konstanz şi apoi al seminarului teologic 
din Freiburg, Heidegger va fi renunțat la o carieră preoțească 
în favoarea filozofiei, cucerit fiind de fenomenologia lui Husserl, 

al cărui asistent devenea în 1919. La începutul anilor '20, după 
un război pustiitor, în ale cărui tranșee galițiene luptase, vre- 
melnic, și dînsul, ecoul prelegerilor sale făcuse deja înconjurul 
lumii academice ; s-au înmatriculat la Freiburg, doar pentru a 
studia cu Heidegger, viitori corifei ai filozofiei germane : Hans 
Georg Gadamer, Max Horkheimer, Hans Jonas, Karl Lâwith, 
Joachim Ritter, Herbert Marcuse, Hannah Arendt — de aceasta 
din urmă îl va lega de altfel „pasiunea vieţii sale”, pe care însă, 
însurat şi tată a doi copii, şi-o va cenzura sever, îndrumîndu-şi 
eleva către un doctorat cu Karl Jaspers. La apariţia, în 1927, a 
faimoasei Sein und Zeit, cartea ce-l va consacra printre marii 
creatori de filozofie (şi de limbaj filozofic) ai secolului XX, 
petrecuse cîțiva ani ca profesor „extraordinar” la Marburg, 
pentru ca, un an mai tîrziu, să preia prin „chemare” catedra 
fostului său profesor şi protector de la Freiburg, Edmund Husserl. 
Acolo, la 1 mai 1933, Martin Heidegger, ales de doar cîteva zile, 
cu binecuvîntarea autorităţilor naziste, Rector al Universităţii, 
îşi anunța public adeziunea la Partidul Naţional-Socialist al 
Muncitorilor din Germania. 

În capitala Bucovinei posthabsburgice, undeva, la marginea 
a ceea ce, pentru mulți occidentali, continua să se cheme Halb- 
-Asien, copilul şi apoi adolescentul Paul Antschel avea să-şi 
împlinească „socializarea” sub semnul aceleiași bulversări a oame- 
nilor și valorilor care, la mii de kilometri distanță, îl împinsese 
pe gînditorul trăitor, înainte de 1933, „în lumea completamente 
apolitică a spiritului” — cum susținea un document depus în 
1945 la Comisia de epurare a Universităţii din Freiburg —, să 
adere fără preget la politica de uniformizare şi aservire ideolo- 
gică a universităţilor germane de către dictatura nazistă, ba 
chiar să viseze la demnitatea de Fiihrer der Fiihrer des geistigen 
Deutschland |conducător/călăuzitor al conducătorilor Germaniei 
spirituale]. Doar că percepţia cernăuțeanului este, de foarte 
timpuriu, cea a victimei predestinate, vînate cu obstinaţie în 
numele mitologiilor intoleranței și al discursurilor monologice 
bîntuind Europa interbelică, între care sumbrul fanatism emanat 
din Mein Kampf (lectură pe care, după un contemporan, chiar 
doamna Heidegger o recomanda entuziast tuturor cunoştin- 
telor), nu constituie decît un episod, dar de departe cel mai 

catastrofal, dintre toate excrescenţele care au proliferat în 
răspăr cu vechiul raționalism izvorît din Lumini şi cu libera- 
lismul burghez ce l-a moștenit. Realipirea Bucovinei şi a 
Cernăuţiului la România, după 1918, deşteptase aici vechi 
resentimente, cultivate decenii de-a rîndul de retorica naţiona- 
listă românească, la adresa celor socotiți drept aliații cei mai 
credincioși şi beneficiarii principali ai vechii stăpîniri ; evreii 
germanofoni, agenţi ai unei „civilizații” resimțţite ca „venetice”, 
ai unei dinamici sociale cu efecte dislocante pentru structurile 
arhaice ale lumii autohtone, ai unei culturi urbane şi cosmo- 
polite, „decadente” în raport cu simplitatea „sănătoasă” şi 
„autentică” a ruralităţii folelorizante, vor fi expuşi de foarte 
timpuriu nu doar consecințelor unei politici quasi-oficiale de 
marginalizare sistematică (prin măsurile de prea rapidă și 
abruptă „românizare” a aparatului de stat şi a învățămîntului, 
inclusiv cel universitar), ci și şicanării progresive, instru- 
mentate de organizaţiile extremiste ale dreptei antisemite. 
Cotidianul școlar al elevului Antschel, la Liceul Ortodox de 
Băieți şi la Liceul „Marele Voevod Mihai” din Cernăuţi, este 
bîntuit de evidentul dezechilibru în tratamentul pe care destui 
profesori români înțelegeau să-l aplice şcolarilor a căror limbă 
maternă nu coincidea cu limba statului; în 1926, după ce la 
examenul de bacalaureat fuseseră respinşi — în numele unor 
exigente lingvistice încă insurmontabile la acea dată, (şi de o 
comisie prezidată de profesorul Traian Brăileanu, politiceşte 
angajat în partidul xenofob al lui A.C. Cuza) — aproape trei 
pătrimi din candidaţii evrei, germani și ucrainieni, protestele 
acestora au sfîrşit cu asasinarea în plină stradă a tînărului 
David Falik, împușcat de un extremist român — pe care, ulterior, 
un tribunal îl va achita pur şi simplu! Într-o epistolă a lui Paul 
Antschel din ianuarie 1934 citim că „în privinţa antisemi- 
tismului din școala noastră, aş putea scrie o carte de vreo trei 
sute de pagini”. Sentimentul alienării avea să se amplifice 
odată cu răsturnările politice din Germania, urmărite înde- 
aproape, „cu sufletul la gură”, de gazetele germanofone din 
Cernăuţi; urmaşii celor care, legitimaţi de limba și cultura 
„simbiozei germano-evreieşti”, contribuiseră hotărîtor la edifi- 
carea aici a unei enclave de civilizație urbană de tip central- 

-european, își vedeau opțiunea dezavuată în chipul cel mai 
brutal în chiar ţara „poeţilor şi gînditorilor”. De la unchiul său 
David, ce locuise pînă în 1933 în orășelul Schwarzenberg, lîngă 
Chemnitz, şi stabilit apoi la Bucureşti, Paul Antschel va afla 
din sursa cea mai directă despre avatarele evreimii germane 
după venirea lui Hitler la putere; în noiembrie 1938, traver- 
sînd Germania în drum spre Tours, unde urma să studieze 
medicina, va fi el însuși, la Berlin, între două trenuri, martorul 
îngrozit al „nopţii de cristal”, noaptea arderii sinagogilor. Restul 
se știe : pentru poetul Paul Celan, moartea violentă a părinţilor 
într-un lagăr de deportaţi în Transnistria va isca o rană nici- 
cînd cicatrizată, căci a continua să scrie în limba „maternă” 
echivala pentru el cu a scrie în „limba ucigașilor” mamei sale — 
cîndva, vai !, cititoare pasionată a clasicilor de la Weimar. „Und 
duldest du, Mutter, wie einst, ach, daheim,/ den leisen, den 
deutschen, den schmerzlichen Reim ?” Aici îşi are izvorul, în 
fond, dureroasa răzvrătire a poetului împotriva „zăbrelelor” 
unei limbi, resimţită complice la insuportabilul de care a încercat, 
zadarnic, să se vindece şi să o vindece, comunicîndu-l, prin ea, 
dincolo de limita comunicabilului. 

De textele lui Heidegger Celan a luat cunoştinţă în Parisul 
anilor '50, unde filozoful, îndepărtat de la catedră la Freiburg, 
se bucura, datorită lui Sartre şi a camarazilor săi existen- 
țialiști, de o reputaţie de quasi-rezistent. Le-a citit cu curiozi- 
tate și atenţie, cum rezultă din adnotările de pe Einführung in 
die Metaphysik, Holzwege şi Sein und Zeit, dar tot atunci i-a 
trecut prin mînă şi cartea lui Karl Löwith, Heidegger. Denker in 
diirftiger Zeit, apărută în 1953, unde fostul elev al lui Heidegger, 
care, ca evreu, a fost nevoit să emigreze după 1933, deschide 
una dintre primele dezbateri publice despre implicarea celor 
de talia maestrului său în „vina germană”. Pe lîngă propria-i 
traumă, și aceasta va fi contribuit, poate, la suspiciunea cronică 
a lui Celan față de „jocul dublu” al unor „foşti colaboratori ai 
lui Goebbels”, transformați peste noapte în „filosemiți” — după 
cum îi scria lui Alfred Margul-Sperber în 1962 —, suspiciune ce i-a 
alimentat circumspecţia față de biografia heideggeriană, rămasă 
pentru mulți alţii, și pentru multă vreme, opacă. Nu va mai 
ajunge să aprofundeze amănunte ieşite la lumină mult mai 

tîrziu, odată cu faimoasa carte a lui Victor Farias Heidegger et 
le nazisme, amendată și completată de cercetările istoricului 
Hugo Ott (Martin Heidegger. Unterwegs zu seiner Biographie), 
precum totala sa aliniere, în vorbe (vezi cele cîteva intervenții 
publice, ca Rector, strălucind prin amalgamarea terminologiei 
apologetic-„eroice” a discursului nazist cu limbajul filozofic al 
„autenticităţii”, și sfirşind mereu cu un invariabil „Heil Hitler”), 
şi fapte (de la restructurarea pe principii autoritare a 
Universităţii şi denunţarea profesorilor indezirabili pînă la 
ignorarea ostentativă a fostului său profesor, evreul Husserl); 
nu va ști nimic nici despre scena, relatată de acelaşi Karl 
Lowith în amintirile publicate în 1986 (Mein Leben in 
Deutschland vor und nach 1933), în care Heidegger, invitat la 
Roma în 1936, și-ar fi purtat cu mîndrie insigna de membru „de 
partid”, iar lui Lowith i-ar fi confirmat fără şovăire supoziţia 
că opțiunea-i politică şi mărturisita „credință în Hitler” ar 
coincide cu însăși „esența” filozofiei sale — ceea ce și Karl 
Jaspers, solicitat în 1945 de către „comisia de epurare” de la 
Freiburg să se pronunţe în „cazul Heidegger”, nu va ezita să 
spună, adăugînd că nu atît afirmaţii politice ocazionale, cît un 
mod de gîndire dictatorial şi totodată el însuşi captiv, incapabil 
de comunicare, l-ar descalifica pe fostul său coleg și amic de la 
exersarea magisteriatului academic. În fine, nu va apuca să 
citească interviul acordat de Martin Heidegger, în septembrie 
1966, lui Rudolf Augstein, directorul săptămînalului „Der 
Spiegel”, interviu care, potrivit înțelegerii, se va publica abia 
după moartea filozofului, în numărul din 31 mai 1976; ar fi 
fost o dată mai mult dezamăgit, ca şi toți cei care au sperat, 
măcar aici, să afle de la dînsul un „ultim cuvînt” de explicitare 
şi, poate, renegare, chiar și tardivă, a nefericitei mezalianțe 
dintre gînditor şi Führer. 

Gerhart Baumann își aminteşte că, în vara lui 1967, pe 
neaşteptate, a primit din partea lui Celan încuviințarea de a-i 
organiza o demult plănuită lectură publică în Auditorium maxi- 
mum al Universităţii din Freiburg. I-a dat deîndată de știre lui 
Heidegger, cu ale cărui lecturi celaniene era la curent, pentru 
a fixa o dată convenabilă. Răspunsul a sosit la fel de repede: 
„De mult îmi doresc să fac cunoştinţă cu Paul Celan. El este, de 

departe, unul dintre cei dintîi, deşi, de cele mai multe ori, se 
ține deoparte. Cunosc tot ce a scris, și ştiu şi despre criza 
adîncă prin care a trecut, și de care s-a eliberat singur, atît cît 
este omeneșşte posibil”. (Mai mult, filozoful propunea chiar şi o 
excursie, presupusă ca „tămăduitoare” pentru poet, prin munţii 
Pădurea Neagră.) La rîndul său, Celan avea toate motivele să 
ia în calcul o întîlnire cu Heidegger, ba chiar se poate presu- 
pune că, prin decizia de a veni la Freiburg, a și provocat-o. De 
ce atunci şi nu altădată? Se pot face presupuneri nenumărate, 
iar accentuarea labilității sale psihice, odată cu înrăutățirea 
sănătății și ruptura de familie, consumate în prima parte a lui 
1967, lasă loc tuturor speculațiilor, între care şi, de ce nu?, un 
anumit fel de reacţie la evenimentul cuceririi Ierusalimului 
vechi de către armata israeliană la începutul lunii iunie 1967 — 
eveniment în urma căruia a scris un poem de o vibrație aproape 
„patriotică” (Denk dir) şi care, punînd la socoteală şi încăr- 
cătura emoțională a primei şi unicei sale vizite, doi ani mai 
tîrziu, la Ierusalim, l-a tulburat, se pare, enorm. Simţea poate 
nevoia, într-o clipă de entuziasm ce promitea închiderea unui 
cerc milenar al discriminării și persecuției, a unui dialog expiator 
cu gînditorul căruia i se simțea, lăuntric, îndatorat peste măsură — 
chiar și pentru accesul la înțelegerea Magistrului Eckhart, prin 
care Celan s-a apropiat de Ierusalimul misticii creştine —, dar 
de la care mai aştepta, totuşi, un „semn”, suprem și definitiv, 
al „empatiei”, o urmare la ceea ce Heidegger spusese cîndva, 
într-o conferință din 1946 (tipărită în Holzwege), întrebîndu-se 
dacă și pînă unde fusese Rilke poet „în vremuri de nevoință” 
(în diirftiger Zeit): „obiectele conştiinţei şi lucrurile inimii există, 
fiecare în felul lor, în cuprinsul limbii”, şi „doar în acest cuprins” 
poate avea loc „ îndreptarea din străfundul inimii”. Nu săvîr- 
şită în tăcere, ci doar mărturisită în cuvinte, „îndreptarea” 
pactului cu „vremurile de nevoință” putea fi socotită ca deplină, 
în așa fel încît, precum în elegia lui Hölderlin Brod und Wein, 
cu al ei vers faimos „Wozu Dichter in diirftiger Zeit”, un zeu să 
poată concilia contrariile, „ziua cu noaptea”; în ecoul celanian 
al poemului, întitulat Tübingen, Jänner, zeul devine „un om”, 
care, „de ar vorbi despre timpurile acestea / ar fi slobod” (sprăch 
er von dieser Zeit, er/diirfte). 

Heidegger n-a fost mai puțin nerăbdător să dialogheze cu 
poetul căruia, după 1959, i-a trimis, cu dedicație, toate cărțile 
sale. Nu este întîmplător faptul că opera acestuia l-a fascinat 
pe gînditor ; contemporanul său Theodor W. Adorno o va cerceta 
deopotrivă, ca pe un model de legitimare a „liricii de după 
Auschwitz”. Probabil că și autorul lui Sein und Zeit va fi fost la 
curent cu valoarea acestei „datări” pentru Celan însuși, și, în 
acest sens, ar fi putut bănui fără doar și poate motivaţia acestuia 
de a-l întîlni. Neevitînd, ba chiar dorindu-și întîlnirea, filozoful 
„facticităţii” făcea încă o dată dovada sociabilităţii sale notorii, 
formidabilă disponibilitate a unuia care, paradoxal, îşi savura 
din plin singurătatea, în a se ataga cu discreţie şi delicateţe de 
cei care sperau să-l asculte sau să se facă ascultați de dînsul. 
Paul Celan, a cărui fragilă stare de sănătate l-a preocupat 
vizibil pe Heidegger, atent, chiar şi de la distanţă, să-l vegheze 
prevenitor şi vigilent, cu aer ocrotitor, aducea în apropierea sa 
un „personaj” de o cu totul altă anvergură în comparaţie cu 
amicii și elevii din mediul academic al Freiburgului postbelic. 
I se impunea, de departe, statura „hâlderliniană” a cernăuțea- 
nului, pe care, ca exeget „predestinat” al autorului lui Hyperion, 
o recunoştea din chiar analogia de destin a celor doi poeţi; 
într-o prelegere din 1936, dizertînd despre tentaţia lui Hölderlin 
de a suprapune filozofia transcendentală postkantiană și onto- 
logia, cu alte cuvinte de a depăși prin sine însuşi prăpastia 
dintre ființare şi gîndire (sau dintre istorie şi natură), constata 
că „atunci zeii l-au luat cu dînșii sub protecţia nebuniei”. Celan 
părea a traversa, conştient, dar cîtuşi de puţin mimetic, o 
experienţă identică prin intensitate și autenticitate, sinteti- 
zată, după Heidegger, de chiar o celebră frază a lui Hölderlin : 
„Totul se concentrează la noi întru spirit, am sărăcit pentru a 
ne îmbogăţi”. „Averea” dobîndită nu era, crede filozoful, decît 
puterea de a fixa în limbaj „adevărul ființării” (die Wahrheit 
des Seins), identitatea dintre ce şi cum sau „esența lucrurilor” ; 
de vreme ce gîndirea însăşi n-ar fi decît, cum se poate citi în 
finalul din Holzwege, poezia originară, izvodită „în jurul miste- 
rului ființării”, el descoperă în lirica lui Celan suflul căutării 
dramatice, în coliziune cu pragul tăcerii, a limbajului originar 
către care şi el năzuiește, a spunerii genuine (Rein Gesprochenes) 
ce coincide cu poemul. Tocmai de aceea, spre deosebire de 

Adorno, nu este înclinat să acorde destinului „istoric” al omului 
Celan, destin pe care îl socotește în cel mai bun caz drept o 
interferență „accidentală”, vreo relevanţă specială în determi- 
narea poetului de a merge pînă la „capătul” explorabil al (non) 
sensului existenței umane ; la sensibilitatea concretă a alteri- 
tății prejudiciate de cataclismul ce a precedat și determinat la 
Celan teribila încleștare cu limbajul, Heidegger, care, fără să fi 
fost antisemit, a acceptat să semneze în anul rectoratului său 
toate concedierile profesorilor evrei de la Universitatea din 
Freiburg, a rămas mai mult sau mai puţin indiferent. 

La 24 iulie 1967, exact la o lună după ce poemul Denk dir 
apăruse în „Neue Zürcher Zeitung”, Paul Celan a descins la 
Freiburg. Alături de Gerhart Baumann, ce urma să-l conducă 
spre sala unde îl aştepta un public imens, de peste o mie de 
oameni, în holul hotelului a venit şi Martin Heidegger. Cei doi, 
ce se vedeau pentru prima oară, şi-au dat mîna şi și-au vorbit 
amical, pînă cînd cineva s-a oferit să-i fotografieze ; Celan s-a 
smucit brusc de pe scaun, declarînd că nu doreşte să apară în 
vreo poză împreună cu Heidegger — toată lumea din jur a 
sesizat incidentul, şi doar pe filozof, care şi-a continuat netul- 
burat conversaţia, gestul a părut să nu-l fi afectat. Puțin mai 
tîrziu, în chiar amfiteatrul unde, cu aproape 34 de ani în urmă, 
Rectorul Heidegger cerea studenţilor să nu-și facă din „precepte 
şi idei” regulile existenţei, ci să se pătrundă de faptul că „singur 
Fiihrerul este realitatea germană şi legea ei de astăzi și de 
mîine”, Paul Celan își citea poemele. Gerhart Baumann își 
amintește că ultimele versuri rostite către cei de față, printre 
care, desigur, Heidegger, au fost cele din Atemwende : „cristal 
de duh,/ mărturia ta nestrămutată/ așteaptă”. Sub efectul 
extraordinar al lecturii, pe drumul de întoarcere spre hotel 
nimeni n-a mai spus vreun cuvînt ; la despărţire, după încă un 
moment de conversaţie destinsă, Heidegger l-a invitat pe Celan, 
pentru ziua următoare, în plănuita excursie în munți, cu — 
semn de mare preţuire — un popas la faimoasa lui „colibă” de la 
Todtnauberg, unde își scrisese cea mai mare parte din operă. 
Poetul a acceptat, deși, o clipă mai tîrziu, cînd Heidegger plecase 
deja, i-a declarat lui Baumann că nu se poate apropia de un om 
al cărui trecut nu-l uită. Pînă la urmă, a doua zi, Celan a 
pornit, totuşi, alături de Heidegger, în călătoria spre „colibă”, 

într-un automobil condus de Gerhard Neumann, asistentul de 
atunci al lui Baumann (profesor astăzi la München), care nu-și 
mai amintește decît de o lungă și apăsătoare tăcere ; doar la un 
moment dat, Celan l-ar fi întrebat pe Heidegger dacă va vorbi 
vreodată despre coabitarea sa cu naţional-socialismul. În caietul 
cu „impresii”, în care oaspeţii de la Todtnauberg erau invitați 
să-şi consemneze prezenţa în „peisajul” filozofului, se poate 
citi, sub semnătura lui Paul Celan, următoarea însemnare din 
25 iulie 1967 : „privind către steaua fîntînii, în inimă cu speranța 
unui cuvînt ce va veni”. 

Fîntîna din curtea casei de la Todtnauberg, împodobită cu 
un cub de lemn, sculptat cu un motiv stelar, reprezenta una 
dintre „mărcile” rusticităţii private a lui Heidegger, ostil nu 
doar în discursul filozofic civilizației tehnologice, marilor aglo- 
merări urbane şi, în general, lumii moderne; de altfel, mulți 
critici ai săi i-au speculat simpatia nedisimulată pentru „pro- 
vincie” şi pentru decorul ei patriarhal ca pe o prejudecată 
ideologică de sorginte neoromantică, filistină şi arhaizantă 
(care a hrănit în epocă, de altfel, naționalismul cel mai primitiv 
şi agresiv) şi care, pe de altă parte, ar explica retractilitatea 
gînditorului în fața ideii de progres. Dacă peisajul i-ar fi putut 
sugera poetului — fapt pe care însemnările lui Gerhart Baumann 
îl certifică — imagini idilice (dar ale unei lumi concurente față 
de cea a oraşului în care se născuse), din Bucovina tinereții 
sale, insistența asupra ornamentului cioplit de deasupra fîntînii 
îşi are rosturile ei: cu „ochii minţii” simbolul putea fi uşor 
recombinat fie către o cruce „încîrligată”, fie către o „stea a lui 
David”, dintre acelea pe care el însuși le purtase silit, la Cernăuţi, 
în 1941, cusute în postav galben și aplicate pe straiele de oraș. 
Substantivul compus de Celan pentru a-l desemna, Brunnenstern, 
trimite, ca sonoritate, la Davidstern ; „cuvîntul” aşteptat de la 
Heidegger avea a întregi sau poate estompa imaginea ce părea 
să-l urmărească. Oricum, Baumann, care li s-a alăturat celor 
doi mai tîrziu, a găsit o atmosferă vizibil destinsă, ce s-a pre- 
lungit în buna dispoziție constatată cu uimire de Marie Luise 
Kaschnitz la Celan, oaspetele ei, cîteva zile mai tîrziu, la Frankfurt. 
Acolo, la 1 august 1967, poetul așternea pe hîrtie prima versiune 
a poemului Todtnauberg, unde fraza scrisă în „coliba” lui 

Heidegger revenea, în centrul unei aparente „recapitulări” a 
excursiei din Pădurea Neagră : „..rîndurile despre / o speranță, 
astăzi, / în inimă/ într-un al gînditorului / (neîntîrziat) cuvînt / 
ce va veni...”. Jumătate de an mai tîrziu, la 12 ianuarie 1968, 
unul dintre cele cincizeci de exemplare ale poemului, tipărit 
într-o ediţie bibliofilă separată, pleca spre Freiburg, cu dedicație 
pentru Heidegger. Faţă de textul inițial, poetul eliminase cuvîntul 
„neîntîrziat” (unversăumt); gînditorul nu se grăbise de altfel 
să-şi spună „cuvîntul” așteptat de poet. Jean Bollack, prieten 
cu Celan şi comentatorul cîtorva din poemele sale, crede, într-o 
recentă interpretare (din „Neue Rundschau”, nr.1/1998) a întîl- 
nirii celor doi şi a textului cu care a însoțit-o Celan, că acesta 
n-ar fi așteptat, de fapt, nimic din partea lui Heidegger. După 
dînsul, expediţia la Todtnauberg, (Todt-nau s-ar putea traduce 
prin „corabia morţii”, iar Toten-au prin „cîmpia morților”), și 
spre „turbăria” din împrejurimi, așa cum a rămas ea fixată în 
succesiunea versurilor poemului, echivalează cu o călătorie 
peste Styx, în Hades — cu Gerhard Neumann în postură de 
Charon —, acolo unde, adăugăm noi, în aerul „jilav” şi culorile 
„ecrude”, (krud în sens de „necopt”, „verde”, dar și „crîncen”, 
„erud”), între orhidee şi „cărări din bîrne”, (Kniippel, care mai 
înseamnă însă și „măciucă”, „ciomag”), „cuvîntul” sperat ar 
constitui, dacă ar „veni”, singurul semn al viului într-un decor 
al nemișcării mortificate. Radicală pînă într-acolo încît a fost 
aspru combătută de chiar Hans Georg Gadamer, tălmăcirea lui 
Bollack, în care umbra lui Heidegger se confundă cu cea a 
Marelui Pădurar jiingerian, refuză prezumtivului gest al 
„gînditorului” orice virtuţi terapeutice, demascîndu-l, din contra, 
ca pe un nou ciclu în „eterna reîntoarcere” a mesajului ucigaș. 

Documentul păstrat în Arhiva Celan de la Marbach şi publicat 
de „Neue Ziircher Zeitung” ar fi putut fi „cuvîntul” pe care Paul 
Celan îl mai aștepta încă la sfîrşit de ianuarie 1968, după ce 
poemul Todtnauberg plecase spre Freiburg, din partea „celui 
de pe munte”. Trei decenii s-a bănuit că Heidegger ar fi rămas 
cu desăvîrşire mut în fața speranței poetului cum că, în cele 
din urmă, el va vorbi despre ceea ce evitase întotdeauna să 
vorbească. lată că, prin bunăvoința lui Hermann Heidegger, 
fiul filozofului, aflăm că, la 30 ianuarie 1968, Martin Heidegger 

i-a răspuns, totuşi, lui Paul Celan. Îi mulțumea pentru 
„imensul şi neașteptatul dar”, acela de a fi „dat nume”, prin 
„Todtnauberg”, unei „încurajări şi unui îndemn”, pe care le-ar 
fi descifrat deja odată cu „primul salut” ce şi l-au adresat în 
seara „neuitatei lecturi” de la Freiburg. „De atunci încoace am 
tăcut reciproc multe lucruri. Cred că într-o bună zi, în dialog, 
unele din cele nespuse se vor lămuri”. Şi, după mai multe fraze 
politicoase, mesajul sfîrşea cu „urarea” ca, „la ceasul hărăzit, 
să auziți vocea prin care vă vorbește ceea ce va să devină 
poem”. Atît şi nimic mai mult! Nu-i de mirare că, după lectura 
scrisorii lui Heidegger, Celan a mai adăugat o dezamăgire 
experienţei sale nu prea fericite cu contemporanii. Deşi mărtu- 
risea a înțelege prea bine „îndemnul” poetului, filozoful se 
mulțumea să se oprească la jumătatea drumului, amînînd o 
explicaţie eventuală pentru un indefinit viitor. Restul, chema- 
rea de a traduce în limbajul poeziei „nespusul”, îl lăsa, cu o 
suspectă detaşare, doar în seama geniului poetic al cernăuțea- 
nului. Ratarea „întîlnirii” celor doi, alta decît în termenii con- 
venționali ai unei relaţii pur „sociale”, era deplină şi definitivă. 
S-au revăzut în vara lui 1968, și s-au întreţinut în aparentă 
armonie, despre poezie şi natură, dar nu şi despre istoria ce-i 
despărțea acum mai mult decît oricînd. La sfîrşitul lui martie 
1970 Celan a revenit la Freiburg, într-o vădită stare de depresie; 
faţă de Heidegger, prezent, ca de obicei, alături de Baumann, 
s-a comportat cu o accentuată ostilitate. Cîteva săptămîni mai 
tîrziu, trupul lui Paul Celan avea să fie găsit în apele Senei. 

Între hîrtiile lui Heidegger s-a mai găsit, totuși, o „replică” 
la poemul Todtnauberg : un poem „prefață” cu care filozoful s-a 
încumetat să completeze „darul” poetului. Nimic dramatic, ci 
doar un voios şi senin „bilanţ” al universului „colibei”, satis- 
făcută enumerare a reconfortantelor bucurii casnice, în care 
„toate își întîmpină / cu supunere ursita”. Între ele, „cuvîntul” 
dorit de Celan ar fi tulburat, cu certitudine, tihnita lor simetrie. 
În 1983, şapte ani după moartea filozofului, s-a publicat şi 
textul „dării de seamă” adresată în 1945 comisiei de „epurare” 
de la Universitatea din Freiburg; se poate citi acolo că, „în 
legătură cu anul 1933” şi cu atitudinea sa de atunci, „doar 
cîteva din frazele mele pot fi socotite azi ca derapaje. Asta-i 
tot”. 

